
FORTALE 

Orienten  er  os  ikke  længere  fjærn  og  uvedkommende.  Mange 
Gange  i  de  seneste  Aartier  har  orientalske  „Spørgsmaal"  frem- 
kaldt farlige  Kriser  i  Verden,  og  fra  Orienten  er  meget  af 
det  Ved  bragt  sammen,  der  har  dannet  Verdenskrigens  Baal. 
Tyrkiske,  arabiske  og  persiske  Problemer  vil  komme  til  at  be- 
skæftige Fredsstifterne  ikke  mindre  end  belgiske  og  polske.  Alle- 
rede i  lang  Tid  har  orientalske  Sager  staaet  paa  Dagsordenen  i 
alle  Storstater  og  paakrævet  alle  politisk  interesserede  Borgeres 
Opmærksomhed,  og  Stormagternes  Rivaliseren  har  givet  de  smaa 
Stater  og  Nationer  deres  orientalske  Chancer. 

Men  ogsaa  en  Art  aandelig  Tilnærmelse  er  i  de  seneste  Tider 
foregaaet  mellem  Orient  og  Occident.  Medens  en  genopvaagnende 
Trang  til  Beskæftigelse  med  Tilværelsens  dybeste  Problemer  har 
ført  Vesten  til  at  vende  sig  søgende  henimod  Østens  Visdoms- 
litteratur,  i  første  Række  Indiens,  men  ogsaa  f.  Eks.  Persiens  og 
Kinas,  saa  har  orientalske  Fremskridtsmænd  studeret  Europas 
Aandsliv,  gennem  Bogstudium  og  gennem  Rejser,  og  selv  om 
Bestræbelserne  for  at  trænge  til  Bunds  i  det  fremmede  Sjæleliv 
fra  begge  Sider  ofte  har  været  saare  ukritiske  og  mere  velmente 
end  vellykkede,  vidner  de  dog  om,  at  Interessen  er  tilstede.  Et 
ejendommeligt  Vidnesbyrd  om  denne  de  sidste  Aartiers  aandelige 
Udveksling  mellem  Øst  og  Vest  udenfor  Videnskabens  snævre 
Verden  er  Babi-Behaismen,  denne  Religion,  der  er  opstaaet  i  Per- 
sien og  har  udviklet  sig  under  Paavirkning  af  europæiske  libe- 
rale og  demokratiske  Reformideer  for  endelig  at  vinde  Indpas  i 
Amerika  og  Europa. 

Disse  Forhold  turde  give  det  foreliggende  Arbejde  en  vis  al- 
men Interesse,  saa  meget  mere,  som  mine  Iagttagelser  stammer  fra 
Tiden  umiddelbart  før  Krigens  Udbrud.  Æmnet  for  Bogen  er  en 
videnskabelig  Rejse  til  Persien  og  russisk  Turkestan,  som  jeg  med 


Understøttelse  af  Carlsberg  fondet  foretog  i  Foraaret  og  Sommeren 
19U,  og  som  det  lige  netop  lykkedes  mig  at  føre  til  Ende,  inden 
Katastrofen  kom.  Krigens  Udbrud  overraskede  mig  paa  Hjem- 
vejen gennem  Rusland  og  vanskeliggjorde  paa  forskellig  Maade 
min  Hjemrejse. 

Mine  Optegnelser  fra  Turkestan  gør  ikke  Fordring  paa  at  være 
stort  mere  end  en  almindelig  Turists,  undtagen  for  saa  vidt  som 
et  historisk  og  litterært  Kendskab  til  disse  Egne  har  kunnet  ud- 
dybe mine  Indtryk.  Hvad  Persien  angaar,  hvor  jeg  har  opholdt 
mig  det  meste  af  Tiden,  ca.  A  Maaneder,  vil  mine  Skildringer 
derimod  kunne  byde  væsentlig  mere,  eftersom  jeg  kom  til  Landet 
fortrolig  baade  med  dets  Sprog  og  med  Folkets  Liv  gennem  Ti- 
derne, med  dets  Aandsretning  og  til  en  vis  Grad  tillige  med  dets 
Karakter.  Den,  der  kan  tale  med  Orientalerne  paa  deres  Sprog, 
vil  vinde  en  dybere  Forstaaelse  af  meget,  som  den  almindelige 
Turist  kun  ser  paa  Overfladen.  Han  vil  lettere  komme  i  et  sympa- 
tisk Forhold  til  de  Indfødte  og  derigennem  atter  blive  i  Stand 
til  at  lære  deres  bedste  Sider  at  kende.  Endelig  vil  han  have  Mu- 
lighed for  at  faa  deres  egne  Tilstande  og  deres  Forhold  til  frem- 
mede Folk  og  Magter  at  se  i  en  Belysning,  der  er  forskellig  fra 
den,  hvori  disse  Tilstande  og  Forhold  præsenteres  fra  interesseret 
europæisk  Side. 

Det  er  saadanne  Iagttagelser,  som  skulde  udgøre  min  Bogs 
Kærne.  I  mine  Rejseoplevelsers  kronologiske  Ramme  har  jeg  søgt 
at  lægge  det  størst  mulige  Indhold  af  kulturhistorisk,  folkepsyko- 
logisk og  aktuel  verdenspolitisk  Interesse.  I  særlige  Kapitler  har 
jeg  behandlet  Behaismen  og  Persiens  Stilling  i  den  europæiske 
Stormagtspolitik.  Det  sidstnævnte  Kapitel  har  jeg,  saa  godt  det 
lod  sig  gøre,  ført  up  to  date. 

Nærværende  Bog  henvender  sig  da  efter  hele  sit  Anlæg  til  et 
større  Publikum  uden  særlige  videnskabelige  Forudsætninger. 
Videnskabelige  Resultater  af  Rejsen  foreligger  i  de  to  Arbejder: 
^Le  Dialecte  de  Såmnån"  (D.  kgl.  danske  Vid.  Selsk.  Skr.  VII. 
Rk.,  hist.-fd.  Afd.,  IL  A)  og  „Contes  persans  en  langue populaire" 
{Vid.  Selsk.s  historisk-fdologiske  Meddelelser  I.  3). 

GENNEM  RUSLAND  TIL  TIFLIS 

Abo— Petrograd.  Fra  nordrussisk  Vinter  til  kaukasisk  Vaar.  Tiflis. 

Det  var  sidste  Dag  i  Februar,  en  klar  Maaneskinsaften 
med  let  Frost,  at  jeg  gik  ombord  paa  Malmøfærgen  for  at 
begynde  paa  min  Orientrejse.  Min  Bagage  fyldte  ikke  meget. 
Jeg  har  altid  sat  Pris  paa  ikke  at  have  mere  Bagage  med,  end 
jeg  kunde  have  hos  mig  i  en  Jærnbanekupé,  og  det  var  ogsaa 
denne  Gang  lykkedes  mig  at  reducere  det  absolut  fornødne 
til  et  halvt  Aars  Rejse  i  et  saa  fjærnt  og  paa  europæisk  Kom- 
fort saa  fattigt  Land  som  Persien  til  kun  at  fylde  to  solide 
Haandkufferter.  Denne  Gang  skulde  jeg  faa  særlig  Anledning 
til  at  lykønske  mig  selv  til  min  Nøjsomhed  i  saa  Henseende. 

Øverst  i  den  ene  Kuffert  laa  en  Genstand,  som  Orientrej- 
sende  efter  gammel  Tradition  plejer  at  forsyne  sig  med:  en  Re- 
volver. Ammunition  havde  jeg  anskaffet  i  Huj  og  Hast  lige 
inden  Afrejsen,  og  et  paa  Russisk  affattet  Dokument,  som 
jeg  havde  forskaffet  mig  igennem  Udenrigsministeriet,  og  som 
tillod  mig  at  indføre  den  farlige  Genstand  gennem  russisk 
Territorium,  laa  i  min  Brystlomme  ved  Siden  af  et  udenrigs- 
ministerielt Pas. 

Der  var  kun  meget  faa  Rejsende  med  Færgen.  Jeg  gik  frem 
og  tilbage  paa  Dækket  og  nød  den  velgørende  Stilhed  under 
den  stjærnebesaaede  Himmel.  Jeg  følte  en  vis  Lettelse  efter 
lange  Tiders  forceret  Arbejde  med  Forberedelserne  —  baade 
de  videnskabelige  og  de  praktiske  —  til  Rejsen,  men  Forvent- 
ningen om  det  nye,  som  skulde  oplade  sig  for  mig  hist  ovre 
i  det  forjættede  Land,  var  blandet  med  en  vis  Ængstelse;  no- 
get videnskabeligt  Udbytte  skulde  der  jo  helst  komme  ud 
af  Rejsen,  men  hvor  meget  og  af  hvilken  Art,  det  hvilede  i 
Fremtidens  Skød. 

Een  bestemt  Plan  havde  jeg  lagt.  Omtrent  220  Kilometer  øst 
for  Teheran  paa  Vejen  til  Meshhed  ligger  en  By  ved  Navn 
Semnan,  hvor  Befolkningen  endnu  taler  en  ejendommelig 
gammeldags  Dialekt,  en  af  de  mærkeligste  og  tillige  mindst  un- 
dersøgte Dialekter  i  Persien.  Det  var  min  Hensigt  at  udforske 
denne  Dialekt,  men  Dialektforskning  var  et  Omraade,  paa 
hvilket  jeg  savnede  praktisk  Erfaring,  og  for  ikke  at  vække 
Forventninger,  som  muligvis  kunde  blive  skuffede,  havde  jeg 
tiet  stille  med  min  Plan.  Imidlertid  havde  jeg  forberedt  mig, 
saa  godt  jeg  formaaede.  Det  foregaaende  Aar  havde  jeg  til- 
bragt Sommerferien  i  Gottingen  for  at  studere  iranske  Dia- 
lektforhold hos  Professor  F.  C.  Andreas,  vel  den  eneste  nu- 
levende Autoritet,  som  behersker  hele  det  iranske  Sprogom- 
raade  baade  historisk  og  praktisk. 

Mine  Tanker  gled  tilbage  til  de  indholdsrige  Arbejdsnætter 
i  Andreas'  Villa  i  Herzberger  Chaussee,  da  vi  sad  fordybede  i 
Dialekttekster  til  langt  ud  paa  Morgenstunden.  Hr.  Clemens, 
en  lovende  ung  tjsk  Filolog,  lidt  kejtet  og  meget  nærsynet, 
iøvrigt  et  prægtigt  Menneske,  deltog  i  Studierne,  medens  en 
dansk  Biblioteksmand  med  faglig  Interesse  gennemstøvede 
Andreas'  Bogskatte.  Naar  Arbejdet  saa  var  lagt  til  Side,  min- 
dedes vi  undertiden  ved  et  Bæger  Vin  den  udødelige  Hafiz: 

Be-deh,  Saki,  mej-i  baki  .  .  . 

„Ræk  os,  Skænkesvend,  Evighedens  Vin  ,  .  ." 

Og  Andreas  talte  snart  Dansk,  snart  Persisk,  fortalte  om,  hvor- 
ledes han  havde  tjent  en  flot  Ridekamel  ved  at  helbrede  en 
persisk  Stormand  for  Kolik,  gav  Anvisning  paa,  hvorledes 
man  skulde  sammensætte  et  Rejseapotek  til  en  Orientfærd, 
og  hvorledes  man  skulde  kurere  sig  selv  og  de  Indfødte  for  de 
almindeligste  Sygdomme.  Eller  han  berettede  om  sine  unge 
Studieaar  i  København,  da  han  havde  dyrket  Sprogstudier 
sammen  med  Vilhelm  Thomsen,  Fausbøll  og  Edvard  Brandes 
og  var  vandret  paa  sin  Fod  ad  den  den  Gang  endnu  landlig- 
idylliske Strandvej  ud  til  Kunstnerfamilien  Jerichaus  gæst- 
fri Hus.  Saa  kunde  Talen  ogsaa  falde  paa  Balkankrigen  og 
de  politiske  Forviklinger  i  Europa. 

„Hvis  det  kommer  til  Krig  med  Frankrig",  udbrød  Clemens, 


der  ikke  havde  været  Soldat,  „saa  gaar  jeg  med  som  Fri- 
villig." 

„Jeg  forstaar  Dem",  sagde  Andreas,  „men  det  bliver  for- 
færdeligt. Jeg  har  været  med  i  1870,  men  den  Krig,  der  kom- 
mer, bliver  mange  Gange  frygteligere." 

Krigen  kom,  og  Clemens  gik  med  som  Frivillig  —  og  blev 
der  ude,  paa  Belgiens  Jord. 

Men  den  28.  Februar  1914  var  der  ikke  Krig  i  Europa, 
og  faa  Mennesker  tænkte  paa  Krig.  Balkan  var  bragt  til  Ro. 
Der  herskede  Fred  i  Orient  og  Occident  —  Stille  før  Stor- 
men   

Jeg  tilbragte  en  enkelt  Dag  i  Stockholm,  traskede  rundt 
paa  „Skandsen"  i  Snesjap,  gik  til  Køjs  paa  „Bore  I"  efter  at 
have  set  Byens  Hundreder  af  Lys  forsvinde  i  Horisonten,  sov 
ind  til  en  monoton  Musik  af  raslende  og  skurende  Ismasser 
og  Vaagnede  i  Åbo. 

Toldeftersynet  her  var  lempeligt  nok.  Uheldigvis  gjorde  jeg 
selv  opmærksom  paa,  at  jeg  havde  en  Revolver  med,  idet  jeg 
samtidig  fremlagde  mit  Revolver-Pas.  Jeg  havde  den  bedste 
Samvittighed  af  Verden  og  kunde  ikke  ane,  at  de  finske  Told- 
embedsmænd ikke  kunde  læse  Passet!  Det  var  imidlertid  Til- 
fældet. Revolveren  gjorde  dem  meget  betænkelige,  og  Passet 
vendte  og  drejede  de  og  lod  det  tvivlraadige  gaa  fra  Haand  til 
Haand.  Der  fandtes  nemlig  et  —  forøvrigt  særdeles  tydeligt  — 
Stempel  paa  Dokumentet,  og  ingen  af  Toldembedsmændene 
kunde  tilstrækkelig  Russisk  til  at  hitte  ud  af  Ordene  i  dette 
Stempel  og  blive  klar  over,  hvilken  Autoritet  der  havde  ud- 
stedt Papiret.  De  maatte  først  telefonere  til  en  eller  anden 
Myndighed.  Jeg  gjorde  opmærksom  paa,  at  jeg  skulde  videre 
med  Toget;  det  hjalp  ikke.  Toget  fløjtede,  og  der  laa  min  aab- 
nede  Kuffert  endnu  paa  Bordet  med  den  usalige  Revolver 
øverst,  medens  Toldembedsmændene  ventede  paa  Telefonbe- 
sked. Jeg  gjorde  indtrængende  og  energiske  Forestillinger  — 
hele  Samtalen  foregik  paa  Dansk-Svensk  — ,  men  det  hjalp 
heller  ikke.  Toget  kørte.  Endelig  kom  der  en  Telefonbesked, 
som  aabenbart  har  været  tilfredsstillende;  jeg  fik  at  vide,  at 
alt  var  i  Orden,  og  at  jeg,  naar  jeg  tog  en  Droske,  endnu  kunde 
rf»a  Toget  paa  Hovedbanegaarden.  Der  var  ingen  Tid  at  spilde, 

jeg  fik  fat  i  en  Droske  og  kørte  i  fuld  Fart,  saa  Snesjap 
og  Mudder  sprøjtede  mig  om  Ørene,  gennem  lange  Gader 
med  én-  og  to-Etages  Huse  til  Hovedbanegaarden,  og  jeg 
naaede  Toget.  Den  lille  Episode,  som  jeg  havde  min  Revolver 
at  takke  for,  havde  for  mig  kastet  et  interessant  Strejflys  over 
et  stort  nationalt  og  politisk  Problem:  finske  Toldfunktionæ- 
rer i  en  Havn,  gennem  hvilken  der  daglig  passerede  en  Strøm 
af  Rejsende  med  russiske  Legitimationspapirer,  kunde  ikke 
tilstrækkelig  Russisk  til  at  tyde  et  Dokument  af  maaske  lidt 
mindre  almindelig  Art.  I  Rusland  sagde  man,  at  det  var,  fordi 
Finnerne  overhovedet  ikke  vilde  lære  Russisk. 

Med  mit  eget  Kendskab  til  Russisk  var  det  forøvrigt  meget 
smaat  bevendt.  Jeg  var  hildet  i  den  her  hjemme  vistnok  almin- 
delige Overtro,  at  man  overalt  i  Rusland  kunde  klare  sig  med 
Tysk  og  Fransk.  Det  kan  man  naturligvis,  saa  længe  man  kun 
færdes  paa  Hotellerne  i  Petrograd  og  Moskva  og  i  de  dannede 
Samfundskredse,  men  heller  ikke  længere,  og  kun  altfor  ofte 
befandt  jeg  mig  i  en  Situation,  hvor  jeg  maatte  anvende  al 
min  Opfindsomhed  for  at  sammenstille  mine  faa  russiske 
Brokker  til  et  forstaaeligt  Spørgsmaal  og  gætte  mig  til  Me- 
ningen i  Svaret.  Jeg  havde  en  Grammatik  og  en  Parlør  med,  og 
af  disse  to  Hjælpemidler  var  det  første  mig  næsten  til  størst 
Nytte;  Parløren  indeholdt,  som  det  gærne  er  Tilfældet  med 
den  Slags  Værker,  navnlig  de  Sætninger,  som  man  ikke  faar 
Brug  for. 

I  Petrograd  —  eller  rettere  St.  Petersborg,  den  Gang  havde 
Ruslands  Hovedstad  endnu  ikke  faaet  Navneforandring  — 
havde  jeg  forskellige  Besøg  at  aflægge,  hvorfor  jeg  beregnede 
at  blive  der  2 — 3  Dage.  Jeg  ankom  d.  2.  Marts  ud  paa  Aftenen 
og  tog  ind  paa  Hotel  Victoria,  der  laa  i  Kasanskaja-Gaden, 
d.  V.  s.  ikke  langt  fra  de  Steder,  hvor  jeg  skulde  have  min  Gang. 
Mit  første  Ærinde  var  at  opsøge  Professor  RadlofT,  den  be- 
kendte Forsker  paa  de  tyrkiske  Sprogs  Omraade.  Ekscellen- 
cen  Vilhelm  Thomsen  havde  nemlig  haft  den  Elskværdighed 
at  skrive  til  RadlofT  og  bede  ham  om  at  skaffe  mig  en  Anbe- 
falingsskrivelse fra  den  indflydelsesrige  og  under  høj  Pro- 
tektion staaende  „Komité  til  Udforskning  af  Central- 
asien." 

Dagen  efter  min  Ankomst  begav  jeg  mig  ud  paa  Eftermid- 

dagen  til  Radloffs  Bolig  i  Vassilij  Ostrov.  Jeg  fandt  den  gamle 
Lærde  siddende,  fordybet  i  sine  leksikografiske  Studier,  midt 
i  et  Værelse  af  mægtige  Dimensioner,  hvis  fjærnere  Dele  Bord- 
lampens dæmpede  Lys  næppe  tillod  mig  at  skimte.  Han  stil- 
lede sig  beredvillig  til  min  Disposition  med  Hensyn  til  de 
omtalte  Skrivelser  og  satte  mig  Stævne  den  følgende  Dag  paa 
Etnografisk  Musæum,  hvor  Papirerne  skulde  udfærdiges  og 
underskrives  af  Komitéens  Styrelse. 

Den  europæiske  Storpolitik,  som  nu  i  nogen  Tid  havde  været 
ude  af  mine  Tanker,  blev  bragt  mig  i  Erindring  den  næste 
Morgen,  da  jeg  til  min  Morgente  paa  Hotellet  gennempløjede 
det  sidste  Numer  af  „St.  Petersburger  Zeitung".  Her  fandt  jeg 
nemlig  Referat  af  en  Korrespondance  fra  St.  Petersborg  til 
„Kolnische  Zeitung",  der  havde  et  officiøst  Tilsnit,  og  hvori 
Forfatteren  gik  i  Rette  med  Rusland  for  dets  formentlige  Utak- 
nemlighed mod  Tyskland.  Rusland  rustede  stærkere  og  stær- 
kere; i  1917  vilde  Ruslands  militære  Reorganisation  være  af- 
sluttet, og  dets  Artilleri  være  fuldt  kompletteret.  Tyskland 
havde  en  vital  Interesse  i  ikke  at  vente  til  1917,  før  det  op- 
fordrede Tsaren  til  at  erklære  sig  for  eller  imod  det.  Jeg 
lagde  Mærke  til  denne  Artikel,  som  forøvrigt  vakte  megen 
Opmærksomhed  baade  i  Rusland  og  andensteds  under  den 
lumre,  elektricitetsmættede  Atmosfære  i  Foraaret  1914,  men 
jeg  var  ganske  vist  langt  fra  at  ane,  hvor  megen  Alvor  der  laa 
bagved  den. 

Jeg  gik  paa  Etnografisk  Musæum  og  hentede  mine  Anbe- 
falingsskrivelser, som  ved  forskellige  Lejligheder  skulde  blive 
mig  til  stor  Nytte,  og  aflagde  derefter  Visit  hos  Iranisten  Stats- 
raad  Salemann,  hvem  jeg  kendte  fra  Orientalistkongresserne 
i  Hamborg  og  København.  Jeg  spurgte  ham  til  Raads  om, 
hvilken  Rute  det  vilde  være  hensigtsmæssigst  at  vælge  for  at 
komme  til  Tiflis.  I  Rejsesæsonen  kom  man  nemmest  og  hur- 
tigst til  Tiflis  ved  at  tage  med  Banen  til  Vladikaukas  og  derfra 
med  det  franske  Automobilselskabs  Autobus  over  Kaukasus- 
passerne  til  Tiflis.  Men  om  Vinteren  var  Automobilfarten 
standset,  og  man  maatte  da  enten  rejse  paa  den  gammeldags 
Maade  med  Diligencen  fra  Vladikaukas  over  de  snefyldte, 
indtil  3000  Meter  høje  Passer,  med  et  Natteophold  midtvejs, 
eller  tage  med  Toget  den  lange  Vej  helt  rundt  om  Kaukasus- 

bjærgene,  over  Petrovsk-Baku-Jelisavetpol.  Salemann  raadede 
mig  til  at  vælge  den  sidste  Rute,  da  Roveruvæsenet  i  de  sidste 
Aar  atter  var  begyndt  at  florere  i  Kaukasus;  og  det  var  vel 
at  mærke  ikke  Kaukasusfolkene,  men  ægte  russiske  Røvere, 
der  gjorde  Vejene  usikre. 

Vi  sad  netop  og  talte  herom,  da  en  af  Salemanns  Venner, 
Professor  Rathleff,  traadte  ind  og  tog  Del  i  Samtalen.  Da 
han  hørte,  at  jeg  agtede  mig  til  Tiflis,  skrev  han  paa  et  Visit- 
kort en  Introduktion  for  mig  til  en  nær  Slægtning,  en  Hr.  Siel- 
mann,  der  var  Overlærer  ved  et  af  Gymnasierne  i  Tiflis.  Kort 
efter  tog  jeg  Afsked  med  de  to  Herrer.  Salemann  skulde  jeg 
ikke  gense  mere.  Han  er  død  under  Krigen. 

Jeg  besluttede  mig  til  at  følge  Salemanns  Raad  og  tage  med 
Banen  lige  til  Tiflis.  Billetten  købte  jeg  den  næste  Formiddag 
i  et  Turistbureau.  Jeg  var  inviteret  til  Frokost  hos  vor  Gesandt, 
Hr.  Harald  Scavenius,  men  havde  Tid  nok  til  først  at  besøge 
de  kejserlige  Samlinger  i  Eremitage-Palæet.  Hvad  der  interes- 
serede mig  her,  var  særlig  de  skythiske  og  sibiriske  Oldsager 
og  de  pragtfulde  persiske  Solvskaale  fra  den  senere  Del  af  Sa- 
sanidetiden  (6te  Aarh.  og  Beg.  af  det  7de  efter  vor  Tidsreg- 
ning). Disse  sidste  bærer  Relieffer,  der  forestiller  Scener  af 
Perserkongens  Liv  o.  1.,  og  som  er  af  den  største  kulturhistori- 
ske Interesse,  og  saa  vidt  mig  bekendt  er  kun  et  Par  af  dem 
hidtil  blevet  gjort  tilgængelige  for  Kultur-  og  Kunsthistori- 
kerne gennem  Reproduktioner.  Fotografier  af  Genstandene 
kunde  man  desværre  ikke  faa  til  Købs  paa  Musæet.  Hvis  ikke 
Krigen  var  kommen,  vilde  jeg  have  forsøgt  ad  en  eller  anden 
Vej  at  skaffe  mig  Fotografler  af  de  interessanteste  af  Sølv- 
skaalene;  nu  er  det  maaske  alligevel  for  sent,  under  Borger- 
krigen er  Eremitagen  jo  bleven  plyndret,  og  foreløbig  ved  vel 
intet  Menneske  Besked  med,  hvad  der  er  blevet  reddet,  og 
hvad  der  er  gaaet  tabt. 

løvrigt  bevarer  jeg  fra  den  sidste  Dag  af  mit  Ophold  i  Petro- 
grad et  behageligt  Minde  om  Frokosten  hos  vor  elskværdige 
Gesandt  og  en  mindre  behagelig  Erindring  om  en  forgæves 
Jagt  rundt  hos  Hovedstadens  Boghandlere  efter  et  Par  Skrif- 
ter af  den  afdøde  russiske  Iranist  Miller.  Ved  denne  Lejlig- 
hed konstaterede  jeg,  at  man  selv  hos  Petrograds  to  største 

Boghandlere,  Suvorin  („Novoje  Viemja")  og  Wolff,  ikke  for- 
stod noget  af  de  europæiske  Hovedsprog. 

Den  6.  Marts  vesteuropæisk  Tid  tiltraadte  jeg  Rejsen  syd- 
paa.  Naar  man  rejste  —  man  maa  jo  nu  altid  bruge  Fortids- 
form,  naar  man  taler  om  russiske  Forhold,  —  paa  første 
Klasse  i  Rusland,  hvor  Togpriserne  var  billige,  havde  man, 
i  hvert  Fald  paa  den  Aarstid,  da  min  Udrejse  foregik,  den  For- 
del, at  man  i  Reglen  kunde  faa  en  hel  Kupé  for  sig  selv.  Ved 
Hjælp  af  Pladskortsystemet  sørgedes  der  for,  at  Nyankom- 
mende  rykkede  ind  paa  de  Pladser,  der  efterhaanden  blev  le- 
dige. Man  kunde  om  Natten  lukke  sin  Dør  af,  klæde  sig  af  og 
gaa  i  Seng  uden  at  frygte  for  paa  en  eller  anden  Station  at  se 
et  fremmed  Selskab  komme  trampende  ind  i  ens  Rede.  Selv 
paa  anden  Klasse  rejste  man  særdeles  komfortabelt.  Dér  blev 
der  kun  anbragt  fire  Mennesker  i  hver  Kupé,  og  naar  om  Nat- 
ten Sofaernes  Ryglæn  blev  slaaet  op,  blev  der  fire  Køjeplad- 
ser, saa  at  alle  Passagererne  kunde  faa  Liggepladser.  Rus- 
serne plejede  altid  til  Natterejser  at  medføre  deres  Senge- 
tøj. Ventileringen  var  mærkværdig  god  trods  de  dobbelte  Vin- 
duer, der  havde  den  Fordel  at  holde  Støvet  ude,  og  Varmen 
fra  Kakkelovnen  i  den  ene  Ende  af  Waggonen  reguleredes 
mønsterværdigt. 

Rejsen  fra  Petrograd  til  Tiflis  varede  det  meste  af  fire  Døgn. 
Hele  den  første  Dag  gik  Farten  gennem  snedækket  Land. 
Moskva  naaede  vi  ved  8-Tiden  om  Aftenen  efter  ti  Timers 
Kørsel.  Da  jeg  den  næste  Morgen  kastede  et  Blik  ud  af 
Vinduet,  befandt  vi  os  i  Bielgorod,  en  lille  By  med  Bønder- 
hytter af  Træ  og  underlige  Halm-Kraale  og  en  uforholds- 
mæssig flot  Kirke.  De  andre  Smaabyer,  vi  efterhaanden  pas- 
serede, havde  samme  Præg.  Flade  Marker  og  Stepper  med 
snavsede  Snedriver  hist  og  her,  sorte,  mudrede  og  opkørte 
Veje.  Paa  Banegaardene  langkoftede  Mushiktyper  med  Bælte 
om  Livet.  Saa  kom  de  uendelige,  flade  Stepper  under  et  let 
Snelag.  Efterhaanden  forsvinder  Sneen  helt,  Solen  kommer 
frem.  Temperaturen  stiger.  Taganrog  ved  det  azovske  Hav 
passeres  efter  Mørkets  Frembrud. 

De  to  Kupeer  til  Højre  og  Venstre  for  min  var  optagne  af  Of- 
ficerer. Min  Nabo  til  Højre  var  en  firskaaren  Oberst.  Naboen 

til  Venstre  præsenterede  sig  i  en  lang,  vidskødet  Figurfrakke 
af  brun  Silke  med  Perlemodersknapper,  blaa  Uniformsbenklæ- 
der,  Ridestøvler  og  en  brun  Pelshue,  der  sad  forsorent  paa 
det  ene  Øre.  Paa  Tommelfingeren  bar  han  en  gammeldags 
Sølvring.  En  stor  Charmeur  var  han  med  sin  kække  Mou- 
stache, sit  godmodige,  buldrende  Væsen,  sin  flydende  Tunge- 
færdighed og  sin  martialske  Holdning. 

Det  varede  ikke  længe,  før  jeg  kom  i  Samtale  med  Officeren 
med  Silkefrakken  og  forskellige  andre  Rejsende,  der  kunde 
tale  Tysk  eller  Fransk.  Deres  Spørgsmaal  var  altid  de  samme 
og  fulgte  uvægerlig  efter  hinanden  i  samme  Rækkefølge: 
„Hvor  skal  De  hen?"  „Hvor  kommer  De  fra?"  „Hvad  er  For- 
maalet  med  Deres  Rejse?  Gøre  Forretninger?"  Naar  jeg 
saa  svarede,  at  Formaalet  med  Rejsen  var  videnskabe- 
lige Studier,  plejede  Spørgsmaalenes  Strøm  at  standse  af  sig 
selv. 

Naboen  til  Højre,  Obersten,  havde  jeg  endnu  ikke  stiftet 
Bekendtskab  med.  Men  om  Aftenen  paa  Rejsens  anden  Dag 
henvendte  han  sig  til  mig  og  sagde,  at  han  havde  hørt,  at  jeg 
agtede  mig  til  Persien.  Det  interesserede  ham,  fordi  han  selv 
som  Chef  for  et  Detachement  Tirailleurer  havde  været  med 
ved  Okkupationen  af  Tabriz  under  den  persiske  Revolution 
og  ved  den  Lejlighed  faaet  et  Indblik  i  persiske  Tilstande.  Han 
præsenterede  mig  et  Kapitel  af  den  persiske  Revolution  i  en 
anden  Belysning  end  den,  vi  er  vant  til  at  se  disse  Begiven- 
heder i. 

Det  drejede  sig  om  Tildragelserne  i  Tabriz  i  1908 — 9.  Sat- 
tar  Khan  havde  taget  Ledelsen  af  Revolutionen  i  denne  By 
og  holdt  i  mere  end  et  halvt  Aar  den  af  den  daværende 
Shah,  Muhammed  Ali,  udsendte  Røverhøvding  Rahim  Khan 
Stangen,  indtil  Forholdene  i  Byen  endelig  blev  saa  fortviv- 
lede, at  man  maatte  modtage  de  russiske  Tropper  som  Be- 
friere. Om  denne  i  Vesteuropa  ofte  fejrede  Helt  Sattar  Khan 
fortalte  Obersten  —  der  gjorde  Indtryk  paa  mig  af  at  være  en 
roligt  og  fordomsfrit  dømmende  Mand  — ,  at  han  var  drukken 
fra  tidlig  Morgen  til  sildig  Nat  og  huserede  som  en  Tyran,  og 
at  han  tilsidst  fremkaldte  Russernes  Invasion  derved,  at  han 
i  Desperation  truede  med  at  lade  Europæerne  i  Byen  massa- 
krere. Det  er  forresten  en  Karakteristik,  der  ikke  staar  i  Mod- 


15 

strid  med  E.  G.  Brownes  Note  om  Sattar  Khan  i  Slutningen 
af  hans  Bog  om  den  persiske  Revolution. 

Jeg  spørger  Obersten  ud  om  Manden  i  Silkefrakken,  der 
forøvrigt  allerede  er  staaet  ud  og  har  givet  Plads  for  en 
Ci^'ilist,  som  i  mindre  Grad  tiltrækker  sig  Opmærksomheden. 
Obersten  skyder  sin  kraftige  Underlæbe  frem  og  smiler;  „Aa, 
De  tænker  paa  hans  Uniform.  Det  er  et  costume  de  fantaisie." 
Han  havde  kommanderet  en  Kosakafdeling,  men  var  nu  traadt 
ud  af  Tjenesten  for  at  hellige  sig  Politiken  og  forsvare  Ko- 
sakkernes Interesser  paa  Tinge  —  „Le  Douma,  vous  savez," 
tilføjer  Obersten  med  et  lunt  Blink  i  Øjet,  —  og  nu  duperer 
han  de  brave  Folkerepræsentanter  med  en  af  ham  selv  kom- 
poneret Dragt  efter  Mønster  af  en  Kosakhetmans  Kostume  fra 
Katharina  den  Andens  Tid. 

I  Rostov  forlader  Restaurationsvognen  os;  Toget  ophører 
at  være  Iltog  og  standser  ved  alle  Stationer.  Vi  har  stadig 
omkring  os  de  flade  Stepper  med  sparsom  Græsvækst  og  endnu 
sparsommere  Spor  af  Mennesketilværelse.  Hist  og  her  en 
Hyrde  med  sine  Faar,  en  Gruppe  Heste,  et  lille  Hus  med  Hø- 
stakke, Høns  og  Hund  og  en  enkelt  Ko.  Da  Morgendisen  letter, 
tegner  Bjærgenes  Konturer  sig  i  Syd.  Det  er  Kaukasus'  For- 
mur. Besh  Tagh  rager  frem  med  sine  fem  Knuder.  Et  Øje- 
blik skimtes  i  det  fjærne  det  snedækkede,  5631  Meter  høje 
Elbruz,  Kaukasus'  højeste  Top.  Land  og  Folk  har  skiftet  Ud- 
seende. Paa  Banegaardsperronerne  ser  man  ikke  længere  den 
snavsede,  ydmyge  Mushiktype,  men  alskens  malerisk  klædte 
Kaukasiere,  Kabardinere,  Tatarer  og  Lesghiere.  De  fornem- 
ste bærer  alle  den  traditionelle  tcherkessiske  Dragt  med  den 
høje  Lammeskindshue,  den  langskødede  Frakke,  der  sammen- 
holdes om  Livet  med  et  Bælte,  hvori  den  brede  Kniv  hænger 
i  sin  smukt  ornamenterede  Skede,  og  de  lange  Ridestøvler. 
Over  Brystet  bæres  Patronbælterne,  struttende  fulde  —  af 
uskyldige  Træpinde.  De  er  kun  til  Pynt  og  et  Minde  om 
frie  Fortidsdage.  Nu  maa  Kaukasieren  ikke  længere  bære 
Bøsse. 

Kaukasus  byder  paa  den  vidunderligste  Folkeblanding. 
Folkevandring  efter  Folkevandring  er  passeret  her  forbi  i  Aar- 
tusinders  Løb,  og  hver  Gang  er  Rester  blevne  tilbage  i  de  uvej- 
somme Bjærge.  Man  finder  her  Sprog,  der  ikke  har  Tilknyt- 

ning  til  andre  levende  Sprog  i  Europa  og  Asien.  Ofte  forstaar 
Befolkningen  i  to  til  hinanden  stødende  Dale  ikke  hinandens 
Maal.  Man  har  regnet  ud,  at  der  i  Kaukasiens  Hovedstad 
Tiflis  tales  ikke  mindre  end  70  forskellige  Sprog. 

Om  Aftenen  naar  vi  det  kaspiske  Hav.  Vi  passerer  Petrovsk- 
Port  og  kører  videre  langs  Havet  i  Nattens  Løb.  I  den  tidlige 
Morgenstund  er  vi  i  Baku,  og  saa  drejer  vi  vestpaa  med 
Bjærgene  i  Nord.  Bag  en  lavere  Formur  hæver  sig  de  forrevne, 
snedækte  Bjærgmasser  som  en  sammenhængende  Kæde.  Men 
foran  ligger  den  evige  Steppe,  flad  som  et  Stuegulv,  gennem- 
krydset af  „Veje",  som  aldrig  er  blevne  anlagte,  men  som  er 
dannede  ved  Aartusinders  Færdsel.  En  Karavane  paa  6 — 7 
Kameler  passerer,  siden  et  med  Okser  forspændt,  tohjulet 
Køretøj,  som  man  kan  finde  omtrent  Magen  til  paa  Relieffer 
fra  den  graa  Oldtid.  Ved  alle  Banegaardene  ser  man  et  Slags 
Taarn,  dannet  af  tre  Platforme  over  hinanden.  Obersten  for- 
klarer mig,  at  disse  Taarne  om  Sommeren  tjener  til  Sovested 
for  Kosakkerne;  andre  Steder  kan  de  nemlig  ikke  være  i  Fred 
for  Moskitoerne.  Det  minder  mig  om  en  af  de  Behageligheder, 
jeg  har  i  Vente  i  Orienten. 

Endelig  dukker  Tiflis  frem  af  Aftenens  Mørke  med  Tusinder 
af  Lys  spredte  op  og  ned  ad  Bjærgskrænterne  til  begge  Sider, 
og  jeg  forlader  mit  komfortable  rullende  Fængsel  og  gaar  til 
Sengs  i  Hotel  London. 

Hvilken  Forandring  at  komme  fra  Petrograd,  hvor  Gaderne 
var  bedækkede  med  faststampet  Sne,  hvor  Færdselsvejene  gik 
tværs  over  Nevaens  Is,  og  man  løb  paa  Skøjter  ved  Fakkellys 
paa  Kanalerne,  til  Tiflis,  hvor  Vaarsolen  lyste,  og  Frugttræerne 
blomstrede  i  Haverne!  Naar  Træerne  ikke  allerede  var  be- 
gyndt at  grønnes  i  Tiflis,  var  det  blot,  fordi  man  havde  haft 
en  ganske  vandløs  Vinter. 

Tiflis  ligger  malerisk,  men  Bjærgene,  der  omgiver  Byen,  er 
øde  og  golde.  Den  beherskes  af  nogle  nu  forfaldne,  gamle 
Forter  fra  Persertiden.  Midt  igennem  Byen  strømmer  Kur, 
Oldtidens  Kyros-Flod,  der  her  har  gravet  sig  en  dyb  Kløft  ned 
i  Klipperne.  Mange  Steder  er  Husene  byggede  helt  ud  til  Flod- 
skrænten, der  hæver  sig  lodret  mange  Favne  over  den  bru- 
sende Strøm.  Tiflis  er  det  gamle  georgiske  Riges  Hovedstad, 
men  nu  er  Armenerne  nær  ved  at  være  Georgierne  overlegne 


TIKLIS. 
Bro  over  Kur-Floden  ved  det  muhammedanske  Kvarter.  Til  Højre  Moskéen. 

Udsigt  over  Byen. 

i  Antal  i  Byen.  Af  dens  350.000  Indbyggere  er  over  to  Femte- 
dele Armenere,  Resten  Georgiere,  Tatarer,  Russere  o.  s.  v.  Ar- 
menerne har  gennem  deres  mange  Kirker  sat  deres  Præg  paa 
Byens  Arkitektur.  Men  forøvrigt  har  Georgierne  jo  ogsaa  be- 
standig i  kulturel  Henseende  været  helt  behersket  af  den  ar- 
menske Indflydelse.  Ogsaa  i  Forretningslivet  dominerer  Arme- 
nerne. Kun  i  Smaahandelen  har  Georgierne  kunnet  hævde  sig, 
og  de  hævder  stadig  Anvendelsen  af  deres  Sprog  paa  Plakater 
og  Opslag  i  deres  Boder,  medens  Armenerne  gærne  bruger  det 
russiske  Omgangssprog  og  ofte  føjer  et  russisk  -off  til  deres 
Navn,  saa  at  det  armenske  Præg  i  Forretningslivet  ikke  er  saa 
iøjnefaldende  for  den  overfladiske  Iagttager. 

Prægtige  Panoramaer  har  man,  hvor  man  kommer  hen,  og 
Lys  og  Farver  er  her.  Russerne  har  bygget  brede  Avenuer  og 
flotte  offentlige  Bygninger,  udfoldet  sig  i  hele  den  imponerende 
Bredde,  som  Russeren  ynder.  Og  her,  under  de  elektriske  Bue- 
lamper, hvor  elektriske  Sporvogne  farer  ringende  forbi,  hvor 
Droskerne  hopper  i  flyvende  Fart  henover  en  skrækkelig  Bro- 
lægning, og  hvor  de  sidste  Parisermoder  staar  udstillet  bag 
Butiksruderne,  her  passerer,  blandet  mellem  Europæerne,  hele 
dette  brogede  Folkekaos,  Mingreliere  og  Grusinere,  Lesghiere 
og  Daghestanere,  Tatarer  og  Persere,  med  Faareskindshuer 
af  alle  Fagoner,  fra  den  elegant  pressede  Cylinder-Kulah  til 
den  runde,  languldede  Kalot,  der  ligner  en  Vildmandsparyk, 
med  fine  Kofter,  med  Kaftaner  eller  Skindjakker  å  la  Samoje- 
der, og  Kvinder  i  den  smukke  armensk-georgiske  National- 
dragt med  Hovedklæde  og  Pandebaand.  I  de  smalle,  krogede 
Bazargader  i  de  muhammedanske  Kvarterer  sidder  tatariske 
og  persiske  Smaahaandværkere  og  Købmænd  og  driver  deres 
Erhverv  i  de  aabne  Boder. 

Saa  fredelig,  saa  tæmmet  præsenterer  Kaukasus  sig.  Og  dog 
lurer  Vildheden  ikke  langt  under  Overfladen.  Det  mærkedes 
i  Revolutionstiden  i  Vinteren  1905 — 6.  Da  væbnede  Tatarer 
og  Armenere  sig  mod  hinanden,  og  snart  var  alles  Haand  mod 
alle.  Gendarmerne  og  Politibetjentene  blev  pillede  ned  enkelt- 
vis, og  tilsidst  gjorde  de  Strike.  Jærnbanetrafiken  var  standset. 
Endelig  kom  en  Afdeling  Kosakker  til  Byen,  og  saa  var  Op- 
røret forbi  i  Løbet  af  faa  Dage.  Men  Kosakkerne  tog  heller 
ikke  fat  med  Fløjlshandsker.  Blev  der  fyret  paa  dem  fra  et 

Hinsides  det  kaspiske  Hav  , 

Hus,  blev  Huset  omringet,  og  ingen  slap  levende  ud.  Den,  der 
blev  arresteret  af  Kosakker,  gjorde  sit  Regnskab  op  med  Livet. 
Han  naaede  aldrig  Fængslet.  Bag  det  nærmeste  Gadehjørne 
fik  han  en  Kugle  i  Hovedet  —  altid  bagfra,  saa  hed  det  sig 
nemlig,  at  han  var  bleven  skudt  under  Forsøg  paa  at  flygte. 

De  onde  Tider  drev  over.  Men  sikkert  var  der  ikke  i  disse 
Egne.  Kun  et  Par  Uger,  før  jeg  kom  til  Tiflis,  var  Jærnbane- 
toget  paa  Ruten  Tiflis — Kars  blevet  plyndret  efter  de  bedste 
Mønstre  fra  Røverromanerne.  Et  Sted,  hvor  Vejen  gik  opad,  og 
Farten  var  langsom,  sprang  en  Skare  bevæbnede  Mænd  op 
paa  Toget,  udplyndrede  i  en  Haandevending  alle  Rejsende  i 
den  nærmeste  Waggon,  skød  den  tililende  Konduktør  ned  og 
sprang  af  Toget  med  deres  Bytte  uden  at  have  opnaaet 
at  plyndre  Postvognen,  hvis  Personale  havde  faaet  Tid  til  at 
sætte  sig  i  Forsvarsstand. 

Min  Afstikker  til  Tiflis  havde  et  dobbelt  Formaal.  For  det 
første  ønskede  jeg  at  se  den  berømte  Samling  skythiske  Old- 
sager, der  findes  paa  Musæet  i  Tiflis.  Skytheme,  som  i  Oldtiden 
beboede  de  sydlige  Dele  af  det  europæiske  Rusland,  var  et 
iransk  Folk,  og  Levningerne  fra  den  skythiske  Periode  kan 
derfor  paa  forskellig  Vis  bidrage  til  at  kaste  Lys  over  Iranernes 
Forhistorie.  For  det  andet  vilde  jeg  opkøbe  ossetisk  Folke- 
litteratur. Osseterne,  der  bor  i  den  midterste  Del  af  Kaukasus, 
til  begge  Sider  af  den  saakaldte  „grusinske  Hærvej"  fra  Vladi- 
kaukas  til  Tiflis,  er  ligeledes  et  iransk  Folk  og  taler  et  eget 
Sprog,  der  er  nærmest  beslægtet  med  de  nordiranske  Maal,  og 
som  atter  deler  sig  i  to  Hoveddialekter,  den  østlige  (tagauri- 
ske)  og  den  vestlige  (digoriske)  Dialekt.  De  kalder  sig  endnu 
med  det  ældgamle  Arier-Navn,  her  udviklet  til  Iron,  det  samme 
som  Lands-  og  Folkenavnet  Iran.  Osseterne  er  ikke,  som  man 
kunde  tro,  en  sidste  Rest  af  Skytherne.  De  er  komne  østfra;  de 
træffes  først  under  Navnet  Aorser  i  Khorasmien,  Landet  om- 
kring den  nuværende  Oase  Khiva,  antager  omkring  Midten  af 
det  første  Aarhundrede  efter  vor  Tidsregning  Navnet  Alaner 
(ogsaa  en  Form  af  Arier-Navnet)  og  vandrer  siden  ind 
i  Kaukasus,  hvor  de  efterhaanden  svinder  ind,  indtil  der 
nu  kun  ialt  er  ca.  167.000  Sjæle  tilbage.  Det  var  Professor  An- 
dreas, der  havde  henledt  min  Opmærksomhed  paa  de  osseti- 
ske  Folkebøger.  „Kommer  De  til  Tiflis,"  sagde  han  til  mig. 

„køb  da  alt,  hvad  De  kan  faa  fat  i  af  ossetisk  Folkelitteratur; 
det  er  smaa  Piecer,  der  sælges  for  nogle  faa  JCopek,  men 
deres  Antal  formindskes  stadig;  det  er  en  Litteratur,  der  er 
ifærd  med  at  uddø,  og  snart  vil  den  slet  ikke  være  at  finde 
mere." 

Hvad  Musæet  med  de  skythiske  Oldsager  angaar,  havde  jeg 
afgjort  Uheld  med  mig.  Musæet  skulde  netop  flytte  over  i  en 
ny  Bygning;  det  var  lukket  og  alle  Sagerne  var  pakket  sam- 
men. Inden  jeg  gik  i  Gang  med  den  anden  Del  af  min  Op- 
gave, opsøgte  jeg  Overlærer  Sielmann,  til  hvem  jeg  havde 
Introduktion  fra  Professor  RathlefT  i  Petrograd.  Hr.  Sielmann 
er  en  tysk  Balter,  gift  med  en  mingrelisk  Dame,  hvis  Bedste- 
fader var  en  muhammedansk  Abkhaser,  og  som  selv  er  ud- 
dannet i  Schweiz.  Jeg  traf  Familien  ved  Middagen  og  maatte 
tage  en  Tallerken  Suppe  og  et  Glas  Kakhetiner  med.  Det  var 
overmaade  hjærtelige  og  ligefremme  Mennesker,  og  mine  Sam- 
taler med  Hr.  og  Fru  Sielmann  gav  mig  et  bedre  Indblik  i 
kaukasiske  Forhold  og  Tilstande,  end  nogen  Rejsehaandbog 
kunde  have  forskaffet  mig.  Hr.  Sielmann  viste  sig  utrættelig 
i  sin  Omsorg  for  at  gøre  mig  Opholdet  i  Tiflis  udbytterigt  og 
behageligt,  førte  mig  rundt  i  Byen,  gav  mig  Besked  om,  hvor 
jeg  med  størst  Mulighed  for  Udbytte  kunde  forhøre  mig  om 
ossetiske  Folkebøger  og  tog  med  mig  hen  til  det  saakaldte 
„Folketeater",  hvor  der  vekselvis  opførtes  Stykker  paa  de  for- 
skellige kaukasiske  Nationaliteters  Sprog,  og  hvor  han  derfor 
formodede,  at  man  kunde  faa  ossetiske  Dramatekster  at  købe. 
Den  Aften  var  der  en  hebræisk  Plakat  ude;  man  spillede  et 
jødisk  Stykke.  Paa  Teatrets  Kontor  fik  vi  imidlertid  den  Be- 
sked, at  Teksterne  først  udkom,  umiddelbart  før  vedkommende 
Stykke  skulde  opføres,  og  det  vilde  vare  en  Ugestid,  før  der 
blev  spillet  en  ossetisk  Komedie. 

I  de  tre  Dage,  mit  Ophold  i  Tiflis  varede,  gennemstøvede 
jeg  nu  alle  Bogladerne  og  købte  alt,  hvad  jeg  kunde  fmde,  og 
vistnok  alt,  hvad  der  overhovedet  var  at  faa  i  Tiflis  af  ossetisk 
Litteratur.  Store  Sager  var  det  ikke,  ialt  elleve  Piecer,  Digte, 
Komedier,  kristne  Legender,  en  ABC,  en  kort  Skildring  af 
Osseternes  Historie,  en  ossetisk  Oversættelse  af  H.  C.  Ander- 
sens „Nattergalen".  Enkelte  georgiske  og  armenske  Smaating 
tog  jeg  med  til  det  kongelige  Bibliotek. 

Den  13.  Marts  gjorde  jeg  mig  rede  til  Afrejsen  efter  at  have 
ordnet  Afsendelsen  af  de  indkøbte  Bøger  og  taget  Afsked  med 
mine  elskværdige  Bekendte.  Bevæbnet  med  mit  Fotografiappa- 
rat tog  jeg  mig  en  afsluttende  Spaseretur  gennem  det  orien- 
talske Kvarters  Mylder,  forbi  de  persiske  Tæppehandleres 
Boder  og  over  Maidanen  (Torvet),  hvor  en  Fange  uden  over- 
drevne humane  Hensyn  blev  transporteret  afsted  i  Fangedragt 
mellem  to  Soldater  med  opplantet  Bajonet.  Himlen  var  over- 
trukket, og  Støvet  føg  igennem  Gaderne.  Det  trak  op  til 
Storm. 


II 

OVER  BAKU  TIL  PERSIENS  GRÆNSE 

1  Petroleumsbyen.  En  akandinavisk  Fest.  Den  sorte  og  den  hvide  Stad. 
Over  det  kaspiske  Hav.  En  persisk  Kammerherre. 

Jeg  rejste  om  Natten  fra  Tiflis  til  Baku.  Da  jeg  vaagnede 
om  Morgenen  og  slog  Gardinet  tilside  fra  Kupévinduet,  blev 
jeg  overrasket  ved  det  Skue,  som  frembød  sig  for  mig.  Uden- 
for laa  Ørkenen  flad  og  gul,  men  ogsaa  Himlen  var  fuldstæn- 
dig gul,  som  om  man  saa  den  gennem  et  gult  Glas.  Aldrig 
før  havde  jeg  set  Verden  aabenbare  sig  i  et  saa  fantastisk 
Farveskær.  Og  der  lød  et  ustandseligt  Sus  igennem  hele  Toget, 
Røgen  fra  Lokomotivet  laa  fladt  henad  Sandet,  og  selv  gen- 
nem Kupéens  dobbelte  Vinduer  mærkede  man  Vinden. 

Det  var  Efterdønningerne  af  en  Orkan,  der  havde  raset  den 
foregaaende  Dag  i  Baku  og  Omegn,  et  Fænomen,  der  hyppigt 
gentager  sig  i  disse  Egne.  Det  kaspiske  Hav  er  overhovedet 
berygtet  for  sine  Storme  —  Obersten,  min  Rejsefælle  paa 
Farten  til  Tiflis,  erklærede,  at  han  havde  befaret  det  kaspiske 
Hav  ti  Gange  og  aldrig  haft  roligt  Vejr,  — ,  og  Baku  ligger 
særlig  udsat  paa  den  golde  Apsheron-Halvø.  Ikke  for  intet  op- 
fatter Perserne  Navnet  Baku  som  Badkuba,  d.  e.  „Vindstøde- 
nes By".  Særlig  berygtet  er  Orkanen  fra  Nord.  Den  kommer 
med  uhyggelig  Pludselighed.  Et  Selskab  sidder  paa.  en  Ter- 
rasse udenfor  Byen  og  drikker  Te.  Pludselig  udbryder  en  af 
de  Tilstedeværende:  „Hvor  er  nu  Kirketaarnet  henne?"  Alle 
vender  Blikket  mod  Byen,  Taarnet  er  ikke  til  at  øjne.  Og  nu 
forsvinder  Byen  Stykke  for  Stykke.  Støvet  har  slugt  den.  Et 
Par  Minuter  efter  er  Stormen  der,  raserer  Terrassen  for  Kop- 
per, Glas  og  alt,  hvad  der  ikke  rettidigt  er  blevet  bragt  ind,  og 
alle  flygter.  Færdes  paa  Gaden  kan  man  overhovedet  ikke 
uden  at  holde  Øjnene  beskyttede  ved  Automobilbriller  mod 
de  vældige  Støvmasser,  der  hvirvles  op. 

En  saadan  Orkan  havde  nylig  raset  i  Baku.  Den  havde  brat 
afbrudt  det  begyndende  Foraar  og  revet  Blomsterne  af  Frugt- 
træerne. Et  raat  og  barsk  Vinterklima  beherskede  Byen,  da 
jeg  ankom  dertil,  den  første  Vinter,  man  overhovedet  havde 
haft  dér  det  Aar. 

Ved  et  Tilfælde  kom  jeg  i  Baku  ind  paa  et  Hotel,  hvor  der 
ikke  fandtes  et  Menneske,  der  talte  andet  end  Russisk.  Det 
var  saa  meget  desto  mere  ubehageligt,  som  jeg  havde  forskel- 
lige nødvendige  Forretninger  at  besørge  i  Byen.  Jeg  skulde 
finde  Politistationen  for  at  faa  mit  Pas  viseret  til  Udrejse 
af  Landet,  dernæst  det  persiske  Konsulat  for  at  faa  Passet 
viseret  til  at  rejse  ind  i  Persien  og  Dampskibskontoret  for  at 
faa  Billet  til  Enzeli.  Jeg  begyndte  med  at  søge  efter  den 
danske  Konsul,  Hr.  Biering.  Gaden  fandt  jeg.  Husnumret 
var  ikke  angivet  i  den  diplomatiske  Kalender,  jeg  havde 
raadspurgt  i  København.  Men  Gaden  var  lang,  og  et  Kon- 
sulatsskilt  var  ikke  til  at  opdage  —  jeg  erfarede  siden,  at 
det  var  taget  ind  for  at  benyttes  ved  en  nordisk  Festlighed 
den  følgende  Dag,  — ,  og  to  Politibetjente,  hvem  jeg  spurgte 
til  Raads  paa  mit  Nigger-Russisk,  vidste  ingen  Besked. 
Saa  opsatte  jeg  alle  videre  Efterforskninger  til  den  følgende 
Dag.  Det  var  ganske  vist  en  Søndag,  paa  hvilken  Dag  Kon- 
sulatet maatte  antages  at  være  lukket,  men  jeg  havde 
en  Introduktion  til  en  anden  dansk  Mand,  Hr.  Langmack, 
Konsul  Bierings  Svoger,  der  var  ansat  i  Nobel-Firmaet,  og  til 
at  besøge  ham  maatte  Søndagen  vel  netop  være  den  rette  Dag. 
Søndag  Formiddag  tog  jeg  altsaa  en  Droske  —  „Faeton" 
kalder  man  den  i  disse  Egne  af  Rusland  —  og  kørte  den  halve 
Times  Vej  gennem  Tcherny  Gorod  („den  sorte  By")  ud  til  Villa 
Petrolea,  hvor  Hr.  Langmack  bor.  Jeg  blev  modtaget  med  den 
venligste  Forekommenhed  af  Hr.  Langmack,  en  energisk,  drif- 
tig, arbejdsivrig  Forretningsmand  af  den  Type,  som  udvikles 
blandt  Udvandrere,  særlig  paa  Pladser  i  Opkomst,  en  Mand 
med  et  klart  Hoved,  et  aabent  Blik  og  omfattende  Interesser. 
Vi  kørte  sammen  til  Baku  og  aflagde  Visit  hos  Konsul  Biering, 
der  tog  imod  mig  med  ikke  mindre  Forekommenhed.  Konsul 
Biering  har  ved  sin  Handlekraft  og  sit  Initiativ  allerede  i  en 
ung  Alder  skabt  sig  en  Stilling  som  en  af  Matadorerne  i  Mil- 
lionærbyen Baku.  Han  har  reorganiseret  og  leder  —  ledede  i 
hvert  Fald  før  Krigen  —  hele  Bakus  Telefonvæsen. 

Konsul  Biering  inviterede  mig  til  den  nordiske  Fest,  der 
skulde  finde  Sted  i  Balakhany  om  Aftenen,  og  tilbød  mig  en 
Plads  i  sin  Automobil,  et  Tilbud,  som  jeg  tog  imod  med  Tak. 
Jeg  gik  hjem  og  klædte  mig  om  paa  Hotellet  og  vendte  saa 
tilbage  til  Konsulatet,  hvorfra  vi  i  et  rigtig  raakoldt  Vintervejr 
kørte  til  Balakhany,  Hr.  og  Fru  Biering,  Hr.  og  Fru  Langmack 
og  jeg.  Balakhany  ligger  ca.  1 V4  dansk  Mil  fra  Baku.  Her  findes 
Nobel-Firmaets  Klubhus,  hvor  den  af  „den  nordiske  Velgøren- 
hedsforening"  arrangerede  Fest  skulde  fejres.  Foreningen 
kaldtes  udtrykkelig  „nordisk",  ikke  „skandinavisk",  fordi  den 
foruden  de  skandinaviske  Folk  ogsaa  omfattede  Finnerne, 
og  den  kaldtes  „Velgørenhedsforening"  for  at  undgaa  Skin- 
net af  at  være  en  politisk  Sammenslutning.  Den  bestod  af 
ca.  50  Finner,  ca.  40  Svenske  og  ca.  10  Danske,  men  in- 
gen Nordmænd.  De  fleste  af  Medlemmerne  med  Damer 
havde  givet  Møde  ved  Festen,  og  ogsaa  enkelte  Russere, 
der  var  besvogrede  med  eller  paa  anden  Maade  stod  i  nær 
Forbindelse  med  Nordboer,  var  tilstede,  men  de  skandi- 
naviske Sprog  dominerede  naturligvis,  og  de  skandinavi- 
ske Flag  og  Vaaben  og  Nationalmelodierne,  der  blev  spillede 
af  det  russiske  Orkester,  frembragte  en  hyggelig  fællesnor- 
disk Stemning.  Her  ude  i  det  Fremmede  føler  de  nordiske 
Brødrefolks  Repræsentanter  sig  jo  ganske  som  Landsmænd. 

Talernes  Række  skulde  altid  indledes  med  en  Tale  for  Rus- 
lands Tsar,  hvorefter  den  russiske  Nationalhymne  skulde  spil- 
les. Denne  Toast  blev  udbragt  af  en  Svensker.  Synderlig  dybt- 
følte var  Ordene  ikke;  Taleren  erklærede  ganske  aabent,  at 
han  kun  udbragte  denne  Skaal,  fordi  den  var  obligatorisk.  Saa 
fulgte  Talerne  Slag  i  Slag,  de  fleste  paa  Svensk,  kun  to  paa 
Dansk,  Af  disse  to  holdtes  den  første  af  Konsul  Biering,  den 
anden  faldt  det  i  min  Lod  at  improvisere,  da  en  af  Festens 
svenske  Arrangeurer  i  smigrende  Ord  havde  udbragt  en  Skaal 
for  den  fremmede  Videnskabsmand,  der  var  Foreningens  Gæst 
den  Aften.  Siden  blev  der  danset  og  drukket  en  Overflødighed 
af  svensk  Punch,  og  ud  paa  Morgenstunden  serveredes  en  lille 
Zakuska,  bestaaende  af  Smørrebrød  med  Sild  og  Ost,  01  og 
Vodka.  Det  blev  sent,  inden  vi  kom  hjem,  og  jeg  havde  meget 
Besvær  med  at  faa  Portieren  ringet  op. 

Den  næste  Dag  fik  jeg  mine  forskellige  Forretninger  fra 
Haanden.  Konsul  Biering  havde  med  den  største  Elskværdig- 

hed  stillet  sin  Tid  og  sin  Automobil  til  min  Raadighed,  og  tak- 
ket være  hans  Indflydelse  gik  Pasviseringerne  rask  fra  Haan- 
den.  Jeg  havde  hørt  nogle  Rygter  om,  at  der  var  blevet  etable- 
ret en  Automobilrute  fra  Enzeli  til  Teheran,  og  spurgte  den 
persiske  Konsul,  om  det  forholdt  sig  rigtigt  hermed.  Han  havde 
ogsaa  hørt  Tale  derom,  men  vidste  mærkværdigt  nok  ikke 
nærmere  Besked  desangaaende.  Jeg  spiste  til  Middag  hos  Kon- 
sul Biering  og  kørte  derefter  i  dennes  Automobil  ud  til  den 
„sorte  Stad",  hvor  Hr.  Langmack  og  en  i  Nobel-Firmaet  ansat 
svensk  Herre  viste  mig  omkring  i  hele  det  store  Fabriks- 
kompleks. Den  følgende  Formiddag  tog  jeg  med  Toget  til  Ba- 
lakhany  og  blev  her  paa  Banegaarden  modtaget  af  den  dan- 
ske Ingeniør  Jacobsen,  der  viste  mig  omkring  i  Boretaar- 
nene  og  gav  mig  en  indgaaende  Forklaring  paa  Boringen  og 
Udvindingen  af  Naftaen.  Efter  en  dansk  Frokost  i  Hr.  Jacob- 
sens gæstfri  og  hyggelige  Hjem  gik  Turen  tilbage  til  Baku. 
De  sidste  Forberedelser  til  Afrejsen  blev  trufne,  jeg  tog  Af- 
sked med  Konsul  Biering  og  Hr.  Langmack,  hvis  overstrøm- 
mende Elskværdighed  og  omsigtsfulde  Hjælpsomhed  havde 
bidraget  saa  meget  til  at  gøre  mit  Ophold  i  Baku  ligesaa  be- 
hageligt som  instruktivt,  og  gik  ombord  paa  Damperen. 


Gold  og  øde  er  Apsheron-Halvøen.  Og  dog  tjenes  der  Mil- 
lioner. Baku  er  blevet,  hvad  San  Francisco  eller  Klondyke  har 
ræret.  Byen,  hvor  der  tjenes,  vindes  og  tabes,  hvor  intet  andet 
vurderes  end  Penge.  Man  lever  saa  at  sige  paa  Feltfod,  parat 
til  at  bryde  op,  naar  man  har  fyldt  sin  Børs.  Derfor  gør  alt  et 
midlertidigt  Indtryk.  Paa  offentlige  Institutioner,  Gadernes 
Vedligeholdelse  o.  1.  ofres  det  mindst  mulige.  Men  Liv  hersker 
der,  et  intensivt  Arbejds-  og  Forretningsliv,  og  det  er  saa  godt 
som  udelukkende  knyttet  til  Naftaen. 

Det  største  Naftadistrikt  er  Balakhany,  ca.  IV4  dansk  Mil 
nord  for  Baku.  Et  andet,  mindre  Omraade  er  Bibi  Eibat,  der 
ligger  syd  for  Baku.  I  de  senere  Aar  var  man  ogsaa  begyndt 
at  udnytte  det  hinsides  Balakhany  liggende  Surakhany,  hvor 
der  endnu  findes  et  mærkeligt  Ildtempel,   som  jeg  desværre 

ikke  fik  Tid  og  Lejlighed  til  at  besøge.  Templet  er  ikke  særlig 
gammelt;  ifølge  Gobineau  stammer  det  fra  de  talrige  indiske 
Købmænd,  der  i  det  17.  Aarhundrede  besøgte  Tatarkhanernes 
Hoffer  i  Derbent,  Gundjeh,  Shamakhy  og  Baku.  Det  er  en 
kvadratisk  Bygning  med  Nicher  for  de  indiske  Præster  i  den 
indre  Gaard.  Naftaen  blev  tidligere  ledet  fra  Jorden  gennem 
hule  Træsøjler  op  til  Taget  af  Bygningens  fire  Hjørner,  hvor 
den  brændte  som  en  evig  Ild.  Den  Gudsdyrkelse,  der  fandt 
Sted  dér,  var  forøvrigt  det  besynderligste  Miskmask  af  Reli- 
gioner. Gobineau,  der  besøgte  Templet  midt  i  forrige  Aarhun- 
drede, havde  Lejlighed  til  at  overvære  en  Gudstjeneste,  som 
holdtes  i  en  af  Bygningens  Celler  under  Akkompagnement  af 
Krigscymbler.  Paa  Alteret  stod  sivaitiske  Gudebilleder  Side  om 
Side  med  Vaser,  der  havde  deres  Anvendelse  i  det  persiske 
religiøse  Ceremoniel,  russiske  Billeder  af  St.  Nikolaus  og  den 
hellige  Jomfru  og  katolske  Krucifikser.  Det  dyrkedes  altsam- 
men med  samme  Andagt,  og  Præsterne  kaldte  sig  „padri", 
hvad  der  efter  deres  Formening  var  „det  engelske  Ord  for 
Brahman". 

Det  var  den  evige  Ild  paa  Templet  i  Surakhany,  der  først 
henledte  Indbyggernes  Opmærksomhed  paa  Naftaen.  Tata- 
rerne benyttede  den  til  Opvarmning  og  til  at  koge  ved.  En 
svensk  Ingeniør  lagde  Mærke  til  Naftaens  Forekomst 
her  og  lod  halvandet  Aar  igennem  foretage  Boringer  for  Fir- 
maet Nobel,  indtil  han  i  700  Meters  Dybde  stødte  paa  Naftaen, 
der  nu  sprang  ud  af  Borehullet  som  en  vældig  Fontæne.  Her- 
med var  Ildtemplet  imidlertid  dødsdømt.  Den  evige  Ild  brændte 
ud,  og  efterhaanden  forsvandt  dens  Præster.  Templet  blev 
staaende  ubenyttet  og  forfaldt,  og  nogle  paa  Sanskrit  affattede 
Indskrifttavler  paa  Væggene  benyttedes  som  Skydeskiver. 

Balakhany  frembyder  et  saare  imponerende  Skue,  naar  man 
kommer  med  Jærnbanen  fra  Baku.  Det  præsenterer  sig  som 
en  hel,  mægtig  Skov  af  rygende,  sorte,  pyramideformede 
Taarne.  Naar  en  Mand  eller  et  Konsortium  har  erhvervet  sig 
et  Borefelt  af  Regeringen,  rejses  Taarnet  dér,  hvor  man  for- 
moder, at  der  er  Nafta,  og  man  begynder  saa  at  bore,  eller  man 
henvender  sig  til  et  Entreprenørfirma,  som  besørger  Boringen. 
Man  prøver  i  forskellige  Dybder,  tager  efterhaanden  Prøver  op 
af,  hvad  Jordbunden  indeholder,  og  naar  man  er  naaet  til  et 

naftaførende  Lag,  tages  Boreapparaterne  bort,  og  andre  Ma- 
skiner anbringes  til  Udvinding  af  Naftaen. 

Der  hersker  Dagen  igennem  en  Helvedeslarm  i  et  saadant 
Boretaarn,  hvor  tatariske  og  kaukasiske  Arbejdere  slider  i  det 
under  en  Formands  Ledelse.  Naftaen  hejses  op  med  særligt 
konstruerede  Spande,  som  gyder  Indholdet  ud  i  Render  og 
derfra  videre  til  store  Beholdere.  Undertiden  hænder  det,  at  en 
Naftakilde  „slaar  ud".  Tidligere  kunde  den  slaa  ud  med  en 
saadan  Kraft,  at  Naftaen  stod  som  en  Kæmpefontæne  ovenud 
af  Taarnet;  derved  gik  naturligvis  meget  til  Spilde.  Det  kunde 
ogsaa  ske,  naar  Spanden  ikke  var  bleven  fjærnet  i  Tide,  at 
Stene,  som  Fontænen  førte  med  sig,  blev  slynget  mod  Span- 
dens Metalsider  og  slog  Gnister,  og  i  et  Nu  stod  da  hele  Taar- 
net i  Flammer.  Nu,  da  man  maa  ned  i  dybere  Jordlag  for  at 
finde  Naftaen,  er  disse  Kæmpefontæner  blevne  meget  sjældne, 
men  det  sker  dog  af  og  til,  forøvrigt  ikke  ret  hyppigt,  at  en 
Naftakilde  „slaar  ud".  Det  indtraf  tilfældigvis  netop  i  det  Øje- 
blik, da  jeg  under  Hr.  Jacobsens  Førerskab  besaa  Arbejdet  i 
et  i  Drift  værende  Boretaarn.  En  Mand  stod  ved  Spillet  og 
øste  Naftaen  op  i  Spanden,  da  pludselig  en  buldrende  Lyd  lod 
sig  høre.  Spanden  blev  i  en  Fart  hejset  bort,  og  i  det  samme 
stod  den  sorte  Vædske  i  en  Søjle  op  af  Aabningen,  flere  Meter 
tilvejrs,  og  faldt  som  et  plaskende  Springvand  til  alle  Sider, 
saa  Render  og  Beholdere  flød  over.  Fænomenet  varede  vel  i 
fem  Minuter,  saa  tabte  Bulderet  sig  efterhaanden,  og  Naftaen 
faldt  til  Ro. 

Der  findes  ialt  ca.  2500  Boretaarne  i  Balakhany,  men  de  er 
ikke  alle  i  Brug.  Det  lønner  sig  ikke  at  rive  Taarnene  ned,  naar 
Kilden  under  dem  er  udtømt,  derfor  bliver  de  gamle  Taarne 
staaende,  til  de  falder  sammen  af  sig  selv.  Der  øses  kun  af  ca. 
en  Fjerdedel  af  Taarnene.  Den  sædvanlige  Dybde,  hvortil  man 
nu  maa  gaa  ned  for  at  naa  til  de  naftaførende  Lag,  varierer 
mellem  180  og  250  Favne  i  Balakhany,  i  Bibi  Eibat  maa  man 
helt  ned  til  450  Favne,  i  Surakhany  til  300.  Nobel-Firmaet, 
der  stadig  er  Nr.  1,  har  650  Taarne. 

Raanaftaen,  som  udvindes  i  Balakhany,  Bibi  Eibat  og  Su- 
rakhany, føres  gennem  Ledningsrør  til  de  store  Fabrikscentrer 
udenfor  Baku,  hvor  dens  Behandling  foregaar.  De  Nobel'ske 
Fabriker  danner  „den  sorte  By",  Tcherny  Gorod,  en  lille  halv 

Mil  øst  for  Baku.  Lidt  længere  mod  Øst  har  Rothschild  og  de 
andre  Firmaer  deres  Fabriker  i  Bjely  Gorod,  „den  hvide  By". 
Ad  primitive  Veje,  hvor  rygende,  petroleumstinkende  Spilde- 
vand flyder  i  Rendestene  og  Grøfter,  naar  man  til  disse  væl- 
dige Fabrikskomplekser,  der  tillige  omfatter  Villabygninger 
med  Haveanlæg  for  de  højere  Funktionærer.  Naftaen  opbe- 
vares dels  i  store,  lukkede  Beholdere,  dels  i  aabne  Damme  af 
betydeligt  Omfang,  der  betegnes  med  det  persiske  Ord  Ambar. 
Det  hænder  ikke  sjældent,  at  Vildænder  flyver  ned  i  disse 
Naftasøer,  hvor  de  ikke  kan  svømme,  og  deres  Fjer  klæber 
sammen,  saa  at  de  bliver  et  let  Bytte  for  Opsynsmændene,  der 
fanger  dem  med  lange  Stænger. 

Naftaen  ledes  nu,  efterhaanden  som  den  skal  bruges,  ind  i 
de  murede  Destillationsapparater,  hvor  den  først  opvarmes  saa 
meget,  at  de  flygtigste  Bestanddele  destilleres  fra.  Det  er  den 
saakaldte  Gasolin,  hvoraf  Benzinen  udvindes.  Ved  en  ny  De- 
stillation med  højere  Varme  skilles  Kerosinen  (Petroleum- 
en) fra.  Tidligere  standsede  Behandlingen  hermed;  alt,  hvad 
der  blev  tilovers,  blev  kastet  bort  som  ubrugeligt.  Nu  har  man 
imidlertid  lært  at  drage  Nytte  af  Afl"aldet,  den  saakaldte  Masut. 
Heraf  uddestilleres  forskellige  Slags  Smøreolier,  som  staar  i  høj 
Pris,  og  det  allersidste  Affald  bruges  som  Brændselsmateriale, 
ikke  blot  i  alle  Naftafabrikerne,  men  ogsaa  bl.  a,  i  Damperne 
paa  det  kaspiske  Hav.  Idet  man  saaledes  i  langt  højere  Grad 
end  tidligere  har  lært  at  drage  Nytte  af  Naftaen,  er  dens  Pris 
steget  meget  stærkt.  I  1914  kostede  Raanaftaen  ca.  45  Kopek 
pr.  Pud  (å  16  Kilo),  og  den  havde  lidt  tidligere  været  oppe  paa 
55,  medens  den  blot  et  Par  Aar  før  kun  kostede  12 — 13  Kopek 
pr.  Pud. 

Nobel-Fabrikerne  arbejder  med  en  Aktiekapital  af  50  Mil- 
lioner Rubler.  60  Procent  af  Aktierne  er  i  Hænderne  paa  No- 
bels Arvinger.  De  havde  i  1914  en  maanedlig  Omsætning  paa 
17  Millioner  Pud.  De  udnytter  deres  egne  Borehuller,  men 
køber  ogsaa  Nafta  fra  andre  Firmaer,  der  ikke  selv  har  De- 
stillationsfabriker.  De  betalte  den  Gang  2  Mill.  Rubler  om 
Aaret  i  Løn  til  deres  Funktionærer  og  5  Mill.  til  Arbejderne  i 
Baku.  Firmaets  Hovedkontor  var  i  Petrograd;  herfra  udgik 
Ordrer  til  Forsendelse  af  Produkterne  i  de  forskelligste  Ret- 
ninger. Med  Firmaets  egne  Dampere  førtes  Produkterne  til 

Astrakhan  og  videre  op  ad  Volga.  Til  Batum  ved  Sortehavet 
førtes  Kerosinen  gennem  Rørledninger,  medens  de  øvrige  Pro- 
dukter sendtes  pr.  Bane.  Firmaets  Dampere  hentede  hver  Mor- 
gen Kl.  5  Arbejderne  i  Baku,  Kl.  6  hentedes  de  øvrige  Funk- 
tionærer, for  saa  vidt  de  ikke  boede  i  Firmaets  egne  Villaer 
i  „den  sorte  By". 

Alle  disse  Detailler  stammer  jo  fra  Tiden  før  Krigen.  Hvor- 
ledes Forholdene  har  udviklet  sig  under  Krigen  og  under  det 
af  Revolutionen  avlede  almindelige  Anarki,  derom  har  jeg 
ingen  Efterretninger. 


Naar  Orkanen  fra  Nord  har  raset  i  Baku,  plejer  der  efter 
nogle  Dages  Forløb  at  følge  en  mindre  voldsom  Storm  fra 
Syd.  Den  indtraf  ganske  rigtigt  paa  den  sidste  Dag,  jeg  op- 
holdt mig  i  Baku,  og  jeg  havde  saaledes  en  temmelig  haard 
Søtur  i  Vente.  Heldigvis  havde  jeg  faaet  en  Kahyt  omtrent 
midtskibs.  Jeg  var  heller  ikke  misfornøjet  med,  at  Afgangen 
blev  forsinket  i  henved  halvanden  Time.  Derved  fik  Passage- 
rerne nemlig  Lejlighed  til  at  indtage  Aftensmaaltidet,  medens 
vi  endnu  laa  roligt  i  Havnen. 

Vi  var  kun  faa  til  Bords.  Jeg  havde  ved  min  højre  Side  en 
ung  Mand  med  fine,  orientalske  Ansigtstræk  og  en  flot,  sort 
Moustache,  med  Ordensroset  i  Knaphullet  og  Diamantring  paa 
Lillefingeren.  Lige  overfor  os  sad  en  køn  og  elegant  ung  Dame. 
Da  vi  alle  tre  var  lige  lidt  i  Stand  til  at  deltage  i  den  russiske 
Konversation  ved  Bordet,  kom  vi  snart  i  Samtale  indbyrdes. 
Den  unge  Mand  præsenterede  sig  paa  Tysk  og  leverede  mig  sit 
Visitkort:  Salar-i-Ashraf,  Kammerherre  hos  Hs.  Maj.  Shahen, 
Chef  for  det  persiske  Kavalleri.  Det  sidste  var  nu  nærmest  kun 
et  Æreshverv,  da  det  regulære  persiske  Kavalleri  egentlig  kun 
bestaar  paa  Papiret.  Jeg  sagde,  at  jeg  agtede  mig  til  Teheran, 
og  at  jeg  havde  lagt  min  Rejse  saaledes,  at  jeg,  om  alt  gik  vel, 
kunde  være  i  Persiens  Hovedstad,  naar  Nytaarsfesten  oprandt 
d.  2L  Marts  efter  vesteuropæisk  Tidsregning.  Salar-i-Ashraf 
havde  samme  Maal,  han  vilde  deltage  i  Nytaars-Selam'en  hos 

Shahen.  Jeg  spurgte  ham,  om  der  var  Automobilforbindelse 
mellem  Enzeli  og  Teheran,  men  han  vidste  heller  ikke  noget 
bestemt  derom.  Saa  blandede  den  unge  Dame  sig  i  Samtalen. 
Hun  kunde  glæde  os  med,  at  Automobilruten  var  i  Orden. 
Hun  var  Wienerinde,  gift  med  en  Franskmand,  som  havde  en 
ledende  Stilling  i  Automobilselskabet,  og  som  skulde  komme 
fra  Teheran  til  Enzeli  for  at  tage  imod  hende.  Vi  kunde  da 
alle  fire  tage  med  Automobilen  til  Teheran.  Det  vilde  blive  helt 
fornøjeligt.  Naar  blot  Turen  over  det  oprørte  Hav  var  forbil 
Salar-i-Ashraf  spøgte  med  hendes  Angst;  han  havde  været  saa 
forsynlig  at  tage  en  Overkøje,  sagde  han;  for  saa  kunde  han 
altid  leve  nogle  Minuter  længere,  naar  Skibet  gik  til  Bunds. 

Jeg  var  selv  ikke  rigtig  glad  ved  den  forestaaende  Gyngetur 
og  gik  derfor  straks  efter  Maaltidet  til  Køjs.  Jeg  tilbragte  en 
taalelig  god  Nat,  men  Frokosten  den  næste  Morgen  havde  jeg 
ikke  megen  Glæde  af,  og  jeg  kom  til  Enzeli  med  tom  Mave. 
Den  ængstelige  Wienerinde  klarede  Situationen  over  Forvent- 
ning, og  Salar-i-Ashraf  var  i  uforstyrreligt  Humør.  Imidlertid 
nærmede  vi  os  den  persiske  Kyst,  og  ved  2-Tiden  ankom  vi 
med  et  Par  Timers  Forsinkelse  til  Enzeli.  Det  var  d.  18.  Marts, 
tre  Dage  før  den  persiske  Nytaarsfest.  Told-  og  Pasformalite- 
terne tog  en  Timestid.  Men  vi  spejdede  forgæves  efter  Automo- 
bilen. Til  Wienerinden  var  der  et  Telegram  fra  hendes  Mand 
med  Anmodning  om  at  vente  paa  ham  i  Enzeli  i  tre  Dage; 
han  kunde  ikke  komme  før;  Automobilen  var  ikke  i  Gang. 

Først  da  jeg  kom  til  Teheran,  fik  jeg  opklaret  Enkelthe- 
derne i  Automobil-Mysteriet.  Mellem  Resht,  Hovedstaden  i 
Provinsen  Gilan  øst  for  det  kaspiske  Hav,  og  Teheran  har  et 
russisk  Selskab  anlagt  en  Landevej,  en  af  de  faa  anlagte  Veje, 
der  findes  i  Persien.  Skønt  denne  Vej  er  slet  nok  vedligeholdt, 
skal  alle,  der  befarer  den,  betale  en  ret  høj  Afgift  til  det  rus- 
siske Selskab.  Hele  Persontrafiken  pr.  Post  paa  Ruten  Resht- 
Teheran  var  bortkoncessioneret  til  en  Parser.  Nu  havde  der 
dannet  sig  et  Selskab  med  det  Formaal  at  afløse  Postfarten 
paa  denne  den  mest  befærdede  af  alle  Ruter  i  Persien  med  en 
Automobiltrafik.  Vareautomobiler  var  allerede  i  Gang,  men 
Personfarten  kunde  ikke  begynde,  før  Selskabet  var  naaet  til 
en  Overenskomst  med  den  parsiske  Koncessionshaver,  og  han 

forlangte  en  Afstaaelsessum,  der  var  betydelig  højere,  end 
hvad  Automobilselskabet  kunde  gaa  med  til.  Saaledes  stod  Sa- 
gerne, da  jeg  ankom  til  Persien  i  Marts.  Man  ventede  hver  Dag, 
at  Overenskomsten  mellem  Parseren  og  Selskabet  skulde 
komme  i  Stand,  men  da  jeg  i  Juli  forlod  Teheran,  var  man 
ikke  naaet  et  Skridt  videre. 

TIL  TEHERAN  I  LANDAUER 

I  persisk  Selskab  i  Resht.  Hvorledes  man  rejser  pr.  Post  i  Persien.  Fra  det 
frodige  kaspiske  Land  til  den  centralpersiske  Ødemark.  Kazvin.  Ankomsten 

til  Teheran. 

Hvad  var  der  nu  at  gøre?  Vi  havde  kun  tre  Dage  til  Nytaars- 
festen.  Med  en  Vogn  kunde  vi  naa  til  Resht  samme  Eftermid- 
dag. Her  havde  Salar-i-Ashraf  en  Svoger,  hos  hvem  han  vilde 
tage  ind,  og  hvor  ogsaa  jeg,  forsikrede  han,  vilde  være  en  vel- 
kommen Gæst.  Saa  kunde  vi  enten  samme  Aften  eller  senest 
næste  Morgen  afrejse  pr.  Post  og  være  i  Hovedstaden  den  2L, 
naar  vi  kørte  Dag  og  Nat.  Det  var  aabenbart  den  eneste  Udvej. 
Vi  besluttede  altsaa  at  slaa  os  sammen  om  en  Vogn  og  starte 
paa  den  besværlige  Tur  efter  at  have  hvilet  lidt  i  Resht. 

Salar-i-Ashraf  og  jeg  tog  to  Vogne  af  almindelig  Drosketype, 
en  til  at  transportere  os  selv,  den  anden  til  at  transportere  vor 
Ragage,  og  afsted  gik  det  gennem  det  gilanske  Rondeland,  mel- 
lem Enge,  hvor  Køer  og  Faar  gik  paa  Græs,  forbi  Hytter,  der 
var  byggede  helt  af  Straa  over  et  Skelet  af  Træ.  Hist  og  her 
mødte  vi  en  ensom  persisk  Rondemand,  hvis  Skæg  var  farvet 
zinnoberrødt  med  Henna,  eller  et  Par  Smaabørn.  Luften  var 
mild  og  frisk.  Frugttræerne  blomstrede,  og  Landet  stod  i  sin 
første  Foraarspragt.  Vi  holdt  et  lille  Hvil  udenfor  en  Kro,  hvor 
man  bragte  os  Te  og  et  af  disse  persiske  Rrød,  der  i  Udseende 
nærmest  minder  om  en  stor,  tyk  Pandekage.  Rrødet  var  daar- 
ligt  og  tørt  og  blev  af  Salar-i-Ashraf  erklæret  for  uspiseligt, 
og  jeg  kunde  heller  ikke  faa  Rugt  med  ret  meget  af  det,  skønt 
jeg  trængte  stærkt  til  at  faa  noget  i  Livet. 

Efter  ca.  tre  Timers  Kørsel  holdt  vi  vort  Indtog  i  Resht,  da 
Tusmørket  allerede  var  begyndt  at  falde  paa,  og  Lamperne 
var  ved  at  blive  tændt  i  Roderne.  Afsted  jog  vi  gennem  de 
smalle  Gader,  medens  Fodgængere,  Æsler  og  Hunde  sprang 
tilside  paa  Kuskens  rungende  Varskoraab:  „Khaberdar!  Kha- 

berdar!"  Noget  ujævnt  gik  det  jo,  undertiden  var  det  ene  Bag- 
hjul højt  oppe  paa  et  Fortov,  medens  det  andet  plumpede  i 
en  Mudderpøl,  hvis  Indhold  sprøjtede  os  helt  op  til  Hatte- 
pulden. 

Resht  er  en  ret  betydelig  By,  der  har  en  ikke  ringe  Handel 
med  Mais,  Ris,  Bomuld  og  Silke.  Dens  Indbyggerantal  angives, 
sikkert  meget  overdrevet,  til  ca.  100,000  Indbyggere.  Den 
indre,  helt  persiske  By  har  et  temmelig  provinsielt  Præg,  me- 
dens en  vis  europæisk  Indflydelse  er  kendelig  i  de  ydre  Dele. 
Byen  ligger  hjggeligt  i  smukke  Omgivelser,  men  anses  paa 
Grund  af  sit  hede,  fugtige  Klima  for  meget  usund.  Det  var  for- 
øvrigt først  paa  Hjemrejsen,  at  jeg  fik  Lejlighed  til  at  se  lidt 
af  Resht;  nu  kørte  Salar-i-Ashraf  og  jeg  direkte  hen  til  hans 
Svoger  Salar-i-Asads  Bolig.  Salar-i-Asad  modtog  os  meget 
hjærteligt.  Jeg  maatte  tage  ind  i  hans  Hus  som  hans  Gæst,  og 
vi  skulde  absolut  blive  der  Natten  over.  De  to  Svogre  havde 
meget  at  tale  med  hinanden  om.  Tjeneren  bragte  Te  med  smaat 
Brød  til  og  Cigaretter.  Noget  efter  indfandt  Salar-i-Asads  Fa- 
der sig.  Han  havde  tidligere  ejet  udstrakte  Godser  i  Gilan,  men 
Bønderne  havde  fordrevet  ham  under  Revolutionen,  og  siden 
havde  han  søgt  Russernes  Hjælp  til  at  vinde  sine  Ejendomme 
tilbage,  men  derved  ikke  opnaaet  andet  end  at  blive  alminde- 
lig ugleset  blandt  sine  Landsmænd,  hvorfor  han  altid  gik 
omkring  med  en  stor  og  frygtindgydende  Revolver  i  Bæltet. 
Forøvrigt  var  han  meget  interesseret  i  mine  Studier  i  Persi- 
ens ældre  Sprog  og  Historie  og  spurgte  mig  ud  om,  hvorledes 
man  havde  været  i  Stand  til  at  læse  de  oldpersiske  Kileind- 
skrifter. 

Medens  vi  sad  og  talte  herom,  kom  Husets  Ejer  tilstede;  Sa- 
lar-i-Asadvar  nemlig  kun  Lejer.  Zahir-el-Ajan  hed  Ejeren;  han 
havde  været  Kammerherre  hos  Shah  Muzaffer-ed-Din,  men 
havde  nu  trukket  sig  tilbage  til  Privatlivet  for  at  hellige  sig  til 
filosofiske  eller  rettere  teosofiske  Meditationer.  Han  var  en  Sufi. 

For  at  gøre  Læseren  forstaaeligt,  hvad  det  vil  sige,  maa  jeg 
her  gaa  lidt  ind  paa  en  vigtig  Side  af  det  persiske  Aandsliv, 
Sufier  kaldte  man  i  Islams  ældste  Tid  de  fromme  Mænd,  hvem 
Frygten  for  Guds  Vælde  og  hans  Straffedom  og  Tanken  om 
Menneskets  Afmagt  overfor  Ulykken  og  Synden  havde  ført  til 
en  verdensforsagende  Askese.  Men  allerede  tidligt  omforme- 

des  denne  gamle  Sufisme,  idet  den  smeltede  sammen  med  en 
teosofisk  Bevægelse,  der  navnlig  havde  slaaet  Rod  i  Persien, 
men  som  forøvrigt  var  en  direkte  Aflægger  af  den  i  det  3die  og 
4de  Aarhundrede  efter  vor  Tidsregning  i  den  græsk-romerske 
Verden   saa  udbredte   nyplatoniske   Filosofi.   Denne  persiske 
Sufisme  bygger  som  den  ortodokse  Islam  paa   den  strænge 
Monoteisme,  som  den  giver  en  endnu  mere  absolut  Betydning; 
Gud  er  ikke  blot  den  eneste,  men  ogsaa  det  eneste  eksisterende'. 
Alt  eksisterende  er  Gud  i  en  eller  anden  Form.  Gud  har  selv 
sagt:  „Jeg  var  en  skjult  Skat,  og  jeg  ønskede  at  blive  kendt; 
derfor  skabte  jeg  Skabningen  for  at  blive  kendt."  Naar  den 
skabte  Verden  synes  ond,  saa  er  det,  fordi  den  er  skabt  til  at 
tjene  til  Baggrund  for  Guddommens  Algodhed,  og  en  Ting  kan 
kun  træde  frem  paa  Baggrund  af  sin  Modsætning.  Skabelsen 
er  foregaaet  gennem  en  Række  Emanationer,  og  i  den  sidste 
og  laveste  Emanation,  den  materielle  Verden,  skabtes  Menne- 
sket som  den  højest  udviklede  Skabning,  idet  der  i  Mennesket 
bor  en  Trang  til  Tilbagevenden  til  Ophavet,  og  denne  Tilbage- 
venden skal  finde  Sted  gennem  en  Række  „Opstigningens Trin", 
der  svarer  i  omvendt  Orden  til  de  „Nedstigningens  Trin",  gen- 
nem hvilke  Emanationerne  fandt  Sted.  Men  for  at  naa  dette 
Maal  skal  Mennesket  søge  Befrielse  fra  den  Uvidenhed,  der 
lader  det  antage  Sanseverdenens  Skin  for  Virkeligheder;  det 
skal  fly  Selvet,  der  er  en  Illusion,  og  Midlet  dertil  er  den  store 
Kærlighed  til  Ophavet,  til  Guddommen.  Ligesom  Symbolet  paa 
den  endelige  Befrielse  fra  Selvet  og  Opgaaen  i  Altet  er  Eks- 
tasen —  der  kan  frembringes  ved  Meditation  eller  ved  kun- 
stige Midler  som  Vin,  Opium,  Hashish  — ,  saaledes  bliver  den 
jordiske  Kærlighed  Symbolet  paa  Gudskærligheden.  Men  Sym- 
bol og  Realitet  glider  let  ud  i  hinanden;  Sufien,  der  er  naaet 
hinsides  godt  og  ondt  og  agter  „begge  Verdner",  baade  denne 
og  den  hinsidige,  lige  ringe,  dyrker  ofte  Symbolet  i  fuld  Virke- 
lighed, dyrker  den  jordiske  Kærlighed,  hyppigt  endog  en  Kær- 
lighed, som  vi  i  Okcidenten  betragter  som  pervers,  eller  Vin- 
rusen og  Narkosen,  idet  han  i  den  sanselige  Nydelse  ser  Af- 
billedet paa  den  store  Selvudslukkelses  Nydelse  i  „Intetheden". 
Paa  Grundlag  af  disse  Ideer  og  Billeder  opstaar  nu  en  ejen- 
dommelig Digtning  med  dobbelt  Bund.  I  Djelal-ed-Din  Rumis 
og  Farid-ed-Din  Attars  dybsindige  Vers  faar  det  menneskelige 

Hinsides  det  kaspiske  Hav  , 

en  allegorisk,  overmenneskelig  Udlægning;  i  Hafiz'  erotisk- 
bacchantiske  Poesi  dominerer  den  verdslige  Nydelse,  medens 
den  allegoriske  Fortolkning  lades  aaben  for  Spiritualisten; 
enhver  kan  forstaa  Hafiz  paa  sin  Vis.  Saaledes  er  den  klassiske 
persiske  Digtning  mer  eller  mindre  gennemsyret  af  Sufisme, 
og  med  den  klassiske  Poesi  har  den  sufiske  Aandsretning  be- 
varet sin  Magt  over  Sjælene  lige  til  vor  Tid.  For  den,  hvem 
Bogstavtroen  ikke  tilfredsstiller,  er  Sufismen  altid  tilrede  til 
at  byde  en  dybere,  æstetisk  og  intellektuelt  mere  lokkende 
Forklaring  paa  Livet.  Allerede  tidlig  har  Sufismen  indfanget 
det  i  Orienten  ældgamle  Dervishvæsen  og  gjort  det  til  et  Ud- 
tryk for  sin  Livsanskuelse  og  Livsform.  De  vandrende  Dervi- 
sher med  deres  Stav  og  Tiggerskaal,  de  hylende  og  de  dan- 
sende Dervishers  Ordener  o.  s.  v.  er  den  Dag  idag  de  levende 
Vidnesbyrd  om  den  sufiske  Mystiks  Evne  til  at  betage  Orien- 
taleren. Og  Dervishkutten  dækker  over  forskellige  Typer:  den 
uvidende  Fanatiker,  der  tankeløst  efterplaprer  tillærte  For- 
mularer og  skriger  sig  op  i  Ekstase,  den  udsvævende  og  for- 
faldne Vagabond,  der  dækker  sine  Udskejelser  med  en  for- 
loren Spiritualisme,  Bedrageren,  for  hvem  Hellighedens  Glorie 
blot  er  et  Middel  til  at  lokke  Penge  ud  af  godtroende  Folks 
Lommer,  og  endelig  ogsaa  den  tænkende,  oplyste,  tolerante 
Filosof,  Vismanden  i  Tiggerkappen. 

Zahir-el-Ajan,  der  var  en  Pir  eller  „Vejleder"  i  Sufi-Læren, 
var  en  midaldrende  Mand  med  et  fint  Ansigt,  en  Mand,  der 
forbandt  et  til  det  yderste  affabelt  Væsen  med  selvbevidst  Vær- 
dighed. Han  gjorde  Indtryk  af  at  være  en  virkelig  fornem  Na- 
tur. Lidt  ud  paa  Aftenen  tog  Salar-i-Asads  Fader  Afsked. 
Der  serveredes  igen  Te  og  Cigaretter.  Efter  at  have  fastet 
paa  det  nærmeste  i  24  Timer  følte  jeg  unægtelig  Trang  til  noget 
solidere.  Jeg  havde  i  nogen  Tid  siddet  og  overvejet  Muligheden 
af  i  Stilhed  at  liste  ud  af  Huset  og  forsøge  at  faa  fat  i  noget 
spiseligt  et  eller  andet  Sted;  men  det  var  for  det  første  ikke 
let  at  finde  et  passende  Paaskud  til  at  slippe  bort,  og  jeg  vilde 
nødig  støde  mine  Værtsfolk;  og  for  det  andet  er  det  langtfra 
nogen  let  Sag  at  opspore  et  Spisekvarter  i  en  orientalsk  By, 
hvor  man  er  ganske  ukendt.  Salar-i-Asad  kunde  maaske  af  en 
vis  aandsf raværende  Mine  hos  mig  slutte,  at  jeg  var  sulten; 
han  bad  mig  undskylde,  at  det  varede  saa  længe  med  Aftens- 

maden,  men  man  plejede  dér  i  Huset  først  at  spise  Kl.  11  om 
Aftenen,  og  da  man  ikke  havde  været  forberedt  paa  vort 
Komme,  havde  man  heller  ikke  kunnet  gøre  Maaltidet  i  Stand 
før.  Jeg  svarede  med  nogle  forbindtlige  Ord  og  hensank  i  en 
Art  Sløvhedstilstand,  Jeg  begyndte  at  faa  en  Forestilling  om, 
hvorledes  Muhammedanerne  er  tilpas  mod  Slutningen  af  Da- 
gen i  Fastemaaneden  Ramazan,  naar  denne  indtræffer  paa 
den  Tid  af  Aaret,  da  Dagene  er  længst. 

Men  endelig  blev  Klokken  11,  og  Befrielsens  Time  slog,  Tje- 
neren meldte,  at  Maaltidet  var  serveret.  I  Værelset  ved  Si- 
den af  stod  Fade  og  Skaale  med  Ris,  Steg,  Fisk  og  Sylte- 
tøj paa  et  Tæppe  paa  Gulvet,  medens  der  var  dækket 
paa  europæisk  Vis  til  mig  paa  et  lille  Bord.  De  tre  andre 
Deltagere  i  Maaltidet  satte  sig  paa  deres  Lægge  paa  per- 
sisk Maner  —  Perserne  sidder  ikke  med  korslagte  Ben  —  og 
langede  tavse  til  Fadene,  og  jeg  var  heller  ikke  sen  til  at  tage 
for  mig  af  Retterne.  Man  skænkede  persisk  Vin  for  mig,  me- 
dens de  andre,  tro  mod  Koranens  Bud,  kun  drak  Vand  til 
Maden.  Men  efter  Maaltidet  lod  man  Loven  sove  og  skænkede 
Vin  rundt  og  hilste  paa  hverandre  med  Glassene.  Kaffe  og 
Cigaretter  afsluttede  Maaltidet,  hvorefter  vi  brød  op.  I  det 
Værelse,  hvor  vi  havde  spist,  var  der  imidlertid  blevet  redt  en 
europæisk  Seng  til  mig.  De  tre  persiske  Herrer  rullede  sig  ind 
i  Tæpper  og  sov  paa  Gulvet  i  Dagligstuen. 

Det  var  jo  Meningen,  at  Salar-i-Ashraf  og  jeg  skulde  tidligt 
afsted  den  næste  Morgen.  Vi  var  ogsaa  alle  paa  Benene  ved 
Halvottetiden.  Men  Tiden  er  et  Begreb,  som  Orientalere  ikke 
ret  forstaar  at  regne  med.  Intet  adskiller  maaske  skarpere  den 
orientalske  Verden  fra  den  okcidentalske  end  denne  Ringeagt 
for  Tidens  Værdi.  „Tid  er  Penge",  siger  Vesterlændingen;  men 
Østerlændingen  siger:  „Hastværk  kommer  fra  Satan,  men  Be- 
sindighed kommer  fra  Gud",  og  han  har  en  saare  lystig  og 
karakteristisk  Historie  til  Forklaring  paa  denne  Talemaades 
Oprindelse.  Det  hændte  en  Gang  i  en  eller  anden  By  i  For- 
asien, beretter  Sagnet,  at  en  Slave  af  sin  Herre  blev  sendt  til 
Naboens  Hus  for  at  hente  Gløder.  Da  Slaven  kom  ud  paa  Ga- 
den, saa  han  en  Karavane  drage  forbi.  Han  forhørte  sig  om, 
hvor  den  skulde  hen,  og  fik  til  Svar,  at  den  agtede  sig  til  det 
hellige  Mekka.  Saa  fik  Slaven  Lyst  til  at  deltage  i  Pilgrimsfær- 

den  og  rejste  med.  Efter  syv  Aars  Forløb  vendte  han  tilbage  til 
sin  By,  men  inden  han  gik  ind  til  sin  Herre,  gik  han  dog  over 
til  Naboens  Hus  for  at  hente  de  Gløder,  han  for  syv  Aar  siden 
var  bleven  sendt  afsted  efter.  Dem  fik  han.  og  saa  skyndte  han 
sig  over  Gaden,  det  bedste  han  havde  lært,  for  ikke  at  faa 
Skænd  af  sin  Herre,  fordi  han  havde  været  for  længe  borte. 
Men  i  Farten  snublede  han  i  sine  Tøfler  og  faldt,  og  Gløderne 
spredtes  over  Gaden.  Da  udbrod  han:  ..Hastværk  kommer  fra 
Satan,  men  Besindighed  kommer  fra  Gud'',  og  siden  den  Tid 
er  det  en  almindelig  Talemaade  blandt  Islams  Folk. 

Naa,  der  blev  altsaa  snakket  og  drukket  Te  og  røget  Ciga- 
retter, og  Tiden  gik.  Alle  var  i  Bevægelse,  men  man  syntes  ikke 
at  kunne  blive  færdig.  En  Dervish  traadte  ind  i  Huset  med 
gravitetiske  Skridt  og  hilste  paa  Zahir-el-Ajan,  som  opfordrede 
ham  til  at  skænke  sig  en  Kop  Te  af  Samovaren  og  fordybede 
sig  i  en  metafysisk  Samtale  med  ham  ude  paa  Svalegangen, 
der  vendte  ud  til  Husets  Gaard.  Endelig  var  da  alt  færdigt,  Der- 
vishen gik  sin  Vej,  og  vi  korte  alle  fire  i  to  Vogne  til  Tchapar- 
khane,  Postbefordringskontoret. 

I  ældre  Rejsebeskrivelser  fra  Persien  er  der  altid  Tale  om 
at  „ride  Tchapar".  Men  denne  Rejsemaade  er  gaaet  af  Brug. 
Trafiken  er  steget  saa  stærkt  paa  de  store  Hovedruter,  at  alle 
Posthestene  nu  tages  i  Brug  til  Vogne.  Med  gennemsnitlig  20 — 
30  Kilometers  Afstand  findes  Poststationer,  Tchaparkhane'er, 
hvor  der  skiftes  Heste  og  Kusk.  Hver  Kusk  skal  for  den  Vej, 
han  har  kørt.  have  to  Kran  ica.  65  Øre),  men  det  er  Skik  at 
give  ham  en  Kran  ekstra,  naar  han  har  kørt  flinkt  og  hurtigt. 
Til  hver  Poststation  er  der  knyttet  et  Mihmankhane  eller  Gæst- 
giveri med  tarvelige,  europæisk  indrettede  Soveværelser  for  de 
Rejsende,  der  ønsker  at  overnatte  undervejs.  Men  Traktemen- 
tet i  et  saadant  Mihmankhane  er  meget  spartansk:  i  Regelen 
indskrænker  det  sig  til  Te,  Brod  og  en  tør  og  kedelig  Flødeost 
og,  naar  det  gaar  højt.  et  Par  Æg.  Om  Sommeren  kan  man 
ogsaa  faa  Mast,  sur  Mælk,  en  meget  forfriskende  og  sund 
Spise.  Men  vil  man  have  lidt  Variation  i  Kosten,  maa  man 
selv  medbringe  Konserves.  Rejsevognene  er  af  to  Slags.  Four- 
gons  og  Landauere.  De  første  er  en  Slags  store  Arbejdsvogne 
uden  Fedre:  de  er  overdækkede  med  et  Solsejl  og  kan  rumme 
12 — 14  Personer,  der  sidder  sammenkrøbne  mellem  deres  Ba- 


37 

gage  og  skrumpler  afsted  Dag  og  Nat,  indtil  de  naar  deres 
Bestemmelsessted.  Denne  Befordringsmaade  er  forholdsvis 
billig,  men  naturligvis  overordentlig  trættende,  og  benyttes  næ- 
sten kun  af  Orientalerne.  Landaueren  er  bekvemmere,  den 
har  i  hvert  Fald  Fedre,  men  den  er  meget  dyr.  En  Landauer 
fra  Resht  til  Teheran,  ca.  50  danske  Mil,  koster  —  iberegnet 
Vejafgift  og  Betaling  til  Kuskene  —  paa  det  nærmeste  halv- 
tredje Hundrede  Kroner.  For  at  rejse  billigere  slaar  flere  Rej- 
sende sig  gærne  sammen  om  en  Vogn.  Der  er  Plads  til  fire, 
men  vil  man  rejse  ogsaa  om  Natten  og  kunne  ligge  ned,  kan 
man  kun  være  to. 

Saa  snart  vi  var  ankomne  til  Postbefordringskontoret,  gik 
vi  ud  og  saa  paa  Vognene.  Mange  var  der  ikke  at  vælge  imel- 
lem, og  den,  vi  besluttede  os  til  at  tage,  den  relativt  bedste,  saa 
nærmest  ud,  som  om  den  var  hentet  frem  fra  et  eller  andet 
Folkemusæum.  Der  var  Huller  i  Gulvet  og  paa  Siderne.  Ka- 
lechen sluttede  ikke  til  foroven,  og  Dørsprækken  gabede.  Ka- 
lechens indvendige  Beklædning  var  falmet,  hullet  og  laset. 
Sæderne  snavsede.  Vognens  Fedre  var  omvundne  med  tyndt 
Tovværk.  De  Kuske,  der  afløste  hverandre  under  vor  Rejse, 
svarede  forøvrigt  godt  nok  til  Vognen.  Nogle  var  i  Støvler,  an- 
dre i  Kludesko,  andre  barbenede;  nogle  fremviste  et  bart  Knæ 
gennem  et  flænget  Bukseben,  hos  andre  stak  en  sort  Skjorte 
ud  gennem  Ryggen  af  en  utrolig  fedtet  og  pjaltet  Frakke,  ja 
der  var  ogsaa  dem,  hvis  hele  Dragt  bestod  af  en  ubeskrivelig 
Samling  dinglende,  forskelligt  farvede  Laser.  Af  og  til  fandt 
Smaadyr  Vej  fra  Kuskesædet  ind  i  Vognens  Indre. 

Betalingen  for  Vognen  samt  Vejafgiften  skulde  erlægges 
forud  og  erlægges  i  persisk  Mønt.  Jeg  havde  ikke  haft  Lej- 
lighed til  at  faa  vekslet  Penge.  Imperial  Banks  Kontor  var  end- 
nu ikke  lukket  op,  men  en  af  Zahir-el-Ajans  Folk  kørte  til 
den  russiske  Bank  for  at  faa  vekslet  en  Hundredfrancseddel 
for  mig.  Jeg  vidste,  at  Kursen  skulde  være  mindst  100  Francs 
=  212  Kran.  Imidlertid  slog  vi  os  ned  i  Tchaparkhane,  hvor 
Postholderen  passede  sine  Forretninger  med  stadig  Brug  af  et 
saa  moderne  Apparat  som  en  Telefon.  Der  gik  over  en  halv 
Time,  før  Tjeneren  kom  tilbage  fra  Banken  med  180  'Kran; 
det  var  alt,  hvad  han  havde  faaet  for  Sedlen,  forsikrede  han. 
Naturligvis  var  det  manglende  gaaet  i  hans  egen  Lomme.  Saa 

sendte  jeg  ham  til  Banken  igen  med  Pengene  for  at  faa 
Hundredfrancsedlen  tilbage,  medens  jeg  selv  kørte  til  Im- 
perial Bank,  der  imidlertid  var  bleven  aabnet,  og  hævede  Penge 
paa  mit  Akkreditiv  (Kurs:  100  Francs  =  216  Kran).  Salar-i- 
Ashraf  og  jeg  tæller  hver  sin  Halvpart  af  Beløbet  op  i  Dynger 
af  ældgamle  Kranstykker  og  faar  til  Gengæld  udleveret  en 
Tezkere.  hvorpaa  alle  Poststationeme  paa  Ruten  staar  an- 
givet, og  som  skal  have  Paategning  paa  hver  Station. 

Ved  Middagstid  kunde  vi  da  endelig  starte.  Vi  tog  Afsked 
med  vore  behagelige  Værter  og  tog  Plads  i  Vognen  mellem  vor 
sammenstuvede  Bagage.  Kusken  slog  de  leddeløse  Vogndøre 
i,  hvorved  det  ene  Vindue  gik  i  Bras,  og  saa  kørte  Shahens 
Kammerherre  og  jeg  afsted  til  Teheran  i  et  gammelt  Skrumpel 
af  en  Landauer  med  fire  Heste  for. 

Min  Rejsefælle  havde  forvisset  sig  om,  at  vi  var  de  første 
Rejsende  paa  Ruten  den  Dag.  Det  er  en  Ting  af  ikke  ringe 
Betydning:  hvis  der  nemlig  er  flere  Vogne  foran  én,  kan  man 
komme  til  at  vente  i  Timevis  paa  den  ene  Poststation  efter  den 
anden,  indtil  de  trætte  Heste,  der  er  fraspændt  de  tidligere 
Vogne,  igen  bliver  friske.  Nu  vilde  vi  ikke  behøve  at  vente 
længere  hvert  Sted  end  den  Tid,  der  behøvedes  til  Skiftning 
af  Hestene.  Salar-i-Ashraf  lovede  desuden  hver  ny  Kusk  en 
Kran  i  Drikkepenge,  naar  han  satte  Farten  op.  Undertiden 
hjalp  det,  undertiden  ikke.  En  Gang  imellem  sprang  Kammer- 
herren op  paa  Vognsædet  og  raabte  over  den  opslaaede  For- 
part  af  Kalechen:  „Hurtigere!  hurtigere!  . . .  Skynd  dig!  Sover 
du,  Peder-sukhte!"  Peder-sukhte  er  det  mest  brugelige  og  virk- 
somste af  alle  Skældsord  i  Persien;  det  betyder  saa  meget  som 
„du  hvis  Fader  brænder"  —  nemlig  i  Helvedes  hedeste 
Svovlpøl. 

Vi  kørte  igennem  det  fugtige,  frodige  Gilan.  I  Landene  vest 
og  syd  for  det  kaspiske  Hav,  mellem  dette  og  Bjærgene,  Pro- 
vinserne Gilan  og  Mazenderan,  har  Naturen  sit  eget  Præg,  vidt 
forskellig  fra  Naturen  i  det  øvrige  Persien.  Egnen  er  i  de  lavere 
liggende  Dele  gennemtrukket  af  Vand  overalt,  og  der  hersker 
den  vidunderligste  Yppighed,  men  der  lurer  ogsaa  Farer  bag 
den  paradisiske  Herlighed;  den  fugtige,  hede  Luft  gør  Landet 
overordentlig  usundt,  og  man  skal  tage  sig  vel  iagt  for  den 
lumske  Malaria, 

Fra  Græsmarkerne,  hvor  Hjorder  af  Køer  og  Faar  græssede 
omkring  Bønderhytter,  der  var  byggede  af  Træ  og  Straa  og 
forsynede  med  skraa  Tegltage,  naaede  vi  op  i  Skovenes  Bælte. 
Morbærplantager  vekslede  med  Olivenlunde  med  prægtige, 
ældgamle  Træer,  her  voksede  Akacier,  Valnøddetræer  og  Fi- 
gentræer, Lunde,  der  undertiden  gjorde  et  næsten  urskovagtigt 
Indtryk,  en  mylrende  Vegetation  overalt  mellem  rislende 
Bække  og  sprudlende  Kilder.  Vældige  Skove  tegnede  sig  med 
blaalige  Farvetoner  op  over  Bjærgaasene  med  de  sneklædte 
Fjældtoppe  højt  oppe  over  sig.  Solen  skinnede  varmt  som  paa 
en  nordisk  Sommerdag.  Efterhaanden  som  Dagen  begyndte  at 
hælde,  kom  vi  Bjærgene  nærmere  paa  Livet.  Ved  en  af  Statio- 
nerne hentede  Kusken  to  gamle  Vognlygter  frem,  som  han  om- 
vandt med  snavsede  Lærredsklude  og  derved  fik  til  at  balan- 
cere i  Lygteholderne.  Hvad  vi  skulde  med  dem,  var  mig  en 
Gaade;  der  var  nemlig  ingen  Lys  i  dem,  og  vi  kørte  i  Mørke 
hele  Natten  igennem.  Klangen  af  de  Bjælder,  hvormed  Hestene 
var  behængte,  ansaas  vel  for  tilstrækkelig  til  at  advare  even- 
tuelle Rejsende  fra  den  modsatte  Side,  saa  at  man  ikke  kørte 
hinanden  i  Afgrunden. 

Vor  Middag  havde  bestaaet  af  tørt  Brød  og  en  Daase  Sar- 
diner af  Salar-i-Ashrafs  Konservesbeholdning  samt  et  Glas  af 
en  Vædske,  der  havde  Navn  og  Farve,  men  hverken  Lugt  eller 
Smag  tilfælles  med  Te.  Aftensmaden  bestod  af  tørt  Brød  og  en 
Daase  Gaaseleverpostej  samt  et  Glas  „Te"  af  lignende  Beskaf- 
fenhed. Om  Natten  slog  vi  Kalechen  helt  op,  hyllede  os  i  Vin- 
tertøjet, stablede  Bagagen  sammen  paa  Gulvet  mellem  Sæ- 
derne, for  at  den  kunde  danne  et  tilnærmelsesvis  fladt  Leje, 
svøbte  os  ind  i  vore  Rejsetæpper  og  forsøgte  at  sove.  For  mit 
Vedkommende  faldt  Forsøget  temmelig  pauvert  ud.  Lejet  var 
nederdrægtig  ubekvemt.  Landevejen  var  ikke  af  de  jævneste, 
og  det  trak  hundekoldt  ind  gennem  den  rudeløse  Vinduesaab- 
ning.  Hvert  Øjeblik  blev  vi  desuden  jaget  op.  Snart  kom  en 
Postholder  og  forlangte  vor  Tezkere,  snart  dukkede  en  Bom- 
mand op  og  forlangte  at  se  vort  Bevis  for  Betaling  af  Vej- 
afgiften. 

Vi  holdt  Morgentoilette  paa  Stationen  Patchinar.  Her  faar 
vi  en  Samovar,  paa  hvilken  Salar-i-Ashraf  laver  os  en  Kop  rig- 
tig Te  af  sin  fra  Wien  medbragte  Beholdning,  samt  Brød  og 

Ost.  Den  bløde,  hvide  persiske  Ost  smager  ikke  af  ret  meget, 
men  den  faar  dog  altid  det  tørre  Brød  til  at  glide  lettere.  For 
de  jævne  Persere  er  den  overhovedet  den  eneste  Slags  Paalæg, 
der  kendes.  Der  fortælles  i  Persien  en  Historie  om  en  gærrig 
Mand,  der  havde  købt  et  Stykke  Ost  og  gemt  det  i  en  Flaske. 
Hver  Gang  hans  Børn  kom  og  bad  om  at  faa  Ost  til  deres 
Brød,  anbefalede  han  dem  at  gnide  Brødet  med  Flasken.  En 
Gang  var  han  gaaet  ud,  men  havde  i  Forvejen  gemt  Flasken 
med  Osten  i  inde  i  et  Sideværelse  og  sat  en  Hængelaas  for 
Døren.  Da  han  kom  tilbage,  saa  han  Børnene  staa  og  gnide 
deres  tørre  Brød  paa  Hængelaasen.  Han  gav  dem  et  Par  or- 
dentlige Lussinger  hver,  idet  han  sagde:  „Det  er  svært  saa 
lækkersultne  I  er,  at  I  ikke  en  eneste  Gang  kan  spise  Jeres 
Brød  uden  Paalæg!" 

Turen  gaar  videre.  Landskabet  har  skiftet  Udseende.  Sko- 
vene er  forsvundne.  Vi  befinder  os  midt  i  Bjærgene  med 
snedækte  Tinder  rundt  om.  Plantevæksten  er  mager,  men 
Skovblomster  titter  dog  frem  af  Jorden  hist  og  her  i  deres  fri- 
ske Foraarsfarver.  Mellem  røde  Valmuer  ligger  et  Hesteskelet. 
Siden  finder  vi  langs  Landevejen  utallige  Heste-  og  Æsels- 
aadsler  paa  alle  Stadier  af  Tilintetgørelse,  halve  Kadavere,  som 
Hunde  og  Krager  flænser  i,  og  afpillede,  hvide  Benrade,  Re- 
sterne af  de  Dyr,  der  er  styrtede  paa  Vejen  og  overladt  til  deres 
Skæbne.  Vejen  fører  gennem  Bjærgpasset,  opad  og  opad  i  Zig- 
zag Time  efter  Time,  ofte  med  bratte  Kløfter  langs  Siderne. 
Naar  saa  en  Lastautomobil  kommer  susende  forbi  bagfra,  er 
Situationen  ikke  helt  hyggelig. 

Vi  benytter  Tiden  under  vor  ensomme  Færd  til  at  stifte  nær- 
mere Bekendtskab  med  hinanden.  Salar-i-Ashraf  var  28  Aar 
gammel,  en  beleven  Verdensmand  og  meget  rejsevant.  Hans  Ud- 
styr var  helt  igennem  af  første  Klasse,  og  han  yndede  nok  at 
prale  lidt  dermed.  Han  havde  opnaaet  sine  høje  Poster  i  Kraft 
af  gammel  Tradition,  der  knytter  de  høje  Stillinger  til  de 
fornemste  Familier.  Salar-i-Ashraf  var  nemlig  en  Kadjar, 
d.  v.  s.  en  Mand  af  Shahens  Slægt.  Hans  Bedstefader  var  den 
Ala-ed-Daula,  efter  hvem  en  af  de  fineste  Gader  i  Teheran, 
Khiaban-i-Ala-ed-Daula  —  af  Europæerne  kaldt  Rue  des  Am- 
bassadeurs, fordi  de  fleste  Gesandtskaber  findes  dér  —  er  op- 
kaldt, og  hans  Fader,  Ihtisham-es-Seltaneh,  der  paa  dette  Tids- 

punkt  var  persisk  Gesandt  i  Konstantinopel,  havde  været  Præ- 
sident for  Persiens  første  Parlament  og  var  nu,  skønt  fravæ- 
rende, bleven  valgt  ind  i  det  nye  Parlament,  som  imidlertid 
ikke  kunde  træde  sammen,  fordi  Valgene  i  Tabriz  ikke  kunde 
finde  Sted,  takket  være  Russernes  Intriger.  En  Onkel  af  ham 
var  bleven  myrdet  i  Revolutionstiden,  og  en  af  hans  Fætre,  der 
havde  virket  for  den  fordrevne  Shah  Muhammed  Ali,  var  ble- 
ven hængt  paa  „Kanonpladsen".  Familien  ejede  store  Grund- 
arealer i  Teheran,  store  Haver  i  Hovedstadens  Omegn  og  God- 
ser rundt  om,  bl.  a.  i  Nærheden  af  Kazvin.  Hans  egne  Stillinger 
gav  ham  ikke  meget  at  bestille.  Han  gav  Shahen  lidt  Under- 
visning i  Gymnastik.  Men  Titlen  „Chef  for  Kavalleriet"  be- 
tød ikke  stort,  da  Persien  egentlig  slet  ikke  har  noget  Kavalleri, 
men  de  forskellige  Stammer  skal  stille  et  bestemt  Antal  Ryt- 
tere efter  Ordre  fra  Regeringen,  eftersom  denne  har  Brug  der- 
for. Kosakkerne  og  Gendarmeriet  sorterede  ikke  under  ham.  En- 
delig havde  han  erhvervet  Titlen  Emir-i-Tuman  („General  over 
10.000  Mand")  paa  Grund  af  sin  Virksomhed,  da  det  gjaldt 
om  at  fordrive  Prins  Salar-ed-Daula,  der  truede  med  et  Over- 
fald paa  Hovedstaden,  en  Bedrift,  som  han  skildrede  meget 
livfuldt,  og  uden  at  stikke  sine  egne  Fortjenester  under  Stolen. 
Ellers  havde  Salar-i-Ashraf  i  de  senere  Aar  tilbragt  sin  meste 
Tid  i  Europa.  Han  havde  faaet  militær  Uddannelse  i  Berlin, 
hvor  hans  Fader  da  var  Gesandt,  og  faaet  Undervisning  i  Tysk 
af  Professor  Andreas,  der  den  Gang  boede  i  den  berlinske 
Forstad  Schmargendorf.  Den  persiske  Regering  havde  haft  til 
Hensigt  at  gøre  Salar-i-Ashraf  til  Gesandt  ved  de  mindre  Bal- 
kanhoffer, og  for  at  sondere  Terrænet  havde  han  opholdt  sig  i 
nogen  Tid  i  Sofia,  men  Klimaet  tiltalte  ham  ikke,  og  plaget  af 
Reumatisme  havde  han  forladt  Balkan  for  at  vende  tilbage  til 
sit  Fædreland.  Som  de  fleste  af  sine  oplyste  Landsmænd 
beundrede  han  Tyskerne  og  hadede  Russerne.  Vel  var  han 
ikke  særlig  hjemme  i  europæisk  Storpolitik,  men  de  Fremtids- 
perspektiver for  Udviklingen  i  Europa,  som  han  oprullede,  har 
dog,  fantastiske,  som  de  den  Gang  forekom  mig,  vist  sig  del- 
vis at  pege  i  den  rigtige  Retning.  Han  mente,  at  naar  Rusland 
kom  i  Krig  med  Østrig  og  Tyskland,  vilde  de  forskellige  Folk 
af  ikke-russisk  Nationalitet  løsrive  sig,  og  Rusland  gaa  i  Styk- 
ker. Kaukasierne,  Perserne  og  Inderne  vilde  en  Gang,  troede 

han,  i  Fællesskab  kæmpe  for  deres  Frigørelse.  løvrigt  havde 
han  mere  Sympati  for  Englænderne  end  for  Russerne.  Eng- 
lænderne var  i  hvert  Fald  et  „civiliseret  Folk". 

Det  har  sin  psykologiske  Interesse  at  studere  en  Type  som 
Salar-i-Ashraf,  i  hvem  Orientens  og  Occidentens  Indflydelse 
brydes.  Ved  en  overfladisk  Betragtning  var  det  orientalske  ikke 
meget  fremtrædende  hos  ham.  Han  havde  et  europæisk  Væ- 
sen og  europæiske  Vaner,  talte  Fransk  og  Tysk  og  jugerede  som 
en  Europæer  om  dagligdags  Emner.  Men  paa  Bunden  laa 
stadig  Orientaleren.  Kom  Samtalen  ind  paa  dyberegaaende 
Sporgsmaal,  saa  ræsonnerede  Salar-i-Ashraf  som  en  Perser. 
Han  hyldede  i  det  Konkrete  Livsglæden  og  beundrede  Skøn- 
heden i  alle  Skikkelser,  ikke  mindst  i  Kvindens,  men  han  var 
parat  til  at  akceptere  i  det  Abstrakte  enhver  pessimistisk  Livs- 
anskuelse, der  hævdede  Tilværelsens  Værdiløshed.  Religion 
havde  han  ikke  meget  af,  men  han  var  heller  ikke  religions- 
fjendtlig;  han  holdt  ikke  de  foreskrevne  Bonner  under  Rej- 
sen, men  det  er  meget  muligt,  at  han  har  indhentet  det  for- 
sømte efter  Hjemkomsten.  Koranen  nærede  han  stor  Beun- 
dring for  —  uden  at  kende  den,  da  han  ikke  kunde  Arabisk 
nok  til  at  læse  dens  Tekst,  men  han  indrømmede,  at  det  saa- 
mænd  godt  kunde  være,  at  Islam  ikke  var  den  rette  Tro.  Om 
Babi-Behaierne  i  Persien  nærede  han  saadanne  Vrangforestil- 
linger, som  man  havde  om  dem  i  Europa  for  et  halvt  Aarhun- 
drede  siden,  og  det,  skønt  han  personlig  kendte  flere  Med- 
lemmer af  denne  Sekt.  Filosofi  interesserede  ham  stærkt; 
men  han  havde  ganske  vist  kun  svage  Begreber  om  den 
orientalske  Filosofi,  og  den  europæiske  havde  han  forgæves 
forsøgt  at  lære  sig  gennem  Bøger;  han  havde,  indrommede 
han,  ikke  forstaaet  et  Ord  deraf.  Han  forestillede  sig  aaben- 
bart  Filosofien  som  en  ligesaa  eksakt  Videnskab  som  Mate- 
matiken  og  spurgte  mig  ofte  om,  hvad  „Filosoferne"  mente 
om  dette  eller  hint,  f.  Eks.  om  man  skulde  gifte  sig  eller  lade 
være.  I  næste  Øjeblik  spurgte  han,  om  ikke  al  Videnskab 
var  Gætteværk,  der  beroede  paa,  at  én  havde  fremsat  en 
Teori,  som  de  andre  saa  gentog  efter  ham.  Hvorledes  kunde 
man  f.  Eks.  vide,  at  Teorien  om,  at  Jorden  bevægede  sig,  var 
rigtig?  Ingen  havde  jo  kunnet  konstatere  det  ved  Selvsyn. 

Men  saadanne  Spørgsmaal  var  ikke  Vidnesbyrd  om  nogen 

principiel  Skepsis;  han  udtalte  kun  en  Tankemulighed,  som 
han  var  parat  til  at  lade  falde  med  det  samme.  Og  overfor 
saadanne  Ting  som  Horoskoper,  Varsler,  Drømmes  Betyd- 
ning som  Forudsigelser  o.  1.  stillede  han  sig  ikke  i  mindste 
Maade  tvivlende.  Han  overraskede  mig  ogsaa  med  det  mærke- 
lige Spørgsmaal,  hvorledes  det  forholdt  sig  med  et  Eksperi- 
ment, som  han  havde  hørt,  at  man  havde  for  i  Europa,  og 
som  bestod  i  at  opfange  fra  Luften  de  Ord,  der  var  blevne 
udtalt  af  Adam,  Muhammed  og  andre  af  Fortidens  store  Mænd. 
Det  var  dog  virkelig  en  god  Idé,  mente  han,  for  disse  Ord 
maatte  jo  dog  være  blevet  hængende  et  eller  andet  Sted.  Jeg 
ytrede  en  beskeden  Tvivl  om  Muligheden  og  tilføjede,  at 
Europa  jo  naturligvis  havde  sine  Fantaster,  der  udklækkede 
underlige  Planer.  „Hvorfor  Fantaster?"  indvendte  han;  „tid- 
ligere vilde  mange  have  betragtet  Telefonen  som  Fantasteri, 
og  nu  .... " 

Paa  dette  Punkt  afbrydes  Samtalen  meget  belejligt  af  en 
Postholder,  der  spørger  efter  vor  Tezkere.  Vi  har  stadig 
bagende  Solskin  og  skyfri  Himmel.  Efterhaanden  udvider 
Højsletten  foran  Bjærgene  sig.  Vi  er  naaet  igennem  Bjærgene. 
Det  er  som  en  Rejse  til  en  helt  anden  Verden,  et  vidtstrakt 
Øde  i  Stedet  for  Gilans  Enge  og  Urskove.  Naturen  har  for- 
andret sig,  og  Menneskenes  Vaaninger  har  skiftet  Udseende 
med  den.  Vi  har  for  os  det  karakteristiske  centralpersiske 
Landskab,  den  vide,  flade,  stenede  Slette,  hvor  der  for  det 
meste  kun  trives  en  eneste  Plante,  den  saakaldte  Ispend,  en 
aromatisk  Plante  af  Rudefamilien,  som  Folketroen  tillægger 
forskellige  lægende  Egenskaber,  men  som  Heste  og  Muldyr 
vrager.  Saa  uberørt  ser  dette  Land  ud,  at  man,  hvis  ikke 
Telegrafpælene  var  der,  kunde  tro  sig  hensat  til  Tiden  før 
Ariernes  Indvandring,  og  før  Zoroaster  og  Zoroastrismens 
Præster  havde  prædiket  om  Jorddyrkningens  Hellighed.  I 
Virkeligheden  kan  denne  Ødemark,  Biaban,  som  Perserne 
kalder  den,  meget  vel  dyrkes.  Der  mangler  kun  Vand.  Regn- 
mængden er  ringe,  hele  Sommeren  igennem  regner  det  over- 
hovedet ikke.  Fra  Bjærgene  strømmer  imidlertid  betydelige 
Vandmasser,  som  udnyttes  til  Jordens  Frugtbargøreise,  men 
langtfra  i  det  Omfang,  som  var  muligt.  Uheldigvis  har  per- 
siske  Konger   i    tidligere   Tider    skænket   snart    et,   snart   et 

andet  af  disse  Vandløb,  der  var  i  Kronens  Eje,  til  deres  Ynd- 
linge, i  hvis  Besiddelse  de  for  en  stor  Del  endnu  er  —  det 
gælder  vel  navnlig  i  Hovedstadens  Nærhed  — ,  saaledes  at 
den,  der  vil  tage  et  Stykke  Jord  under  Dyrkning,  maa  købe 
Vandet  af  en  eller  anden  Magnat.  Vandet  ledes  saa  til  be- 
stemte Tider  ad  Kanaler,  der  kan  aabnes  og  lukkes,  ind  over 
Køberens  Jord.  I  det  hele  taget  faar  man  det  Indtryk,  at 
Biabanen,  Ødemarken,  er  det  normale,  og  det  dyrkede  Land, 
hvor  omfattende  det  end  kan  være.  Undtagelsen.  Det  Korn, 
der  dyrkes,  er  Byg  og  Hvede.  Bondehusene  er  ikke  som  paa 
den  anden  Side  af  Bjærgene  byggede  af  Træ  og  Straa,  men 
af  soltørret  Ler,  og  Taget  er  da  ofte  formet  som  en  Kuppel, 
fordi  et  fladt  Tag  af  Ler  let  vilde  synke  sammen  under  sin 
egen  Vægt. 

En  pragtfuld,  rød  Solnedgang  kaster  Guldglans  over  Bia- 
banen, og  straks  daler  Temperaturen  stærkt.  I  Aftenens  Mulm 
holdt  vi  vort  Indtog  i  Byen  Kazvin,  der  endnu  holdtes  besat 
af  russiske  Tropper.  Kazvins  Indbyggere  har,  fortjent  eller 
ufortjent,  faaet  et  saa  ilde  Ry,  at  det  hedder  i  et  bekendt 
Vers:  „Hvis  du  ser  en  Slange  og  en  Kazviner,  saa  bær  dig 
klogt  ad:  lad  Slangen  løbe  og  dræb  Kazvineren."  Berømt  er 
derimod  Vinen  fra  Kazvin.  Jeg  købte  en  Flaske  af  den  for  at 
faa  den  tørre  Kost  til  at  glide.  Da  vi  kørte  ud  af  Kazvins  Porte, 
holdt  vi  i  Bælgmørke  vort  Aftensmaaltid,  bestaaende  af  Brød 
og  haardkogte  Æg.  Saltet  blev  borte  for  os  i  Mørket. 

Endnu  en  Nat  skulde  vi  tilbringe  i  krumsluttet  Tilstand, 
men  det  skulde  ogsaa  være  den  sidste.  Inden  næste  Dags 
Aften  maatte  vi  være  i  Teheran,  men  ligesaa  sikkert  var  det, 
at  vi  først  kunde  naa  Hovedstaden,  efterat  Nytaarsfesten  var 
begyndt.  Salar-i-Ashraf  havde  forhørt  sig  paa  flere  Poststa- 
tioner om,  hvornaar  Selamen  skulde  finde  Sted,  og  til  sin 
Tilfredsstillelse  erfaret,  at  den  først  skulde  afholdes  paa  Fe- 
stens anden  Dag.  Saa  kunde  han  være  med  ved  Højtidelig- 
heden. 

Vi  havde  lige  indrettet  os  for  Natten,  da  vi  indhentede  en 
Kamelkaravane  af  mægtig  Længde.  Det  gjorde  et  ejendom- 
meligt betagende  Indtryk  paa  mig  at  se  denne  Række  af  stolte 
Dyr,  der  i  regelmæssig,  vuggende  Gang  gled  forbi  paa  den 
vide  Højslette  og  tegnede  deres  Profiler,  ligesom  fantastisk 

Landskab  i  Gilan.  Tidligt  Foraar. 

Rast  ved  Poststationen  Jeng-i-Imam.  Hvilende  Kanielkaravane  i  Forgrunden. 

forstørrede,  mod  den  stjærneklare  Nathimmel,  og  at  høre  de- 
res Klokker  ringe  ustandselig  og  taktfast  under  Gangen,  nogle 
i  Diskant,  andre  i  dumpe,  manende  Toner,  som  Paukeslag,  der 
ledsager  en  evig  gentaget,  monoton  Melodi.  Hvor  mindede 
denne  Kamelklokkernes  Lyd  dog  om  den  orientalske  Musik! 
Det  var,  som  om  den  første,  i  Urtidens  Mørke  skjulte  Op- 
rindelse til  Orientens  Tonekunst  pludselig  havde  aabenbaret 
sig  for  mig:  Kamelklokkernes  rytmiske  Klang  under  de  lange, 
tavse  Ørkenrejser. 

Vi  standsede,  da  Solen  var  kommen  op  over  Horisonten, 
ved  Stationen  Jeng-i-Imam,  hvor  vi  drak  Te  med  Brød  og 
Ost  til  og  holdt  et  lille  Hvil  i  Mihmankhane'et.  Disse  Mih- 
mankhane-Værelser  ligner  hverandre  overalt;  de  indeholder 
to  europæiske  Senge,  nogle  Tæpper  paa  Væggene  og  saa  for- 
øvrigt Olietryk  af  Tsaren,  Kejser  Franz  Joseph,  den  tyrkiske 
Sultan  og  muligvis  endnu  andre  Suveræner,  Fotografier  af  be- 
kendte Persere  og  Postkort  med  Schweizerlandskaber,  tyske 
Middelalderborge  og  dekolleterede  franske  Chanteuser.  Jeg 
fik  endnu  Tid  til  at  tage  et  Billede  af  en  Kamelkaravane, 
der  holdt  Rast  udenfor  Jeng-i-Imam,  inden  vi  steg  til  Vogns 
og  fortsatte  Farten  henover  den  øde  Højslette,  der  begræn- 
ses af  Bjærge  til  begge  Sider.  Nærmest  er  Bjærgene  i  Nord, 
hvor  Elburz-Kæden  strækker  sig  med  Demavends  runde, 
evig  sneklædte  Kuppel  som  Centrum.  En  frugal  Diner  paa 
Brød  og  Sardiner  under  Kørselen.  Teen  faar  vi  siden  paa 
Stationen  Shahabad,  den  sidste  Station  før  Teheran,  Her  læg- 
ger Salar-i-Ashraf  den  sidste  Haand  paa  Toilettet,  friserer, 
pomadiserer  og  parfumerer  sig,  som  om  han  skulde  til  Pro- 
menade i  Bois  de  Boulogne,  ombytter  sin  Rejse-Sixpence  med 
en  persisk  Kulah  af  fineste  Lammeskind  —  Værdi  100  Francs 
—  og  kaster,  pyntet  som  en  persisk  petit-maitre,  et  sidste 
beundrende  Blik  i  sit  Rejsespejl. 

De  sidste  tre  Mil  forekommer  os  uendelig  lange.  Vi  møder 
undervejs  en  Post-Landauer  af  samme  Art  som  vor  og  skif- 
ter Heste  og  Kusk  midt  paa  Vejen.  Men  hurtig  gaar  Farten 
ikke,  og  Salar-i-Ashrafs  ildnende  Tilraab  og  hans  „Peder- 
sukhte"  har  ingen  kendelig  Virkning,  Salar-i-Ashraf  raader 
mig  til  i  Teheran  at  tage  ind  paa  „Hotel  d'Europe",  der  ligger 
i  „Ambassadørgaden"  ved  Siden  af  hans  egen  Bolig,  og  hvis 

Bygninger  forøvrigt  ogsaa  er  hans  Ejendom.  Da  jeg  ikke 
havde  truffet  nogen  Bestemmelse  angaaende  min  Indkvarte- 
ring i  Teheran,  havde  jeg  ikke  noget  imod  dette  Arrange- 
ment. 

Nytaarsfesten  er  begyndt  Kl.  2  Eftermiddag  —  i  det  Øje- 
blik, da  Solen  træder  ind  i  Vædderens  Tegn.  Nogle  Timer 
efter,  da  det  er  begyndt  at  mørknes,  ser  vi  Festraketterne 
skyde  tilvejrs  foran  os.  Det  er  den  første  Velkomsthilsen  fra 
Persiens  Hovedstad.  Ved  Syvtiden  ruller  vi  ind  gennem  Te- 
herans Port,  hvor  man  standser  Vognen  og  afkræver  os  3 
Kran  (ca.  1  Krone)  til  Vedligeholdelse  og  Renselse  af  Gaderne. 
Da  vi  naar  Kanonpladsen  og  skal  til  at  dreje  ind  i  Ambassa- 
dørgaden, springer  Salar-i-Ashraf  ud  og  iler  i  Forvejen,  for 
at  Vognens  Rumlen  ikke  skal  forraade  hans  Ankomst;  han 
vil  overraske  sin  Familie.  Jeg  begiver  mig  hen  til  Hotel  d'Eu- 
rope,  tinger  mig  ind  dér,  foreløbig  paa  en  Maaned,  og  nyder 
Souperen  med  en  glubende  Appetit. 


VI 

NOURUZ-FESTEN 

Vaarens  og  Glædens  Fest.  Nj-^aarets  Legender  og  Overtro, 

Læsere  af  „Tusind  og  een  Nat"  vil  maaske  erindre,  hvor- 
ledes Æventyret  om  Tryllehesten  indledes  med  en  Skildring 
af  Nouruz-Festen  ved  Perserkongens  Hof,  en  Fest,  som  trods 
sin  hedenske  Oprindelse  er  vokset  saa  fast  i  Folkets  Bevidst- 
hed, at  Islam  ikke  har  kunnet  udrydde  den.  Nouruz,  Nyt- 
aarsfesten,  er  i  Virkeligheden  for  Perserne,  hvad  Julen  er 
for  os  Nordboere,  en  Folkefest  og  en  Hjemmenes  Fest,  „Fe- 
sten" par  excellence.  Den  er  Glædens  Højtid,  som  Muharrems- 
festen  er  Sorgens.  Nouruz  fejres  ved  Foraarsjævndøgn,  be- 
regnes altsaa  efter  Solaaret,  saa  at  den  ikke  har  nogen  fast 
Plads  i  det  muhammedanske  Maaneaar.  Dens  Oprindelse  ta- 
ber sig  i  Oldtidens  Mørke,  og  den  gemmer  i  sig  mange  Rester 
af  gammel  Folketro  og  en  Fylde  af  Materiale  for  Folkeminde- 
forskeren og  Kulturhistorikeren. 

Nytaarsfesten  ved  Foraarsjævndøgn  stammer  fra  det  gamle 
Babylon.  Den  var  kendt  allerede  paa  Kong  Gudeas  Tid  (ca. 
2340  før  vor  Tidsregning),  men  omtales  navnlig  hyppigt  i 
senere  babyloniske  Indskrifter.  Den  omfattede  mindst  de  11 
første  Dage  af  Maaneden  Nizan,  og  dens  Midtpunkt  var  Mar- 
duks  Tempel  i  Babylon.  Man  forestillede  sig,  at  alle  Guderne 
forsamledes  her  ved  Nytaarsfesten  for  under  Marduks  For- 
sæde at  træffe  Bestemmelse  om,  hvad  der  skulde  ske  i  det 
kommende  Aar,  særlig  hvad  der  angik  Kongens  Liv.  Baby- 
lons Konge  maatte  derfor  hvert  Aar  paa  Nytaarsdagen  forny 
sin  Pagt  med  Guderne  ved  at  gribe  Marduksbilledets  Haand. 
Det  synes,  som  om  der  har  været  givet  en  Fremstilling  af 
Marduks  Bryllup,  og  Gudernes  Udfærd  paa  en  „Skibsvogn" 
har  bidraget  til  at  give  Gadelivet  dets  festlige  Præg.  I  Per- 

sien  er  Festen  maaske  bleven  indført  under  Darius  I,  da 
Tidspunktet  for  Aarets  Begyndelse  blev  flyttet  fra  Oktober 
til  Foraarsjævndøgn,  og  den  fik  nu  sin  Betydning  for  Rigets 
og  Statens  indre  Ordning.  Paa  den  Dag  blev  Embedsmænd 
indsatte  og  afsatte  eller  stadfæstede  i  deres  Embeder,  og  til 
de  folkelige  Festligheder  knyttede  sig  de  store  officielle  Mod- 
tagelsesceremonier,   som  har  holdt  sig  til  vore  Dage. 

Først  fra  Sasanidekongernes  Periode,  Tiden  mellem  det 
tredje  og  det  syvende  Aarhundrede  efter  vor  Tidsregning,  ken- 
der vi  noget  nærmere  til  dette  Ceremoniel.  Ved  Nytaarsfesten 
blev  de  officielle  Depecher  til  Provinserne  forsynede  med 
Kongens  Segl.  De  fem  første  Nouruzdage  modtog  Kongen 
de  forskellige  Stænder  og  Klasser  efter  deres  Rang.  En  of- 
fentlig Udraaber  lod  i  Forvejen  Folket  vide,  at  alle  havde 
Adgang  til  Kongen  i  disse  Dage,  og  at  den,  der  forhindrede 
nogen  i  at  træde  frem  for  Kongens  Aasyn,  skulde  lide  Dø- 
den. Kongen  modtog  da  alle  Bønskrifter,  og  hvis  noget  af 
dem  var  rettet  mod  ham  selv,  overlod  han  det  til  Ypperste- 
præsten at  fælde  Dom  i  Sagen.  Gik  Dommen  Kongen  imod, 
maatte  denne  give  fornøden  Oprejsning,  i  modsat  Fald  blev 
Anklageren  strængt  straffet.  Den  sjette  Nouruzdag  fejrede 
Kongen  i  sin  private  Kreds  med  sine  nærmeste  Venner.  Der- 
efter lod  han  Gaverne  bringe  sammen,  uddelte  nogle  af  dem 
til  de  Mænd,  hvem  han  vilde  vise  sin  særlige  Naade,  og 
gemte  Resten  i  sit  Skatkammer. 

Den  gamle  Skik  at  give  Gaver  paa  Nytaarsdagen  var  nem- 
lig bleven  en  rig  Indtægtskilde  for  Kongen,  da  alle,  der  havde 
nogen  Bøn  eller  noget  Ønske  at  forebringe,  og  overhovedet 
alle,  der  stededes  for  Kongen,  maatte  medbringe  Gaver.  Dette 
Forhold  holdt  sig  gennem  Aarhundreder,  lige  ned  til  de 
seneste  Tider,  som  et  Led  i  hele  det  fordærvelige  System, 
der  betegnes  med  Ordet  Mudakhil:  Kongen  modtog  Gaver  af 
Stormændene,  disse  af  deres  Undergivne  o.  s.  v.  lige  ned  til 
den  arme  Jorddyrker,  der  ikke  havde  nogen  at  tage  Gaver 
af,  og  som  derfor  i  Virkeligheden  bar  hele  Gavpsystemets 
Byrde. 

Nouruz  overlevede  saaledes  Zoroasterlærens  Fald  og  har 
ikke  tabt  noget  af  sin  Popularitet  under  Islams  Herredømme, 
Nytaarsskikkene  har  naturligvis  været  Forandringer  under- 

kastede  i  Aarhundredernes  Løb,  men  deres  almindelige  Ka- 
rakter har  stadig  været  den  samme.  Man  staar  tidlig  op  og 
betragter  Nytaarsgryet,  man  tvætter  sig  og  stænker  sig  og 
andre  med  rindende  Vand;  man  tænder  Nytaarsblus  eller 
brænder  Fyrværkeri  af;  man  giver  og  modtager  Gaver,  sær- 
lig af  alskens  Sukkergodt,  og  man  vandrer  ud  i  det  Frie  og 
slaar  Gækken  løs  dér.  Nouruz  er  en  ældgammel  Vaarfest, 
ved  hvilken  man  fejrede  Vegetationens  Fornyelse  og  der- 
med Fornyelsen  og  Foryngelsen  af  alt  Liv.  Rester  af  gamle 
Renselsesceremonier  har  hængt  fast  ved  den  langt  ned  i  Ti- 
den. Karakteristisk  er  ogsaa  den  Rolle,  som  3-Tallet  og  7- 
Tallet  stadig  har  spillet  ved  Nytaarsskikkene. 

Astronomen  Biruni,  der  levede  omkring  ved  Aar  1000 
efter  vor  Tidsregning,  har  meddelt  en  Række  interessante  De- 
tailler angaaende  persiske  Nytaarsskikke  og  Nytaarsovertro 
paa  hans  Tid.  Man  fortalte,  beretter  han,  at  da  Kong  Salomo 
havde  mistet  sit  Segl  og  dermed  sit  Verdensherredømme,  men 
genvundet  det  efter  40  Dages  Forløb,  traadte  Fyrsterne  frem 
for  ham,  og  Himlens  Fugle  gjorde  ham  deres  Opvartning. 
Perserne  sagde  da:  „Nouruz  amed"  („Den  nye  Dag  er  kom- 
men"), og  den  Fest,  man  siden  fejrede  til  Minde  herom,  kom 
derfor  til  at  hedde  Nouruz.  Salomo  befalede  Vinden  at  bære 
ham  afsted,  og  det  skete.  En  Svale  fløj  ham  imøde  og  sagde: 
„O  Konge,  jeg  har  en  Rede  med  smaa  Æg;  drej  til  Side  og 
knus  dem  ikke."  Salomo  drejede  til  Side,  og  derefter  kom 
Svalen  til  ham  med  Vand  i  Næbbet  og  stænkede  det  foran 
Kongen,  hvorpaa  den  overrakte  ham  et  Græshoppeben  som 
Tegn  paa  sin  Taknemlighed.  Det  er  Oprindelsen  til  Nytaars- 
skikkene at  stænke  med  Vand  og  at  give  Gaver. 

Men  Biruni  har  ogsaa  andre  Forklaringer  paa  Festens 
Oprindelse,  hvorved  denne  knyttes  til  den  ur-iranske  Sagn- 
konge Djemshid,  en  oprindelig  mytisk  Figur,  der  har  været 
kendt  allerede  af  Indernes  og  Iranernes  fælles  Stamfædre. 
Den  mægtige  Verdenshersker  Djemshid  lod  sig  en  Gang  lave 
en  Vogn  og  tog  Plads  i  den,  og  nu  bar  Aander  ham  fra  Bjær- 
get Demavend  til  Babylon.  Den  Dag,  paa  hvilken  han  fore- 
tog denne  Luftfart,  gjorde  Perserne  til  en  Festdag,  og  for  at 
efterligne  Djemshid  morede  de  sig  med  at  gynge.  Birunis 
Samtidige,    Firdausi,    beretter    i    sit    store    Nationalepos    det 

Hinsides  det  kaspiske  Hav  4 


50 

samme  Sagn  i  digterisk  Udpyntning  og  skildrer,  hvorledes 
Djemshid  sad  i  sin  Luftvogn  og  lignede  en  straalende  Sol, 
og  Folk  undrede  sig  over  al  hans  Herlighed  og  kaldte  den 
Dag   Nouruz. 

Al  Møje  man  glemte  paa  denne  Dag, 
af  Hjerterne  svandt  alt  Nid  og  Nag. 
De  Ædlinge  fested  i  Gammen  og  Fryd 
ved  Vinen  og  Sangen  og  Strengenes  Lyd. 
Til  alle  Tider  Festen  i  Vaar 
til  Minde  om  Drotten  Djemshid  bestaar. 

Det  fortælles  videre,  fortsætter  Biruni,  at  Sukkerrøret 
blev  opdaget  under  Djemshids  Regering,  og  Kongen  befalede, 
at  man  skulde  presse  Saften  af  Sukkerrørene  og  lave  Sukker 
deraf.  Siden  blev  det  Skik  at  give  Gaver  af  Sukkergodt  ved 
Nytaarsfesten. 

Det  var  en  almindelig  Tro,  at  det  bragte  Lykke  at  staa  tid- 
Hgt  op  og  se  paa  Gryet,  der  var  kortest  den  første  Nytaarsdag. 
Den,  der  paa  denne  Dag  tre  Gange  søbede  Honning,  inden 
han  talte,  og  som  røgede  sit  Værelse  med  tre  Stykker  Voks, 
garanterede  sig  imod  al  Sygdom  i  Aarets  Løb. 

Den  sjette  Dag  i  Aarets  første  Maaned  var  paa  Biruni's 
Tid  Nytaarsfestens  Afslutning.  Den  kaldtes  „den  store  Nou- 
ruz." Paa  den  Dag  havde  flere  af  Sagnhistoriens  og  den 
zoroastriske  hellige  Histories  Begivenheder  fundet  Sted,  og  paa 
den  Dag  uddeltes  Lykken  blandt  Menneskene.  Den,  der  vilde 
sikre  sig  mod  alt  muligt  Uheld  i  det  nye  Aar,  salvede  sig  om 
Morgenen  den  store  Nouruzdag  med  Olie  og  talte  ikke,  før 
han  havde  nydt  Sukker.  Det  hed  sig,  at  man  om  Morgenen 
paa  denne  Dag  kunde  se  en  tavs  Person  vise  sig  paa  Bjær- 
get Bushandj  med  en  Buket  duftende  Blomster  i  Haanden. 
Han  var  synlig  en  Time  og  forsvandt  saa  for  ikke  at  vise  sig 
igen  før  næste  Aar  ved  samme  Tid. 

Følgende  Legende,  som  Biruni  giver  efter  en  særlig 
Kilde,  er  interessant,  fordi  den  viser  Sammenhængen  med 
gammel  Vegetationskultus.  Djævelen  havde  i  sin  Tid  berøvet 
Mad  og  Drikke  deres  velgørende  Virkning,  saa  at  Folk  ikke 
kunde  stille  deres  Sult  og  Tørst,  og  han  havde  forhindret 
Vinden  i  at  blæse,  hvormed  Træerne  visnede,  og  Verden  var 
sit  Forfald  nær.  Ved  Guds  Førelse  kom  imidlertid  Djemshid 

til  Sydens  Egne,  trængte  ind  i  Djævelens  Bo  og  blev  dér,  til 
han  havde  gjort  Ende  paa  Landeplagen,  og  Trivsel  og  Vel- 
være var  vendt  tilbage.  Saa  kom  Djenishid  tilbage  til  Men- 
neskeverdenen paa  Nouruzdagen;  han  lignede  en  Sol,  og 
Folk  forbavsedes  over  at  se  to  Sole  paa  Himlen  paa  en  Gang. 
Alle  de  hentørrede  Træer  og  Planter  blev  paany  grønne.  Og 
Folk  plantede  Byg  i  et  Kar  eller  andensteds,  hvad  de  be- 
tragtede som  et  godt  Varsel.  Derefter  blev  det  Skik  paa 
Nytaarsdagen  at  saa  syv  Slags  Korn  i  syv  Rækker  i  en  Kasse, 
og  af  den  Maade,  hvorpaa  Kornet  kom  frem,  tog  man  Vars- 
ler angaaende  Aarets  Høst.  Djemshid  befalede  Menneskene 
at  tvætte  sig  paa  denne  Dag  for  at  rense  sig  for  Synder.  Vi- 
dere berettes  det,  at  Djemshid  lod  grave  Kanaler,  og  at  Van- 
det paa  Nouruzdagen  blev  ledet  ind  i  dem;  og  Folk  glædede 
sig  over  deres  Velfærd  og  tvættede  sig  i  Kanalernes  rindende 
Vand,  og  senere  Slægtled  fastholdt  denne  Skik.  Derfor  stod 
Folk  tidlig  op  Nytaarsmorgen  og  gik  til  Kanalerne,  hældte 
det  rindende  Vand  i  en  Skaal  og  god  det  over  sig,  ligesom 
de  stænkede  det  over  hverandre  som  et  Minde  om  den  vel- 
gørende Regn,  som  Djemshid  havde  bragt  Verden  ved  sin 
Tronbestigelse.  Den  Skik  at  tænde  Nytaarsbaal  paa  høje  Ste- 
der skal  efter  Sagnet  være  indført  af  Sasanidekongen  Hor- 
muzd  I  i  hans  korte  Regering  (271 — 72  e.  K.). 

Et  Par  Aarhundreder  efter  Biruni  skildres  Nouruz  af 
Geografen  Kazvini.  Han  har  enkelte  nye  Ting  at  berette,  saa- 
ledes  at  det  var  paa  Nouruzdagen,  at  Gud  satte  de  himmelske 
Sfærer  i  Bevægelse  og  dannede  Sol,  Maane  og  Stjærner,  og 
at  Profeten  Muhammed  havde  faaet  en  Skaal  med  Sukkergodt 
præsenteret  paa  Nouruzdagen.  Kazvini  har  ogsaa  nogle  Be- 
mærkninger om  Hofceremoniellet  paa  Nytaarsdagen.  Paa 
denne  Dag  plejer  Kongen,  siddende  paa  sin  Trone,  at  mod- 
tage sine  Tjenere  og  Hoffolk,  der  møder  med  prægtige  Ga- 
ver. Men  allerede  tidlig  paa  Morgenstunden  er  der  blevet 
truffet  festlige  Forberedelser.  Det  første,  Kongens  Øje  moder, 
naar  han  vaagner  Nytaarsmorgen,  skal  nemlig  være  en  smuk 
ung  Mand,  der  sidder  paa  en  smuk  Hest  med  en  smuk  Falk 
paa  Haanden.  Det  skal  være  et  heldigt  Varsel,  fordi  en  saa- 
dan  Skikkelse  er  det  skønneste  af  alt. 

Denne  Skik  med  den  smukke  unge  Mand,  som  Kongens 

Øje  skal  falde  paa  ved  den  første  Opvaagnen  Nytaarsmorgen, 
er  nogle  x\artier  senere  bleven  udviklet  paa  en  ejendommelig 
Maade,  sikkert  med  Benyttelse  af  Motiver  fra  andre  bevarede 
gamle  Nytaarsskikke.  Herom  beretter  Dimashki  i  Begyndel- 
sen af  det  fjortende  Aarhundrede  følgende:  de  persiske  Kon- 
ger passede  deres  Regeringsforretninger  de  fem  første  Nou- 
ruzdage,  men  paa  den  sjette  Dag,  den  store  Nouruz,  holdt 
de  Ferie.  I  Natten  til  den  store  Nouruz  anbringer  man  nu 
en  skøn  ung  Mand  ved  Døren  til  Kongens  Soveværelse,  hvor 
han  bliver  staaende  til  Daggry.  Paa  dette  Tidspunkt  træder 
han  ind  til  Kongen  og  stiller  sig  saaledes,  at  Kongens  Blik 
maa  falde  paa  ham.  Kongen  spørger,  hvem  han  er,  hvor  han 
kommer  fra,  og  hvad  han  ønsker,  hvad  hans  Navn  er,  hvor- 
for han  kommer,  og  hvad  han  bringer  med.  Hertil  svarer  den 
unge  Mand:  „Jeg  er  Mansur  („den  af  Gud  skærmede"  eller 
„den  sejrrige"),  mit  Navn  er  „den  velsignede",  jeg  kommer 
fra  Gud,  og  jeg  ønsker  den  lyksalige  Konge  Held  og  Fred. 
Jeg  kommer  i  Følge  med  det  nye  Aar."  Med  disse  Ord  sætter 
han  sig,  og  lidt  efter  træder  en  anden  Mand  ind  og  stiller 
foran  Kongen  en  Sølvbakke,  hvorpaa  der  ligger  Byg,  Hvede, 
Ærter,  Kikerærter,  Sesam  og  Ris,  syv  Aks  og  syv  Korn  af 
hver  Slags  samt  et  Stykke  Sukker,  en  ny  Dinar  (Guldmønt) 
og  en  ny  Dirhem  (Sølvmønt).  Derpaa  træder  Hoffolkene  og 
Stormændene  ind  med  deres  Gaver,  først  Veziren,  saa  Skat- 
mesteren, derpaa  Politimesteren  og  tilsidst  alle  de  øvrige, 
hver  efter  sin  Rang.  Man  overrækker  nu  Kongen  en  stor 
Kage  i  en  Kurv.  Kagen  er  bagt  af  alle  de  nævnte  Kornsorter. 
Kongen  smager  paa  den  og  lader  ogsaa  de  Omstaaende  smage 
den,  idet  han  siger:  „Det  er  idag  den  nye  Dag  i  den  nye  Maa- 
ned  i  det  nye  Aar;  alt,  hvad  Tiden  har  fortæret,  skal  fornyes." 
Og  han  uddeler  da  nogle  modtagne  Gaver  til  Rigets  Stor- 
mænd. Det  menige  Folk  tænder  Blus  om  Natten  og  bestænker 
Jorden  med  Vand  om  Morgenen  for  at  fordrive  Vinterens 
Dunster.  Man  stænker  sig  med  Vand  dels  for  at  mindes  det 
gamle  Ispahans  Grundlæggelse,  der  fandt  Sted,  da  der  første 
Gang  faldt  Regn  efter  syv  Aars  Tørke,  dels  ogsaa  —  tilføjer 
Dimashki  med  naiv  Rationalisme  —  for  at  rense  sig,  naar 
man  er  bleven  sværtet  ved  Baaltændingen  om  Natten. 

Fra  de  senere  Aarhundreder  har  man  fra  europæiske  Rej- 

sende  en  Række  Nouruz-Skildringer,  der  vidner  om  stadige 
Variationer  i  Skikkene  og  Festceremoniellet,  men  med  ufor- 
andret Bevarelse  af  Traditionens  Grundlag.  Brugsch,  der  op- 
holdt sig  i  Persien  i  1860 — 61  med  et  kongeligt  preussisk  Ge- 
sandtskab, anfører  nogle  ejendommelige  Træk.  Perserne  plan- 
ter —  som  allerede  paa  Birunis  Tid  —  paa  Nouruz  forskellige 
Blomster  i  smaa  Haver,  en  Skik,  hvori  Brugsch  ser  et  Levn 
fra  urgammel  hedensk  Tid,  da  man  fejrede  Naturens  Gen- 
opvaagnen  ved  at  plante  de  saakaldte  Adonishaver.  Men  der  er 
nu  kommet  et  nyt  og  ejendommeligt  Moment  til:  alle  de 
Blomster,  man  planter,  skal  være  saadanne,  hvis  Navn  be- 
gynder med  Bogstavet  S.  Ved  Hofceremoniellet  figurerer  de 
nyslagne  Guld-  og  Sølvmønter  endnu  som  for  et  halvt 
Aartusinde  siden;  „Digterkongen"  fremsiger  sit  Nytaarsdigt, 
der  afsluttes  med  en  Lovprisning  af  Shahen,  og  der  udspin- 
der sig  en  Samtale  i  stereotype  Formler  mellem  Shahen  og 
Storveziren,  efter  at  denne  sidste  i  en  pompøs  Tale  har  skil- 
dret Irans  fortræffelige  Tilstand  i  det  forløbne  Aar.  Selamen 
ender  med,  at  de  opstillede  Elefanter  tvinges  i  Knæ  ved  Fø- 
rernes Sporer  og  udstøder  nogle  Lyde,  der  udlægges  som  en 
Anraabelse  af  Shiiternes  Hovedhelgen:  „Ja  Ali!"  („O  Ali!"). 
Henimod  Aften  overværer  Shahen  fra  Paladsets  Balkon  Bry- 
dekampene og  de  øvrige  Folkeforlystelser  og  kaster  lejligheds- 
vis nyslagne  Mønter  i  Grams  blandt  Hoben.  En  lignende 
Skildring  giver  den  engelske  Læge  Wills  nogle  Aartier  senere. 
Her  omtales  ligeledes  Folkeforlystelserne  om  Aftenen,  hvor 
Dansere,  Gøglere,  Brydere  og  Jonglører  optræder,  der  hol- 
des Vædder-  og  Tyrekampe,  og  som  Finale  kastes  nogle  i 
Pjalter  klædte  Jøder  ud  i  Vandbassinet  til  hans  Majestæts 
allerhøjeste  Moro. 

Endnu  i  vore  Dage  imødeses  Nouruzfesten  med  Forvent- 
ning og  Glæde  af  alle  Folkeklasser  i  Persien.  Hofastronomen 
kundgør  for  Shahen  det  højtidelige  Øjeblik,  da  Solen  træder 
ind  i  Vædderens  Tegn.  Shahen  uddeler  nogle  i  Dagens  An- 
ledning prægede  Sølvmønter  —  Guldmønterne  er  forsvundne 
ved  Tidernes  Ugunst  —  til  dem,  der  i  Øjeblikket  er  nærvæ- 
rende. Kanonskud  tilkendegiver  Festens  Indtræden  for  Fol- 
ket. Alle  har  efter  Evne  forberedt  sig  til  den  store  Dag  ved 
at  tage  Bad,  købe  nye  Klæder  og  gøre  Indkøb  af  Sukkergodt 

og  søde  Sager,  dels  til  at  bruge  som  Foræring,  dels  til  at 
traktere  Gæster  med.  Nytaarsdagene  er  nemlig  Visiternes 
Tid.  I  det  Øjeblik,  da  Kanonskudene  indvarsler  Festen,  sid- 
der hver  Families  Medlemmer  saa  vidt  muligt  samlede.  De 
omfavner  og  kysser  hverandre  og  ønsker  hverandre  til  Lykke. 
Paa  et  Bord  er  hensat  „heft  sin",  d.  v.  s.  syv  Ting,  hvis  Navne 
alle  begynder  med  S  ligesom  Planterne  i  Nytaarshaverne, 
hvorom  Brugsch  berettede. 

Selamen  finder  Sted  i  Løbet  af  de  første  24  Timer  efter 
Nytaarets  Indtræden.  Alle  Dignitarer,  de  fremmede  Legationer 
o.  s.  V.  kører  i  højtideligt  Optog  gennem  Gaderne  i  fuldt  Fir- 
spring med  Kosakker  i  røde  Gaiakapper  ridende  for  og  bag, 
afsted  til  Slottet.  Paa  Kanonpladsen  staar  et  Orkester  opstil- 
let, som  hilser  hver  forbifarende  Gaiakaret  med  nogle  alt 
andet  end  melodiøse  Trut.  Alverden  er  paa  Benene.  Mænd  og 
tilslørede  Kvinder  sidder  rundt  om  paa  Fortovene  i  de  Gader, 
som  Vognene  passerer.  Man  ryger  Tchibuk  og  drikker  Te. 

Selve  Selamen  er  nu  ret  indholdsløs.  De  Indbudne  staar 
opstillede  i  Rækker.  Shahen  gaar  rundt  og  hilser  paa  Gæ- 
sterne, henvender  nogle  Ord  til  den  ene  efter  den  anden  og 
gaar  saa  bort.  Tamam  shud  —  saa  er  det  forbi. 

Den  13de  Nouruzdag,  Festens  sidste  Dag,  er  for  Nutids- 
perseren,  hvad  den  store  Nouruz  var  i  tidligere  Aarhundre- 
der.  Mange  flittige  Købmænd  og  Haandværkere  holder  deres 
Boder  aabne  den  første  Nouruzdag,  men  den  sidste  Nytaars- 
dag  er  saa  at  sige  alt  stængt.  Denne  Dag  skal  tilbringes  i  det 
Frie.  Alle  forlader  Byen,  tilfods,  til  Hest,  Muldyr,  Æsel  eller 
pr.  Vogn  alt  efter  hver  enkelts  Evne  og  Lyst.  Nouruz  er  jo 
Vaarens  Fest,  og  mange  er  de  Digte  til  Naturens  Pris,  som 
den  har  inspireret  til.  Om  Nouruz  synger  Sheibani,  en  af  de 
talentfuldeste  af  Persiens  nyere  Digtere: 

Nouruz  er  kommen,  og  Vaaren  er  kommen  med  den, 

bring  Vin,  du  Vaarfriske,  Vin  ved  Nj-taarstide! 

Smaragdgrøn  straaler  Engen,  og  Tulipaner 

strør  ud  Topazer  over  Bjærgets  Side. 

I  Silke  klædes  Mulden,  Fru  Natur 

i  Øret  bærer  Kongeperler  hvide. 

Se  Hyacinten  med  udslaget  Ambrahaar, 

med  Rusens  Døs  Narcissens  Øjne  stride. 

Nu  Foraarsskyens  Væde  Cisternen  fylder, 
mens  Fugle  kvidrer  Klagetoner  blide. 
Et  Bulder  —  Lynet  ler  med  hviden  Tand, 
hej.  Fuglesang  og  Rosenduft  ved  Foraarstidel 
Til  Vinhus  vandrer  mangen  kaad  Student, 
adstadigt  Kuttemænd  langs  Bækken  skride  .  .  . 

Den  3.  April  1914,  den  trettende  Nouruzdag,  forlod  jeg 
sammen  med  min  brave  persiske  Ven  Sejjid  Muallim,  om 
hvem  jeg  siden  skal  berette  nærmere,  den  mennesketomme 
Hovedstad  og  vandrede  ud  af  den  nærmeste  Byport.  Træ- 
erne stod  i  deres  friskeste  Grønt,  hist  og  her  blandede  et 
blomstrende  Syrentræ  sin  violette  Farve  mellem  det  Grønne. 
En  forfriskende  Regn  var  faldet  om  Natten,  men  nu  skinnede 
Solen  fra  en  klar,  blaa  Himmel;  kun  over  Elburz'  Toppe 
laa  en  truende  Masse  af  sammenpressede,  mørke  Skyer.  En- 
kelte Markblomster  tittede  frem  fra  den  stenede  Jord,  og 
Græsset  stod  tæt  langs  Bækkene,  der  rislede  muntert  ved 
Vejkanten.  Bag  høje  Lermure  gemmer  sig  Villaer  og  Pavil- 
loner mellem  lysegrønne  Plataner  og  mørkegrønne  persiske 
Graner. 

En  Strøm  af  Spaserende,  Ridende  og  Kørende  bevæger  sig 
i  begge  Retninger.  De  Lykkelige,  der  ejer  Haver  udenfor 
Byen,  tager  herud  og  tilbringer  Dagen  med  Venner  og  Fræn- 
der under  Træerne,  lyttende  til  Springvandets  Plasken  i  Bas- 
sinet. De  andre  slaar  sig  ned  i  det  Frie,  ved  en  Bæk  eller  ved 
et  Kaffehus.  Her  kommer  en  Skare  hen  ad  Vejen,  én  danser 
rundt  foran,  de  andre  følger  efter,  syngende  og  klappende  i 
Hænderne.  Paa  Ruinerne  af  en  sammenfalden  Lermur  tum- 
ler nogle  Drenge  sig,  og  paa  den  modsatte  Side  af  Vejen  sid- 
der adstadige  ældre  Mænd  ved  Bækken,  med  Tchibuken  i 
Haanden,  og  betragter  den  livlige  Scene. 

Vi  gaar  ind  i  en  Kaféhave  og  bestiller  Te,  og  Sejjid  faar 
bragt  en  Kaiian  (Vandpibe),  hvis  Rør  har  passeret,  Gud  ved 
hvor  mange  Læber.  Han  trøster  sig  med,  at  Tobaksrøgen 
virker  desinficerende.  Bag  ved  os  sidder  en  ung  Perser  og 
spiller  paa  Tar'en,  det  persiske  Nationalinstrument,  hvis 
Strænge  han  aflokker  et  Væld  af  svævende  og  vibrerende 
Toner.  Ved  et  andet  Havebord  sidder  nogle  støjende  Fyre, 
der  har  sat  deres  medbragte  Mad  tillivs,  og  som  lader 
Brændevinsflasken  vederfares  Retfærdighed.  Før   drak  man 

kun  i  Smug,  men  Tiderne  forandrer  sig,  og  man  begynder  at 
snapse  mere  aabenlyst  —  paa  Firengiernes  Maner. 

Heldigvis  vaager  Politi  og  Gendarmer.  Da  vi  forlader  Ha- 
ven, har  der  samlet  sig  et  Opløb  paa  Landevejen  udenfor. 
Et  heftigt  Mundhuggeri  faar  en  brat  Afslutning,  idet  en  fuld 
Mand  bliver  taget  i  Kraven,  puttet  i  en  Droske  og,  under  Es- 
korte af  en  Gendarm,  i  fuld  Galop  bragt  i  Kachotten. 


VANDRINGER  I  PERSIENS  HOVEDSTAD 

Byens  almindelige  Præg.  Monumentale  Bygninger.  Pladser  og  Færdselsaarer. 
Folkelivet.  Bazarvandring.  Europæisk  Indflydelse. 

Persien  har  i  Tidernes  Løb  skiftet  Hovedstad  mange  Gange, 
og  der  var  jo  ogsaa  Perioder,  da  det  var  søndret,  delt  eller 
lagt  ind  under  Fremmedherredømme  —  og  slet  ikke  havde 
nogen  Hovedstad.  Af  Persepolis'  Herlighed  er  endnu  nogle 
Paladsruiner  og  knækkede  Søjler  tilbage  paa  Sletten  nær  ved 
Shiraz,  af  Sasanidehovedstaden  Ktesifon  ved  Tigris  rager  en 
mægtig  Murkolos  op  i  Ørkenen,  en  Rest  af  Kong  Khusros 
sagnrige  Borg;  den  ligger  paa  et  Territorium,  der  ikke  mere 
er  persisk.  Ispahan,  Sefavidernes  Residens,  hvis  Glans  i  det 
syttende  Aarhundrede  Rejsende  som  Tavernier  og  Chardin 
har  skildret  for  os,  eksisterer  endnu  og  har  stadig  i  visse 
Maader  et  fornemmere  Præg  end  Teheran,  der  kun  har  væ- 
ret  Hovedstad   gennem   en   Forfaldsperiode. 

Teheran  er  en  moderne  Opkomling  af  en  Stad.  Man  fin- 
der den  omtalt  i  det  trettende  Aarhundrede  efter  vor  Tids- 
regning som  en  af  de  største  Landsbyer  i  Oplandet  til  det  ur- 
gamle, stolte  Rai  eller  Raga,  som  det  hed  i  Oldtiden.  Teheran 
havde  den  Gang  mange  halvt  underjordiske  Huse,  og  dets 
tolv  Vagttaarnes  Besætninger  laa  bestandig  i  Strid  med  hver- 
andre. Da  Rai  blev  jævnet  med  Jorden  af  Mongolerhorderne, 
blev  det  ikke  Teheran,  men  det  sydligere  beliggende  Veramin, 
der  voksede  sig  stor  paa  dets  Bekostning.  Men  siden  for- 
faldt Veramin,  og  Teheran  tog  Teten.  I  det  fjortende  Aar- 
hundrede var  Teheran  en  middelstor  By,  men  det  var  forst 
i  Slutningen  af  det  attende  Aarhundrede,  at  den  rykkede 
frem  i  første  Række,  idet  Kadjar-Dynastiets  Stifter,  Agha  Mu- 
hammed Shah,  der  vilde  residere  i  Nærheden  af  sin  Stamme, 

valgte  den  til  Hovedstad.  Byen  havde  den  Gang  kun  ca.  15.000 
Indbyggere.  Nu  tæller  den  formentlig  omkring  ved  200.000. 

Byen  indtager  et  i  Forhold  til  sin  Folkemængde  ganske 
betydeligt  Areal,  hvad  der  hænger  sammen  med  den  orien- 
talske Byggemaade.  Husene  er  jo  kun  lave,  én,  højst  to  Eta- 
ger, og  de  fornemme  Boliger  indtager  med  deres  Gaarde  og 
Haver  megen  Plads.  Udvendig  er  der  nu  ikke  megen  Forskel 
paa  de  Riges  og  de  mindre  Bemidledes  Huse;  de  præsenterer 
sig  meget  ensformigt  med  uanselige  Indgangsdøre  og  forøv- 
rigt tykke,  graa  Lermure.  Den,  der  venter  i  Teheran  at  finde 
al  Orientens  Herlighed,  vil  blive  grundig  skuffet.  Den  paa 
det  nærmeste  cirkelformede  By  er  omgivet  af  en  forfalden 
Vold,  der  med  regelmæssige  Mellemrum  afbrydes  af  en  Port. 
Der  er  tolv  ialt,  og  de  er  omtrent  ens.  Paa  Frastand  ser  de 
ret  monumentale  ud  med  deres  glaserede  Sten,  men  Glasuren 
er  mange  Steder  faldet  af,  og  set  paa  nært  Hold  gør  Portene 
ligesom  alle  andre  Bygningsværker  i  Teheran  et  meget  for- 
sømt Indtryk. 

For  den,  der  har  set  det  vidunderligt  beliggende  Konstanti- 
nopel, er  Mangelen  paa  Panorama  i  Teheran  straks  paafal- 
dende.  Den  Rejsende  spejder  forgæves  efter  Kendetegn  paa, 
at  han  nærmer  sig  en  stor  Hovedstad,  indtil  han  pludselig 
befinder  sig  foran  dens  Porte.  Der  findes  intet  Punkt  i  Byen 
selv  eller  dens  nærmeste  Omegn,  hvorfra  man  har  Overblik 
over  Staden;  det  skulde  da  være  fra  Toppen  af  en  Minaret, 
og  dér  kommer  de  Vantro  ikke.  Selv  herfra  vilde  man  imid- 
lertid kun  faa  Udsigt  over  en  lidet  pittoresk  Masse  af  flade 
Lertage  med  en  Del  Grønt  imellem  og  hist  og  her  en  Kup- 
pel og  et  Par  fajanceklædte  Minareter.  Spaserer  man  rundt 
ovenpaa  Voldene,  spærres  Udsigten  til  Byen  af  de  Haver,  der 
ligger  som  en  Bræmme  om  Staden  indenfor  Voldene.  Deri- 
mod har  man  fra  Voldene  et  prægtigt  Blik  ud  over  Elburz- 
bjærgene  med  det  sneklædte,  6300  Meter  høje  Demavends 
Kegle  i  Nordost. 

Perseren  elsker  Naturen,  og  er  Teherans  Omegn  stenet  og 
gold,  og  de  private  Haver  afspærrede  for  fremmede  Blikke, 
saa  bidrager  til  Gengæld  de  Træer,  hvormed  de  forholdsvis 
brede  Hovedgader  er  beplantede,  til  at  bryde  Lermurenes 
Monotoni.  Det  er  Elm  og  Ask,  der  dominerer. 

I  Hovedgadernes  brogede  Liv  er  Dyreverdenen  rigt  repræ- 
senteret. Ryttere  tumler  deres  Gangere,  adstadige  Muldyr  og 
trippende  Æsler  slæber  af  med  deres  Byrder,  opildnede  ved 
idelige  Tilraab  af  Driveren  og  ved  Stød  i  Siden  med  hans  Kæp. 
Undertiden  passerer  en  Række  Kameler  forbi,  hver  enkelt 
kædet  til  sin  Forgænger  ved  et  Tov;  paa  den  forreste  vugger 
Føreren  afsted.  En  Høne  søger  at  forhindre  sine  Kyllinger  i 
at  vove  sig  ud  i  den  farligste  Færdsel.  Man  træffer  baade 
Geder  og  Lam  paa  Fortovet,  og  undertiden  opdager  man  en 
snadrende  And  i  Rendestenen. 

Den  Dyreklasse,  der  fører  den  sørgeligste  Tilværelse,  er 
utvivlsomt  Hundene.  I  hver  Krog  ligger  der  en  sammen- 
krøben Hund.  Hunden,  der  hos  de  zoroastriske  Oldtidspersere 
holdtes  saa  højt  i  Ære,  er  hos  de  islamitiske  Nutidspersere 
en  ussel  Paria.  Man  har  en  Tradition  om,  at  den,  i  hvis  Hus 
der  findes  en  Hund,  til  ham  kommer  der  ingen  Engel. 
Slunkne  og  forkomne,  ofte  skabede,  fulde  af  Saar  eller  hum- 
pende afsted  med  et  brækket  Ben  efter  et  velrettet  Stenkast 
gennemroder  de  Affaldsbunkerne.  Ingen  giver  dem  noget  — 
uden  Spark  og  Hug.  Paa  en  Mødding  kravler  5 — 6  blinde 
Smaahvalpe  hjælpeløst  ovenpaa  hverandre. 

Hundene  henleder  uvilkaarlig  Tanken  paa  en  anden  Klasse 
Væsener,  der  optræder  omtrent  ligesaa  talrigt  og  fører  en 
lignende  Tilværelse:  Tiggerne.  Tiggeriet  drives  af  begge  Køn, 
og  dets  Udøvere  træffes  i  alle  Aldre,  lige  fra  den  spædeste 
Barndom.  Man  kan  næppe  gaa  ti  Skridt  uden  at  se  en  frem- 
strakt, snavset  Haand  foran  sig  og  høre  en  klynkende  Stem- 
me forlange  Almisse  „for  Guds  Skyld".  „Man"  d.  v.  s.  Euro- 
pæere; de  Indfødte  hjemsøges  ikke  i  samme  Grad  som  Euro- 
pæerne. Hver  Tigger  afpatrouillerer  sit  bestemte  Terræn,  og 
hver  har  sin  individuelle  Metode.  Én  vandrer  sindigt  afsted, 
idet  han  lirer  en  lang  Tale  af,  hvori  baade  Muhammed,  Ali 
og  Husein  —  Kalif-Profeten  Alis  af  Shiiterne  forgudede  Søn 
—  forekommer;  den  samme  Tale  gentager  han  ustandselig. 
Dag  efter  Dag.  En  anden  skriger  i  vilden  Sky,  som  om  Sult 
og  Nød  havde  bragt  ham  ud  af  sig  selv  af  Fortvivlelse.  Nogle 
løber  en  halv  Kilometer  efter  det  forventede  Offer  uden  at 
lade  sig  afskrække  af  Tavshed  og  Ligegyldighed,  medens  andre 
sidder  stille  i  en  Krog  med  fremstrakt  Haand  og  fremmumler 

uforstaaelige  Ord.  Meget  kaster  Forretningen  vel  ikke  af  sig; 
man  ser  næsten  aldrig  nogen  give  Tiggerne  noget.  I  Begyn- 
delsen, naar  en  Europæer  kommer  til  Byen,  giver  han  gærne 
et  5-Shahi-Stykke  i  Ny  og  Næ,  men  Tiggernes  Hær  er  for 
overvældende,  og  snart  bliver  han  baade  blind  og  døv  for 
Bønner  og  Klynken  og  følger  det  kendte  Ræsonnement:  „Du 
faar  ingenting,  der  var  lige  én  før,  han  fik  heller  ingen  Ting; 
man  kan  dog  ikke  give  til  dem  alle."  I  Omegnen  af  Kanonplad- 
sen opererer  en  ung  Kvinde,  der  optræder  utilsløret  og  ikke 
ser  ilde  ud.  Hun  forfølger  Europæerne  og  tiltaler  dem  paa 
ulasteligt  Fransk,  dog  med  den  pudsige  Ejendommelighed, 
at  hun  omtaler  sig  selv  i  tredje  Person:  „Mademoiselle  n'a 
pas  mangel  Mademoiselle  a  faim!" 

A  propos  Kvinderne.  De  bærer  som  Regel  den  uformelige, 
sorte  Overklædning,  som  dækker  hele  Hovedet.  Fortil  er  der 
enten  fastgjort  et  Slør,  der  dækker  hele  Ansigtet,  eller  Kvin- 
den holder  selv  med  den  ene  Haand  Klædningsstykkets  Flige 
sammen  om  Ansigtet,  saa  at  kun  Øjnene  er  frie.  Det  sidste 
Tilfælde  giver  naturligvis  Rum  for  Udfoldelsen  af  et  vist  Ko- 
ketteri; Sløret  kan  glide  tilside  og  lade  en  større  eller  min- 
dre Del  af  Ansigtet  komme  tilsyne.  For  den  persiske  Kvinde- 
skønheds Renommé  maa  man  dog  vistnok  gaa  ud  fra  som 
almindelig  Regel,  at  de  bag  Sløret  skjulte  Yndigheders  Mæng- 
de staar  i  ligefremt  Forhold  til  Tilsløringens  Strænghed, 

I  det  teheranske  Gadebillede  spiller  fremdeles  Militæret  en 
fremtrædende  Rolle.  Tidligere  Tiders  haarrejsende  Skildrin- 
ger af  de  persiske  Soldaters  Nød  og  Elendighed  passer  vel 
ikke  mere,  men  iøvrigt  er  Kosakkerne  og  Gendarmerne  de 
eneste,  der  svarer  til  europæiske  Begreber  om  Militær.  De 
øvrige  Soldater  optræder  i  Uniformer,  der  ofte  har  et  alt 
andet  end  reglementeret  Udseende,  en  med  Transtøvler,  en 
anden  med  bare  Ben  i  et  Par  Lærredssko;  i  Reglen  bærer  de 
lurvede  og  snavsede  Uniformsfrakker.  Og  tragikomisk  ser  del 
ud,  naar  de  paraderer  med  deres  Geværer  af  Model  omkring 
1848.  Paa  Hjørnet  af  den  oftere  nævnte  Kanonplads,  hvoraf 
Teheranerne  er  ligesaa  stolte  som  Københavnerne  af  Kon- 
gens Nytorv,  staar  en  Skildvagt  med  dragen  Sabel  og  for- 
søger at  se  frygtindgydende  ud.  Men  Sabelen  er  af  den  Art, 
som  man  i  Europa  kun  finder  i  Antikvitetshandlernes  Vin- 

duer,  og  helt  fri  for  Rust  er  den  heller  ikke.  Skildvagten  min- 
der mest  om  en  Statist,  der  optræder  paa  et  med  Rekvisiter 
ikke  altfor  rigt  udstyret  Forstadsteater. 

Men  forøvrigt  passer  denne  Figur  ikke  saa  ilde  til  Kanon- 
pladsens falmede  Monumentalitet.  Pladsen  har  sit  Navn  af 
nogle  gamle  Broncekanoner,  som  Perserne  en  Gang  for  Aar- 
hundreder  siden  har  erobret,  formodentlig  fra  Portugiserne, 
og  som  er  anbragt  i  en  Indhegning  midt  paa  Pladsen  mellem 
vildtvoksende  Græs  og  Ukrudt.  Pladsen,  der  er  250  Meter 
lang  og  halvt  saa  bred,  er  paa  de  tre  Sider  indrammet  af  Byg- 
ninger, der  er  opført  nøjagtig  ens  og  danner  en  fortløbende 
Række  hvælvede  Portaabninger  med  et  Galleri  ovenpaa.  Mur- 
værket er  hele  Pladsen  rundt  med  bestemte  Mellemrum 
prydet  med  det  persiske  Vaaben:  Løven  med  Sværdet  i 
Kloen  og  med  den  opgaaende  Sol  bagved.  Monumentale, 
med  ornamenterede  Fajanceplader  beklædte  Porte  fører  fra 
Pladsen  ind  til  enkelte  af  Hovedgaderne.  Men  Fajancen  skal- 
ler af  Portene,  Bygningernes  Murværk  falder  sammen,  Kalk- 
pudset falder  af  Søjlerne.  Foran  paa  den  Port,  der  fører  ind 
til  Ambassadørgaden,  pranger  et  Reklameskilt  for  Singers 
Symaskiner.  Og  rundt  om  paa  Pladsen  kan  man  daglig  se 
et  og  andet  Individ  sidde,  blottet  til  Bæltestedet,  og  pille 
generende  Smaadyr  af  sine  aftagne  Klædningsstykker;  naar 
han  saa  faar  fat  paa  et  Insekt,  tager  han  ikke  hurtigst  mu- 
ligt Livet  af  det,  derimod  tager  han  det  forsigtigt  mellem  to 
Fingre  og  sætter  det  ned  paa  Jorden.  Paa  dette  Punkt  er  Per- 
seren i  Besiddelse  af  en  efter  vore  Begreber  mærkværdig 
Følsomhed.  Den  samme  Mand,  som  jager  en  uskadelig  Hund 
bort  med  Stenkast,  nænner  ikke  at  dræbe  en  Loppe. 

Paa  Kanonpladsen  munder  Teherans  store  Færdselsaarer 
ud.  I  nordlig  Retning  strækker  sig  Ambassadørgaden  og  Lale- 
zargaden,  der  begynder  omtrent  parallelt  med  denne.  Ved 
Indgangen  til  Lalezargaden  ligger  Hovedpostkontoret,  uden- 
for hvilket  flere  off'entlige  Skrivere  har  slaaet  sig  ned  med 
deres  Messingskrivetøj,  Rørpen  og  smaa  Bunker  af  hvidt  Pa- 
pir; de  har  nok  at  bestille  med  at  skrive  Breve  for  de  i  Læse- 
og  Skrivekunsten  ukyndige  Folk,  der  har  et  Budskab  til  For- 
ældre, Børn,  Kærester  eller  Venner.  Mellem  Lalezargaden 
og  Gasgaden,  der  fra  Kanonpladsen  fører  i  østlig  Retning,  ses 

„Imperial  Bank"s  dekorative  FaQade.  Gasgaden  er  en  smal 
og  larmfyldt  Haandværkergade.  I  sydlig  Retning  fører  Na- 
sirie-Gaden  med  Universitetet  (Dar-el-funun)  og  Boghandler- 
kvarteret  og  Almasie-Gaden  med  Arsenalet,  og  mod  Vest  Ho- 
spitalsgaden,  med  det  statssubventionerede,  under  tysk  Le- 
delse staaende  Hospital.  I  Hospitalsgaden,  tæt  ved  Kanon- 
pladsen, findes  Hovedindgangen  til  den  ved  sin  Størrelse  gan- 
ske imponerende  Eksercerplads,  en  høj  Port,  der  er  deko- 
reret med  stive,  neu-ruppinske  Billeder  af  geværskuldrende 
Soldater. 

Det  kongelige  Slotskompleks  med  dets  forskellige  Pavil- 
loner og  Haver  ligger  ligesom  alle  offentlige  Bygninger  vel 
skjult  bag  Privathuse  og  uanselige  Lermure.  Omtrent  den 
eneste  Bygning  indenfor  Shahens  private  Enceinte,  der  er  syn- 
lig udefra,  er  Shems-el-imaret  („Bygningens  Sol"),  der  rager 
op  over  Boderne  i  Nasirie-Gaden.  Dette  Slot  er  nærmest  et 
Slags  Musæum,  hvor  de  Gaver,  Shahen  har  modtaget  fra 
andre  Herskere,  findes  opbevarede.  Et  andet  Musæum  inden- 
for Palads-Enceinten  gemmer  Kronjuvelerne,  deriblandt  de 
to  store  Diamanter  „Kuh-i-nur"  („Lysbjærg")  og  „Darja-i- 
nur"  („Lyshav")  og  de  kostbareste  Dele  af  det  Bytte,  som 
Nadir  Shah  bragte  hjem  fra  sit  Felttog  i  Hindustan  og  fra  Er- 
obringen af  Delhi  i  1739.  Tronsalen  er  en  Bygning  for  sig; 
den  indeholder  en  Marmortrone,  som  Kerim  Khan  Zend 
mod  Slutningen  af  det  attende  Aarhundrede  bragte  fra  Shiraz 
til  Teheran.  Her  holder  Shahen  Nytaars-Selam  og  modtager 
de  fremmede  Gesandter.  Den  for  Feth  Ali  Shah  (1797 — 
1834)  forfærdigede  prægtige  „Paafugletrone"  staar  opstillet 
i  „Raadshallen".  Perlen  i  Slots-Enceinten  er  Gulistan-Haverne 
med  Orangeriet. 

Teheran  har  ikke  mange  Moskéer  af  nogen  arkitektonisk 
Interesse.  Den  smukkeste  er  Sipehsalar-Moskéen  med  dens 
skinnende  Kuppel  og  fire  Minareter.  Moskéernes  Indre  er 
imidlertid  utilgængeligt  for  de  Vantro;  i  den  Henseende  er 
Shiiterne  mindre  tolerante  end  Sunniterne. 

Fornøjeligt  er  det  altid  at  vandre  rundt  paa  Bazaren.  Te- 
herans Bazar  har  en  mægtig  Udstrækning.  Hovedindgangene 
er  fra  Sebz-meidan  („det  grønne  Torv")  syd  for  Paladskom- 
plekset, fra  Nasiriegaden  ligeoverfor  Shems-el-imaret  og  fra 

Gasgaden;  endelig  findes  der  en  Indgang  ikke  langt  fra  Shah 
Abdelazim-Porten.  Man  kan  gaa  i  Timevis  gennem  disse 
overdækkede  Passager,  hvor  Lyset  falder  ind  gennem  cirkel- 
runde Aabninger  i  Loftet,  og  hvor  der  selv  i  den  hedeste 
Sommertid  hersker  behagelig  Kølighed.  Her  er  alle  Typer  re- 
præsenterede, Almuesmanden  i  blaa  Bluse,  vide,  halvlange 
Benklæder  og  bare  Ben  i  Slæberne  og  med  den  høje,  kegle- 
formede Kulah  af  tarvelig  Filt  paa  Hovedet,  Mellemstands- 
Perseren  med  den  lange,  forneden  rynkede  Frakke,  der  er  til 
at  knappe  op  i  Halsen,  eller  med  den  brune  Aba  —  en  Slags 
Slængkappe  —  ovenover  et  Jakkesæt  af  europæisk  Snit  med 
eller  uden  Kravebryst,  men  i  Reglen  uden  Flip;  det  er  kun 
de  rigtige  Modejunkere,  der  har  kunnet  bekvemme  sig  til  at 
anlægge  dette  Torturredskab,  og  de  betegnes  med  Spotte- 
navnet  Fukuli,  „Flipmænd"  {fukul  er  en  persisk  Fordrejelse 
af  faux-col).  Men  selv  den  mest  radikale  „Fukuli"  markerer 
dog  sin  persiske  Nationalitet  ved  at  bære  den  sorte  Kulah 
paa  Hovedet.  I  sin  moderne  Form,  saaledes  som  den  bruges 
af  alle,  der  ikke  tilhører  Tjener-  eller  Arbejderklassen,  er  den 
lav  og  cylindrisk,  og  Stoffet  varierer  fra  det  billige  Filt  til  det 
fineste  Lammeskind,  taget  af  ufødte  Lam.  Turban  bæres  af 
Mullaer  og  andre  lærde  Mænd  samt  undertiden  af  finere  Køb- 
mænd. Mulla-Turbanen  er  hvid,  Købmandsturbanen  blom- 
stret. Paa  Fødderne  bærer  næsten  alle  Persere  i  den  varme 
Aarstid  hvide  Give,  en  Slags  lette  og  behagelige  Sko,  der  strik- 
kes af  tæt  og  meget  stærkt  Seglgarn,  og  hvis  Saaler  er  af 
samme  Stof. 

Paa  Bazaren  er  det  Gammelpersernes  Type,  der  dominerer, 
og  man  ser  ofte  den  gammeldags,  klædelige  Købmandsturban. 
Hér  er  Grøntsager  og  Frugter  udstillede  i  Kurve  paa  den  mest 
indbydende  Maade,  sirligt  slagtede  Beder  hænger  i  Slagterens 
Bod,  og  ingen  tager  Forargelse  af,  at  Gadefejerens  Kost  fra 
Tid  til  anden  indhyller  Spisevarerne  i  tykke  Skyer  af  Støv 
og  Skarn.  Her  sidder  Veksellereren  ved  sin  Pengekasse,  parat 
til  mod  en  lille  Opgæld  at  veksle  Sedler  i  Sølv  og  Nikkel.  Kan 
ogsaa  hænde,  at  han  har  et  Par  gamle  Mønter  fra  Bagdad- 
kalifernes  Tid  eller  endnu  ældre,  sasanidiske  eller  arsaki- 
diske  Drachmer  at  tilbyde  Lysthavende.  Skomageren  sidder 
ved  sin  Læst,  Snedkeren  høvler  og  saver,  medens  han  holder 

Træet  fast  med  Tæerne,  og  Smedene  arbejder  ved  den  gloende 
Esse,  saa  Gnisterne  ryger  om  dem.  Hist  finder  man  en  Ga- 
lanteribod fuld  af  europæisk  Flitterstads. 

Overalt  lyder  Skraal  og  Larm.  Formummede  Kvindeskik- 
kelser vandrer  afsted  med  deres  Indkøb,  Børn  løber  frem  og 
tilbage  og  forstyrrer  de  paa  Skarndyngen  hvilende  Hunde  i 
deres  Søvn;  Æsler,  Muldyr,  Kameler,  alt  passerer  gennem 
Bazarens  Gange.  Nu  og  da  kommer  en  Droske  farende  i  fuldt 
Firspring  —  Drosker  og  Ekvipager  er  næsten  de  eneste  Vogne, 
der  ses  i  Teheran,  hvor  al  Arbejdstransport  foregaar  pr.  Last- 
dyr — ,  gennem  Bazarens  Larm  skærer  Kuskenes  og  Æsel- 
drivernes evige  Varskoraab:   „Khaberdar!  khaberdar!" 

Medens  jeg  er  ved  Handelslivet,  maa  jeg  nævne  en  ægte 
orientalsk  Type,  som  spiller  en  fremtrædende  Rolle.  Det  er 
DallaVen,  Mægleren.  Ønsker  man  at  sælge  en  eller  anden 
Ting,  giver  man  den  til  en  Dallal  og  lader  ham  sørge  for  Re- 
sten. Han  putter  Genstanden  i  sin  Pose  —  hvis  den  da  egner 
sig  til  at  bæres  omkring  — ,  og  saa  gaar  han  rundt  til  de  Per- 
soner, i  hvem  han  formoder  Liebhavere  dertil.  Er  det  en  gam- 
mel Kunstgenstand,  en  ornamenteret  Broncevase,  et  indlagt 
Vaaben  e.  1.,  kort  sagt  noget  der  henhører  til  Kategorien  „An- 
tik" —  Ordet  er  optaget  i  det  moderne  persiske  Sprog  — 
saa  gaar  han  først  og  fremmest  sin  Runde  paa  de  europæiske 
Hoteller.  Han  ved  nøjagtig,  hvem  der  interesserer  sig  for  den 
Slags  Sager,  han  krammer  Herligheden  ud  og  udfolder  sine 
Talegaver:  „Antik,  meget  antik!  Mage  til  dette  her  findes 
ikke  i  Persien!"  Og  han  fremhæver  med  Kendermine  de  lige- 
gyldigste Enkeltheder  som  Finesser,  der  hver  for  sig  giver 
Genstanden  forøget  Værd.  Er  Europæeren  ikke  en  ganske  naiv 
Novice,  saa  begynder  Pruttehandelen,  og  gaar  det  nogenlunde 
glat  med  at  faa  Handelen  afsluttet,  forsømmer  Dallalen  ikke 
Lejligheden  til  at  kramme  sin  Poses  øvrige  Indhold  ud:  Tæp- 
per, ornamenterede  Skrivetøjer,  Seglringe  og  gamle  Mønter 
o.  s.  v.  Mønterne  er  undertiden  falske,  navnlig  nogle  store 
Sølvmønter  fra  Alexander  d.  Stores  Tid  eftergøres  i  betydeligt 
Omfang. 

Vandrer  man  ud  ad  Shah  Abdelazim-Porten,  kommer  man 
fra  den  travle  Bys  Liv  til  Dødens  Fred.  Lige  udenfor  Porten 
ligger   en   stor   Begravelsesplads.   Gravene   betegnes   med   en 

Ramme  af  Mursten;  ofte  findes  der  i  Midten  en  Stenplade 
med  den  Afdødes  Navn  og  Dødsdag  og  eventuelt  et  Par  from- 
me Vers.  Almindeligvis  anbringes  en  trekantet  Sten  med 
Spidsen  i  Vejret  paa  Graven  ved  Hovedets  Plads  og  en  lig- 
nende, mindre  Sten  ved  Føddernes  Plads.  Disse  trekantede 
Sten  er  undertiden  forsynede  med  blaamønstret  Fajancebe- 
klædning. De  fattigste  Grave  betegnes  kun  ved  en  lille,  re- 
gelmæssig Jordforhøjning,  der  klappes  til  med  en  Murske. 
Paa  rige  Familiers  Gravsteder  rejses  derimod  smaa  Kuppel- 
bygninger, der  i  Reglen  er  aabne  til  den  ene  Side  og  til  den 
anden  Side  forsynede  med  Tremmeruder.  Det  er  i  et  saadant 
Gravkammer,  at  Helten  i  de  orientalske  Æventyr  søger  Til- 
flugt for  Natten,  naar  han  har  været  saa  uheldig  først  at 
ankomne  til  Byen  saa  sent,  at  Portene  er  lukkede. 

Den  europæiske  Tekniks  Herligheder  savner  man  nu  ikke 
fuldstændig  i  Teheran.  Byen  har  fire  af  et  belgisk  Selskab 
anlagte  Sporvejslinjer,  der  alle  udgaar  fra  Kanonpladsen.  Spor- 
vognene kører  med  fire  Heste  og  har  en  „Haremsafdeling" 
1  Midten  for  kvindelige  Passagerer.  Teheran  har  fremdeles 
en  lille  Jærnbane,  ganske  vist  kun  paa  IV2  dansk  Mil,  ud  til 
Valfartsstedet  Shah  Abdelazim.  Stolt  over  at  være  det  eneste 
i  sin  Slags  i  hele  Persien  udstøder  Toget  en  Række  gennem- 
trængende Hvin,  hver  Gang  det  nærmer  sig  Byen.  Automo- 
biler ser  man  ikke  mange  af:  derimod  hører  det  ikke  til 
Sjældenhederne  at  se  en  Perser  med  flagrende  Frakkeskøder 
rulle  afsted  paa  Cykle  ad  de  ujævne  og  til  Cj'klekørsel  over- 
maade  lidet  egnede  Gader. 

Telefonen  har  allerede  holdt  sit  Indtog,  ikke  blot  i  Te- 
heran, men  i  alle  større  persiske  Byer.  Den  er  anlagt  af  et 
persisk  Selskab  med  Assistance  af  europæiske  Ingeniører. 

Gas  kender  man  ikke  til.  Et  belgisk  Selskab,  der  i  sin  Tid 
havde  faaet  Koncession  paa  at  anlægge  et  Gasværk,  gik  sør- 
gelig hurtigt  i  Stykker  paa  Grund  af  de  høje  Kulpriser.  Elek- 
trisk Lys  findes  i  en  Del  Privathuse,  men  ca.  Kl  11  Aften 
gaar  man  tilkøjs  paa  Elektricitetsværket,  og  saa  er  den  Her- 
lighed forbi.  Paa  Kanonpladsen  sender  to  Buelamper  deres 
Lys  ned  over  de  gfimle  Broncekanoner,  og  nogle  enkelte  andre 
Steder  paa  mere  befærdede  Pladser  kan  man  finde  en  Bue- 
lampe, men  ellers  holdes  Hovedgaderne  en  Del   af  Aftenen 

belyst  ved  smaa,  søvnige  Petroleumslamper,  medens  Gyderne 
henligger  i  Mørke.  Nattevandrere  benytter  helst  Kørebanen; 
i  Mørke  er  det  nemlig  næsten  livsfarligt  at  gaa  paa  Fortovene 
paa  Grund  af  de  mange  Huller  i  Jorden  og  navnlig  de  util- 
dækkede  Vandhuller,  hvoraf  der  efter  en  fra  Politiet  til 
Byraadet  sendt  Rapport  i  Sommeren  1914  fandtes  ialt  26551 
Teheran  er  i  vore  Dage  blevet  et  underligt  Amfibium.  Byen 
og  dens  Borgere  forsøger  efter  Evne  at  europæisere  sig,  men 
Forbindelsen  med  Europa  er  for  vanskelig  til,  at  det  ret  vil 
lykkes.  Resultatet  er,  at  det  orientalsk  pittoreske  forsvinder, 
uden  at  der  faas  Ækvivalent  derfor  i  europæisk  Komfort. 
Man  kan  hos  en  teheransk  Møbelhandler  købe  sig  et  helt 
europæisk  Møblement,  men  det  er  ubehjælpsomt  lavet,  for- 
loren elegant  og  fuldkommen  aand-  og  stilløst.  Og  de  gode 
gamle,  lødige  orientalske  Sager  forsvinder  mere  og  mere 
fra  den  daglige  Brug  for  at  havne  hos  Antikvitetshandlerne, 
hvor  de  sælges  i  dyre  Domme  til  Europæerne. 


VI 

GAMLE  OG  NYE  BEKENDTSKABER 

Gæsterne  paa  Hotel  d'Europe.  Sejjid  Muallim  og  hans  Fortællinger. 
En  kosmopolitisk  Fest  og  en  orientalsk  Musikaften. 

Hotel  d'Europe  ligger  i  Ambassadørgaden  tæt  ved  Kanon- 
pladsen. I  den  første  Tid  af  mit  Ophold  i  Teheran  strakte  mit 
lagttagelsesfelt  sig  nu  ikke  langt  ud  over  Kanonpladsens  nær- 
meste Omegn.  Jeg  var  nemlig  ikke  helt  mobil.  Jeg  havde  faaet 
nogle  smærtefulde  Vabler  paa  Fødderne,  og  det  var  først  efter 
flere  mislykkede  Eksperimenter,  at  jeg  fandt  den  rette  Kur- 
metode. Dertil  kom,  at  jeg  under  Natterejserne  i  den  rudeløse 
Landauer  havde  paadraget  mig  en  fæl  Lumbago  —  og  saa- 
ledes  faaet  Lejlighed  til  gennem  sørgelig  Erfaring  at  konsta- 
tere Urigtigheden  af  forskellige  ældre  Rejsendes  Paastand,  at 
Gigt  og  Reumatisme  var  ukendte  Onder  i  Persien. 

Hotellet  bestaar  af  et  Kompleks  af  ældre,  enetages  persiske 
Bygninger  med  flere  Gaarde  og  Gange,  i  hvilke  jeg  til  en  Be- 
gyndelse havde  lidt  svært  ved  at  orientere  mig.  Jeg  havde  et 
stort  Værelse  ud  til  den  forreste  Gaard,  med  et  lille  Reserve- 
rum bagved.  En  Dør  med  Glasruder  førte  fra  Værelset  ud  til 
den  flisebelagte  Gaard,  i  hvis  Midte  der  fandtes  et  lille  Have- 
anlæg og  det  i  et  persisk  Hus  obligatoriske  Vandbassin.  I 
Bassinet  skyller  og  vasker  Tjenerne  Klæder  og  andre  Ting, 
derfra  øser  de  Vand  til  at  vande  Haven  og  Fliserne  med,  og 
ved  Bassinets  Rand  sidder  man  i  sin  Fritid  og  drømmer  vaagne 
Drømme  ved  sin  Tchibuk.  Et  persisk  Hus  uden  det  firkantede 
Bassin  midt  i  Gaarden  kan  ikke  tænkes. 

Hotellet  tilhører  —  eller  tilhørte  den  Gang  —  Enkefru  Had- 
viger,  en  ungarsk  Dame,  der  havde  faaet  russisk  Naturalisa- 
tion. Hun  havde  to  Sønner,  af  hvilke  den  ældste  tog  Del  i 
Hotellets  Ledelse;  en  Datter  var  gift  med  en  russisk  Under- 
saat  af  tysk  Nationalitet  —  af  de  saakaldte  Volgatyskere  — 

ved  Navn  Singer,  der  bestyrede  en  mindre  Forretning  i  Tehe- 
ran. De  Gæster,  der  havde  fast  Ophold  paa  Hotellet,  var  alle 
Russere,  og  næsten  alle  ansatte  i  den  russiske  Bank.  Hotellet 
havde  saaledes  et  ganske  overvejende  russisk  Præg,  selv  om 
der  til  Stadighed  dukkede  en  og  anden  Gæst  af  ikke-russisk 
Nationalitet  op.  Alle  Gæsterne  samt  de  to  Brødre  Hadviger 
mødtes  ved  table  d'hote  til  de  to  Hovedmaaltider  —  russisk 
Køkken  med  persisk  „Indslag"  — ,  hvor  den  lidt  stive  og 
vrantne,  men  altid  paalidelige  Hasan  og  den  rare,  men  let- 
sindige Abdallah  vartede  op.  Jeg  talte  en  Smule  Fransk  med 
den  ældste  af  Brødrene  Hadviger  og  lidt  Tysk  med  Hr,  Sin- 
ger, men  Hovedkonversationen  førtes  paa  Russisk,  saa  den 
kunde  jeg  ikke  følge;  kun  saa  meget  forstod  jeg,  at  den  sjæl- 
dent bevægede  sig  ind  paa  dybere  Materier  end  Problemet 
om  at  tjene  Penge.  Tumaner  og  Kran  var  altid  Samtalens 
Ledemotiv. 

Blandt  de  mere  flygtige  Gæster  spillede  en  russisk  Land- 
brugsekspert  i  de  første  Dage  Hovedrollen.  Det  var  en  stor, 
svær,  jovial  Mand,  der  talte  meget,  og  som  altid  trakterede 
med  Vodka  til  Maaltiderne.  Efter  at  han  var  forsvunden, 
viste  der  sig.  to  Herrer  af  sydlandsk  Udseende,  men  med  ak- 
centueret  engelsk  Væsen.  De  var  Grækere  af  Nationalitet,  men 
britiske  Undersaatter,  Fader  og  Søn,  og  deres  Forretning  be- 
stod i  at  opkøbe  Tarme  og  forsende  dem  til  Europa.  De  talte 
alle  mulige  Sprog  med  rap  Tungefærdighed,  demonstrerede 
ivrigt  deres  Værdighed  som  britiske  Borgere  og  gjorde  sig 
lystige  over  det  dumme  og  uvidende  Perserfolk. 

Efter  Aftensmadstid  fik  vi  gærne  Besøg  af  Hr.  Lanteri,  en 
gammel  Ven  af  Huset.  Det  var  en  lille,  beskeden  og  venlig 
gammel  Mand,  der  havde  en  overordnet  Stilling  paa  Spor- 
vejsselskabets Kontor,  en  Italiener  af  Fødsel,  men  russisk  na- 
turaliseret. Hans  største  Interesse  var  at  samle  paa  Mønter, 
og  da  han  i  de  ca.  25  Aar,  han  havde  boet  i  Teheran,  saa  at 
sige  daglig  havde  besøgt  Veksellererne  paa  Bazaren  og  købt 
alle  de  gamle  persiske  Mønter,  han  kunde  faa  for  en  rimelig 
Penge,  var  det  virkelig  lykkedes  ham  at  erhverve  sig  en  Sam- 
ling arsakidiske  og  sasanidiske  Sølvmønter,  som  vel  næsten  er 
paa  Højde  med  de  bedste  ofi'entlige  og  private  Samlinger  af 
den  Art  i  Europa. 

Min  første  Opgave  var  nu  at  finde  en  dannet  Perser,  med 
hvem  jeg  kunde  øve  mig  i  Brugen  af  det  persiske  Talesprog 
for  saaledes  at  føje  det  fornødne  praktiske  Supplement  til  mit 
hidtil  væsentlig  litterære  Studium  af  Persisk.  Fru  Hadviger 
kendte  en  saadan  Mand,  som  netop  gav  sig  af  med  at  under- 
vise Fremmede  i  Persisk,  og  lovede  at  bringe  mig  i  Forbin- 
delse med  ham.  Allerede  den  anden  Nouruzdag,  da  jeg  stod  i 
Begreb  med  at  gaa  ud  og  se  paa  Festlighederne,  meldte  Per- 
seren sig,  og  vi  traf  Aftale  om  at  begynde  straks  den  følgende 
Dag.  Han  var  en  Mand  paa  omkring  de  Tres,  meget  lidet  soig- 
neret i  det  ydre,  men  med  et  ganske  aandfuldt  Ansigt.  Han 
bar  under  den  brune  Aba  en  slidt  og  altid  støvet  europæisk 
Dragt  uden  Kravetøj,  og  et  grønt  Skærf  kendetegnede  ham 
som  en  Sejjid,  en  Efterkommer  af  Profeten  Muhammed.  Hans 
Navn  var  Sejjid  Feizullah  Adib,  men  han  blev  i  Reglen  sim- 
pelthen kaldet  Sejjid  Muallim  (d.  e.  „Læreren").  Han  talte 
gebrokkent  Fransk  og  en  Smule  Russisk  og  havde  ved  sin 
Lærervirksomhed  skaffet  sig  et  Levebrød,  som  ganske  vist 
ikke  tillod  ham  store  Ekstravagancer;  men  han  var  en  nøj- 
som Mand  og  satte  en  vis  Ære  i  ikke  at  benytte  sig  af  den  Ret 
til  at  erholde  en  lille  Pension  af  Staten,  som  alle  Sejjider  ny- 
der, —  en  Forret,  som  tærer  en  Del  paa  den  slunkne  persiske 
Statskasse. 

Sejjid  Muallim,  hvem  jeg  lærte  at  kende  gennem  et  læn- 
gere Samarbejde,  var  en  ganske  interessant  Mand,  og  det 
baade  som  Individ  og  som  Type.  Han  stammede  fra  den  hel- 
lige By  Meshhed  i  Khorasan,  Byen  med  Imam  Rizas  Grav- 
Moské,  den  største  shiitiske  Helligdom  i  Persien,  hvortil  Tu- 
sinder af  Pilgrimme  aarlig  valfarter.  Det  var  da  kun  natur- 
ligt, at  Faderen,  skønt  han  var  en  Mand  med  smaa  Midler, 
lod  den  opvakte  Dreng,  der  havde  Lyst  til  Bogen,  faa  teolo- 
gisk Uddannelse  hos  de  lærde  Mestre  i  Meshhed.  Men  han 
lærte  ogsaa  forskelligt  andet.  Musiken  —  den  gamle  orien- 
talske Musik  —  dyrkede  han  lidt,  men  fik  ikke  Lejlighed  til 
at  drive  det  synderlig  vidt.  Og  saa  lærte  han  Geomantiens 
ældgamle  Kunst.  Den  udøves  ved  Hjælp  af  en  saakaldt  Raml, 
d.  V.  s.  et  Bræt,  hvorpaa  man  enten  ved  Hjælp  af  Figurer,  teg- 
nede i  løst  Sand,  eller  ved  Hjælp  af  Planetkonstellationer  o.  1., 
der  er  afmærkede  paa  selve  Brættet,  foretager  Beregninger 

efter  Astrologiens  Regler,  navnlig  med  det  Formaal  at  finde 
bortkomne  Sager  og,  hvor  det  drejer  sig  om  Tyveri,  opdage 
Tyven.  Naar  et  Tyveri  finder  Sted,  henter  man  en  Rammal  — 
saaledes  kaldes  den  professionelle  Geomantiker  — ,  han  fore- 
tager sit  Hokuspokus  i  Nærværelse  af  hele  Husets  Personale 
og  sætter  derved  den  skyldige,  hvis  denne  findes  i  Husstanden, 
i  den  rette  Stemning  af  Usikkerhed  og  Gru  til,  at  de  ældgamle 
psykologiske  Metoder,  hvorpaa  Rammalens  egentlige  Kunst 
beror,  kan  virke.  Han  rækker  f.  Eks.  hver  af  de  tilstedeværende 
en  Pind  af  nøjagtig  samme  Længde  og  fortæller,  at  Tyvens 
Pind  vil  vokse  en  halv  Tomme  e.  1.,  og  naar  Pindene  bagefter 
undersøges,  har  Tyven  brækket  et  Stykke  af  sin  og  saaledes 
røbet  sig  selv;  eller  han  paalægger  alle  de  tilstedeværende  at 
gaa  ind  i  et  mørkt  Værelse  og  dyppe  Fingrene  i  et  Fad,  hvori 
han  har  hældt  en  farvet  Vædske;  Tyven,  som  frygter  for,  at 
der  skal  være  en  eller  anden  Trolddom  ved  Fadet,  undlader 
at  dyppe  Fingrene  og  er  altsaa  den  eneste,  der  ikke  har  Farve 
paa  Hænderne. 

Allerede  18  eller  19  Aar  gammel  afbrød  Sejjid  imidlertid 
sine  Studier  og  begyndte  at  gaa  paa  Æventyr.  Han  kom  nem- 
lig en  Dag  i  en  heftig  Strid  med  sin  Fader  og  forlod  det  fæd- 
rene Hus  i  Vrede.  Det  var  en  varm  Sommerdag.  Den  unge 
Sejjid  vandrede  afsted  paa  Lykke  og  Fromme  medbringende 
sin  Raml  og  naaede  ved  Aftenstid  til  en  fremmed  By.  Her 
opsøgte  han  Stedets  Mulla  og  bad  ham  om  Husly,  hvad  der 
ogsaa  blev  ham  tilstaaet.  Mullaen  tog  ham  med  til  en  Bryl- 
lupsfest. Den  unge  Teolog  medvirkede  ved  Bryllupsceremo- 
nierne og  blev  flere  Dage  i  Brudgommens  Hus,  hvor  han  blev 
vel  beværtet  og  sluttelig  af  sin  Vært  forsynet  med  rigelig 
Rejseproviant.  Han  fortsatte  nu  sin  Vandring,  for  vild  og 
kom  ud  i  en  øde  Bjærgegn,  hvor  Synet  af  en  stor  Slange  for- 
skrækkede ham  saa  meget,  at  han  over  Hals  og  Hoved  krav- 
lede tilbage  over  Klipperne  og  ved  Aftentid  naaede  tilbage  til 
Brudgommens  Hus.  Den  næste  Dag  greb  han  atter  Vandrings- 
staven  og  naaede  endelig  efter  en  besværlig  Vandring  Byen 
Nishapur,  hvorfra  han  vandrede  videre  ad  Sebzevar  til.  Paa 
Vejen  mødte  han  en  ung  Mand,  med  hvem  han  slog  Følge. 
Hans  Rejsekammerat  var  saa  heldig  at  eje  et  Tæppe.  Da  de 
var    komne   i    Nærheden    af   Sebzevar,    sagde    Sejjid   til    sin 

Kammerat:  „Laan  mig  Tæppet  at  sidde  paa  og  gaa  saa  til  Byen 
og  sig,  at  der  er  kommet  en  fremmed  Læge  og  Sandsiger,  som 
tilbyder  sin  Tjeneste."  Den  unge  Mand  fulgte  Anvisningen, 
Folk  strømmede  ud  for  at  raadspørge  Sejjid  og  betalte  hans 
Forbøn,  Lægeraad  og  Forudsigelser  med  Fødevarer,  som 
hans  Kammerat  blev  sendt  ud  for  at  sælge,  men  Udbyttet  var 
ikke  stort.  De  drog  videre  om  Natten  og  naaede  udmattede  til 
et  Karavanseraj.  Sejjid  var  ved  at  falde  i  Søvn  op  ad  Muren, 
da  han  mærkede,  at  hans  Kammerat  gjorde  Forsøg  paa  at 
stjæle  hans  Penge  ud  af  Brystlommen  paa  ham.  Fra  den 
Stund  af  var  han  stadig  paa  sin  Post,  og  da  de  nogle  Dage 
efter  mødte  en  Kamelkaravane,  der  drog  den  modsatte  Vej, 
fik  han  under  et  eller  andet  Paaskud  sin  Rejsefælle  til  at  gaa 
iforvejen,  men  selv  tingede  han  sig  for  nogle  faa  Kran  en 
Plads  paa  en  Kamel  og  drog  saa  med  Karavanen  tilbage  sam- 
me Vej,  han  var  kommen.  Da  han  var  naaet  et  godt  Stykke 
Vej  bort,  forlod  han  Karavanen  og  vandrede  videre  til  Fods, 
idet  han  genoptog  sin  Beskæftigelse  som  Kvaksalver  og  Sand- 
siger. Han  helbredte  et  sygt  Barn  og  levede  en  Ugestid  i  den 
taknemlige  Families  Hus  i  stor  Overdaadighed.  Saa  gik  han 
paa  Vandring  igen  og  naaede  tilsidst  tilbage  til  sin  Faders 
Hus  i  Meshhed.  Han  havde  haft  4  Tumaner  og  2  Kran*)  med 
sig,  da  han  drog  ud,  og  han  var,  takket  være  sin  Raml,  10  Tu- 
maner rigere  ved  Hjemkomsten. 

Imidlertid  døde  hans  Fader,  og  han  genoptog  sit  omflak- 
kende Liv.  Han  gennemvandrede  Persien  paa  Krys  og  Tværs. 
Han  levede  sammen  med  Folk  af  alle  Stænder,  prøvede  som 
Moriers  klassiske  Hadji  Baba  de  mest  forskelligartede  Be- 
skæftigelser og  samlede  Erfaringer  overalt;  under  de  lange 
Karavanmarcher  og  i  de  stille  Aftener  i  Karavanseraj erne  lyt- 
tede han  til  de  Fortællinger  og  Æventyr,  som  levede  paa  Fol- 
kets Læber,  og  gemte  dem  i  sin  Erindring.  Altid  ivrig  efter 
at  se  nye  Ting  havde  han,  da  Jærnbanen  gennem  russisk 
Turkestan  var  bleven  anlagt,  foretaget  en  Rejse  til  Meshhed 
ad  denne  Vej,  over  Enzeli — Baku— Krasnovodsk — Askhabad. 
Dampskibet,  Jærnbanen,  de  russiske  Byer  i  Turkestan,  det  var 
jo  næsten  Europa,  og  Europa  var  for  Sejjid  det  forjættede 

*)  Ca.  42  Francs  efter  den  Tids  Pengeforhold;  i  1890erne  sank  de  persi- 
ske Solvpenge  til  under  det  halve  af  deres  tidligere  Værdi. 

Land.  En  Gang  at  faa  Lejlighed  til  at  foretage  en  Rejse  til 
det  rigtige  Europa  var  hans  højeste  Ønske.  Han  havde  gen- 
nem det  Kendskab  til  Europa  og  Europæerne,  som  hans  Virk- 
somhed som  Lærer  for  Vesterlændere  havde  forskaffet  ham, 
faaet  det  Indtryk,  som  han  ikke  lagde  Skjul  paa,  at  Europa 
ikke  blot  i  Teknik,  men  ogsaa  i  Videnskab  overhovedet,  i 
Kunst  og  Litteratur,  kortsagt  i  alle  Henseender,  endogsaa 
hvad  Moral  angaar,  var  Persien  i  høj  Grad  overlegent.  Det 
var  med  en  vis  bitter  Ringeagt,  at  han  omtalte  sit  eget  Folk,  ja 
selv  dets  Forsøg  paa  at  europæisere  sig  havde  han  ikke  megen 
Tillid  til.  Derfor  stillede  han  sig  ret  køligt  til  Persernes  Politi- 
seren, som  Parlamentsbevægelsen  og  Revolutionen  havde 
medført,  og  det  skønt  han  var  en  ivrig  Ven  af  al  personlig 
Frihed.  Endnu  køligere  var  hans  Forhold  til  Religionen.  Han 
troede  paa  og  dyrkede  den  sunde  Fornuft  og  foragtede  al  Over- 
tro, og  hertil  regnede  han  saa  temmelig  alle  religiøse  Dogmer, 
og  han  havde  kun  et  Skuldertræk  tilovers  for  Præsterne  og  de 
Fromme.  Men  i  hans  Ærbødighed  for  Vesten  blandede  der 
sig  ogsaa  lidt  gammelorientalsk  Livsvisdom.  Han  lagde  ikke 
synderlig  Vægt  paa  Livets  Bekvemmeligheder,  selv  om  han 
nok  kunde  sætte  Pris  paa  et  godt  Maaltid  og  et  Glas  Vin,  og 
Penge  spillede  kun  en  ringe  Rolle  for  ham.  Han  arbejdede 
ofte  med  mig  baade  i  to  og  halvtredje  Time  i  Stedet  for  én 
uden  at  beregne  sig  mere  derfor. 

Sejjid  Muallim  var  i  Virkeligheden  en  saare  uegennyttig 
Mand,  som  altid  var  rede  til  at  tjene  de  Europæere,  til  hvem 
han  havde  knyttet  sig,  selv  paa  sine  Landsmænds  Bekostning. 
Han  hjalp  mig  i  Begyndelsen  med  mine  Bogindkøb,  vejledede 
mig  ved  Vurderingen  af  de  tilbudte  Bøger  og  Haandskrifter 
og  tilbød  ogsaa  at  være  mig  behjælpelig  ved  andre  Indkøb,  saa 
at  jeg  ikke  skulde  komme  til  at  betale  Varerne  dyrere  end  de 
Indfødte.  Han  fortalte  med  et  Udtryk  af  inderlig  Tilfredshed, 
hvorledes  han  havde  skaffet  en  europæisk  Kunstven  en  værdi- 
fuld antik  Genstand  for  Spotpris  ved  at  benytte  sig  af  den 
persiske  Sælgers  Ukendskab  med  Tingens  virkehge  Værdi. 
Men  han  havde  en  Fejl,  og  den  var  ægte  orientalsk:  han  havde 
intet  Begreb  om  Tidens  Værdi.  Han  kunde  komme  til  mig  en 
halv,  eller  halvanden  eller  tre  Timer  efter  den  aftalte  Tid  — 
og  uden  at  give  nogen  Undskyldning;  maaske  havde  han  ar- 

bejdet  en  Time  for  længe  med  sin  forrige  Elev,  maaske  var 
han  kommen  i  Tanker  om  noget  andet,  som  skulde  besørges 
først.  Ofte  blev  han  helt  borte  til  de  aftalte  Tider.  Det  var 
Aftalen,  at  vi  skulde  arbejde  sammen  hver  Dag,  men  under- 
tiden udeblev  han  flere  Dage  i  Træk  uden  at  sende  Afbud. 
Jeg  appellerede  forgæves  til  hans  Begejstring  for  alt  euro- 
pæisk og  fremstillede  Regelmæssighed  og  Præcision  for  ham 
som  europæiske  Kardinaldyder;  Sejjid  indrømmede  mine 
Argumenters  fulde  Berettigelse,  men  lige  meget  hjalp  det. 

Jeg  har  Sejjid  at  takke  for  en  Mængde  Oplysninger  om  per- 
siske Forhold  og  Tilstande,  og  fremfor  alt  skylder  jeg  ham  et 
ikke  ubetydeligt  folkloristisk  Materiale.  Jeg  opdagede  nemlig 
meget  hurtigt,  at  han  sad  inde  med  et  uudtømmeligt  Forraad 
af  Smaahistorier  og  Anekdoter,  som  han  forstod  at  fortælle 
med  et  muntert  Lune  og  aldeles  uden  litterære  Prætentioner. 
Mange  af  Historierne  var  drøje  og  djærve,  men  en  eller  anden 
Pointe  havde  de  i  Reglen,  og  han  kunde  selv  le  hjærteligt  ad 
sine  Fortællinger.  Jeg  besluttede  da  at  nedskrive  saa  mange 
af  Historierne  som  muligt  efter  hans  Diktat.  Han  skulde 
gærne  hjælpes  lidt  paa  Gled,  og  det  skete  da  paa  den  Maade, 
at  jeg  hver  Dag,  før  hans  Komme,  i  min  Erindring  opsøgte 
nogle  Anekdoter  og  Smaafortællinger;  naar  jeg  saa  fortalte 
ham  dem  paa  Persisk,  var  der  altid  et  eller  andet  Træk  deri, 
som  bragte  ham  til  at  tænke  paa  en  af  de  Historier,  han 
kendte,  og  var  han  først  begyndt,  kunde  han  blive  ved. 
Hans  Fortællinger  forekom  mig  interessante  nok  til  at  blive 
nedskrevne,  baade  sprogligt,  som  Prøver  paa  det  moderne 
persiske  Omgangssprog,  og  ved  deres  Indhold,  idet  en  stor 
Mængde  af  dem  hørte  til  de  „vandrende"  Historier,  hvis  Mo- 
tiver genfindes  i  mangfoldige,  baade  orientalske  og  occiden- 
talske Folks  Overlevering.  Der  var  f.  Eks.  Historien  om  den 
Rejsende,  der  havde  lejet  et  Æsel  og  i  Middagsheden  hvilet 
sig  i  dets  Skygge,  og  hvem  man  derfor  afkrævede  en  Ekstra- 
betaling  for  Æslets  Skygge,  et  Motiv,  der  allerede  findes  hos 
Plutark,  og  som  Wieland  har  udspundet  vidt  og  bredt  i  sin 
Roman  „Abderiterne";  og  der  var  Fortællingen  om  de  tre 
Kvinder,  der  stredes  om  en  funden  Ring,  og  hvis  Trætte  slut- 
telig afgøres  paa  den  Maade,  at  Ringen  skal  tilhøre  den  af 
dem,  som  spiller  sin  Mand  det  snedigste  Puds,  et  Motiv,  hvoraf 


74 

over  tyve  europæiske  Varianter  er  optegnede,  lige  fra  en  gam- 
mel fransk  Fabliau  fra  det  13de  Aarhundrede  til  en  moderne 
dansk  Opskrift  hos  Svend  Grundtvig.  Der  var  den  ligesaa  ud- 
bredte Historie  om  Hundens  Testamente,  som  Tang  Kristen- 
sen har  optegnet  i  jydsk  Mundart,  og  som  H.  F.  Feilberg  nylig 
har  gjort  til  Genstand  for  en  Specialundersøgelse  i  Festskriftet 
til  Tang  Kristensen,  og  Anekdoten  om  den  fattige  Stymper, 
der  om  Natten  overraskes  af  en  Indbrudstyv  og  siger  til  ham: 
„Hvad  tror  du,  du  kan  finde  i  dette  Hus  i  Nattens  Mørke,  naar 
jeg  selv  ikke  kan  finde  noget  dér  ved  højlys  Dag?"  en  Hi- 
storie, der  gaar  igen  i  en  dansk  Anekdotesamling  fra  1768 
o.  s.  V.  Jeg  har  ialt  fundet  danske  Paralleler  til  16  af  Moti- 
verne i  de  53  Fortællinger,  som  jeg  optegnede  paa  Persisk 
efter  Sejjids  Diktat,  deraf  5  hos  Tang  Kristensen. 

Men  bortset  fra  den  Værdi,  som  Sejjids  Fortællinger  har 
for  den  sammenlignende  Motivforskning,  har  de  ogsaa  Inter- 
esse derved,  at  de  i  den  foreliggende  Form  er  typiske  for  per- 
sisk Folkevid.  Følgende  Smaahistorier  kan  tjene  som  Eks- 
empler paa  det  mere  harmløse  Lune: 


En  Mand  sendte  sin  Tjener  afsted  med  ti  Faar,  som  han 
skulde  overbringe  som  Gave  til  sin  Herres  Ven  Tjeneren  stak 
et  af  Faarene  til  Side  og  overbragte  de  andre  ni  tillige  med  et 
Brev  fra  sin  Herre.  Modtageren  læste  Brevet  og  saa,  at  der 
var  Tale  om  ti  Faar.  Han  sagde  til  Tjeneren:  „Der  skulde  jo 
være  ti  Faar,  hvorfor  er  der  kun  ni?"  „Ja,  hvad  ved  jeg?" 
svarede  Tjeneren,  „hvad  jeg  bringer  her,  er  alt,  hvad  der  er." 
„Men  der  staar  her  i  Brevet,  at  du  skal  bringe  mig  ti  Faar,  og 
der  er  kun  ni."  „Det  er  ikke  min  Fejl,"  svarede  Tjeneren,  „at 
der  staar  skrevet  i  Brevet,  at  der  skulde  være  ti,  medens  der  i 
Virkeligheden  kun  er  ni."  Manden  tænkte,  at  Tjeneren  maaske 
ikke  forstod,  hvad  ni  og  ti  var;  han  lod  derfor  ti  af  sine  egne 
Tjenere  kalde  og  spurgte  den  fremmede  Tjener:  „Kan  du  se, 
hvor  mange  Mand  her  er?"  Tjeneren  talte  dem  og  svarede: 
„Der  er  ti."  Saa  sagde  Herren  til  sine  Tjenere:  „Nu  tager  hver 
Mand  sit  Faar."  De  ni  Tjenere  tog  hver  sit  Faar,  men  den 
tiende  stod  tomhændet.  „Kan  du  nu  se,"  sagde  Herren  til  den 
fremmede  Tjener,  „de  ni  Tjenere  har  hver  sit  Faar,  den  tiende 

har  intet."  „Godt,"  svarede  Tjeneren,  „de  ni  har  været  hur- 
tige i  Vendingen,  medens  den  tiende  har  været  doven.  Hvad 
kan  jeg  gøre  ved  det?" 

En  rumænsk  Variant  af  denne  Historie  vil  man  finde  i 
Kr.  Nyrops  „Romanske  Mosaiker"  p.  50. 


En  Mand  bar  syv  Æg  i  sin  Kappeflig.  Paa  Gaden  mødte  han 
en  anden  Mand,  til  hvem  han  sagde:  „Hvis  du  kan  sige  mig, 
hvad  jeg  har  i  min  Kappeflig,  vil  jeg  give  dig  disse  Æg,  og  hvis 
du  kan  sige  mig,  hvor  mange  der  er,  vil  jeg  give  dig  dem  alle 
syv."  Den  anden  grundede  en  Tidlang  derover  og  sagde  saa: 
„Giv  mig  et  Vink  endnu,  saa  kan  jeg  maaske  gætte  det."  „Det 
er  noget  hvidt,  inden  i  hvilket  der  findes  noget  gult."  „Nu  har 
jeg  det,"  udbrød  den  anden,  „det  er  en  hvid  Roe,  som  man 
har  udhulet,  og  i  hvis  Indre  man  har  anbragt  en  Gulerod." 

Tang  Kristensen  har  som  Nr.  541  i  2den  Samling  af  sine 
Molbo-  og  Aggerbohistorier  en  dansk  Version  af  dette  Motivs 
første  Del,  og  det  maa  have  været  ret  almindelig  kendt  i  Dan- 
mark, da  Poul  Martin  Møller  har  benyttet  det  i  Nr,  2  af  sine 
Scener  i  Rosenborg  Have:  „Kan  du  sige  mig,  hvormange,  — 
Skal  du  faa  dem  alle  syv." 


Der  kom  én  ind  i  et  Kaffehus  og  forlangte  Kaffe.  Man 
bragte  ham  en  Kop  Kaffe,  og  da  han  tog  fat  i  det,  som  han 
antog  for  Kaffeskeen,  opdagede  han,  at  det  var  Halen  af  en 
Mus,  og  trak  hele  Musen  op  af  Koppen.  „Hvad  er  det  for 
noget?"  raabte  han  til  Værten,  „der  er  jo  en  Mus  i  Kaffe- 
koppen." Værten  svarede  rolig:  „Du  har  betalt  to  Shahi  (ca. 
4  Øre)  for  din  Kaffe.  Du  havde  vel  ikke  tænkt  dig,  at  der 
skulde  være  en  Kamel  i  Koppen  for  den  Pris?" 


Der  var  en  Mand,  som  havde  en  Papegøje.  Den  bragte  han 
hen  til  en  Fuglehandler  for  at  sælge  den.  Fuglehandleren 
spurgte:  „Hvor  meget  skal  den  Papegøje  koste?"  „Hundrede 
Tumaner,"  svarede  den  anden.  „Hvor  kan  du  forlange  hun- 

drede  Tumaner  for  saadant  et  lille  Kræ?"  spurgte  Fuglehand- 
leren. „Fordi  min  Fugl  er  dygtig  til  at  tale."  —  „Nej,"  sagde 
Fuglehandleren,  „jeg  vil  ikke  købe  den;  den  er  for  dyr."  Imid- 
lertid saa  Manden  en  Kalkun  spankulere  omkring  i  Butiken 
og  spurgte:  „Hvad  skal  du  have  for  den  Kalkun?"  „Hundrede 
Tumaner,"  svarede  Handelsmanden.  „Og  hvor  kan  du  for- 
lange hundrede  Tumaner  for  en  almindelig  Kalkun?"  „Jo," 
svarede  Fuglehandleren,  „for  naar  din  Fugl  taler,  saa  tænker 
min." 


En  Mand  tog  en  Gæst  med  sig  hjem.  Han  bragte  Middags- 
maden ind  og  gik  saa  ud  for  at  hente  Vand.  Da  han  kom  til- 
bage, saa  han,  at  Gæsten  havde  spist  alt,  hvad  der  var  af 
spiselige  Ting.  „Vær  saa  god  og  spis,"  sagde  han  til  Gæsten. 
„Spise?"  spurgte  den  Fremmede,  „men  der  er  jo  ikke  mere  at 
spise."  „Hvad  for  noget?"  tog  Husherren  til  Orde,  „er  der  ikke 
mere  at  spise?  Er  der  ikke  Skeen,  Fadet,  Tallerkenen,  Bordet, 
Stolen  og  mig  stakkels  Tosse,  som  har  bragt  saadan  en  for- 
bandet Slughals  hjem  til  mit  Hus?" 


En  Tyv  listede  sig  ind  i  en  Have  og  stjal  en  Mængde  Gule- 
rødder, som  han  viklede  ind  i  sin  Kappeflig.  I  det  samme  kom 
Havens  Ejer  og  spurgte:  „Hvad  har  du  at  gjøre  i  min  Have?" 
„Jeg  gik  netop  her  forbi,"  svarede  Tyven,  „da  et  voldsomt 
Vindstød  kastede  mig  her  ind."  „Meget  vel,"  vedblev  Ejeren, 
„men  hvorfor  har  du  revet  Gulerødderne  op?"  „Vinden  blæste 
saa  heftigt,  at  jeg  maatte  tage  fat  i  Gulerodtoppene  for  ikke 
at  blive  blæst  omkuld,  og  saa  blev  Gulerødderne  revet  op." 
„Naa  lad  gaa,"  sagde  Havens  Ejer,  „men  hvorledes  er  Gule- 
rødderne da  kommet  i  din  Kappeflig?"  „Ja,"  svarede  Tyven, 
„det  staar  jeg  netop  ogsaa  og  spekulerer  paa;  det  er  ikke 
til  at  begribe." 


En  ung  Mand  og  en  ung  Pige  elskede  hinanden.  En  Dag 
skulde  Manden  rejse  bort.  Pigen  sagde  da  til  ham:  „Giv  mig 

den  Ring,  du  bærer.  Jeg  vil  sætte  den  paa  min  Finger,  og  hver 
Gang  jeg  ser  paa  den,  vil  jeg  tænke  paa  dig."  „Nej,"  svarede 
den  unge  Mand,  „jeg  vil  ikke  give  dig  Ringen.  Hver  Gang  du 
ser  paa  din  Finger  og  ser,  at  Ringen  ikke  er  der,  vil  du  netop 
rigtig  tænke  paa  mig." 


Ofte  er  det  persiske  Lune,  som  kommer  til  Udtryk  i  Sejjids 
Fortællinger,  stærkt  beslægtet  med  det  drastiske,  saftige  og 
syrlige  Vid,  som  kom  saa  stærkt  frem  i  Europa  mod  Middel- 
alderens Slutning  som  den  borgerlige  bon  sens'  Reaktion  mod 
Ridder-,  Hof-  og  Præsteaand,  Fabliau'ernes  Vid.  Det  kommer 
frem  ikke  blot  i  den  grove  og  ganske  usminkede  Obskønitet, 
men  ogsaa  i  den  robuste  Maade,  hvorpaa  menneskelig  Ulykke 
tages,  og  i  den  Maade  hvorpaa  man  nyder  en  barbarisk  Skæmt 
eller  en  vellykket  Gavtyvestreg,  medens  man  kun  har  Spot 
tilovers  for  Ofrene.  Saaledes  fortælles  f.  Eks.  om  en  skikkelig 
Bondemand,  der  red  til  Bys  paa  sit  Æsel,  trækkende  en  Ged 
efter  sig  med  en  Bjælde  om  Halsen,  at  han  mødte  tre  Gav- 
tyve, som  blev  enige  om  bogstavelig  at  plyndre  ham  til  den 
nøgne  Krop.  Den  ene  Gavtyv  sagde,  at  han  vilde  stjæle  Ge- 
den, den  anden  vilde  tage  Æslet,  og  den  tredje  vilde  berøve 
Bonden  de  Klæder,  han  havde  paa  Kroppen.  Den  første  bort- 
førte Geden,  idet  han  behændigt  bandt  Bjælden  til  Æslets 
Hale.  Den  anden  gjorde  ham  opmærksom  paa  Tyveriet  og 
fik  ham  til  at  løbe  efter  Tyven  i  en  forkert  Retning,  medens 
han  selv  fjærnede  sig  med  Æslet.  Den  fortvivlede  Bondemand, 
der  nu  flakkede  rundt  paa  Lykke  og  Fromme  og  søgte  efier 
sine  Dyr,  traf  paa  en  Mand,  som  sad  grædende  ved  Kanttn 
af  en  Brønd,  og  som  fortalte,  at  han  havde  tabt  en  Æske  med 
Juveler  til  10.000  Tumaners  Værdi  ned  i  Brønden.  Lidt  trøstet 
over,  at  den  anden  havde  mistet  endnu  mere  end  han  selv,  lod 
Bonden  sig  mod  Løfte  om  en  god  Belønning  bevæge  til  at  tage 
sine  Klæder  af  og  lade  sig  hejse  ned  i  Brønden  for  at  lede 
efter  Æsken.  Den  tredje  Gavtyv,  thi  ham  var  det  naturligvis, 
fjærnede  sig  imidlertid  med  Bondens  Klæder.  Bonden,  der 
intet  kunde  finde  paa  Brøndens  Bund,  kravlede  op  med  s  lort 
Besvær  og  fandt  i  Stedet  for  sine  Klæder  kun  Gavtyvens  Stav, 

der  var  bleven  liggende  ved  Brøndens  Rand.  Nøgen  vandrede 
han  afsted,  idet  han  truende  svang  Stokken  og  raabte: 
„Kom  mig  ikke  nær,  eller  jeg  slaar!"  Man  spurgte  ham,  om 
han  var  bleven  gal.  „Nej,"  svarede  han,  „men  jeg  er  bange 
for,  at  man  næste  Gang  skal  stjæle  mig  selv." 


Nogle  blinde  Mænd  stod  ved  Bredden  af  en  dyb  Flod  og 
vidste  ikke,  hvorledes  de  skulde  komme  over.  En  seende  Mand 
kom  just  forbi  i  det  samme.  De  Blinde  bad  ham  om  at  lede 
dem  hen  til  et  Vadested  og  her  føre  dem  over  paa  den  anden 
Bred;  til  Løn  vilde  de  give  ham  ti  Nødder  hver.  Manden  gik 
ind  derpaa.  Han  bad  dem  stille  sig  i  Række,  den  ene  bag  den 
anden,  saaledes  at  hver  af  dem  holdt  sin  Formand  fast  i  Kap- 
pen. Den  første  tog  fat  i  den  ene  Ende  af  Mandens  Stok,  og 
Manden  ledede  hele  Rækken  ud  i  Floden,  hvor  de  plumpede  i 
den  ene  efter  den  anden.  Medens  de  laa  dér  og  kæmpede  med 
Bølgerne,  gjorde  de  Anskrig.  Manden  raabte  til  dem:  „Hvad 
skriger  I  for?  I  mister  jo  intet.  Hvis  nogen  har  Grund  til  at 
jamre,  saa  er  det  mig,  som  gaar  Glip  af  alle  mine  Nødder." 


Fabliauernes  Aand  viser  sig  ogsaa  deri,  at  de  verdslige  Magt- 
havere, ikke  mindre  end  Præsterne,  stadig  maa  tjene  som 
Skive  for  Folkeviddet.  Den  bestikkelige  Kadi  er  en  almin- 
delig Type,  men  ogsaa  Stormændenes  Kryberi  tages  paa  Kor- 
net, f.  Eks.  i  følgende  grovkornede  Anekdote: 

En  Bonde  gik  og  pløjede  sammen  med  sin  Søn.  Drengen 
spurgte:  „Fader,  hvad  lever  Kongen  af?"  „Han  lever  af  Drue- 
sirop,  Rosiner  og  Figen,"  svarede  den  Gamle.  „Fader,  hvor- 
med rager  man  Kongens  Hoved?"  vedblev  Drengen.  „Man 
smører  hans  Hoved  ind  med  Druesirop  og  rager  det  med  en 
Guldkniv."  „Hvormed  fjærner  man  Kongens  Udtømmelser?" 
„Med  en  Skovl  af  Guld."  „Tror  du  ikke,  at  jeg  kan  faa  lidt 
deraf?"  „Nej,  min  Dreng,  det  er  ikke  muligt,  for  Ministrene 
og  Overgeneralen  spiser  det  alt  sammen." 

En  from  Mand,  en  Mulla,  blev  en  Gang  syg,  og  de  per- 
siske Læger  var  ikke  i  Stand  til  at  helbrede  ham.  Tilsidst  førte 
man  en  europæisk  Læge  til  Patienten.  Efter  at  have  stillet 
Sygdommens  Diagnose  sagde  den  europæiske  Læge:  „De  maa 
drikke  Vin,  der  er  ikke  noget  andet  Middel,  som  kan  redde 
Dem."  „Jeg  vil  aldrig  drikke  Vin,"  svarede  Mullaen,  „for  det 
er  forbudt  i  vor  Religion,  og  hvis  jeg  drikker  Vin,  kommer 
jeg  i  Helvede."  Lægen  bemærkede:  „Hvis  De  ikke  drikker  Vin, 
vil  De  komme  der  noget  før." 


Persien  har  ogsaa  sine  Molboer.  Det  er  Indbyggerne  i  Ma- 
zenderan,  og  mange  er  de  Træk,  som  fortælles  om  deres 
Taabelighed  og  bagvendte  Maade  at  tage  Tingene  paa. 

En  Mazenderaner  havde  tabt  et  Pengestykke  i  et  Vand- 
bassin og  stod  og  stak  til  det  med  sin  Stok.  En  af  hans  Lands- 
mænd kom  forbi  og  sagde  til  ham:  „Hvor  du  dog  er  et  Fæ! 
Ved  du  ikke,  at  det  tørre  ikke  kan  hænge  fast  ved  det  tørre? 
Du  skal  naturligvis  spytte  paa  Enden  af  Stokken  for  at  faa 
Mønten  til  at  hænge  paa." 

En  anden  Mazenderaner  drog  til  Meshhed  for  at  studere. 
Da  han  var  bleven  udlært  Teolog,  købte  han  et  Æsel,  læssede 
sine  Bøger  paa  det  og  begav  sig  paa  Vej  til  sin  Fødestavn. 
Paa  Vejen  kom  han  til  en  Landsby.  Men  da  han  vilde  drage 
videre  derfra,  advarede  Beboerne  ham  og  sagde,  at  der  var 
mange  Røvere  paa  den  Vej,  ad  hvilken  han  vilde  drage.  „Rø- 
vere," sagde  han,  „og  hvad  gør  de?"  „De  fratager  dig  dine 
Klæder,  dit  Æsel  og  dine  Bøger."  „Har  de  noget  Argument 
at  anføre  for  en  saadan  Adfærd?"  spurgte  Mazenderaneren. 
Bønderne  forstod  ham  ikke  og  lod  ham  rejse.  Men  han  var 
ikke  kommen  ret  langt,  før  han  blev  overfaldet  af  Røverne, 
„Lærde  Mand,"  sagde  de,  „stig  ned  af  dit  Æsel  og  tag  Klæ- 
derne af."  „Og  paa  hvilket  Argument  støtter  I  den  Fordring?" 
spurgte  han.  En  af  Røverne  hævede  en  tyk  Knippel  og  gav  ham 
et  ordentligt  Slag  over  Ryggen.  Straks  stod  han  af  Æslet, 
klædte  sig  af  og  overlod  Æslet,  Bøgerne  og  Klæderne  til  Rø- 
verne, hvorpaa  han  vendte  nøgen  tilbage  til  Landsbyen.  Her 
blev  han  modtaget  af  Bønderne.  „Hvor  er  dit  Æsel,  dine  Bø- 

ger  og  dine  Klæder?"  spurgte  de.  „Dem  har  Røverne  taget." 
„Havde  de  da  noget  Argument?"  „Ja,"  svarede  han,  „de  havde' 
et  Argument,  der  var  saa  stort  og  tykt,  at  jeg  aldrig  i  mit  Liv 
har  set  Mage  dertil." 

Pogeskolelærernes  Stand  deler  med  Mazenderanerne  den 
tvivlsomme  Ære  at  være  Repræsentanter  for  den  rendyrkede 
Molboagtighed.  Den  spiller  saaledes  den  samme  Rolle  i  Per- 
sernes Fortællingskunst  som  Vævernes  Stand  hos  Inderne. 

Der  var  en  Skolelærer,  som  havde  et  lille  Hoved  og  et  langt 
Skæg.  Han  læste  en  Dag  i  en  Bog,  at  den,  der  havde  et  lille 
Hoved  og  et  langt  Skæg  og  underviste  Børn,  var  en  Dumrian. 
Han  ræsonnerede  som  saa,  at  Hovedet  kunde  han  ikke  gøre 
større,  men  Skægget  kunde  han  i  hvert  Fald  forkorte;  saa 
vilde  Beskrivelsen  jo  ikke  længere  passe.  Men  da  han  ikke 
havde  en  Saks  ved  Haanden,  holdt  han  Enden  af  Skægget  over 
Lampen,  idet  han  holdt  paa  det  med  Haanden,  for  at  den 
Del  af  Skægget,  der  var  udenfor  Haanden,  skulde  brænde 
bort.  Men  Skægget  blussede  op,  han  brændte  sin  Haand  og 
slap  Skægget,  der  blev  helt  svedet  af  tillige  med  Øjenbrynene, 
og  han  fik  slemme  Brandsaar  i  Ansigtet.  Saa  skrev  han  i 
Margenen  paa  den  Bog,  som  han  sad  og  læste  i:  „Forfatteren 
har  Ret." 

En  anden  Skolelærer  saa  sit  eget  Spejlbillede  i  Gaardens 
Bassin  og  troede,  at  der  var  en  Tyv  i  Vandet.  Han  kaldte 
Skolebørnene  til,  væbnede  dem  hver  med  en  Stok  og  sagde: 
„Der  er  en  Tyv  her  i  Bassinet;  jeg  vil  dykke  ned  efter  ham, 
mens  I  venter  her.  Hvis  nogen  viser  sit  Hoved  over  Vandet, 
saa  er  det  Tyven,  og  saa  skal  I  slaa  løs  paa  ham  med  Stok- 
ken." Læreren  dykkede  ned  og  fandt  ingen  Tyv,  men  saa 
snart  han  viste  sit  Hoved  over  Vandet,  blev  han  overdænget 
med  Stokkeslag  af  Børnene  og  maatte  dukke  sig  igen,  og 
saaledes  fortsattes  Spillet,  indtil  hans  Kone  kom  og  befriede 
ham.*)  *  ^ 

* 

Salar-i-Ashraf  besøgte  mig  et  Par  Dage  efter  Ankomsten 
til  Teheran  og  inviterede  mig  hjem  til  sig.  Han  bor  tæt  ved 

*)  Min  samlede  Udgave  af  Sejjids  Fortællinger  med  fransk  Oversættelse 
og  folkloristiske  Noter  er  udkommet  i  Videnskabernes  Selskabs  historisk-filo- 
logiske  Meddelelser  (I,  3). 

Hotellet,  og  hans  Bolig  strækker  sig  med  Haver,  Gaarde 
og  Bygninger  fra  Ambassadørgaden  til  Lalezargaden  med 
en  aaben  Altan  ud  til  denne  sidste.  Hans  Hjem  er  ud- 
styret i  en  diskret  og  ganske  smagfuld  Blanding  af  orien- 
talsk og  europæisk  Stil.  Da  jeg  nogle  Dage  senere  igen  aflagde 
ham  en  Visit,  havde  han  Besøg  af  et  Par  Hofmænd,  deriblandt 
Shahens  Overeunuk.  Man  talte  bl.  a.  om  Forholdene  i  Syd- 
persien, hvor  det  svenske  Gendarmeri  havde  stadige  Kampe  at 
bestaa  med  Stammerne,  navnlig  i  Egnen  ved  Kazerun.  Nylig 
var  to  svenske  Officerer  blevne  dræbte  og  en  Mængde  Gen- 
darmer saarede.  Salar-i-Ashraf  delte  ikke  den  i  Persien  al- 
mindelige Begejstring  for  de  svenske  Gendarmofficerer; 
han  hævdede,  at  Svenskerne  gik  altfor  rask  frem,  og  at  det 
overhovedet  var  en  Fejl  at  forlange  Stammernes  Afvæbning; 
derved  æggedes  Stammerne,  som  ellers  havde  været  Rege- 
ringen tro,  til  haardnakket  Modstand. 

Et  lille  Aftenselskab  fandt  Sted  hos  Fru  Hadviger  midt  i 
April.  Jeg  var  inviteret  ligesom  Hotellets  øvrige  faste  Gæster. 
Det  var  den  teheranske  Europæerkolonis  ejendommelige,  kos- 
mopolitiske Selskab,  jeg  her  stiftede  et  flygtigt  Bekendtskab 
med,  Folk  fra  alle  Kanter  af  Verden,  rystede  sammen  i  en 
Udlændighed,  der  vistnok  for  de  flestes  Vedkommende  mere 
eller  mindre  var  parret  med  Lede  og  Skuffelse,  Folk,  for 
hvem  det  individuelle  Fædreland  er  traadt  i  Baggrunden  for 
det  fælles  Fædreland:  Europa,  og  for  hvem  Skellet  ikke  læn- 
gere staar  imellem  nationale  Egenheder,  men  mellem  de  to 
Kulturverdener,  Europa  og  Orienten. 

Den  eneste  Repræsentant  for  Orientens  Verden,  der  be- 
fandt sig  i  dette  Selskab,  var  selv  halvvejs  Kosmopolit;  det 
var  Salar-i-Ashraf.  Da  jeg  traadte  ind  i  Fru  Hadvigers  Salon, 
saa  jeg  ham  staa  og  konversere  en  Dame,  i  hvem  jeg  gen- 
kendte vor  Rejsefælle  fra  Damperen,  den  lille,  vævre  Wiener- 
inde.  Nu,  da  hun  ikke  var  trykket  af  Frygten  for  Søen,  var 
hun  lutter  Liv  og  Lystighed,  talte  meget  og  viste  sine  smukke, 
hvide  Tænder  i  et  ustandseligt  Smil.  Hendes  franske  Gemal 
stod,  bred  og  gemytlig,  og  talte  med  en  Armener  af  fransk 
Snit  og  Aandsretning,  Redaktøren  af  det  med  persisk  og  fransk 
Tekst  udkommende  Teheran-Blad  „Bi-taraf"  („den  Upartiske, 
den  Neutrale").  Signor  Lanteri  havde  faaet  tændt  sig  en  Ci- 

gar  —  en  sjælden  og  kostbar  Nydelse  i  Persien  —  og  hvilede 
sig  nu  i  en  Lænestol,  medens  han  lyttede  til  den  yngste  af 
Brødrene  Hadvigers  Præstationer  paa  Klaveret.  Fru  Hadviger 
og  hendes  Dotre  gjorde  Honneurs  ved  Tebordet,  hvor  Tysk- 
Russeren  Hr.  Singer  havde  slaaet  sig  ned  sammen  med  en 
ungdommeligt  udseende  russisk  General,  som  var  kommen  til 
Teheran  for  at  føre  visse  Forhandlinger  med  den  persiske 
Regering  og  havde  taget  Standkvarter  i  Klaverværelset  i  Pa- 
villonen bag  det  store  Bassin.  En  nærsynet  half-cast  Englæn- 
der med  armensk  Blod  var  utrættelig  i  at  sige  Vittigheder  og 
fortælle  muntre  Historier  paa  Fransk,  der  mere  og  mere  blev 
Aftenselskabets  officielle  Sprog.  Aristokratiet  repræsenteredes 
af  tre  østrigsk-italienske  Brødre,  Greverne  Monteforte,  hvis 
Adelskab  sagdes  at  være  af  ret  ny  Dato. 

Der  blev  improviseret  et  lille  Bal,  og  henad  Midnat  serve- 
redes en  rigtig  russisk  Zakuska  bestaaende  af  Brød,  diverse 
Arter  Konserves,  Skinke,  Pølse  og  Ost  samt  kold  Steg  og  dertil 
Vodka,  Vin  og  Sodavand.  To  Skaale  fyldte  med  rødmalede 
Paaskeæg,  saaledes  som  de  bruges  i  Øst-  og  Sydeuropa,  stod 
opstillede  paa  Bordet,  og  da  Stemningen  var  kommen  godt  op, 
benyttede  man  disse  Æg  til  en  Leg,  som  jeg  ikke  havde  set  før. 
En  Herre  og  en  Dame  holdt  hver  et  Æg  gemt  i  sin  Haand  saa- 
ledes, at  kun  Spidsen  ragede  frem,  og  nu  gjaldt  det  for  den 
af  Parterne,  der  indledede  Legen,  om  med  et  rask  Stød  at 
slaa  Hul  paa  den  anden  Parts  Æg  uden  at  beskadige  sit  eget. 
Sluttelig  bombarderede  Herrer  og  Damer  hinanden  først  med 
Brodkugler,  dernæst  med  Radiseskiver.  En  haard  Kamp  stod 
mellem  den  unge  Wienerinde  og  den  ene  af  Greverne  Monte- 
forte, som  sad  ligeoverfor  hende.  Jeg  havde  saa  smaat  imøde- 
set det  Tidspunkt,  da  man  vilde  begynde  at  bruge  de  rode 
Æg  som  Kasteskyts,  men  inden  man  var  naaet  saa  vidt, 
hævedes  Taflet,  og  hele  Selskabet  begav  sig  paa  Indbydelse  af 
Generalen  over  i  Klaverværelset  bag  det  store  Bassin,  det  rum- 
meligste Lokale  i  hele  Hotellet.  Den  lystige  Armener-Eng- 
lænder havde  paataget  sig  Rollen  som  maitre  de  plaisir  og 
underholdt  endnu  et  Par  Timer  Selskabet  med  sine  Viser  og 
gemytlige  Paafund. 

Salar-i-Ashraf,  der  vidste,  at  jeg  interesserede  mig  stærkt 
for  orientalsk  Musik,  sagde  til  mig,  at  han  to  Dage  senere  gav 

en  Aftenfest  for  nogle  persiske  og  tyrkiske  Herrer  fra  Stats- 
tjenesten  og  Diplomatiet,  deriblandt  den  tyrkiske  Gesandt; 
ved  Titiden  skulde  et  persisk  Orkester  spille,  og  hvis  jeg 
havde  Lyst  til  at  høre  derpaa,  var  jeg  velkommen  til  den  Tid. 
Jeg  takkede  naturligvis  for  Tilbudet  og  indfandt  mig  den 
nævnte  Aften  i  den  festligt  smykkede  Sal,  Gæsterne  tog  Plads 
paa  en  Terrasse  under  aaben  Himmel,  og  Orkestret  tog  fat. 
Instrumenterne  var  en  Tar,  en  Slags  Mandolin,  hvis  Resonans- 
kasse er  indsnevret  paa  Midten  og  paa  begge  Halvdele  over- 
spændt med  Skind,  hvorpaa  Strængestolen  er  fastgjort,  og  som 
spilles  med  Fingrene  ligesom  en  Mandolin,  fremdeles  en  Ke- 
mantche,  en  Art  Violin  med  lang  Hals  og  kalebasseformet 
Resonanskasse,  der  stryges  med  en  Bue  af  løst  spændte  Heste- 
haar,  hvad  der  giver  en  ejendommelig,  sløret  Klang,  en  Violon, 
d.  V.  s.  en  almindelig  europæisk  Violin,  og  en  Tamburin, 
Doire.  Tamburinisten  optraadte  tillige  som  Sanger. 

Persisk-arabisk  Musik  er  et  vanskeligt  Emne,  som  endnu 
langtfra  er  tilstrækkelig  undersøgt,  og  som  rummer  adskillige 
Gaader.  Den  stammer  vistnok  væsentlig  fra  den  gammelgræ- 
ske  Musik,  og  dens  Grundlag  er  blevet  fæstnet  allerede  før 
Islams  Tid  i  det  sasanidiske  Persien,  Araberne  optog  den 
musikalske  Kunst  fra  Perserne  og  lagde  deres  gamle  Ørken- 
melodier ind  i  Kunstmusikens  Rammer,  og  der  uddannedes 
nu  en  hel  Musikteori,  baseret  i  første  Række  paa  Lutens 
Strængesystem,  Man  opererer  med  Tredjedelstoner,  saaledes 
at  Mellemtonerne  ligger  anderledes  end  f.  Eks.  cis,  des  o.  s.  v, 
efter  vort  System.  De  musikalske  Termini  er  vistnok  blevet 
brugt  lidt  forskelligt  gennem  Tiderne,  saa  at  det  samme  Ord 
snart  synes  at  betegne  en  Toneart  —  Udtrykket  taget  nærmest 
i  Betydning  af  vore  gamle  Kirketonearter  — ,  snart  en  musi- 
kalsk Form,  Nu  er  Normen  for  et  musikalsk  Foredrag  gærne 
den,  at  man  fremfører  en  Melodicyklus,  en  saakaldt  Destgah; 
af  dem  regnede  man  tidligere  12,  nu  bruges  kun  8;  Hiir  er 
sørgmodig  og  smægtende,  Mahur  derimod  munter,  Humajiin 
er  langsom  og  højtidelig,  Dugah  melankolsk,  Segah  og  Tche- 
hargali  krigerske,  Neva  højtidelig  og  særlig  egnet  til  at  illu- 
strere Stormænds  Optræden,  og  Pendjgah  er  lidt  af  hvert.  En- 
hver Destgah  er  tilpasset  efter  en  Samling  Sange  af  Sadi  eller 
Hafiz  og  begynder  med  en  Auaz,  hvorved  man  forstaar  et 

Slags  Præludium,  som  gentages  atter  og  atter  for  saa  at  gaa 
over  i  en  Reng,  en  animeret  Sang,  der  ogsaa  anvendes  som 
Dansemelodi,  eller  i  en  Tesnif,  der  er  den  egentlige  persiske 
Vise.  Harmonien  er  ukendt  i  den  arabisk-persiske  Musik;  al 
Musik  er  unison,  kun  ved  en  forskellig  Figuration  adskiller 
de  enkelte  Instrumenters  Melodiføring  sig.  Figurationen  er 
overhovedet  de  orientalske  Virtuosers  Virkemiddel;  i  dens 
Anvendelse  synes  der,  saa  vidt  jeg  var  i  Stand  til  at  bedømme, 
at  herske  en  vis  Frihed,  saaledes  at  den  samme  Melodi,  naar 
den  gentages,  figureres  paa  lidt  anden  Vis. 

Nodeskrift  har  aldrig  været  anvendt  i  denne  Musik,  men 
hele  Materialet  af  Avazer,  Renger  og  Tesnifer  er  blevet  over- 
leveret fra  Lærer  til  Elev,  Slægtled  efter  Slægtled.  Læreren 
viser  Grebene  paa  Instrumentet,  og  Eleven  gør  dem  efter.  Det 
er  en  meget  omstændelig  og  vanskelig  Læremetode,  og  Sejjid 
erklærede  ogsaa,  at  det  vilde  tage  ca.  5  Aar  at  lære  en  „Melodi- 
cyklus" (doure-i-avaz),  hvad  der  vistnok  vil  sige  det  samme 
som  en  Destgah.  Man  har  i  Orienten  ikke  kendt  Europæernes 
Trang  til  stadig  at  faa  ny  Musik,  nye  Melodier;  Orienten  er 
saa  konservativ,  saa  ensartet  i  sin  hele  Aandsretning  fra  Aar- 
hundrede  til  Aarhundrede,  at  den  ældgamle  Musik  i  de  æld- 
gamle Rammer,  blot  med  de  smaa  Variationer,  som  naturligt 
vil  indtræde  gennem  den  fortsatte  Overlevering  uden  skriftligt 
Grundlag,  endnu  bestandig  har  kunnet  tilfredsstille  de  Krav, 
Orientaleren  stiller  til  Musik.  Først  i  vore  Dage  har  en  Fransk- 
mand, A.  Lemaire,  der  var  Generaldirektør  for  det  persiske 
Militærmusikvæsen  under  Shah  Muzaffer-ed-Din,  paataget  sig 
at  nedskrive  nogle  Destgah'er  efter  det  europæiske  Nodesy- 
stem. Han  har  dertil  maattet  vælge  saadanne  Destgah'er,  i 
hvilke  de  for  europæisk  Musik  fremmede  Toner  ikke  fore- 
kommer. Efter  Anmodning  af  Shahen  har  han  tillige  har- 
moniseret dem  paa  europæisk  Vis  og  yderligere  tillempet  dem 
for  et  europæisk  Øre,  idet  han  for  at  bryde  Monotonien  i 
den  idelig  gentagne  Avaz  har  afkortet  den  og  skudt  Reng  og 
Tesnif  ind  i  den.  Om  han  dermed  har  gjort  den  persiske 
Musik  en  Tjeneste,  faar  staa  hen.  Orientalsk  Musik  bliver, 
naar  den  serveres  med  europæisk  Sauce,  hverken  Fugl  eller 
Fisk.  Monotonien  og  Enkelheden  udgør  netop  Charmen  ved 
denne  Musik,  som,  nydt  i  orientalske  Omgivelser,  virker  til  at 


85 

gøre  det  ejendommelige  Totalindtryk  af  østerlandsk  Liv, 
Aand  og  Tanke  saa  intensivt. 

Det  var  mig  paafaldende,  at  de  mystiske  Tredjedelstoner 
heller  ikke  forekom  i  noget  af  de  Musikstykker,  som  Salar- 
i-Ashrafs  Orkester  spillede  og  sang.  Jeg  kan  ikke  sige,  om 
det  var  et  Tilfælde,  at  Musikerne  havde  valgt  en  Destgah, 
hvori  disse  Toner  ikke  hørte  hjemme,  eller  om  den  euro- 
pæiske Indflydelse  allerede  har  forkvaklet  det  gamle  oriental- 
ske System;  i  saa  Henseende  saa  det  jo  noget  mistænkeligt 
ud,  at  den  europæiske  Violin  havde  sneget  sig  ind  imellem  de 
gamle  Instrumenter.  Eller  skulde  maaske  den  hollandske  Mu- 
sikforsker og  Orientalist  J.  P.  N.  Land  have  Ret,  naar  han 
hævder,  at  hele  Systemet  med  Tredjedelstoner  er  udklækket 
i  lærde  orientalske  Teoretikeres  Hjærner,  men  ingensinde  har 
eksisteret  i  Praksis?  Det  er  et  Spørgsmaal,  som  jeg  aldrig  har 
kunnet  naa  tilbunds  i.  Saa  meget  er  imidlertid  vist,  at  jeg 
ofte  har  hørt  Persere  synge,  baade  i  Teheran  og  ude  i  Landet, 
fjærnt  fra  den  europæiske  Civilisation,  men  aldrig  med  Sik- 
kerhed har  kunnet  konstatere  en  eneste  for  et  europæisk 
Musikøre  fremmed  Tone. 

Da  Musikanterne  forlod  deres  Instrumenter  for  at  faa  sig  en 
Hjærtestyrkning,  undersøgte  jeg  Instrumenternes  Stemning. 
Violinen  var  stemt  paa  europæisk  Maade;  Kemantche'ens  tre 
Strænge  var  stemt  ligesom  Violinens  tre  øverste  Strænge 
(d-a-^),  den  firstrængede  Tar  var  stemt  d-a-d-d. 

Jeg  kan  passende  afslutte  dette  lille  musikalske  Intermezzo 
med  at  omtale,  at  der  findes  folkelige  persiske  Viser,  der 
falder  udenfor  det  traditionelle  Destgah-System.  I  Revolu- 
tionsaarene  er  der  saaledes  opstaaet  en  Frihedssang,  „O 
Brødre,  Sønner  af  et  fælles  Fædreland",  som  ved  sin  kærne- 
fulde  Rytme  og  stemningsrige  Melodi  har  vundet  stor  Popu- 
laritet. Melodien  er  europæisk  i  sin  Bygning,  og  dog  er  der 
en  Undertone  af  Orient  i  dens  Klange.  Det  Forsøg  paa  en 
Sammenarbejden  af  østerlandsk  og  vesterlandsk  Aand,  som 
den  persiske  Revolution  betegner,  har  her  faaet  et  lykkeligt 
Udtryk. 

FORBEREDELSER   TIL   EN   KARAVANREJSE 

Hvorledes  man  rejser  med  Tcharvadar.  Indkøb  af  Bøger  og  Haandskrifter. 
En  besværlig  Postforsendelse.  Min  Tjener  LutfuUah. 

Det  var  nu  snart  paa  Tiden  at  tænke  paa  den  Studierejse 
til  Semnan,  som  jeg  havde  planlagt.  Jeg  havde  spurgt  Sejjid 
Muallim,  om  han  kendte  noget  til  Semnanierne  og  deres  Dia- 
lekt. Nej,  det  gjorde  han  ikke,  han  vidste  kun,  at  de  talte  et 
højst  underligt  Kaudervælsk.  Man  fortalte,  at  Feth  Ali  Shah 
en  Gang  havde  faaet  den  Idé  at  sende  Folk  ud  i  Persiens  for- 
skellige Provinser,  en  Mand  til  hver  Provins,  for  at  studere 
de  forskellige  Dialekter;  siden  skulde  de  vende  tilbage  og  af- 
lægge Beretning  til  Kongen.  Da  den  Mand,  der  var  bleven  sendt 
til  Semnan,  kom  tilbage,  og  Kongen  spurgte  ham,  om  han  nu 
havde  lært  Semnanisproget,  tog  han  en  Kaiebasse,  fyldt  med 
Grus,  frem  fra  sin  Kappe,  rystede  den  foran  Kongens  Øren, 
saa  at  Gruset  raslede,  og  svarede:  „Majestæt,  naar  I  kan  be- 
gribe, hvad  denne  Kaiebasse  fortæller,  saa,  men  heller  ikke 
før,  kan  I  ogsaa  forstaa  Semnaniernes  Maal."  —  Sejjid  havde 
selv  været  et  Par  Gange  i  Semnan,  men  det  eneste,  han  kunde 
sige  om  den  Ting,  var,  at  Semnanierne  gennemgaaende  var 
fattige  og  uvidende  Folk,  og  at  det  vilde  være  vanskeligt  at 
faa  ordentlig  Besked  af  dem. 

Det  afskrækkede  mig  nu  ikke.  Der  maatte  vel  mellem  alle 
de  uvidende  Semnanier  findes  en  eller  anden  Mirza,  en  bog- 
lærd Mand,  hvem  jeg  kunde  udspørge  om  hans  Dialekt.  Men 
Spørgsmaalet  var  nu,  om  jeg  skulde  rejse  pr.  Post,  altsaa  paa 
samme  Maade,  som  jeg  var  kommen  til  Teheran,  eller  pr. 
Karavane.  Det  første  var  hurtigere  og  lettere.  Rejsen  pr.  Post 
vilde  kunne  gøres  paa  et  Par  Døgn,  men  det  var  ogsaa  langt 
dyrere.  Prisen  for  en  Vogn  fra  Teheran  til  Semnan  var  50 
Tumaner;  med  Tilbagerejsen  vilde  det  altsaa  alene  for  Be- 


87 

fordringen  foruden  Drikkepenge  o.  s.  v.  blive  100  Tumaner 
eller  ca.  500  Francs,  og  da  jeg  naturligvis  ikke  kunde  vente 
at  finde  nogen  anden  Europæer,  der  vilde  rejse  til  Semnan 
og  dele  Vogn  med  mig,  og  da  Persere  ikke  plejer  at  benytte 
denne  Befordringsmaade,  vilde  jeg  komme  til  at  betale  det 
fulde  Beløb.  Den  anden  Rejsemaade  er  ikke  saa  kostbar,  men 
den  er  mere  omstændelig.  Man  henvender  sig  til  en  Karavan- 
fører,  en  Tcharvadar,  og  akkorderer  med  ham  om  Lejen  af 
saa  mange  Dyr,  som  man  har  Brug  for,  til  en  Rejse  til  det  og 
det  Sted,  og  om  det  Antal  Dage,  i  Løbet  af  hvilket  Tcharva- 
daren  skal  føre  én  til  Rejsens  Maal.  Tcharvadaren  følger  alt- 
san med  og  sørger  selv  for  Dyrenes  Forplejning.  Hyppigt 
slutter  andre  Rejsende  sig  til,  og  Tcharvadaren  benytter  gærne 
Lejligheden  til  at  medtage  Varer  for  egen  eller  fremmed  Reg- 
ning, hvorved  Karavanen  kan  komme  til  at  omfatte  et  ret  be- 
tydeligt Antal  Dyr.  Europæere,  der  vælger  denne  Rejsemaade, 
rider  gærne  paa  Heste  eller  Muldyr,  medens  de  Indfødte  fore- 
trækker det  billigere  Æsel.  Forresten  er  Æslerne  i  Reglen  i 
bedst  Kondition;  Hestene  er  derimod  gennemgaaende  nogle 
ynkelige  Øg,  og  man  maa  altid  passe  paa,  at  man  ikke  faar  en 
Hest  med  store  Saar  skjulte  under  Sadlen.  En  Europæer  kan 
vanskelig  rejse  med  mindre  end  tre  Dyr.  Han  maa  have  ét 
til  Bagagen,  idet  han  selv  maa  medføre  Rejsemoblement,  Hus- 
geraad  og  Fødevarer.  Paa  en  Rute  som  Meshhed-Ruten,  paa 
hvilken  Semnan  ligger,  og  som  kun  sjældent  berejses  af 
Europæere,  findes  der  hverken  Hoteller  eller  Mihmankha- 
ne'er,  men  den  Rejsende  er  henvist  til  at  tilbringe  Nætterne 
i  Karavanserajerne,  hvor  der  kun  stilles  en  tom  Celle  til  hans 
Raadighed,  saa  maa  han  selv  sørge  for  Resten,  ogsaa  for  Til- 
beredningen af  sin  Mad.  Derfor  er  en  Tjener  ligesaa  nød- 
vendig for  en  Europæer  paa  Karavanrejse  af  Hensyn  til 
hans  Bekvemmelighed  som  af  Hensyn  til  hans  Prestige  som  Eu- 
ropæer, og  Tjeneren  skal  jo  ogsaa  have  et  Dyr  at  ride  paa.  Er 
Rejsemaaden  pr.  Tcharvadar  besværligere  end  Postfarten,  saa 
er  den  naturligvis  paa  den  anden  Side  langt  interessantere  for 
den,  der  har  Tid,  og  som  ønsker  i  Ro  og  Mag  at  studere  Land 
og  Folk;  den  bringer  den  Rejsende  i  nøjeste  Berøring  med  de 
Indfødte  i  deres  daglige  Liv  og  Færden. 

Efter  at  have  tænkt  frem  og  tilbage  over  Problemet  valgte 

jeg  derfor  Rejsen  pr.  Tcharvadar.  Selv  hvis  jeg  rejste  med 
Post,  vilde  jeg  dog  ikke  kunne  undvære  en  Tjener,  da  Semnan 
ikke  havde  noget  europæisk  Hotel,  hvorfor  jeg  maatte  regne 
med  at  komme  til  at  bo  paa  Karavanseraj  under  mit  Ophold  1 
dér.  Men  naar  jeg  vilde  rejse  pr.  Tcharvadar,  turde  jeg  ikke  ' 
opsætte  Færden  ret  langt  ud  over  Midten  af  April.  Det  var 
endnu  den  gode  Aarstid  at  rejse  i;  ganske  vist  maatte  man 
være  forberedt  paa  en  Del  Væde,  da  det  i  Foraarstiden  skal 
regne  gennemsnitlig  hver  sjette  Dag  i  Persien,  men  skulde 
jeg  have  noget  videnskabeligt  Udbytte  af  Turen,  maatte  denne 
strække  sig  over  i  det  mindste  tre  Uger  (én  Uge  til  Henrejsen, 
én  til  Opholdet  i  Semnan  og  én  til  Hjemrejsen),  og  naar  man 
naaede  en  halv  Snes  Dage  ind  i  Maj,  vilde  Heden  blive  saa 
stærk,  at  man  overhovedet  kun  kunde  ride  om  Natten. 

Altsaa  gjaldt  det  om  ikke  at  spilde  Tiden,  og  ved  Midten 
af  April  begyndte  jeg  at  træffe  mine  Rejseforberedelser.  Det 
første,  jeg  foretog  mig  i  Sagen,  var  at  begive  mig  til  den  rus- 
siske Gesandt,  der  varetog  Danmarks  diplomatiske  Interes- 
ser i  Persien.  Det  var  den  Gang  Hr.  Korostovetz.  Jeg  præsen- 
terede min  Skrivelse  fra  den  russiske  Komité  til  Udforskning 
af  Centralasien,  og  Hr.  Korostovetz  erklærede  sig  straks  rede 
til  at  udstede  et  Dokument,  affattet  paa  Persisk,  hvori  alle 
persiske  Myndigheder  i  den  russiske  Regerings  Navn  opfor- 
dredes til  at  yde  mig  al  fornøden  Beskyttelse  og  Bistand  til 
Opnaaelse  af  Formaalet  med  min  Rejse.  Dokumentet  fik  jeg 
tilsendt  umiddelbart  efter. 

Der  var  imidlertid  en  Ting,  som  jeg  maatte  have  fra  Haan- 
den  inden  Afrejsen.  Jeg  maatte  have  besørget  en  Del  i  Teheran 
indkøbte  Bøger  afsendt  til  København.  Sagen  var  den,  at 
Carlsbergfondet  havde  stillet  en  Sum  Penge  til  Disposition 
for  mig  til  Indkøb  af  Haandskrifter  og  litograferede  Tryk, 
som  Fondet  agtede  at  overlade  Universitetsbiblioteket,  og 
samtidig  havde  jeg  for  det  kongelige  Bibliotek  paataget  mig 
al  indkøbe  Haandskrifter,  der  havde  særlig  Værdi  ved  deres 
kunstneriske  Udstyrelse  (Miniaturer  o.  1.),  samt,  saa  vidt  mu- 
ligt, Haandskrifter  vedrørende  Behai-Religionen.  Medens  min 
Opgave  saaledes  for  det  kongelige  Biblioteks  Vedkommende 
var  bestemt  afgrænset,  havde  jeg  frie  Hænder  med  Hensyn 
til  Valget  af  den  Litteratur,  som  jeg  vilde  anskaffe  til  Uni- 

versitetsbiblioteket,  og  jeg  havde  da  besluttet  mig  til  først  og 
fremmest  med  litograferede  og  haandskrevne  Tekster  at  sup- 
plere Bibliotekets  Bestand  af  persiske  Klassikere  og  dernæst 
særlig  at  have  Opmærksomheden  henvendt  paa  Haandskrif- 
ter,  der  omhandlede  Emner  fra  shiitisk  Religion,  idet  det  fore- 
kom mig  naturligt,  at  det  njere  Persiens  Nationalreligion 
blev  repræsenteret  saa  fyldigt,  som  Omstændighederne  tillod 
det,  paa  vort  Universitetsbibliotek,  der  jo  iforvejen,  takket 
være  Mænd  som  Rask  og  Westergaard,  besidder  den  bedste 
Samling  Haandskrifter  vedrørende  det  gamle  Persiens  Natio- 
nalreligion (Avesta-  og  Pehlevilitteratur),  som  overhovedet 
findes. 

Ud  fra  disse  Retningslinjer  havde  jeg  paabegyndt  mine  Bog- 
køb i  Teheran.  Foreløbig  staar  almindelige  Haandskrifter  ikke 
stort  højere  i  Pris  i  Persien  end  de  litograferede  Tryk  —  Tryk 
med  løse  Typer  anvendes  endnu  væsentlig  kun  i  Dagspressen, 
til  Opslag,  Plakater  o.  1.  — ,  men  man  maa  naturlig\'is  forstaa 
at  handle  paa  orientalsk  Manér.  Man  maa  ikke  dumpe  ind  i 
en  Boglade  og  spørge  efter  Haandskrifter.  Saa  vejrer  Boghand- 
leren straks  en  Amatør  og  sætter  Priserne  derefter.  Man  spør- 
ger derimod  paa  en  eller  anden  almindelig  trykt  Bog,  ser  sig 
om  i  Butiken,  gennemblader  skødesløst  forskellige  Bøger,  ind- 
til man  træffer  paa  et  Haandskrift,  som  interesserer  én,  eller 
til  Boghandleren  selv  tilbyder  et  saadant.  Man  udsøger  sig, 
hvad  man  synes  om,  spørger  om  Prisen,  tilbyder  derpaa  selv 
en  Pris,  der  er  ligesaa  langt  under,  hvad  man  anslaar  til 
Haandskriftets  Værdi,  som  Boghandlerens  er  over,  og  kob- 
slaar  saa  længe,  til  Parterne  mødes  paa  Halvvejen.  Haand- 
skrifternes  Værdi  beror  dels  paa  deres  Sjældenhed,  dels  paa 
Indbindingen,  Papirets  Godhed  og  Skriftens  Elegance  —  hvor- 
ved det  dog  maa  bemærkes,  at  en  elegant  Skrift  ofte  dækker 
over  en  slet  Tekst,  idet  Kalligraferne  interesserer  sig  mindre 
for  Indholdet.  Endelig  influerer  naturligvis  ogsaa  Haandskrif- 
tets Alder  paa  Prisen. 

De  almindelige  Haandskrifter  købes  og  sælges  kun  for  Ind- 
holdets Skyld.  Men  anderledes  er  Forholdet  med  de  saakaldte 
„illuminerede"  Haandskrifter,  og  jeg  gjorde  snart  den  sørge- 
lige Erfaring,  at  Planen  om  at  købe  Haandskrifter  med  Mi- 
niaturer til  det  kongelige  Bibliotek  var  uigennemførlig.  Efter 

at  Europas  Kunstinteresse  først  havde  samlet  sig  om  de  gamle 
persiske  Tæpper  og  Fajancer,  kom  de  illuminerede  Haand- 
skrifter  paa  Moden.  For  den  orientalske  Spekulationslyst  aab- 
nede  der  sig  her  en  ny,  vid  Mark.  Og  som  de  virkelig  gode, 
kostbare  Tæpper  fra  Tæppefabrikationens  Glanstid  allerede 
var  vandrede  til  Paris  og  London,  saaledes  er  nu  de  fleste  af 
de  gamle,  værdifulde  Miniatur-Haandskrifler  forsvundne  fra 
Persien.  Navnlig  efter  at  en  Del  af  et  persisk  Haandskrift  ud- 
klippede Miniaturer  for  faa  Aar  siden  var  blevne  solgte  en- 
keltvis i  Paris  til  fabelagtige  Priser,  tog  Spekulationen  paa 
dette  Omraade  Fart.  Nu  takseres  i  Teheran  et  Haandskrift 
med  en  halv  Snes  jævnt  gode  Miniaturer,  et  Par  Aarhundre- 
der  gammelt,  til  ca.  1000  Tumaner  eller  henved  5000  Francs. 
Men  saadanne  Haandskrifter  er  allerede  sjældne. 

Hvis  man  faar  tilbudt  et  gammelt  Haandskrift  med  Minia- 
turer for  100  ell.  200  Tumaner,  kan  man  være  sikker  paa,  at 
der  foreligger  et  Falskneri.  Fabrikationen  af  falske  Miniatur- 
Haandskrifter  er  nemlig  bleven  en  hel  Industri.  Metoderne  er 
forskellige.  Man  tager  f.Eks.  et  smukt,  gammelt  Haandskrift,  en 
af  de  klassiske  Digtere  e.  1.;  findes  der  foran  eller  bag  i  Haand- 
skriftet  et  Par  ubeskrevne  Blade  af  samme  Papir  som  det, 
hvorpaa  Bogen  er  skrevet,  tages  disse  ud  og  benyttes  til  Frem- 
stilling af  falske  Miniaturer,  hvorved  man  behændigt  efterlig- 
ner de  gamle  Kunstneres  Stil.  Saa  anbringes  Falsknerierne  paa 
de  passende  Steder  i  Haandskriftet,  idet  et  tilsvarende  Stykke 
af  Haandskriftet  fjærnes,  og  Miniaturerne  klistres  ind  i  Aab- 
ningen.  Den  smalle  Kant,  hvor  Papiret  er  dobbelt,  skjules 
ved  Billedets  Farver.  Paa  Bagsiden  af  Billedet  afskrives  Teks- 
ten fra  det  fjernede  Stykke,  idet  Originalens  Skrift  nøje  efter- 
lignes. Derimod  bliver  der  naturligvis  et  Hul  i  Teksten  paa 
den  Side,  hvor  Billedet  er  anbragt,  men  da  hvert  Dobbeltvers  — 
hvad  der  i  Almindelighed  vil  sige  hver  Linje  i  Haandskriftet  — 
udgør  en  selvstændig  Helhed  med  en  afsluttet  Mening,  er 
det  selv  for  en  Kender  af  Sproget  ikke  altid  let  at  konstatere 
Manglen.  Det  hele  gøres  overordentlig  behændigt.  Den, 
der  ved,  at  han  skal  tage  sig  iagt  for  Falsknerier,  kan  natur- 
ligvis altid  opdage  Fiffet,  men  den  intetanende  Købet  gaar 
i  Fælden. 

Fra  gamle  Haandskrifter  med  Miniaturer  fjærnes  disse  og 

sælges  enkeltvis,  hvorefter  falske  Miniaturer  indsættes  i  Ste- 
det. En  anden  Metode  bestaar  deri,  at  man  simpelthen  maler 
Billederne  ind  i  et  gammelt  Haandskrift  ovenpaa  Teksten,  idet 
denne  skjules  under  Farvelaget.  Metoden  har  den  Fordel 
fremfor  Indklistringen  af  falske  Billeder,  at  ingen  Rand  røber 
Bedraget.  Men  i  Reglen  vil  man,  naar  man  holder  det  Blad, 
hvorpaa  Billedet  fmdes,  op  for  Lyset,  kunne  opdage  et  eller 
andet  Sted,  hvor  Farvelaget  er  tyndere  og  Farven  lys,  og  hvor 
man  da  ser  Tekstlinjerne  fra  begge  Bladets  Sider  krydses  under 
Farven.  En  Gang  tilbød  man  mig  et  Haandskrift  med  Minia- 
turer til  en  saadan  Pris,  at  det  var  mig  indlysende,  at  der  fore- 
laa  et  Falskneri;  paa  hvilken  Maade  Falskneriet  var  udført, 
var  det  mig  i  dette  Tilfælde  ikke  muligt  at  opdage,  men  Minia- 
turerne passede  til  et  episk  Digt,  og  Haandskriftet  handlede 
om  —  arabisk  Grammatik. 

Men  er  det  for  Folk,  der  ikke  er  overdaadigt  udstyrede 
med  Pengemidler,  ikke  til  at  tænke  paa  at  købe  Miniatur- 
Haandskrifter,  saa  er  der  en  anden  Art  illuminerede  Haand- 
skrifter,  som  Spekulationen  endnu  ikke  har  kastet  sig  over,  og 
som  derfor  endnu  kan  faas  til  rimelige  Priser.  Det  er  Haand- 
skrifter  med  Ser-i-lauh  d.  v.  s.  en  dekoreret  Frise,  undertiden 
udført  med  en  ganske  henrivende  Finhed  og  Smag,  i  Farver 
og  Guld  over  Tekstens,  undertiden  over  hvert  Hovedafsnits 
eller  hvert  Kapitels  første  Blad.  Frisen  kan  undertiden  forlæn- 
ges ned  i  Tekstens  Margen  og  omslutte  hele  Tekstbladet  som 
en  Ramme  af  Arabesker  og  Blomster,  undertiden  strække  sig 
ind  imellem  hver  Tekstlinje.  Der  er  mangfoldige  Variationer. 
Ogsaa  paa  dette  Omraade  foretages  der  Forfalskninger,  men 
de  er  langt  sjældnere  og  tillige  lettere  at  opdage.  Det  blev  om 
disse  Haandskrifter  med  Ser-i-lauh,  at  mine  Indkøb  til  det 
kongelige  Bibliotek  kom  til  at  koncentrere  sig. 

Jeg  gik  fra  først  af  meget  forsigtigt  til  Værks  ved  mine  Bog- 
køb. I  en  Boglade  i  Lalezargaden  var  der  udhængt  en  Liste, 
skrevet  paa  Persisk,  over  en  Del  Haandskrifter,  der  var  til 
Salg.  Priserne  var  vedføjede,  og  de  var  aabenbart  kun  bereg- 
nede paa  en  indfødt  Kundekreds.  Efter  den  Liste  gjorde  jeg 
mine  første  Indkøb.  Siden  anbefalede  Sejjid  Muallim  mig  en 
Boghandler  i  Nasiriegaden,  ligeoverfor  Indgangen  til  Bazaren, 
en  brav  Mand,  der  ikke  vilde  flaa  sine  vantro  Medmennesker 

altfor  stærkt.  Sejjid  gik  selv  med  derhen.  Vi  satte  os  i  den 
aabne  Bod,  Boghandleren  lod  bringe  Te  og  en  Kaiian.  Den 
sidste  afslog  jeg  med  Tak,  men  Sejjid  fik  den  tændt  og  tog 
nogle  Drag  af  den,  hvorpaa  den  blev  overtaget  af  Boghand- 
leren. Imidlertid  saa  vi  paa  Varerne,  og  jeg  købte  en  lille  Sta- 
bel Bøger.  Da  Boghandleren  pakkede  den  sammen,  faldt  et 
Koranhaandskrift  ud.  Han  tog  det  forsigtigt  op  og  førte  det 
til  sine  Læber,  inden  han  lagde  det  tilbage  i  Bunken. 

Siden  kom  jeg  ofte  til  denne  Boghandler,  som  aldrig  for- 
sømte at  sende  sin  Lærling  hen  efter  Te  til  mig.  Naturligvis 
forløb  Forretningerne  heller  ikke  her  uden  Prutten,  saaledes 
som  Landsens  Skik  er.  Ofte  sendte  Boghandleren  ogsaa  sin 
Lærling  til  mig  med  Bøger  til  Gennemsyn.  løvrigt  fandt  Dalla- 
lerne  hurtig  Vej  til  mit  Logis.  Særlig  var  der  en  skeløjet  Jøde, 
som  kom  næsten  daglig  med  en  Bylt  Haandskrifter.  Han  for- 
sikrede altid,  at  han  paa  Grund  af  sit  store  Venskab  bød  mig 
Haandskrif terne  til  det  rene  Røverkøb;  naar  jeg  saa  tilbød 
ham  en  Tredjedel  af  den  nævnte  Pris,  blev  han  først  indigne- 
ret, slog  saa  betydeligt  af  paa  sin  Pris  og  svor  ved  Allah,  at  han 
selv  havde  givet  mere  for  Haandskrifterne.  Tilsidst  fastsatte 
jeg  en Maksimumspris,  hvorefter  han  med  en  determineretMine 
pakkede  Bylten  sammen,  slog  Knude  paa  og  gik  hen  til  Dø- 
ren; saa  vendte  han  om,  pakkede  op  igen  og  slog  yderligere 
af  paa  sin  Pris.  Denne  Forestilling  gentog  han  to  å  tre  Gange, 
inden  vi  blev  enige.  En  saadan  Handel  tog  gærne  en  Timestid. 
I  Begyndelsen  lod  jeg  ham  komme  paa  en  Tid,  naar  Sejjid  var 
tilstede,  men  jeg  erhvervede  mig  snart  den  fornødne  Erfaring, 
og  jeg  var  ikke  lidet  stolt  af  min  Forretningsdygtighed,  da 
Jøden  en  Dag  tilbød  at  købe  af  mig  et  Haandskrift,  som 
jeg  nylig  havde  erhvervet  af  en  anden  Dallal,  og  give  mig 
en  Tuman  mere  derfor,  end  jeg  selv  havde  givet.  Naturligvis 
benyttede  jeg  mig  ikke  af  det  fristende  Tilbud. 

Allerede  efter  et  Par  Ugers  Forløb  havde  jeg  saaledes  en 
større  Samling  Bøger  liggende  rede  til  Forsendelse.  For  at 
faa  denne  Sag  ordnet  paa  bedste  Maade  henvendte  jeg  mig 
til  Hr.  Molitor,  den  belgiske  Direktør  for  det  persiske 
Postvæsen.  Han  modtog  mig  med  udsøgt  Elskværdighed  og 
lovede  at  staa  mig  bi  med  Raad  og  Daad,  ikke  blot  hvad  Bog- 
forsendelsen  angik,  men  ogsaa  med  Hensyn  til  min  forestaa- 


93 

ende  Rejse.  Jeg  skylder  Hr.  Molitor  den  største  Tak  for  den 
Maade,  hvorpaa  han  opfyldte  sit  Løfte,  og  for  det  Venskab 
han  viste  mig  under  hele  mit  Ophold  i  Persien.  For  det  første 
tilbød  han  at  stille  Postvæsenets  Emballør  til  min  Disposition 
ved  Bøgernes  Indpakning  og  Forsendelse.  Dernæst  tilbød  han 
at  laane  mig  sit  Feltmøblement,  bestaaende  af  en  Seng,  et 
Bord  og  en  Stol,  alle  tre  Dele  til  at  folde  sammen,  saa  at  de 
let  kunde  transporteres,  og  en  Kelim  til  at  lægge  foran  Sengen 
paa  Karavanserajernes  snavsede  Lergulv.  Han  paatog  sig  at 
skaffe  mig  en  Tcharvadar,  og  han  telegraferede  til  Emir-i- 
Azam,  Guvernøren  over  Khorasan,  og  anmodede  ham  om 
ved  min  Ankomst  at  skaffe  mig  en  sproglig  kyndig  Semnani, 
som  kunde  assistere  mig  i  mine  Dialektstudier.  Der  var  netop 
i  de  Dage  blevet  udnævnt  en  ny  Postmester  i  Semnan.  Han 
befandt  sig  endnu  i  Teheran.  Hr.  Molitor  lovede  at  sende  ham 
hen  til  mig  paa  Hotellet,  inden  han  afrejste  til  sin  nye  Virke- 
kreds; han  vilde  ogsaa  kunne  være  mig  til  Nytte.  Endelig 
laante  Postdirektøren  mig  en  lige  udkommen  Rejsebeskrivelse 
af  den  belgiske  Professor  Bricteux,  som  for  et  Par  Aar  siden 
havde  berejst  disse  Egne  og  bl.  a.  været  et  Par  Dage  i  Semnan, 
hvor  han  havde  gjort  nogle  faa  Optegnelser  om  Dialekten. 
Bricteux' Bog  var  nu  ikke  særlig  opmuntrende.  Forfatteren  skil- 
drede Semnanierne  som  stærkt  religiøs  fanatiske  og  lidet  imø- 
dekommende overfor  Fremmede. 

Nu  begyndte  Forsendelsesvanskelighederne.  Mine  Oplevel- 
ser paa  dette  Omraade  er  saa  karakteristiske  for  persiske  For- 
hold, at  de  nok  fortjener  en  udførlig  Skildring.  Bøgerne  skulde 
sendes  som  Postpakker,  hvoraf  hver  højst  maa  veje  5  Kilo. 
De  skulde  indvikles  i  vandtæt  Voksdugspapir,  dernæst  pak- 
kes i  Trækasser,  disse  omvikles  med  hvidt  Lærred,  hvorpaa 
Adressen  skulde  skrives;  og  da  det  russiske  Postvæsen  næg- 
tede at  viderebefordre  Pakker,  hvis  Emballage  var  beskadiget 
under  Transporten  (i  de  federløse  Lastvogne)  til  Enzeli,  skulde 
det  hele  omvikles  med  groft  Sækkelærred,  som  i  Enzeli  fjær- 
nedes  af  det  persiske  Postvæsen.  Hele  Processen  forløb  nu 
paa  følgende  Maade: 

6.  April.  Emballøren  Asadullah  kommer,  medbringende 
Vægtlodder.  En  Vægt  laanes  i  Hotellet;  Bøgerne  vejes  og  an- 
slaas  til  at  udgøre  11  Pakker. 

7.  April.  Asadullah  kommer  sammen  med  en  Hammal 
(Lastdrager),  der  medbringer  en  Bunke  Trækasser  af  forskel- 
lig Størrelse. 

8.  April.  Asadullah  kommer  med  Voksdugspapir  og  Lærred. 

9.  April.  Kl.  8\'2  Form.  kommer  Asadullah  med  Træuld  etc. 
Han  medbringer  en  Snedkerdreng.  Mit  Toiletværelse  omdan- 
nes til  Snedkerværksted.  Kasserne  skæres  itu,  formindskes 
eller  forstørres  i  Overensstemmelse  med  Bøgernes  Format. 
Bøger,  Kasser  og  Emballage  vejes.  Det  viser  sig,  at  der  bliver 
14  Kasser.  Kasserne  gøres  i  Stand  og  sømmes  til.  Arbejdet 
varer  uden  Afbrydelse  —  Mellemmad  spises  paa  Stedet  —  til 
Kl.  5  Eft.  Da  Kasserne  skal  forsegles,  lover  Asadullah  at  gaa 
paa  Bazaren  og  lade  skære  et  Signet  til  mig  med  mit  Navn 
paa  Persisk.  Jeg  skriver  Adresse  paa  de  14  Kasser. 

10.  April.  Festdag.  Profetens   Datter  Fatimas  Dødsdag. 

11.  April.  Kl.  9  Form.  kommer  Asadullah  med  Signetet. 
Imod  min  udtrykkelige  Ordre  har  han  ladet  mit  Navn  med 
latinske  Bogstaver  anbringe  i  Randen;  det  tager  sig  grimt  ud,  og 
Navnet  er  lidt  forkert  skrevet.  Han  maa  paa  Bazaren  igen  for 
at  faa  Signetet  lavet  om.  Derefter  kommer  han  med  en  Ham- 
mal,  der  bringer  Kasserne  til  Tolden.  Et  stort,  forfaldent  Lo- 
kale, Loftet  belagt  med  Fliser,  hvoraf  flere  sønderslaaede;  itu- 
slagne  Ruder,  tildækkede  med  Brædder  og  forhenværende  Bu- 
tiksskilte. Her  erklærer  man,  at  Kasserne  er  for  skøre,  de  kan 
ikke  modtages  til  Forsendelse.  Og  det  var  endda  Postvæsenets 
egen  Emballør,  der  havde  besørget  Emballagen!  En  Snedker- 
dreng  hentes.  I  et  Hjørne  af  Toldlokalet  etableres  Snedker- 
værksted, Træ  skaffes  tilveje.  Kasserne  tømres  om.  Gulvet  flv- 
der  med  Spaaner.  Kl.  12  Middag  lukkes  Tolden.  En  Hammal 
hidkaldes  og  bringer  alle  Kasserne  tilbage  til  Hotellet.  Asa- 
dullah og  Snedkerdrengen  arbejder  uafbrudt  i  mit  Toiletvæ- 
relse til  Kl.  9  Aften.  Det  hele  maa  laves  om,  da  Træets  forøgede 
Tykkelse  nu  bevirker,  at  flere  af  Kasserne  bliver  for  tunge. 
Sluttelig  maa  en  af  Bøgerne  tages  ud,  den  kan  ikke  komme 
med  i  nogen  af  Kasserne.  Adresse  skrives  paa  de  omlavede 
Kasser. 

12.  April.  En  Hammal  bringer  tidlig  paa  Formiddagen  Kas- 
serne paa  Tolden.  Asadullah  og  jeg  følger  med.  To  af  Kas- 
serne aabnes  for  Toldkontrollens  Skyld,  Indholdets  Art  kon- 

stateres.  Lærredet  skæres  til  ved  Toldlokalets  Disk.  En  hid- 
kaldt Dreng  hjælper  Asadullah  med  at  sømme  det  udenpaa 
Kasserne.  Hver  Kasse  omvindes  med  Staaltraad,  der  forsynes 
med  Toldvæsenets  Plombe.  Tolden  lukker  Kl.  12.  Asadullah 
gaar  paa  Bazaren  for  at  hente  Signetet  og  købe  et  Stearinlys, 
medens  jeg  gaar  i  Nasiriegaden  og  køber  tre  Stænger  Lak. 
Tolden  aabnes  efter  Middagspausen,  og  nu  begynder  Forseg- 
lingen. Hver  Pakke  forsynes  med  henimod  20  Segl.  Et  Par 
Toldfunktionærer,  der  deltager  i  Arbejdet,  lader  bringe  Te. 
Da  den  paa  Kasserne  anbragte  Adresse  nu  er  skjult  af  Lær- 
redsemballagen,  skal  den  skrives  paany,  uden  paa  Lærredet. 
Det  sker  paa  den  Maade,  at  en  Toldfunktionær  dypper  en  Klud 
i  en  gammel  Sardindaase  fyldt  med  Vand  og  fugter  Lærredet 
paa  den  øverste  Side,  hvorpaa  jeg  skriver  Adressen  paa  det 
fugtige  Lærred  med  en  specielt  dertil  indrettet  Blækstift. 
Nummer  skal  skrives  paa  hver  Pakke,  hvorfor  Operationen 
med  den  vaade  Klud  gentages.  Man  bringer  røde  Sedler  og 
en  stor  Klisterpotte.  To  Mand  dypper  Fingrene  i  Klisteret  og 
gnider  det  paa  Sedlernes  Bagside,  saa  at  det  flyder  ud  over 
Disken.  Asadullah  modtager  de  med  Klister  forsynede  Sedler 
og  klæber  én  paa  hver  Pakke.  Et  Dokument  med  stort  Segl 
udfærdiges  for  6  Kran  5  Shahi.  Færdig  med  Tolden.  Vi  van- 
drer over  Gaarden  ind  i  Postkontoret,  hvor  en  Ekspedient  (eu- 
ropæisk klædt,  men  uden  Krave  og  Flip)  udleverer  mig  en 
Bulletin  og  5  enslydende  Tolddeklarationer  til  hver  Pakke,  ialt 
84  Skriftstykker,  der  skal  udfyldes.  Det  tager  mig  nøjagtigt  en 
Time.  Kl.  5  lukker  Postkontoret. 

13.  April.  Kl.  9  Form.  møder  Asadullah  og  jeg  paa  Postkon- 
toret. Hver  enkelt  Pakke  vejes,  den  respektive  Vægt  noteres 
paa  Adressebrevene,  og  jeg  noterer  den  videre  paa  de  70  Told- 
deklarationer. En  Ekspedient  bringer  Te.  Hver  Pakke  forsy- 
nes med  et  trykt  Nummer.  Asadullah  og  Drengen  fra  den  for- 
rige Dag  lægger  sig  ned  paa  Gulvet  og  begynder  at  skære  Sæk- 
kelærredet til.  Det  lægges  løst  om  Pakkerne.  Man  bringer  mig 
et  Blækhus  og  en  Pensel,  for  at  jeg  kan  male  hver  enkelt  Pak- 
kes Nummer  udenpaa  det  tilhørende  Sækkelærred.  Med  Assi- 
stance af  Drengen  syr  Asadullah  Sækkelærredet  om  de  fjorten 
Pakker  med  Seglgarn  ved  Hjælp  af  en  Sadelmagemaal.  Der- 
efter erlægges  Betalingen  for  Forsendelsen:  217  Kran.  Færdig. 

Tamam  shud,  el-hamdulillah!  Samlet  Udgift  for  Transporten 
med  Kasser,  Lærred,  Voksdiigspapir,  Træuld,  Sækkelærred, 
Lak,  Lys,  Afgift  til  Toldvæsen,  Arbejdsløn,  Hammaler,  Drikke- 
penge, Afgift  til  Toldetiketter,  Plombering,  Dokument  med 
Segl  etc.  etc:  309  Kran  11  Shahi  eller  107  Kroner  dansk. 

Under  alt  dette  havde  jeg  foretaget  det  næste  vigtige  Skridt 
i  mine  Rejseforberedelser;  jeg  havde  antaget  en  Tjener.  Fru 
Hadviger  erklærede  paa  min  Forespørgsel,  at  hun  kendte  en 
ung  Mand,  som  hun  kunde  anbefale  i  denne  Egenskah.  Han 
havde  tjent  hos  en  af  Direktørerne  for  Sporvejsselskabet, 
men  var  bleven  afskediget,  da  denne  havde  giftet  sig  og  ikke 
længere  havde  Brug  for  ham.  Han  havde  imidlertid  de  bedste 
Anbefalinger  fra  sit  tidligere  Herskab,  og  Hr.  Lanteri  sagde 
god  for  ham  i  alle  Maader.  Dagen  efter  min  Samtale  med  Fru 
Hadviger,  kom  den  unge  Mand  i  sit  fineste  Puds,  ledsaget  af 
sin  Svigerfader,  der  ligeledes  anbefalede  ham  paa  det  bedste. 
Hans  Navn  var  Lutfullah.  Han  var  en  Tyrker  fra  Azerbeidjan 
—  hvor  Hovedmængden  af  Befolkningen  er  tyrkisk  — ,  men 
var  kommen  til  Teheran  som  Barn  og  havde  siden  opholdt  sig 
dér  til  Stadighed.  Dog  havde  han  en  Gang  før  haft  Ansættelse 
som  Rejsetjener,  saa  at  han  forstod  sig  paa  de  Pligter,  der 
vilde  komme  til  at  paahvile  ham  hos  mig.  Da  han  forøvrigt 
gjorde  et  ganske  tiltalende  Indtryk,  fæstede  jeg  ham  for  en 
Maaned  for  10  Tumaner  foruden  Kosten. 

Jeg  fastsatte  Afrejsen  til  den  21.  April.  Den  19.  kom  der 
Bud  fra  Hr.  Molitor,  at  Tcharvadarspørgsmaalet  var  ordnet. 
En  Tcharvardar  skulde  møde  hos  mig  om  Formiddagen  d.  21. 
med  to  Heste  og  et  Muldyr.  En  Hammal  bragte  mig  Feltmøble- 
mentet samt  en  Sadel  og  en  Mafrash,  som  jeg  havde  lejet  hos 
Postvæsenet.  Sadlen  var  en  saakaldt  Kosaksadel  af  den  Slags, 
som  Perserne  bruger,  d.  v.  s.  polstret  og  forsynet  med  en  op- 
staaende  Kant  for  og  bag.  En  Mafrash  bestaar  af  to  store,  brede 
Poser,  lavede  af  kasserede  Tæpper  og  bestemte  til  at  rumme 
Bagagen;  de  fyldes  saaledes,  at  de  holder  hinanden  i  Ligevægt, 
og  anbringes  én  paa  hver  Side  af  Lastdyret.  Lutfullah  begyndte 
sin  Tjenervirksomhed  med  at  gaa  paa  Bazaren  og  gøre  Ind- 
køb. Det  var  et  helt  lille  Køkkenudstyr,  der  viste  sig  at  være 
nødvendigt:  en  Samovar,  to  Gryder,  en  Stegepande,  en  Behol- 

der  til  Gløder,  en  Tepotte,  en  emailleret  Kop  og  et  Par  do.  Tal- 
lerkener o.  s.  V.,  desuden  en  Lampe  —  indrettet  til  Stearinlys 
efter  samme  Princip  som  en  Asp'sk  Cyklelygte  —  med  til- 
hørende Lys  og  en  lille  Forsyning  af  Trækul,  endelig  en 
Khurdjin,  d.  v.  s.  en  Tværsæk  til  at  opbevare  alle  Sagerne  i. 
Til  mig  selv  anskaffede  jeg  et  Par  af  de  lette,  behagelige,  hvide, 
persiske   Sommersko,    de   saakaldte   Give. 

Om  Eftermiddagen  skulde  Postmesteren  i  Semnan  have  be- 
søgt mig.  I  hans  Sted  kom  en  Kontorchef  fra  Postvæsenet  og 
meddelte  mig,  at  Postmesteren  havde  faaet  Forfald.  Kontor- 
chefen, der  var  en  meget  beleven  Mand  og  stærkt  interesseret 
baade  i  videnskabelige  og  politiske  Spørgsmaal,  blev  hos  mig 
en  halv  Times  Tid.  Efter  at  vi  havde  talt  løseligt  om  det  ene 
og  det  andet,  spurgte  han  mig,  om  jeg  ikke  ogsaa  interesserede 
mig  for  persiske  Religionsforhold,  og  specielt  om  jeg  kendte 
noget  til  Behaismen,  og  han  afslørede  sig  snart  som  en  Behai. 
Jeg  var  meget  glad  over,  at  Lejligheden  til  at  komme  i  nær- 
mere Berøring  med  denne  ejendommelige  persiske  og  langt 
ud  over  Persiens  Grænser  udbredte  Sekt  her  tilbød  sig  af  sig 
selv.  Jeg  havde  nemlig  allerede  spekuleret  en  Del  paa,  hvor- 
ledes jeg  skulde  finde  Behaier  og  ogsaa  forhørt  mig  desangaa- 
ende  hos  flere  af  mine  Bekendte  paa  Hotellet,  men  uden  Re- 
sultat. Nu  laa  Vejen  til  Behaieme  aaben  for  mig;  Kontorchefen 
var  rede  til  ved  min  Tilbagekomst  fra  Semnan  at  bringe  mig  i 
Forbindelse  med  Behai-Menighedeme,  hvor  jeg  kunde  faa  alle 
ønskede  Oplysninger  om  Læren  og  muligvis  ogsaa  faa  Lejlig- 
hed til  at  erhverve  et  og  andet  Behai-Haandskrift. 

Først  den  følgende  Dag  aflagde  Postmesteren  i  Semnan  mig 
en  fransk  Visit.  Han  stod  i  Begreb  med  at  rejse  med  Posten  til 
Semnan,  hvor  han  saaledes  vilde  ankomme  nogle  Dage  før 
jeg  og  være  i  Stand  til  at  tage  imod  mig  og  være  mig  til  Tje- 
neste. Jeg  takkede  ham  paa  Forhaand.  Da  Postmesteren  var 
gaaet,  begav  jeg  mig  til  Imperial  Bank,  som  jeg  var  saa  heldig 
at  træffe  aaben.  Det  er  nemlig  ikke  noget,  der  hænder  hver 
Dag.  For  det  første  er  Banken  lukket  om  Fredagen,  fordi  det 
er  Muhammedanernes  ugentlige  Hviledag,  og  naturligvis  ogsaa 
om  Søndagen  af  Hensyn  til  de  Kristne.  Dernæst  er  der  lukket 
alle  de  muhammedanske  Helligdage,  d.  v.  s.  Muhammeds  og 
hans  Datters  og  de  tolv  Imamers  og  Gud  ved  hvor  mange 

andre  hellige  Mænds  Fødsels-  og  Dødsdag  foruden  nogle 
Nouruzdage,  Muharrems- Sørgedagene  o.  s.  v.,  fremdeles  alle 
de  kristne  Helligdage  samt  de  Dage,  paa  hvilke  det  engelske 
og  formodentlig  ogsaa  det  persiske  Kongehus'  Medlemmer  hol- 
der Fødselsdag.  Men  denne  Dag  var  Banken  altsaa  aaben.  Jeg 
hævede  Penge,  deponerede  mit  Akkreditiv  i  Banken  og  vendte 
hjem  til  Hotellet  med  300  Kran  i  Sølv.  Man  maa  endnu  bestan- 
dig indrette  sig  paa  denne  besværlige  Maade  med  Poser  fulde 
af  Sølvpenge,  naar  man  begiver  sig  paa  Rejse  i  Persien.  Gan- 
ske vist  har  Imperial  Bank  Ret  til  at  udstede  Seddelpenge,  men 
Banken  har  indført  den  mærkelige  Ordning,  at  hver  Seddel 
bærer  et  Stempel,  der  begrænser  dens  Gyldighed  til  den  eller 
den  bestemte  By  i  Persien.  Naturligvis  kan  man  ogsaa  i  andre 
persiske  Byer  faa  en  saadan  Seddel  vekslet  mod  en  Opgæld, 
men  paa  Landet  er  det  vanskeligere,  og  paa  sine  Steder  her- 
sker der  vel  ogsaa  endnu  en  vis  Mistro  til  Papirpenge. 

Om  Eftermiddagen  brød  et  voldsomt  Uvejr  løs.  Til  Akkom- 
pagnement af  Torden  og  Lynild  brasede  en  Hagelbyge,  som 
jeg  aldrig  har  set  Mage  til,  ned  over  Teheran.  Hagl  saa  store 
som  Pebernødder  hakkede  Blade  og  Kviste  af  Træerne  og  laa 
snart  som  et  hvidt  Tæppe  over  Gaarden. 

Imidlertid  pakkede  jeg  mine  Sager  sammen.  Alt,  hvad  der 
var  fornødent  til  en  tre  Ugers  Rejse,  samlede  jeg  i  den  ene 
Kuffert,  medens  jeg  lod  den  anden  blive  tilbage  paa  Hotellet. 
Revolveren  blev  underkastet  et  Eftersyn,  ikke  fordi  jeg  ven- 
tede at  faa  Brug  for  den,  men  det  var  jo  altid  betryggende  at 
have  den  med,  og  der  kan  ogsaa  tænkes  Situationer,  hvor  det 
er  gavnligt,  at  andre  ved,  at  man  har  en  saadan  Genstand  i 
sin  Lomme.  Men  da  jeg  lukkede  min  Ammunitionsæske  op, 
gjorde  jeg  den  triste  Opdagelse,  at  Patronerne  ikke  passede. 
De  faldt  igennem  Løbene  saa  hurtigt,  jeg  stak  dem  ind. 
Hvad  havde  jeg  saa  ud  af  alt  det  Besvær  og  alle  de  Genvordig- 
heder, jeg  havde  døjet  for  den  Revolvers  Skyld!  Min  første 
Tanke  var  naturligvis  at  lade  Revolveren  blive  tilbage;  men 
den  Kuffert,  jeg  efterlod  paa  Hotellet,  var  stoppet  saa  fuld,  at 
det  var  vanskeligt  at  faa  Plads  til  Revolveren  uden  at  pakke  det 
hele  om.  Oveni  laa  et  Par  store,  nylig  indkøbte  Haandskrifter 
og  fyldte  op.  Og  saa  valgte  jeg  at  tage  den,  som  jeg  mente. 

unyttige  Skyder  med.  Den  skulde  nu  alligevel  komme  til  Nytte, 
men  ganske  vist  paa  en  anden  Maade,  end  jeg  havde  tænkt. 

Den  21.  April,  Afrejsens  Dag,  oprandt.  Jeg  opgjorde  mit 
Regnskab  paa  Hotellet,  medens  Lutfullah  indkøbte  Proviant, 
lidt  fersk  Kød,  Kartofler,  Mel  og  Smør,  Sukker  og  Te.  Bord, 
Stol  og  Seng  blev  anbragt  i  den  ene  Mafrash-Pose,  Kufferten 
og  tre  Flasker  Vin  fra  Hotellet,  indsvøbte  i  Hr.  Molitors  Kelim, 
i  den  anden.  En  Time  over  den  fastsatte  Tid  kom  Tcharvada- 
ren  med  Dyrene,  men  i  Stedet  for  to  Heste  og  et  Muldyr  havde 
han  to  Muldyr  og  en  Hest;  den  anden  Hest  havde  Saar  og 
var  derfor  bleven  kasseret  af  Postvæsenets  Tjener,  som  havde 
ført  Forhandlingerne  med  Tcharvadaren.  Den,  som  Tcharva- 
daren  nu  mødte  med,  var  heller  ikke  altfor  præsentabel;  rad- 
mager var  den,  og  i  Hulheden  over  Øjnene  kunde  man  med 
Lethed  faa  en  Tommelfinger  ind,  og  desuden  slog  den  Hjul 
med  det  ene  Bagben  under  Gangen,  Lutfullah  vilde  absolut 
ordne  det  saaledes,  at  han  tog  Hesten,  og  jeg  fik  det  ene  Mul- 
dyr, der  var  i  nogel  bedre  Stand,  og  jeg  gik  ind  paa  Arrange- 
mentet. Først  senere  røbede  han  for  mig,  at  han  havde  opda- 
get, at  Hesten  havde  et  stort,  stinkende  Saar  paa  Ryggen. 

Saa  satte  Lutfullah  sig  til  Hest,  skrævende  over  sin  Khurdjin 
med  Køkkentøjet,  jeg  besteg  mit  Muldyr,  Tcharvadaren  red 
i  Forvejen  paa  et  Æsel  ved  Siden  af  Muldyret  med  Bagagen, 
og  saaledes  holdt  vi  vort  Udtog  af  Teheran,  fulgte  af  alle  Kvar- 
terets Tiggere  med  „Mademoiselle"  i  forreste  Række. 


VIII 

MED  KARAVANE  GENNEM  DE  KASPISKE  PORTE 

Livet  i  Karavanserajerne.  Shah  Abdelazims  Helligdom.  Gennem  Ødemarken 
i  Alexander  d.  Stores  Fodspor.  „Saltlandsbyen",  Den  store  Saltørken.  Borg- 
ruinen i  Lasgird.  Folkelig  Dæmontro.  Ankomsten  til  Semnan. 

Det  var  et  minderigt  historisk  Land,  jeg  skulde  ride  igen- 
nem. Ruten,  der  laa  foran  os,  var  den  ældgamle  Karavanvej 
fra  Rai  til  Khorasan  og  Transoxanien.  Ad  denne  Vej  drog 
Alexander  den  Store,  da  han  forfulgte  den  slagne  Perser- 
konge. Ad  samme  Vej  forfulgte  Araberne  den  sidste  Sasa- 
nidekonge,  og  mange  andre  Erobrere  har  gennem  Aarhun- 
dreder  fulgt  denne  Rute,  der  sluttelig  hjemsøgtes  af  de  vilde 
turkmenske  Røvere,  indtil  Russerne  ved  at  underlægge  sig 
Turkestan  bragte  disse  Razziaer  til  Ophør.  Talrige  forfaldne 
Borge  paa  Ruten  Teheran-Semnan-Meshhed  vidner  endnu 
om  hine  Ufredens  Tider. 

Den  første  Dagtur  paa  en  Karavanrejse  gøres  i  Reglen  tem- 
melig kort,  fordi  Mennesker  og  Dyr  skal  vænne  sig  lidt  til  An- 
strængelserne.  Vort  første  Dagsridt  blev  endmj  kortere,  end 
Bestemmelsen  var,  da  det  i  Løbet  af  Eftermiddagen  faldt  i 
med  en  tæt  Regn.  Vi  naaede  da  ikke  længere  end  til  Shah  Ab- 
delazim,  eller  som  dets  egentlige  Navn  lyder,  Shahzade  Abdel- 
azim.  Endepunktet  for  Persiens  eneste  Jærnbane,  smaa  halv- 
anden Mil  fra  Teheran.  Her  omtrent  laa  det  gamle  Rai,  men 
de  sparsomme  Levninger  af  det  zoroastriske  Mediens  religiøse 
Centrum  gemmer  sig  nu  i  Jordens  Skød  under  Kornmarker 
og  Enge. 

I  Shah  Abdelazim  lærte  jeg  for  første  Gang  Livet  i  et  Kara- 
vanseraj  at  kende.  Alle  Karavanserajerne  er  indrettede  paa 
samme  Maade:  fire  enetages  Længer  omkring  en  kvadratisk 
Gaard.  Over  Porten,  der  hæver  sig  over  det  øvrige  Kompleks, 
hejses  om  Aftenen  en  Lygte  paa  en  Stang.  Alle  Rummene  aab- 
ner  sig  ud  til  Gaarden.  De  adskiller  sig  nærmest  kun  fra  det 


HELLIGDOMMEN  I  SHAH  ABDKLAZIM. 
Set  fra  Taget  af  et  Karavanseraj. 

almindelige  Begreb  om  en  gammeldags  Fangecelle  derved, 
at  Døren,  hvis  en  saadan  overhovedet  findes,  aldrig  kan  luk- 
kes og  aldrig  slutter  tæt.  Fire  sværtede  Vægge,  i  Reglen  uden 
Vinduer,  et  sodet  Loft  og  et  ujævnt  Lergulv,  det  er  alt,  hvad 
Cellen  byder  paa.  Ved  den  ene  Væg  findes  et  Ildsted,  hvor 
Rejsende  efter  Rejsende  har  kogt  sin  Mad,  saa  at  Luften  i 
Cellen  altid  er  mættet  med  Sod.  I  Gaarden  hersker  et  broget 
Liv.  Dyrene  belæsses  og  aflæsses.  Hø  lægges  frem  til  dem, 
Smaa  Grupper  af  Rejsende  og  Karavanførere  sidder  omkring 
paa  Platformen  udenfor  Cellerne,  grupperede  om  et  stort  Fad 
sur  Mælk  med  alskens  Grøntsager  i  eller  rygende  en  Tchibuk, 
der  gaar  paa  Omgang.  En  eller  anden  stemmebegavet  Æsel- 
driver synger  en  monoton  Elskovsvise.  Lutfullah  har  ikke 
mange  ledige  Stunder.  Først  skal  Gulvet  helst  fejes,  inden  man 
tager  Rummet  i  Besiddelse,  og  Skarnet  dynges  sammen  i  en 
Krog.  Saa  tages  Mafrashen  af  Muldyret,  Feltmøblementet  stil- 
les op.  Vand  hentes,  enten  i  selve  Karavanserajet  eller  fra  en 
eller  anden  Beholder  i  Byen,  og  saa  begynder  Madlavningen, 
der  under  de  primitive  Forhold  er  et  meget  langvarigt  Stykke 
Arbejde.  Endelig  skal  Trækullene  i  Glødebeholderen  ved  flit- 
tige Armsving  bringes  i  Glød  til  Samovaren,  for  at  man  kan 
faa  den  uundværlige  Te.  Om  Natten  lægger  Lutfullah  sig  død- 
træt til  Hvile  paa  sin  Frakke  lige  indenfor  Døraabningen. 

Den  berømte  Helgengrav-Moské  er  Shah  Abdelazims  Ho- 
vedattraktion, d.  V.  s.  for  de  Rettroende.  For  de  Vantro  er  ikke 
blot  Adgangen  til  selve  Moskéen  spærret,  men  de  faar  end  ikke 
Lov  til  at  komme  i  de  Gader,  der  støder  op  til  Helligdommen. 
Jeg  havde  skimtet  Toppen  af  Moskéens  Kuppel  bag  ved  Ba- 
zaren,  og  hen  paa  Eftermiddagen  vovede  jeg  mig  ud  i  Gadens 
bundløse  Ælte  og  hen  til  Bazaren  for  at  prøve  paa  ad  denne 
Vej  at  komme  Helligdommen  paa  nærmere  Hold.  Men  jeg  var 
ikke  kommen  ret  langt  frem  paa  Bazaren,  før  jeg  blev  stand- 
set af  Fodgængerne,  der  erklærede,  at  der  „var  ingen  Vej  for 
Europæere",  og  jeg  blev  nødt  til  at  vende  om  med  uforrettet 
Sag.  Ved  en  senere  Lejlighed,  da  jeg  i  klart  Vejr  besøgte  Shah 
Abdelazim,  tog  jeg  fra  Toppen  af  Karavanserajets  Tag  et  Fo- 
tografi af  Moskéen  med  dens  forgyldte  Kuppel  og  Minareter. 

Den  følgende  Morgen  var  Lutfullah  oppe  allerede  ved  4- 
Tiden  for  at  lave  Te.  Da  vi  startede  i  det  første  Gry,  var 
Karavanen  vokset.  Flere  persiske  Rejsende  havde  sluttet  sig 


102 

til,  deriblandt  en  af  Guvernøren  Emir-i-Azams  overordnede 
Tjenere,  en  høflig  og  beleven  Mand,  der  red  paa  sit  Æsel, 
bevæbnet  med  en  stor  Bomuldsparapl3\  Vor  Tcharvadar  havde 
yderligere  taget  en  Del  forskellige  Varer  med,  saa  at  vor  Ka- 
ravane nu  talte  ca.  12  Dyr.  I  Spidsen  gik  et  stort,  smukt  Æsel 
med  sin  Byrde  paa  Ryggen,  Det  bar  en  stor,  dybt  rungende 
Klokke  i  et  med  Konkylieornamenter  forsynet  Baand  om 
Halsen  og  følte  sig  øjensynlig  stolt  af  sin  Førerstilling.  Det 
kendte  Vejen  til  Punkt  og  Prikke,  og  de  andre  Dyr  fulgte 
troligt  bag  efter.  Kun  et  enkelt  af  Muldyrene  havde  Unoder; 
naar  det  vejrede  en  Kornmark  i  Nærheden,  passede  det  sit 
Snit  et  Øjeblik,  naar  Tcharvadaren  ikke  passede  paa,  og  saa 
benede  det  af  det  bedste  det  havde  lært,  med  sine  Pakker  og 
Kasser  paa  Ryggen,  hen  i  Kornmarken,  og  inden  Tcharvadaren 
med  høje  Raab:  „Umm!  umm!"  fik  gennet  det  ud,  havde  det 
altid  rapset  et  Par  gode  Mundfulde.  Vi  passerede  mange  saa- 
danne  grønne  Byg-  og  Hvedemarker  og  en  hel  Del  smaa 
Landsbyer;  i  nogle  af  disse  var  alle  Husene  bygget  sammen 
med  en  lang  Lermur  ud  imod  Vejen,  idet  Lerkuplerne,  der 
hvælvede  sig  over  Muren,  antydede,  hvor  den  ene  Bolig 
hørte  op,  og  den  anden  begyndte.  Hist  og  her  kom  vi  forbi 
Opiumsmarker,  hvor  de  hvide  Valmuer  stod  i  tætte  Rækker. 
Men  sluttelig  flød  alt  ud  i  Regntykning  og  Bedrøvelighed. 
Regnen  sivede  fra  oven  ned  i  mine  Fedtlæderstøvler,  og  Regn- 
frakkens dryppende  Skøder  sjaskede  mig  om  Benene.  Den 
sorte  Farve  paa  Kosaksadlen  og  Tøjlen  opløstes  og  smittede 
af,  saa  at  jeg  nær  aldrig  havde  faaet  Farven  af  Hænderne 
igen.  Tilsidst  søgte  vi  Ly  i  Karavanserajet  i  Khatunabad  efter 
en  Dagsmarche,  der  atter  var  kortere,  end  den  efter  Planen 
skulde  være.  Vi  var  kun  komne  4  Farsakh  videre  den  Dag. 
Ordet  Farsakh  er  det  gammelpersiske  Parasang,  og  dette  Vej- 
maal  har  holdt  sig  til  den  Dag  idag.  En  Farsakh  er  imellem 
V4  og  1  dansk  Mil,  men  den  er  ikke  nogen  helt  konstant  Stør- 
relse. Formodentlig  betegner  Ordet  egentlig  saa  lang  en  Di- 
stance, som  en  Hest  normalt  tilbagelægger  i  Skridt  i  en  Time, 
derfor  er  Farsakherne  kortere  paa  vanskeligt  Terræn  end  paa 
flad  Slette  uden  Forhindringer.  Man  plejer  ikke  at  dele  Far- 
sakherne; man  taler  ikke  om  4V2  Farsakh,  men  om  4  store 
eller  5  smaa  Farsakh, 

Paa  Rejsens  tredje  Dag,  d.  23.  April,  er  Vejret  helt  fint.  Vi 
har  en  lang  Marche  for  os.  Til  en  Begyndelse  passerer  vi 
Landsby  efter  Landsby  med  friske,  grønne  Kornmarker,  heg- 
nede af  lave  Lermure.  Vi  er  i  Veramin-Distriktet,  Teherans 
Kornkammer.  Allerede  den  foregaaende  Dag  havde  vi  pas- 
seret en  Mængde  stride  Vandløb,  men  denne  Dag  var  det  vel 
henved  et  halvt  hundrede  Vandløb,  der,  opsvulmede  af  For- 
aarets  Regnskyl,  krydsede  vor  Vej.  Vi  maatte  stadig  gøre  Om- 
veje for  at  finde  de  Steder,  hvor  Strømmen  var  lettest  at  pas- 
sere, men  endda  gik  Vandet  ofte  Æslerne  til  Bugen,  og  dets 
Fart  var  saa  stærk,  at  man,  naar  man  red  over  Strømmen  og 
saa  Vandet  glide  bort  under  sig,  uvilkaarlig  havde  en  For- 
nemmelse af,  at  man  blev  skyllet  bort. 

Vi  holdt  et  kort  Frokosthvil  i  et  Kahvekhane  i  Landsbyen 
Sherifabad.  Ordet  „Kahvekhane"  betyder  „Kaffehus",  og  det 
giver  den  Rejsende  den  kulturhistoriske  Oplysning,  at  Kaffe 
i  ældre  Tider  har  været  den  almindelige  Drik  i  Persien,  som 
den  er  i  Tyrkiet  og  andre  orientalske  Lande.  Nu  er  Forholdet 
imidlertid  anderledes.  Perserne  drikker  meget  lidt  Kaffe,  men 
saa  meget  desto  mere  Te,  og  i  de  Kahvekhane'er,  der  findes 
paa  Karavanruterne,  finder  man  altid  Teen  parat  paa  Samo- 
varen, medens  Kaffe  ikke  kan  opdrives.  Efter  at  have  nydt 
Te,  Brød  og  Ost  i  Sherifabad  fortsætter  vi  vor  Vej,  forbi  nogle 
Lunde,  hvorfra  en  bedøvende  Balsamduft  slaar  os  imøde,  og 
ud  paa  den  store  Biaban.  Den  begrænses  til  Venstre  af  Bjær- 
gene,  Elburzbjærgenes  sydligste  Udløbere,  som  vi  stadig  har 
temmelig  nær,  men  til  de  andre  Sider  strækker  Ødet  sig,  saa 
vidt  Øjet  rækker.  Ispend'ens  uregelmæssigt  voksende  Totter 
er  det  eneste  Tegn  paa  Liv  i  denne  Natur.  Der  er  noget  trøs- 
tesløst ved  de  uendelige  stenede  Flader,  men  tillige  noget  be- 
tagende over  disse  frie  Vidder  og  denne  Uberørthed.  Aartu- 
sind  efter  Aartusind  har  Karavanerne  vandret  ad  denne  na- 
turlige, aldrig  af  Menneskehaand  anlagte  Vej,  langs  de  samme 
Bjærge,  gennem  den  samme  Ødemark,  set  ud  over  det  samme 
uJForanderlige  Landskab  og  lagt  sig  til  Hvile  om  Nætterne  un- 
der lignende  Forhold  som  vi.  Karavanerne  kommer  og  gaar, 
men  Biabanen  bliver  —  og  forbliver  til  alle  Tider  den  samme. 
Under  denne  ensformige  Marche  gennem  det  mægtige,  triste 
Øde  forstaar  man  først  fuldt  og  helt  den  Tone  af  resigneret, 

lidt  sentimental  Pessimisme,  der  gaar  igennem  Orientens  Digt- 
ning. Man  forstaar  hvorledes  Karavanrejsen  atter  og  atter  bli- 
ver Symbolet  paa  den  usselig  korte  Mennesketilværelse,  som 
naar  f.  Eks.  den  arabiske  Digter  Abul-Atahija,  der  levede  ved 
Harun  ar-Rashids  Hof,  synger: 

Ak,  ingen  i  dette  Hus,  hvor  vi  dvæler, 

et  blivende  Bosted  fandt. 
Her  flji;ted  de  ind  alt  Flok  efter  Flok, 

mens  Dage  og  Nætter  svandt. 
Der  kom  Karavaner  til  Huset  og  søgte 

for  sig  og  Kamelerne  Ly; 
de  hviled  sig  kun  en  stakket  Stund, 

og  saa  drog  de  bort  paany. 

Eller  Karavanrejsen  bliver  Billedet  paa  den  sidste  Færd 
over  i  det  Ukendte,  som  i  dette  Digt  af  den  persiske  Epigram- 
digter Omar  Khajjam: 

Frisk  Mod,  min  Ven,  stat  op  og  hold  din  Sorg  i  Ave, 
hvert  Livsens  Aandedrag  du  en  Gang  fik  som  Gave. 
Imorgen  skal  vi  bryde  op  fra  Gildeshallen, 
med  sj'^-ti  Seklers  Karavane  skal  vi  trave. 

Efterat  vi  har  passeret  de  Steder,  hvor  Vandløbene  lægger 
os  særlig  slemme  Hindringer  i  Vejen,  plejer  jeg  hver  Dag  i 
de  kølige  Morgentimer  at  staa  af  Muldyret  og  spasere  en 
Milsvej  eller  to  gennem  Ørkenen,  hvad  der  hurtig  bringer 
mig  langt  forud  for  Karavanen.  Dyrene  gaar  nemlig  regel- 
mæssig kun  i  Skridt,  og  det  er  meget  trættende  at  ride  7 — 9 
Timer  i  det  langsomst  mulige  Tempo.  Det  gør  helt  godt  at 
faa  strakt  Benene  lidt,  og  det  gør  ikke  noget,  at  jeg  efter- 
haanden  kommer  saa  langt  i  Forvejen,  at  jeg  helt  taber  Ka- 
ravanen af  Sigte;  Vejen  er  ikke  til  at  tage  Fejl  af,  den  er 
betegnet  ved  Sporene  af  utallige  Generationer  af  Mennesker 
og  Dyr,  og  udenfor  de  større  Hovedbyer  paa  Ruten  krydses 
den  ikke  af  andre  Veje.  Forøvrigt  er  Ørkenen  aldeles  ikke 
mennesketom.  Vi  møder  stadig  smaa  Karavaner  som  vor  egen 
og  enkelte  Vandringsmænd  med  Stav  i  Haand  og  Bagagen 
bunden  sammen  i  en  Bylt.  Det  er  jo  Vejen  til  det  hellige 
Meshhed,  det  helligste  af  alle  Valfartsteder  i  Persien,  og  de 
allerfleste  af  de  Folk,  vi  træffer,  er  fromme  Pilgrimme,  der 

drager  til  eller  fra  Meshhed.  En  Gang  støder  vi  paa  en  hel 
stor  Karavane  af  shiitiske  Arabere,  mørke,  tavse  og  alvor- 
lige Mænd,  hyllede  i  deres  maleriske  Burnuser.  De  er  komne 
langvejs  fra  og  har  været  Maaneder  undervejs  for  at  naa  til 
de  hellige  Steder.  Europæiske  Rejsende  har  talt  og  skrevet 
meget  om  Fanatismen  hos  disse  Meshhed-Pilgrimme,  om 
Karavanserajer,  hvor  Europæere  blev  afviste,  fordi  de  fromme 
Valfartsrejsende  ikke  vilde  bo  under  Tag  med  dem,  o.  s.  v. 
Jeg  kan  kun  sige,  at  jeg  for  mit  Vedkommende  ikke  har  haft 
noget  Tilfælde  af  den  Art  og  overhovedet  aldrig  mødte  Fana- 
tisme eller  fjendtligt  Sindelag  hos  Meshhed-Pilgrimmene.  En 
Aften  kom  en  saadan  Pilgrim  paa  et  Karavanseraj  hen  til 
mig  og  overrakte  mig  med  en  høflig  Selam  et  Stykke  Nabat 
(en  Slags  hvid  Kandis),  som  var  indviet  i  Helligdommen  i 
Meshhed,  og  som  derfor  skulde  bringe  mig  Lykke.  Han  fik 
en  Kran  for  sin  Opmærksomhed  og  f jærnede  sig  under  mange 
Velsignelser. 

Mod  Slutningen  af  en  lang  og  ret  anstrængende  Dagsmarche 
paa  7  Farsakh  ser  vi  en  Række  lave  Bjærge  dukke  op  til 
Højre.  Vi  naar  endelig  den  smilende  Landsby  Eivan-i-keif 
(d.  e.  „Velbefindendets  Borg"),  der  ligger  paa  begge  Sider  af 
en  Strøm,  som  er  temmelig  bred,  men  ikke  dybere,  end  at 
Dyrene  kan  vade  over  den.  Fodgængere  har  en  smal,  vippende 
Planke  at  balancere  over  paa.  Jeg  faar  det  bedste  Værelse  i 
Karavanserajet,  et  højt  beliggende  Rum  med  to  Vinduer  ud 
imod  Floden  og  et  malerisk  Vue  over  Bydelen  paa  den  an- 
den Bred,  men  det  trækker  fælt,  og  jeg  søger  Tilflugt  for 
Natten  i  et  skummelt  Hul  ved  Siden  af.  Lidt  efter  kommer 
Lutfullah  med  en  ynkelig  Mine.  I  Haanden  holder  han  de 
sørgelige,  knuste  Rester  af  tre  Æg,  som  jeg  skulde  have  haft 
til  Frokost  den  næste  Dag.  „Sahib,"  siger  han,  „Katten  har 
spist  Æggene.  Den  Skarns  Kat!  Skal  jeg  lede  den  op  og  slaa 
den  med  en  Stok?" 

Vi  staar  op  i  Nattens  Mulm  og  starter.  I  den  dæmrende  Dag 
ser  vi  Bjærgene  til  Venstre  og  Bjærgene  til  Højre  nærme  sig 
hinanden  og  lukke  sig  sammen  foran  os.  Vi  passerer  et  Stykke 
halvt  udtørret  Saltsump  og  rider  saa  ind  mellem  Bjærgene  ad 
det  saakaldte  Serdarra-Pas.  Det  er  de  berømte  „kaspiske  Por- 
te", som  Alexander  drog  igennem  for  mere  end  2200  Aar  si- 

den.  Passagen  gennem  Passet  varer  i  omtrent  to  Timer  og 
frembyder  ingen  Besværligheder.  Stigningen  er  ikke  betyde- 
lig. Bjærgene  er  iøvrigt  til  begge  Sider  lave  og  byder  med 
deres  nøgne  og  golde  Stenmasser  ikke  noget  særlig  pittoresk 
Skue.  Saa  er  vi  igen  ude  paa  Biabanen,  der  efterhaanden 
faar  et  mere  og  mere  øde  Præg.  Ispenden  vokser  sparsom- 
mere, Stenene  ligger  tættere,  hist  og  her  træder  Saltflager 
frem  i  Jordskorpen.  Men  foran  os  ligger  endnu  et  frodigt 
Distrikt  med  flere  Landsbyer  tæt  ved  hinanden.  Det  er  Di- 
striktet Khar,  Oldtidens  Choarene.  Her  slaar  vi  os  ned  for 
Natten  i  Landbyen  Kishlak,  der  kan  glæde  sig  ved  en  ual- 
mindelig stor  og  prægtig  Abambar.  Det  er  et  Vandbassin,  hvor 
Vandet  fra  Bjærgene  opsamles  og  holdes  køligt  hele  Som- 
meren igennem  ved  Hjælp  af  en  høj,  sukkertopformet,  trin- 
delt Overbygning. 

Kishlak  var  det  yderste  Punkt  paa  Meshhed-Ruten,  hvortil 
det  af  de  svenske  Officerer  organiserede  Gendarmeri  var  naaet 
frem.  Men  forøvrigt  var  Vejen  ogsaa  længere  fremme  fuld- 
kommen sikker.  En  af  de  stedlige  Gendarmer  udfrittede  mig, 
medens  jeg  foretog  en  ensom  Vandring  gennem  Landbyen, 
interesseret  om  min  Person  og  min  Rejses  Formaal,  og  dt. 
jeg  lidt  efter  stod  og  betragtede  Abambaren  og  nogle  Gede- 
flokke,  der  blev  drevet  gennem  Gaden,  blev  jeg  tiltalt  af  en 
aldrende  Mand,  der  øjensynlig  hørte  til  Byens  Matadorer,  og 
som  ogsaa  var  nysgærrig  efter  at  vide,  hvor  jeg  stammede 
fra,  og  hvad  jeg  søgte  i  disse  Egne,  hvor  der  saa  sjældent 
kommer  Firengier.  Til  min  Overraskelse  erklærede  han,  at  han 
godt  vidste,  at  der  var  et  fjærnt  Land,  som  hed  Danmark. 
Hvad  min  Rejses  Formaal  angik,  saa  havde  jeg  allerede  mær- 
ket, at  min  Forklaring,  at  jeg  vilde  studere  Semnani-Dialek- 
ten,  blev  modtaget  med  stedse  mere  Skepsis,  jo  længere  jeg 
kom  bort  fra  Teheran;  man  kunde  ikke  godt  tænke  sig,  at 
selv  en  Europæer  kunde  være  saa  taabelig  at  foretage  en 
besværlig  Rejse  for  at  undersøge  et  komisk  Bondemaal.  Der- 
for plejede  jeg  gærne  at  fortælle,  at  jeg  drog  til  Semnan  for 
at  besøge  den  nye  Postmester,  der  var  min  gode  Ven. 

I  Kishlak  gik  Madlavningen  endnu  langsommere  og  besvær- 
ligere end  sædvanlig  for  Lutfullah,  da  han  ikke  havde  andet 
Brændsel   end   de   elendige   tørre   Ørkenplanter,   der  knitrer 


FRA  LANDSBYEN  KISHLAK. 
Den  store  Abambar  (Vandopsamlingssted).  Nedgang  til  Abambaren  til  Højre  i  For- 
grunden: Vandbassinet  findes  under  Pyramidebygningen,  der  tjener  td  at  holde 

Vandet  køligt. 

Det  nordligste  Hjørne  af  Desht-i-kevir,  den  store  Saltørken. 


107 

og  sprutter  i  Ilden  som  tør  Lyng.  Vor  Proviantforsyning  fik 
imidlertid  her  en  kærkommen  Tilvækst.  Vor  Tcharvadar 
havde  faaet  Tilbud  om  et  Lam  og  spurgte  mig,  om  vi  skulde 
være  halvt  om  det,  hvad  jeg  naturligvis  med  Glæde  gik  ind 
paa.  Lammet  blev  slagtet  og  parteret.  Det  blev  11  Kran  (ca. 
3,50  Kroner)  for  hver. 

Inden  vi  startede  til  den  næste  Dagsmarche,  skulde  vi  sørge 
for  vor  Vandforsyning.  Jeg  plejede  hver  Dag  at  fylde  min 
Feltflaske  med  kogt  Vand  fra  Samovaren.  Paa  Rejser  i  Per- 
sien skal  man  nemlig  overhovedet  undgaa  at  drikke  ukogt 
Vand  af  Hensyn  til  den  af  den  almindelige  Urenlighed  føl- 
gende Smittefare.  Men  fra  Kishlak  maatte  vi  medføre  hele 
vort  Vandforbrug  for  den  følgende  Dag,  da  vi  vidste,  at  vi 
i  vort  næste  Nattekvarter,  Deh-i-nemek,  ikke  kunde  faa  an- 
det end  modbydeligt  Brakvand. 

Lidt  før  Kl.  6  om  Morgenen  red  vi  ud  af  Kishlak.  Lige  ved 
Udkanten  af  Byen  skulde  vi  over  en  Mudderpøl  paa  en  god 
halv  Alens  Dybde.  Plask!  Dér  ligger  et  Muldyr  med  sin  Byrde 
lige  midt  i  Pølen.  Alle  larmer  og  skraaler  i  den  højeste  Dis- 
kant, som  Persere  altid  gør,  naar  et  uventet  Uheld  indtræffer, 
og  skælder  hverandre  og  Dyrene  ud  for  „Peder-sukhte".  De 
mudderdrivende  Vareballer  spændes  af,  Muldyret  rejses,  Far- 
ten fortsættes,  og  de  oprørte  Sind  falder  til  Ro.  Vejen  er  ret 
besværlig.  Vi  skal  over  et  temmelig  bredt  Flodleje,  delt  i 
mange  Strømme,  hvor  der  maa  krydses  ud  og  ind.  Efter  at  vi 
har  passeret  Landsbyen  Abidin,  bliver  Terrænet  mere  og  mere 
goldt.  Vi  nærmer  os  det  nordligste  Hjørne  af  den  vældige 
Saltørken,  der  strækker  sig  i  Centrum  af  Persien,  fra  Meshhed- 
Vejen  sydpaa  lige  til  Jezd.  Desht-i-kevir  kaldes  den.  Vi  pas- 
serer Strækninger  af  hvidgraa  Saltjord,  vekslende  med  Step- 
per, og  længere  borte  i  Syd  strækker  den  saltmættede  Jord 
sig  Mil  efter  Mil  ligesom  i  parallele,  hvide  Striber,  der  glitrer 
og  flimrer  i  Sollyset  med  en  underlig,  død  Glans.  Det  var  den 
mest  øde  og  triste  Dagsmarche  paa  hele  Turen,  og  Marchens 
Endepunkt,  Deh-i-nemek,  passede  godt  ind  i  dette  knugende 
Indtryk  af  Goldhed.  Navnet  betyder  „Saltlandsbyen",  og  Ste- 
det bærer  dette  Navn  med  Rette.  Det  Brakvand,  som  Beboerne 
maatte  klare  sig  med,  var  af  en  saadan  Beskaffenhed,  at  det 
vilde  have  gjort  den  bedste  Te  udrikkelig  for  enhver,   der 

ikke  var  vant  dertil  fra  Barnsben.  Man  kunde  knap  nok 
vaske  sig  deri;  Snavset  flød  blot  sammen  i  klæbrige  Klumper, 
som  næsten  ikke  var  til  at  skylle  af. 

Lutfullah,  der  var  redet  i  Forvejen  med  Tcharvadaren  for 
at  undersøge  Forholdene,  var  kommen  til  det  Resultat,  at  Ka- 
ravanserajet  ikke  var  et  værdigt  Opholdssted  for  mig,  og  havde 
derfor  skaffet  mig  et  Værelse  i  et  Kahvekhane  lige  overfor. 
Hyggeligt  var  der  nu  ikke.  I  den  Dør,  der  førte  ind  til  KafTe- 
stuen,  manglede  der  et  stort  Stykke  af  Dørfyldingen.  To  an- 
dre Døre,  der  vendte  ud  til  Vejene,  var  fulde  af  Revner  og 
Sprækker  og  kunde  kun  lukkes  ved,  at  man  stak  et  bøjet 
Søm  gennem  en  foroven  anbragt  Kæde  ind  i  et  Hul  i  Muren. 
Jeg  forsøgte  at  tage  mig  en  Middagslur,  men  hindredes  i  at 
falde  i  Søvn  af  Myriader  af  Fluer.  En  Vandring  i  Landsbyen 
var  heller  ikke  oplivende.  Jeg  fik  det  Indtryk,  at  Halvdelen 
af  Landsbyen  laa  i  Ruiner.  I  Persien  reparerer  man  overho- 
vedet ikke  Husene.  Naar  et  Hus  begynder  at  falde  sammen 
—  det  er  næsten  altid  først  Taget,  der  opløses  af  Regnen  og 
.skrider  ind  — ,  forlader  Beboerne  det  og  kliner  et  andet  Ler- 
hus op  i  Nærheden,  medens  Ruinen  faar  Lov  til  at  ligge,  ind- 
til den  smuldrer  hen. 

Fra  „Saltlandsbyen"  til  Byen  Lasgird  har  vi  den  næste 
Dag  en  lang  Tur  paa  7  store  Farsakh.  Afsted  glider  vi  gennem 
det  store  Øde.  Diskanten  fra  Dyrenes  Bjælder  blander  sig 
med  Bastonerne  fra  det  førende  Æsels  Klokke  til  en  Musik, 
der  er  ligesaa  enstonig  som  de  Melodier,  Tcharvadarens  Folk 
synger  for  at  forkorte  Tiden.  Bliver  en  af  de  Rejsende  søvnig, 
lægger  han  sit  Hoved  ned  paa  Æslets  Hals,  trækker  Kappen 
op  over  Hovedet  til  Beskyttelse  mod  den  svidende  Sol  og  so- 
ver trygt  med  et  Ben  dinglende  paa  hver  Side  af  Æslet.  Til 
Afveksling  faar  vi  et  Tordenvejr,  der  kun  varer  kort,  men 
gør  et  imposant  ][;idtryk  i  Ørkenlandskabet.  Bjærge  forude. 
Vejen  fører  tilvejrs,  vi  passerer  først  en  lav  Bjærgrække,  vi- 
dere over  ode,  kløftede  Klipper.  Paa  den  anden  Side  ligger 
et  Kahvekhane,  hvor  vi  gør  et  lille  Holdt  og  nyder  Te,  Brød 
og  Ost.  Saa  sætter  vi  i  Trav  for  at  naa  Trosset,  som  har  fort- 
sat sin  Vej.  Det  kniber  lidt  for  mit  dovne  og  stivbenede  Mul- 
dyr. Atter  op  over  kløftede  og  furede  Bjærge.  Vi  passerer  en 
stor  Have,  omgærdet  med  en  fin,  hvid  Lermur  og  forsynet 

med  en  elegant  Port.  Saa  bliver  Vejen  stejlere,  vi  skal  op  over 
den  næste  Fjældmur,  ad  en  snæver  Sti,  der  bugter  sig  lune- 
fuldt ud  og  ind.  En  Bjærgstrøm  løber  ved  Siden  af  Stien  et 
Stykke  Vej,  men  forsvinder  atter.  Saa  rider  vi  i  Gaasegang 
gennem  et  helt  Galleri  af  naturlige  Gange,  der  skærer  sig  ind 
i  de  lave  Klippemure,  naar  opover  Kammen,  og  her  ser  vi 
Byen  Lasgird  ligge  et  Stykke  fremme  paa  Sletten,  der  breder 
sig  foran  os  med  fjærne  Bjærge  til  alle  Sider. 

Byens  Navn  gemmer  endnu  Mindet  om  dens  parthiske  Stif- 
ter, en  af  de  gamle  Konger  ved  Navn  Vologeses;  Lasgird  er 
nemlig  den  moderne  Form  for  Oldtidens  Vologesokerta.  Op 
over  Landsbyens  Haver  rager  en  Kolos  af  en  gammel,  af  Ler 
opført  Fæstning,  hvor  i  sin  Tid  alle  Indbyggerne  kunde  søge 
Ly,  naar  de  frygtede  turkmenske  Bander  nærmede  sig  paa 
deres  Hærgningstogter.  Dens  eneste  Indgang  lukkedes  med  en 
vældig  Stenblok,  der  drejede  sig  paa  to  Tapper.  Nu  ligger 
Fæstningen  i  Ruiner.  I  henved  et  halvt  Aarhundrede  har  den 
ikke  været  i  Brug.  Men  endnu  bærer  dens  Ydermure  ejendom- 
melige Spor  fra  de  Tider,  da  den  var  beboet;  Latrinerne  aab- 
nede  sig  nemlig  udad  fra  Bygningens  øvre  Etager. 

I  Selskab  med  Emir-i-Azams  Tjener  aflagde  jeg  Ruinen  et 
Besøg.  Vi  gik  igennem  Døraabningen,  forbi  Stenblokken,  der 
endnu  hvilede  paa  sine  Tapper,  ind  i  det  Indre,  der  bestod  af 
en  Mængde  Celler  i  flere  Etager,  grupperede  om  forskellige 
Gaarde. 

Til  Opholdet  i  Lasgird  knytter  sig  for  mig  en  anden  Erin- 
dring. Der  gik  en  ung  Mand  og  bar  Vand  ude  i  Karavan- 
serajets  Gaard.  Jeg  saa,  at  han  bestandig  rystede  over  hele 
Legemet,  og  da  jeg  tænkte,  at  han  havde  Feber,  vilde  jeg  give 
ham  noget  Kinin.  Jeg  kaldte  derfor  paa  Manden  og  spurgte, 
om  han  var  syg.  Han  gav  det  overraskende  Svar,  at  han  ry- 
stede, ikke  af  Feber  og  Sygdom,  men  af  Skræk,  fordi  han  for 
syv  Aar  siden,  da  han  færdedes  ude  i  Biabanen,  havde  mødt 
en  Djinn,  en  ond  Aand,  tæt  ved  et  Vandløb. 

„Hvorledes  saa  Djinnen  ud?"  spurgte  jeg,  „lignede  den  en 
Mand  eller  en  Kvinde?" 

„Den  lignede  en  Mand,  —  og  den  lignede  en  Kvinde." 

„Hvor  kunde  du  se  den,  da  det  var  mørk  Nat?" 

„Jeg  hørte  Lyden  af  den  i  Vandet?" 

Jeg  indvendte,  at  Lyden  jo  kunde  være  kommen  af,  at  et 
eller  andet  var  faldet  i  Vandet,  og  spurgte,  hvorledes  han  over- 
hovedet kunde  vide,  at  der  var  Djinner  til,  naar  han  ikke 
havde  set  dem.  Jo,  det  vidste  han  ganske  bestemt,  for  det  stod 
i  Bøgerne. 

Den  nerveødelagte  Mand  gik  videre  med  sine  Vand- 
spande, og  jeg  vendte  mig  til  Lutfullah  og  spurgte  ham,  om 
han  ogsaa  troede  paa  Djinner.  Ja,  det  gjorde  han  da  rigtignok, 
og  han  havde  ogsaa  selv  set  dem.  For  de  Læsere,  der  har  glæ- 
det sig  over  Victor  Hugos  prægtige  Digt  „les  Djinns",  kan  det 
maaske  have  sin  Interesse  at  se,  hvorledes  Folketroen  i  Per- 
sien udmaler  sig  disse  Væsener.  De  har  ikke  Menneskefødder, 
men  Klove  ligesom  Køerne,  fortalte  Lutfullah.  De  viser  sig 
kæmpehøje  for  dem,  der  frygter  dem,  men  naar  man  frygtløs 
nærmer  sig  dem,  bliver  de  ganske  smaa.  Lutfullah  antydede 
med  Haanden  en  Højde  af  en  halv  Alen  fra  Gulvet.  De  lever 
af  Pilau,  Mast  og  Brød  og  al  anden  menneskelig  Føde.  De  er 
dødelige,  men  man  ser  aldrig  deres  Lig,  fordi  de  andre  Djin- 
ner bærer  dem  bort.  En  Gang  da  han  opholdt  sig  i  Zendjan, 
var  han  gaaet  ud  i  en  Have  om  Natten,  og  her  havde  han  set 
10  eller  20  eller  maaske  50  Djinner,  der  legede,  dansede,  spil- 
lede og  havde  Lys  tændt;  de  holdt  Bryllupsfest.  Men  Lutf- 
ullah var  ikke  bange,  for  han  havde  en  Spade  paa  Skuldren, 
og  Djinnerne  frygter  for  Jærn.  Han  gik  roligt  henimod  dem, 
og  saa  forsvandt  hele  Spøgeriet.  Djinnerne  er  aabenbart  nær- 
mest en  Slags  Drilleaander.  En  Mand  mærker  om  Natten,  at 
han  bliver  overhældt  med  skoldende  hedt  Vand;  det  er  Djin- 
ner, der  over  deres  ondskabsfulde  Kunster.  Der  var  en  Mand, 
hvis  Søn  skulde  have  Bryllup.  Faderen  havde  derfor  købt  en 
ny,  fin  Klædning  til  ham.  En  Aften  gik  Manden  ud  i  Biabanen, 
hvor  han  havde  saaet  Byg  og  nu  skulde  grave  en  Kanal  for  at 
tilføre  Udsæden  Vand.  Dér  fik  han  Øje  paa  en  Djinn,  der 
havde  hans  Søns  fine  Klædning  paa.  I  en  Fart  anbragte  han 
sin  lerede  Haand  paa  Ryggen  af  Djinnen,  men  faldt  derpaa 
i  Afmagt  af  Skræk.  Først  den  næste  Morgen  kom  han  til  sig 
selv  igen  og  vendte  hjem.  Men  da  Sønnen  skulde  have  sin  nye 
Dragt  paa  til  Bryllupet,  sad  Mærket  af  Faderens  lerede  Haand 
paa  Ryggen  af  Frakken.  Saaledes  ynder  Djinnerne  at  laane 
Menneskers  Sager,  men  leverer  altid  det  laante  tilbage  igen. 

Der  var  ogsaa  en  Købmand,  som  havde  mange  Heste,  og  som 
maatte  opleve,  at  en  Djinn  førte  3 — 4  af  hans  bedste  Dyr  ud 
i  Biabanen  og  her  tumlede  saaledes  med  dem,  at  de  kom 
magre  og  syge  tilbage. 

Kunde  det  ikke  tænkes,  spurgte  jeg,  at  Djinnerne  kun  eksi- 
sterer i  Fantasien,  men  ikke  i  Virkeligheden?  Ja,  derom 
kunde  han  kun  sige,  at  naar  man  troede  paa  dem,  saa  man 
dem,  og  troede  man  ikke  paa  dem,  saa  man  dem  ikke.  Men 
han  troede  altsaa  paa  dem  og  havde  derfor  ogsaa  set  dem, 
men  de  blev  bange  og  forsvandt,  da  han  kom  efter  dem  med 
Spaden. 

Medens  Djinnerne  ikke  stræber  Menneskene  efter  Livet,  saa 
er  Forholdet  anderledes  med  Ghulerne.  Disse  onde  Ørken- 
aander  forfølger,  dræber  og  fortærer  Mennesker,  som  færdes 
i  Ørkenen. 

Der  er  endnu  et  Par  Arter  af  overnaturlige  Væsener,  nemlig 
Perter  eller  Perizader  og  Diver  eller  Divzader.  Perizaderne 
ligner  menneskelige  Væsener,  de  er  skønne  og  bærer  Fjer  lige- 
som Fuglene,  men  er  i  Almindelighed  usynlige  for  Menne- 
skene. Divzader  ligner  ogsaa  Mennesker,  men  er  kæmpestore 
og  har  Horn  i  Panden.  De  er  i  Modsætning  til  Perizaderne  til- 
bøjelige til  at  gøre  Fortræd;  kun  den,  der  ejer  en  Talisman, 
er  ikke  blot  beskyttet  mod  deres  Ondskab,  men  de  er  ogsaa 
tvungne  til  at  tjene  ham.  *) 

En  Del  af  dette  lille  Kursus  i  folkelig  Dæmonologi  gav  Lutf- 
ullah  mig  tidligt  den  følgende  Morgen,  da  vi  paa  Grund  af 
en  voldsom  Regn  var  nødte  til  at  holde  os  uvirksomme  i  vor 
Celle.  Ved  6-Tiden  hørte  Regnen  op,  men  det  varede  endnu 


*)  Det  vilde  føre  foi'  vidt  her  at  gaa  nærmere  ind  paa  disse  overnaturlige 
Væseners  Oprindelse  og  Udvikling  i  Folketroen.  Kun  saa  meget  skal  jeg  be- 
mærke til  Orientering,  at  Ferier  (eller  Perizader,  „Peri-Børn",  Feer)  og  Diver 
(Divzader,  „Div-Børn",  Trolde)  er  af  gammeliransk  Oprindelse;  i  Zoroastrier- 
nes  hellige  Bøger  er  begge  Arter  af  Dæmoner,  de  mandlige  Diver  og  de  kvinde- 
lige Ferier,  onde  af  Natur  og  hører  til  Ahrimans  Hjælpere.  Ghulen  er  en  fan- 
tastisk Skabning,  hvori  Ørkenens  Uhygge  og  Rædsel  ved  Nattetid  har  faaet 
Udtryk.  Den  er  arabisk  af  Oprindelse.  I  Djinnen,  som  Perserne  ligeledes  har 
laant  fra  Araberne,  men  hvis  Navn  stammer  fra  Latin  (genius),  er  vistnok 
Forestillinger  fra  forskellige  Sider  smeltet  sammen.  Den  arabiske  Djinn  sva- 
rer imidlertid  i  sit  Væsen  til  den  persiske  Div,  medens  Djinnen  hos  Perserne 
er  bleven  til  en  Drilleaand.  En  anden  Art  overnaturlige  Væsener  af  arabisk 
Oprindelse,  de  saakaldte  Nasnaser,  som  ifolge  E.  G.  Browne  endnu  eksiste- 
rer i  persisk  Folketro,  vilde  LutfuUah  ikke  kendes  ved. 

længe,  inden  Tcharvadaren  gav  Tegn  til  Opbrud.  Lutfullah 
og  jeg  var  rejsefærdige,  men  Tcharvadaren  var  ikke  til  at 
finde,  og  hans  Folk  havde  ingen  Besked  faaet.  Da  Klokken 
var  bleven  9,  og  jeg  endnu  ikke  kunde  faa  at  vide,  hvornaar 
det  var  Meningen,  at  vi  skulde  starte,  lod  jeg  Lutfullah  pakke 
Bord  og  Stol  ud  af  Mafrashen  igen  og  gøre  en  kold  Frokost  i 
Stand.  Saa  maatte  Tcharvadaren,  der  imidlertid  endelig  havde 
faaet  Dyrene  frem  og  Ladningerne  spændt  paa,  til  Gengæld 
vente,  til  jeg  var  færdig  med  Frokosten.  Endelig  kom  vi  da  af- 
sted ved  10-Tiden.  Den  første  Del  af  Vejen  var  et  slemt  Pløre, 
men  Solen  var  nu  kommen  frem,  og  Jorden  tørrede  rask.  Vi 
kom  igennem  en  Landsby  ved  Navn  Surkhe  med  et  smukt 
beliggende  Kahvekhane.  Lidt  forbi  de  sidste  Huse  i  Lands- 
byen laa  midt  paa  Vejen  Resterne  af  en  forulykket  Diligence, 
hvis  eneste  tiloversblevne  Hjul  stak  dybt  ned  i  Dyndet.  Tchar- 
vadaren oplyste,  at  Vognen  var  strandet  dér  for  to  Maane- 
der  siden.  At  fjærne  et  saadant  Vrag  falder  ikke  Persere 
ind.  Der  er  jo  Plads  nok  i  Ødet  til,  at  man  kan  ride  udenom. 
Snart  viser  Semnan  sig  for  vore  Blikke  som  en  lang  grøn 
Stribe  i  Horisonten.  Der  er  dog  endnu  over  3  Farsakh  dertil. 
Men  paa  det  sidste  Stykke  af  Vejen  skridter  Dyrene  godt  ud, 
og  hen  paa  Eftermiddagen  naar  vi  Haverne  og  Begravelses- 
pladserne udenfor  Byen.  Det  Bælte  af  Haver,  der  strækker  sig 
udenom  Semnan,  syntes  aldrig  at  skulle  faa  Ende.  Det  tog  os 
tre  Kvarter  at  komme  igennem  det  og  naa  frem  til  Regerin- 
gens og  Statsinstitutionernes  Bygningskompleks,  der  gemmer 
sig  bag  en  særlig  Mur.  Gennem  en  monumental  Port  af  ny  Da- 
to, med  en  Frise  foroven  forestillende  Nationalhelten  Rustems 
frygtelige  Kamp  med  den  hvide  Div,  saaledes  som  Begivenhe- 
den er  skildret  i  Firdausis  udødelige  Epos,  red  vi  paa  Rejsens 
syvende  Dag  ind  ad  Alleen,  der  fører  til  Regeringsbygningen 
og  Posthuset.  Jeg  vilde  nemlig  først  og  fremmest  opsøge  Post- 
mesteren for  at  raadføre  mig  med  ham  angaaende  min  Ind- 
kvartering. Men  midt  i  Alleen  havde  en  persisk  Gentleman 
med  et  Par  Tjenere  taget  Opstilling  for  at  modtage  mig.  Det 
var  en  Udsending  fra  Viceguvernøren  over  Semnan  og  Omegn, 
Hadji  Hishmet-i-Leshger,  som  havde  faaet  det  Hverv  at  led- 
sage mig  ind  i  Regeringsbygningen  og  anmode  mig  om  at  op- 
slaa  min  Bolig  dér,  saa  længe  det  behagede  mig  at  dvæle  i 

Semnan.  Man  førte  mig  ind  i  en  Slags  Havestue,  hvor  en  af 
Viceguvernørens  Vezirer,  en  Herre  i  sort  Aba,  befandt  sig. 
Han  hilste  forekommende  paa  mig  og  bad  mig  tage  Plads. 
Vi  udvekslede  de  sædvanlige  persiske  Høflighedsformler  og 
snakkede  Hdt  om  Vind  og  Vejr,  hvorefter  Herren  i  den  sorte 
Aba  beordrede  en  Tjener  til  at  vise  mig  de  to  Værelser  i  Re- 
geringsbygningen, som  jeg  kunde  vælge  imellem.  Det  ene  af 
disse  Rum  viste  sig  at  være  en  stor  Sal  med  tre  smalle  Fløj- 
døre, der  aabnede  sig  ud  til  en  mindre  Gaard;  Fløjdørene  var 
egentlig  beregnede  til  at  bære  Glasruder,  men  Glasset  mang- 
lede. Det  andet  Værelse,  der  vendte  ud  til  samme  Gaard,  var 
betydeligt  mindre;  det  havde  kun  én  Fløjdør,  der  vel  ogsaa 
manglede  Ruder,  men  Rudeaabningerne  var  udfyldte  med 
Træplader,  saa  at  man  ved  at  lukke  Fløjdøren  kunde  skaffe 
sig  Kølighed,  naar  Solen  stod  paa,  og  Ly  for  Kulden  om  Nat- 
ten. Uden  at  betænke  mig  valgte  jeg  det  sidste  Værelse.  Straks 
efter  indfandt  et  Par  Tjenere  sig  med  et  stort  Tæppe,  hvormed 
de  dækkede  Gulvet,  og  medens  Lutfullah  var  i  Færd  med  at 
stille  Feltmøblementet  op,  kom  der  en  Forespørgsel  fra  Vice- 
guvernøren,  om  jeg  trængte  til  Aftensmad.  Lutfullah  svarede, 
at  vi  havde  alt,  hvad  vi  behøvede.  I  Stedet  sendte  man  mig  en 
Samovar  med  fin  Te. 

Straks  efter  kom  Postmesteren  for  at  hilse  paa  mig  og  til- 
byde mig  et  Værelse  i  Posthuset.  Hvis  jeg  vilde,  kunde  jeg 
flytte  derind  den  næste  Morgen.  Jeg  afslog  Tilbudet  med  Tak; 
jeg  kunde  jo  ikke  modtage  det  uden  at  støde  Viceguvernøren. 
Den  Aften  gik  jeg  tilsengs  med  den  behagelige  Bevidsthed, 
at  Rejsens  Anstrængelser  var  forbi  foreløbig.  Ganske  vist 
havde  jeg  ikke  et  blødt  og  yppigt  Leje  at  lægge  mig  til  Hvile 
paa;  mit  hele  Sengeudstyr  bestod  af  to  Rejsetæpper  —  hvad 
der  ingenlunde  var  for  meget,  for  Nætterne  var  endnu  kølige, 
—  og  en  sammenrullet  Ulster  til  Hovedpude.  Men  man  lærer 
at  være  nøjsom  paa  en  Karavanrejse. 


IX 

PAA  GÆSTERI  HOS  VICEGUVERNØREN  OVER  SEMNAN 

Hadji  Hishmet  og  hans  Vezirer.  Dialektstudier  med  Mirza  Agha  Djami. 
Bekendtskaber  i  Semnan.  Tilbagerejsen  til  Teheran.  En  Solopgang  i  Ørkenen. 

Det  var  paa  Foranstaltning  af  Guvernøren  Emir-i-Azam,  at 
jeg  nu  befandt  mig  installeret  i  Byen  Semnans  Divankhane 
som  Hadji  Hishmets  Gæst.  Divankhane'et  bestod  af  en  Række 
Bygninger,  ordnede  omkring  en  større  og  en  mindre  Gaard. 
Den  første  havde  et  stort  Bassin  med  smukke  og  velholdte 
Haveanlæg  omkring.  Her  laa  Viceguvernørens  egen  Bolig, 
udenfor  hvilken  der  var  anbragt  to  lange  og  brede  Bænke, 
hvor  Hadji  Hishmet  plejede  at  holde  Raad  i  den  varme  Aars- 
tid.  Gennem  en  Gang  og  en  stor  Sal,  hvor  Loftet  delvis  var  fal- 
det ned,  kom  man  ind  i  den  mindre  Gaard  med  et  lille,  fir- 
kantet, mosgroet  Bassin  i  Midten  og  belagt  med  Fliser,  mellem 
hvilke  der  voksede  Græs  og  Ukrudt.  Ud  til  denne  Gaard  vendte 
det  Værelse,  jeg  beboede,  og  et  dertil  stødende  lille  Side- 
værelse, der  kun  fik  Lys  gennem  et  lille  Murhul  og  gennem 
DøFen  ud  til  Trapperummet,  hvor  Lutfullah  etablerede  sit 
Køkken.  I  den  anden  Fløj  laa  den  større  Sal,  som  jeg  havde 
vraget;  lige  overfor  denne  fandtes  et  Par  store,  mørke  Rum, 
der  laa  helt  i  Ruiner,  og  Gaardens  fjerde  Side  begrænsedes 
af  en  Mur,  hvor  Kalkpudset  var  faldet  af  i  store  Flager.  Den 
dannede  Skellet  mellem  Divankhane  og  Posthuset. 

Man  er  tidligt  paa  Færde  om  Morgenen  i  Persien.  Alle- 
rede ved  Halvsyvtiden,  inden  jeg  endnu  var  kommen  rigtig  i 
Tøjet,  kom  der  Bud  om,  at  Viceguvernøren  vilde  indfinde  sig 
med  alle  sine  Vezirer  for  at  hilse  paa  mig,  saa  snart  jeg  var 
visibel.  Medens  jeg  fuldendte  mit  Toilette,  fik  Lutfullah  travlt 
med  at  gøre  alt  i  Stand  til  Gæsternes  Komme.  Jeg  havde  kun 
en  eneste  Stol,  min  medbragte  Feltstol.  Nu  var  gode  Raad 
dyre.  Men  Lutfullah  beroligede  mig.  Vezireme  vilde  sætte  sig 

paa  Gulvtæppet,  saa  at  der  kun  behøvedes  en  Stol  til  Vice- 
guvernøren,  og  den  skulde  han  nok  skaffe.  Saa  gik  LutfuUah 
paa  Jagt  i  Regeringsbygningen  efter  en  Stol.  Hans  Efterforsk- 
ninger kronedes  med  Held.  Han  vendte  tilbage  medbringende 
en  Stol  af  umalet  Træ  med  et  Stykke  Tøj  slaaet  fast  med  Søm 
paa  Træsædet.  Dens  ene  Ben  var  en  Gang  gaaet  af  og  blevet 
slaaet  fast  igen  med  et  Stykke  Blik,  men  var  endnu  temmelig 
leddeløst,  men  Lutfullah  mente,  at  Viceguvernøren,  der  var 
vant  til  at  sidde  paa  Stolen,  ogsaa  kendte  dens  Skrøbelig- 
heder. Saa  blev  der  tændt  op  under  Samovaren.  Tekopper 
havde  vi  faaet  fra  Regeringsbygningen. 

Lidt  efter  kom  Hadji  Hishmet,  en  svær,  kraftigt  bygget 
Mand  over  Midalder  med  et  venligt  og  jovialt  Ydre,  ledsaget 
af  sine  Vezirer.  Hadji  Hishmets  Stol  var  bleven  anbragt  paa 
den  Plads,  som  tilkom  Viceguvernøren  ifølge  persisk  Etikette. 
Han  tog  forsigtigt  til  Stolens  skøre  Ben  og  satte  sig,  medens 
Vezirerne,  der  havde  taget  Støvlerne  af  udenfor  Døren,  satte 
sig  i  Kreds  paa  Gulvtæppet.  Ogsaa  Postmesteren  kom  ind  og 
satte  sig  paa  Tæppet. 

Efter  de  sædvanlige  Høflighedsformularer  gik  jeg  lige  til 
Sagen  og  forklarede  Hensigten  med  min  Rejse  til  Semnan.  I 
tidligere  Tider  vilde  man  have  anset  det  for  et  plumpt  Paa- 
skud, der  skulde  dække  over  skumle  politiske  Hensigter,  Snu- 
sen efter  Koncessionsmuligheder  e.  1.  Nu  ved  dannede  Persere 
imidlertid,  at  der  virkelig  findes  Europæere,  der  rejser  rundt 
og  samler  paa  Dialekter,  ligesom  andre  samler  paa  Murbrok- 
ker og  Skaar  af  gamle  Vaser.  Man  ryster  jo  nok  paa  Hovedet 
af  denne  Form  for  Taabelighed,  men  man  —  det  vil  altsaa 
sige  de  oplyste  Persere  —  tvivler  ikke  længere  principielt  om 
Sprogforskernes  Oprigtighed.  Jeg  omtalte  for  Hadji  Hishmet, 
at  hans  Undersaatters  Maal  allerede  før  havde  været  Gen- 
stand for  Opmærksomhed  i  Europa;  jeg  viste  ham  den  en- 
gelske Missionær  Bassetts  Forsøg  paa  en  Fremstilling  af  nogle 
Semnani-Verbers  Konjugation,  som  jeg  havde  bragt  med  for 
at  faa  Eksemplerne  reviderede  og  korrigerede.  Verberne,  der 
var  nedskrevne  med  persiske  Bogstaver,  morede  ham  øjen- 
synlig, og  han  lod  Bassett  gaa  paa  Omgang  blandt  Vezirerne, 
hvoraf  navnlig  én  fandt  Interesse  i  Konjugationerne,  oplæste 
dem  og  gentagne  Gange  gav  Bassett  Attest  for  Korrekthed.  Da 

jeg  saa  overfor  Hadji  Hishmet  udtalte  Ønsket  om  at  komme  i 
Forbindelse  med  en  Semnani,  der  var  kyndig  i  de  gramma- 
tiske Begreber,  pegede  han  paa  den  Mand,  der  havde  oplæst 
Bassetts  Verber,  og  erklærede,  at  denne  Mirza  vilde  være  eg- 
net dertil,  og  at  han  skulde  komme  hver  Dag  og  arbejde  med 
mig,  saa  længe  jeg  ønskede.  Hadji  Hishmet  belærte  mig  om, 
at  Befolkningen  i  hver  af  Landsbyerne  omkring  Semnan  talte 
sin  særlige  Afart  af  Dialekten. 

Da  Viceguvernøren  og  hans  Følge  var  gaaet,  viste  Post- 
mesteren mig  rundt  paa  Posthuset,  hvorefter  jeg  gik  mig  en 
lille  Tur  for  at  se  paa  Byen.  Jeg  gik  ud  af  Statsbygnings- 
Enceintens  Port  og  stod  her  paa  en  stor  aaben  Plads  uden  at 
vide,  i  hvilken  Retning  jeg  skulde  søge  den  egentlige  By.  Jeg 
prøvede  i  forskellige  Retninger,  men  kom  stadig  ud  i  Have- 
kvarterer og  opsatte  sluttelig  videre  Efterforskninger  for  at 
vende  hjem  og  faa  noget  Middagsmad.  Da  jeg  kom  tilbage  til 
mit  Logis,  fortalte  Lutfullah  mig,  at  Hadji  Hishmet  havde 
sendt  mig  en  kogt  Høne  og  ladet  melde,  at  han  betragtede  mig 
som  Gæst  og  vilde  sende  mig  Middagsmad  hver  Dag.  Det  var 
overordentlig  elskværdigt,  men  kunde  jeg  modtage  Tilbudet? 
Lutfullah,  der  foruden  at  være  min  Rejsetjener  tilHge  var  mit 
Nødanker,  hvor  det  drejede  sig  om  Etikettespørgsmaal,  blev 
opfordret  til  at  afgive  sit  Votum.  Han  svarede,  at  det  var  saa- 
ledes  Irans  Sæd  og  Skik;  jeg  maatte  modtage  Tilbudet,  men 
saa  skulde  jeg  til  Gengæld  ved  Afrejsen  have  en  Jadgar,  en 
Erindringsgave,  parat  til  at  lade  overrække  Hadji  Hishmet. 
Her  viste  sig  altsaa  en  ny  Forlegenhed.  Jeg  kunde  ikke  godt 
lade  indkøbe  en  eller  anden  Genstand  paa  Semnans  Bazar 
som  Erindringsgave  til  Viceguvernøren.  Europæere  plejer  ved 
saadanne  LejHgheder  at  give  en  Ting  af  europæisk  Oprindelse. 
Men  jeg  havde  jo  kun  det  allernødvendigste  Rejsetøj  med 
mig.  Om  det  saa  var  min  Rejsekikkert,  der  maaske  til  Nød 
kunde  have  tjent  som  Jadgar,  skønt  den  ikke  var  særlig  værdi- 
fuld, saa  havde  jeg  ladet  den  blive  i  Teheran.  Men  ....  jeg 
havde  jo  Revolveren!  Jeg  trak  den  frem  og  viste  Lutfullah 
den.  Han  mente  nok,  at  den  kunde  bruges  til  delte  Formaal. 
Siden  spurgte  jeg  ogsaa  Postmesteren  til  Raads,  og  Revolve- 
ren fandt  ligeledes  hans  Behag.  Det  var  jo  nok  en  Mangel,  at 
der  ikke  var  Ammunition  dertil,  men  det  kunde  endda  være. 

Og  saa  blev  det  da  bestemt,  at  en  af  Vicegiivernørens  Vezirer 
den  Dag,  jeg  skulde  rejse  fra  Semnan,  højtideligt  skulde  over- 
række min  meget  omtumlede  Skyder  til  sin  Herre. 

Hønen  var  forøvrigt  fortrinlig,  vel  tillavet  med  Røræg  og 
Kartofler.  Der  var  ogsaa  en  Portion  Mast.  Resten  af  Hønen 
blev  gemt  til  Aftensmaaltidet.  Men  noget  efter  kom  Lutfullah, 
der  havde  været  paa  Bazaren,  ind  med  den  tomme  Gryde. 
Ak,  der  var  ogsaa  en  Kat  i  Semnans  Divankhane!  Maaske 
dæmrede  der  i  mit  Inderste  en  svag  Mistanke  til  min  ellers 
altid  tro  og  ærlige  Lutfullah;  men  i  hvert  Fald  forsvandt  en- 
hver Mistanke,  da  jeg  selv  et  Øjeblik  efter  fandt  det  omtalte 
Rovdyr  ifærd  med  at  sætte  ind  igennem  Muraabningen  i  det 
tomme  Sideværelse,  den  eneste  Aabning  i  Lejligheden,  som 
vi  ikke  kunde  spærre.  Fremtidig  maatte  der  passes  bedre  paa. 

Endnu  samme  Eftermiddag  kom  min  Lærer  i  Semnani, 
Mirza  Hadji  Agha  Djami,  og  vi  tog  den  første  Tørn.  Siden  kom 
han  hver  Dag  baade  Formiddag  og  Eftermiddag,  og  vi  ar- 
bejdede ialt  en  4 — 5  Timer  daglig.  Jeg  havde  forinden  Rejsen 
omhyggelig  studeret  alt,  hvad  der  var  skrevet  om  Semnani- 
Dialekten;  det  var  alt  i  alt  ikke  store  Sager.  Jeg  havde  no- 
teret de  mest  iøjnefaldende  Huller  i  de  tidligere  Forskeres 
Fremstilling  af  Semnani-Grammatiken  og  udarbejdet  et 
Skema  med  bestemt  formulerede  Spørgsmaal,  som  jeg  først 
og  fremmest  ønskede  besvarede.  Disse  Forarbejder,  som  re- 
sulterede i,  at  jeg  nogenlunde  vidste,  hvad  jeg  vilde  spørge  om, 
og  hvad  der  var  af  særlig  Vigtighed  for  mig  at  faa  Klarhed 
paa,  lettede  i  høj  Grad  Arbejdet  for  mig  og  forhindrede  me- 
gen ellers  uundgaaelig  Tidsspilde.  Naturligvis  udvidede  jeg 
mit  Spørgeskema  paa  mange  Punkter,  efterhaanden  som  Ar- 
bejdet skred  frem.  Tillige  fik  jeg  nedskrevet  nogle  Semnani- 
Tekster*).  Det  viste  sig  snart,  at  min  Mirza,  skønt  han  var 
hjemme  i  den  persiske  Grammatik,  ikke  havde  Begreb  om 
sin  egen  Dialekts  grammatiske  Bygning,  hvad  der  for  saa  vidt 
ikke  er  til  at  undre  sig  over,  da  Semnanierne  naturligvis  aldrig 
har  faaet  Undervisning  i  deres  Dialekt,  og  Lærebøger  heri  for 
de  Indfødte  ikke  findes.  Derfor  hændte  det  atter  og  atter,  at 


*)  Resultatet  af  mine  Semnani-Studier  foreligger  i  Afhandlingen  „Le  Dia- 
lecte  de  Såmnån",  der  er  udkommen  i  d.  kgl.  danske  Videnskabernes  Selskabs 
Skrifter  (VII  Rk.,  hist.-fil.  Afd.  II.  4). 

Mirza  Agha  Djami  gav  mig  forkert  Besked,  naar  jeg  spurgte 
ham  om  en  eller  anden  grammatisk  Form  paa  Semnani,  og 
jeg  valgte  da  den  Metode,  naar  jeg  vilde  have  et  bestemt  gram- 
matisk Fænomen  undersøgt,  at  lade  ham  oversætte  paa  Sem- 
nani en  Række  Sætninger,  som  indeholdt  det  paagældende 
Fænomen,  og  saa  selv  uddrage  Reglerne  deraf.  Naturligvis 
maatle  det  Materiale,  som  jeg  paa  denne  Maade  samlede,  gen- 
nemgaas  atter  og  atter,  inden  jeg  var  sikker  paa,  at  det  var 
rigtigt  meddelt  og  rigtigt  forstaaet.  Mirza  Agha  Djami  kunde 
undertiden  henfalde  i  en  Art  Slovhed,  særlig  naar  han  havde 
taget  Opium,  og  saa  maatte  jeg  være  paa  min  Post;  saa  talte 
han  ofte  hen  i  Vejret  og  gav  gale  Svar.  Undertiden  kunde  jeg 
ved  Hjælp  af  det  Kendskab,  jeg  allerede  havde  erhvervet  i 
Dialekten  gennem  vort  Arbejde,  paapege  Fejl  i  hans  Svar, 
hvad  der  altid  vakte  hans  store  Forbavselse.  Mirza  Agha 
Djami  var  ikke  nogen  fremragende  Intelligens  og  interes- 
serede sig  heller  ikke  stort  for  Arbejdet,  men  han  lod  sig  taal- 
modigt  krysforhøre  i  Timevis,  naar  han  blot  fik  sin  Te  og 
sine  Cigaretter,  og  denne  ubegrænsede,  resignerede  Taalmo- 
dighed  skylder  jeg,  at  jeg  under  blot  en  Uges  Ophold  i  Semnan 
blev  i  Stand  til  at  samle  et  Materiale,  som  i  Virkeligheden 
overtraf  mine  Forventninger. 

Medens  vi  sad  ved  Arbejdet  den  anden  Dag,  fik  jeg  Besøg 
af  Lægen  Sejjid  Agha  Mutamed  Atibba,  der  interesseret  tog 
Del  i  Besvarelsen  af  mine  Spørgsmaal.  Han  var  et  bedre  Ho- 
ved end  min  Mirza,  og  jeg  benyttede  Lejligheden  til  at  fore- 
lægge ham  nogle  af  de  vigtigste  af  de  Punkter,  jeg  havde  drøf- 
tet med  Mirza,  og  saaledes  at  faa  dennes  Opgivelser  kontrol- 
lerede. Sammenligningen  viste  gennemgaaende  Paalidelig- 
heden  af  Mirza  Agha  Djamis  Meddelelser,  Postmesteren  af- 
lagde ogsaa  Visit.  Efter  Middagen,  der  bestod  af  en  udmærket 
Pilau  fra  Viceguvernørens  Kokken,  gik  Lutfullah  og  jeg  en 
Tur  ud  i  Byen. 

Semnan  er  en  By  af  ret  betydelig  Størrelse.  Herren  i  den 
sorte  Aha,  som  tog  imod  mig  i  Divankhane  ved  min  Ankomst, 
anslog  Indbyggerantallet  til  30.000  i  den  indre  By  og  til  70.000, 
naar  man  medregnede  Kvartererne  udenfor  Murene,  men 
disse  Tal  er  dog  vistnok  betydeligt  overdrevne.  Udover  et  Par 
smukke  Moskéer,  af  hvilke  i  hvert  Fald  den  ene  er  ganske 

GRUPPE  semnanip:re. 

En  Moské  med  Minaret  ses  i  Baggrunden. 


DRENGESKOLE  I  SEMNAN. 
Den  unge  Bestyrer  i  Forgrunden.  I  bageste  Række  ses  Læreren  i  Arabisk. 

moderne,  indeholder  Semnan  ingen  særlige  Seværdigheder. 
Jeg  tog  nogle  Fotografier  under  interesseret  Deltagelse  af  de 
Forbipasserende.  Interessen  steg  til  det  højeste,  naar  jeg 
drejede  et  nyt  Nummer  frem  paa  den  lille,  røde  Rude  bagi 
Apparatet;  man  ventede  aabenbart  at  se  Billedet  træde  frem 
fiks  og  færdigt  her. 

Jeg  aflagde  en  Genvisit  paa  Posthuset,  hvor  jeg  traf  Post- 
mesteren i  Færd  med  at  gaa  ud  i  Selskab  med  en  ung  Mand, 
der  præsenterede  sig  som  Leder  af  og  Lærer  ved  en  Drenge- 
skole. Den  unge  Mand,  der  var  glad  ved  at  faa  en  Lejlighed 
til  at  øve  sit  Franske,  indbød  Postmesteren  og  mig  til  at  bese 
Skolen  med  det  samme.  Fagene  var  Persisk,  Arabisk,  Fransk, 
Aritmetik  og  Geometri,  og  den  unge  Bestyrer,  der  var  uddan- 
net i  Teheran,  underviste  i  de  tre  sidstnævnte  Fag.  Der  var 
dog  kun  ti  Drenge,  der  tog  Undervisning  i  Fransk.  Da  vi 
traadte  ind  i  Skolegaarden,  var  Drengene  netop  i  Færd  med  at 
holde  deres  Bøn.  Der  blev  sat  Bænke  frem  i  Gaarden  og  ser- 
veret Kaffe.  Den  arabiske  Lærer,  en  ualmindelig  smuk,  ældre 
Mand  med  et  udtryksfuldt  Ansigt  og  et  prægtigt  Skæg,  kom  og- 
saa  tilstede  og  deltog  i  Samtalen.  Fra  Skolen  fulgte  jeg  med 
Postmesteren  hjem  til  hans  private  Bolig.  Han  havde  forøvrigt 
endnu  ikke  faaet  sine  Sager  i  Orden.  Postmestrene  blev  me- 
get hurtigt  forflyttede,  fortalte  han,  og  det  skete,  for  at  de 
ikke  skulde  faa  Tid  til  at  gøre  for  mange  Bekendtskaber  og 
derved  forsømme  Posttjenesten.  Selv  havde  han  været  ansat 
i  Asterabad,  dernæst  i  Sari  og  nogle  faa  Maaneder  i  Teheran. 
Hans  Hustru  og  Barn  befandt  sig  endnu  i  Asterabad,  hvor 
Hustruen  havde  en  Landejendom,  hans  Bohave  var  i  Sari, 
hans  øvrige  Sager  i  Teheran.  Jeg  smagte  nu  for  første  Gang 
den  af  Perserne  saa  yndede  Sommerdrik  Dugh,  der  bestaar  af 
sur  Mælk  blandet  med  Vand,  tilsat  med  lidt  Krusemynte  og 
kølet  med  Is.  Det  er  en  ganske  læskende  Drik,  men  jeg  fore- 
trækker Mast,  der  nærmest  svarer  til,  hvad  vi  kalder  oplagt 
Mælk. 

Jeg  havde  ladet  forespørge,  naar  det  var  Hadji  Hishmet  be- 
lejligt at  modtage  mit  Besøg,  og  om  Eftermiddagen,  da  jeg  ar- 
bejdede med  Mirza  Agha  Djami,  kom  der  Bud,  at  det  vilde 
glæde  Viceguvernøren  at  se  mig.  Vi  begav  os  saa  begge  ud  i 
den  store  Gaard,  hvor  Hadji  Hishmet  havde  taget  Plads  paa 

en  af  de  brede  Bænke,  medens  hans  Vezirer  sad  paa  den 
anden.  Han  lod  mig  tage  Plads  ved  sin  højre  Side,  og  der 
blev  bragt  Te.  Lidt  efter  indfandt  sig  to  Sejjider.  Hadji  Hish- 
met  forhørte  sig  om,  hvorledes  Arbejdet  med  Mirza  Agha 
Djami  skred  frem.  Jeg  forklarede  med  faa  Ord  min  Frem- 
gangsmaade,  og  den  ene  af  Sejjiderne  fortalte,  at  den  tyske 
Iranist  Dr.  Mann  for  et  Par  x\ar  siden  havde  udspurgt  ham 
om  Semnani-Dialekten  efter  noget  lignende  Principer. 

Den  følgende  Dag  tog  jeg  Afsked  med  Hadji  Hishmet,  der 
skulde  rejse  til  Surkhe,  hvor  han  havde  sine  Godser  og  Haver. 
Han  ventede  at  komme  tilbage,  inden  jeg  forlod  Semnan,  men 
det  var  ikke  sikkert.  Lutfullah  havde  bragt  i  Erfaring,  at 
Viceguvernøren  plejede  at  tage  sin  Kok  med  paa  sine  Rejser, 
men  at  han  denne  Gang  havde  ladet  ham  blive  i  Semnan  alene 
for  min  Skyld.  For  i  god  Tid  at  have  alt  rede  til  min  egen 
Afrejse  gik  jeg  i  Følge  med  Lutfullah  hen  til  en  Tcharvadar 
og  traf  Aftale  med  ham  om  Befordringen  fra  Semnan  til  Tehe- 
ran. Jeg  saa  paa  hans  Dyr,  sluttede  Kontrakten  og  gav  ham  en 
Del  af  Betalingen  paa  Haanden. 

Dagene  gled  hurtigt  for  mig  med  Arbejde  og  Besøg.  Det 
var  Rosernes  Aarstid.  De  smukke  lyserøde  Muhammedi-Roser 
var  lige  udsprunget,  og  en  skøn  Dag  blev  jeg  oversvømmet 
med  Roser  fra  alle  Kanter.  Først  kom  Lutfullah  paa  Morgen- 
stunden og  præsenterede  mig  en  Rose.  Saa  kom  Mirza  Agha 
Djami  med  en  Rose.  Da  hans  Brødherre,  Hadji  Hishmet,  var 
rejst,  bød  han  sig  selv  til  Gæst  hos  mig  til  Middag,  hvorfor 
Lutfullah  maatte  gaa  hen  til  Kokken  og  anmode  ham  om  at 
lave  en  Portion  ekstra.  Saa  satte  Lutfullah  og  Mirza  sig  lige- 
overfor  hinanden  paa  Gulvtæppet  og  spiste  med  Fingrene 
paa  persisk  Maner.  Om  Eftermiddagen  kom  Hadji  Hishmets 
Abdar  —  den  Tjener,  der  staar  for  Vandforsyningen  —  og 
bød  mig  en  Rose,  idet  han  tilbød  at  vise  mig  rundt  i  Emir-i- 
Azams  store  Have.  Det  var  en  smukt  anlagt  Park,  med  Vand- 
bassiner og  pæne  Buskadser,  men  i  den  nyere  Del  af  Haven 
savnede  man  Skygge.  Den  ældre  Del  havde  højere  Træer  og 
gjorde  i  det  hele  et  hyggeligere  Indtryk.  I  Haven  traf  vi  først 
de  to  Sejjider,  som  jeg  havde  hilst  paa  i  Hadji  Hishmets  Sel- 
skab den  foregaaende  Dag;  senere  stødte  vi  ved  et  af  Bassi- 
nerne paa  en  Gruppe  Spaserende,  hvoriblandt  den  franskta- 

lende  Lærer  og  Chefen  for  Byens  Skattevæsen,  som  indbød 
mig  til  et  Besøg  i  hans  Bureau.  Jeg  begav  mig  derhen  den  føl- 
gende Eftermiddag  og  traf  først  Chefens  Medhjælper  alene. 
Han  var  meget  meddelsom.  Han  klagede  over  det  overvæl- 
dende Arbejde,  da  Finansvæsenet  i  dets  moderne  Form  var  en 
helt  ny  Institution,  der  først  skulde  indarbejdes.  Han  bekla- 
gede i  høj  Grad,  at  den  amerikanske  Finansdirektør  Morgan 
Shuster  var  bleven  fordrevet,  og  var  alt  andet  end  begejstret 
for  hans  belgiske  Efterfølger  Mornard.  Paa  dette  Punkt  ud- 
talte han  iøvrigt  kun,  hvad  saa  at  sige  alle  Persere  var  enige 
om.  Her  blev  vor  Samtale  imidlertid  afbrudt  ved  Chefens 
Ankomst. 

Mirza  Agha  Djami  medbragte  til  vor  Eftermiddagslektion 
en  længere  Ode  af  den  afdøde  Semnani-Digter  Naima,  vistnok 
den  eneste  Digter,  som  Semnani-Dialekten  hidtil  har  fostret. 
Digtet  var  ubetydeligt  nok,  set  fra  Indholdets  Side,  men 
havde  stor  sproglig  Interesse,  da  intet  Semnani-Digt  af 
lidt  større  Omfang  hidtil  har  været  kendt  af  Europas  For- 
skere. Mirza  Agha  Djami  havde,  efter  hvad  han  fortalte,  er- 
hvervet Afskriften  af  en  af  Naimas  direkte  Efterkommere  og 
betalt  den  med  en  Top  Sukker. 

Den  3.  Maj  var  den  sidste  Dag  før  Afrejsen.  Hadji  Hish- 
met  var  ikke  vendt  tilbage,  men  Postmesteren  lovede  paa 
mine  Vegne  at  overlevere  ham  Revolveren  som  Jadgar,  naar 
han  kom  tilbage.  Gaver  er  jo  i  Orienten  den  almindelige  Maa- 
de  at  honorere  Tjenesteydelser  paa.  Gaver  gives  og  modtages 
mellem  alle  Trin  paa  den  sociale  Rangstige,  men  de  belægges 
med  forskellige  Navne  alt  efter  Forholdene.  En  Gave  til  en 
Person,  der  er  socialt  højerestillet,  kaldes  Pishkesh,  egentl. 
„det  frembaarne".  Mellem  socialt  ligestillede  Personer  bruges 
„Erindringsgaven",  Jadgar.  Endelig  betegnes  Pengegaven  til 
den  socialt  lavere  stillede  med  Ordet  Anam,  „Naadesbevis- 
ning".  Anamen  svarer  ikke  blot  til  vore  Drikkepenge,  men 
træder  ogsaa  i  mange  Forhold  i  Stedet  for  fast  Løn;  derfor  er 
der  ogsaa  nogenlunde  faste  Regler  for,  hvor  stor  en  Anam 
der  er  passende  i  de  enkelte  Tilfælde.  Efter  Jadgaren  til  Hadji 
Hishmet  og  Løfte  om  min  Kikkert  som  Jadgar  til  Postmeste- 
ren kom  nu  Turen  til  Anamerne.  Mirza  Agha  Djami  fik  sin 
Anam   foruden   Godtgørelse   for  den   Sukkertop,   han  havde 

givet  for  Naimas  Digt.  Kokken  fik  sin  Anam,  og  Abdaren  fik 
en  noget  mindre.  Lutfullah  gjorde  Indkøb  af  Proviant  til  den 
forestaaende  Rejse.  Priserne  var  meget  beskedne  i  Semnan; 
for  10  Kran  eller  ca.  3  Kr.  20  Øre  fik  vi  to  Høns,  og  det  øvrige 
stod  i  Forhold  dertil. 

Jeg  havde  kun  Grund  til  at  være  tilfreds  med  mit  Ophold  i 
Semnan.  Forst  og  fremmest  havde  jeg  faaet  gennemført  det 
Arbejde,  for  hvis  Skyld  jeg  havde  foretaget  Rejsen,  og  sam- 
let et  Materiale,  der  utvivlsomt  havde  videnskabelig  Værdi. 
Men  ogsaa  mine  personlige  Indtryk  havde  været  af  den  be- 
hageligste Art.  Jeg  havde  kun  modt  Forekommenhed  hos 
Høje  og  Lave  og  ikke  set  det  ringeste  til  den  religiøse  Fana- 
tisme, som  Bricteux  klager  over  i  sin  Beretning  fra  Semnan. 
I  Viceguvernøren,  Hadji  Hishmet,  der  forovrigt,  efter  hvad  jeg 
erfarede,  kunde  glæde  sig  ved  almindelig  Folkeyndest,  havde 
jeg  truffet  en  Mand,  der  forenede  alle  de  bedste  Egenskaber 
hos  Perserfolket,  Egenskaber,  der  ikke  er  saa  helt  sjældne, 
som  man  kunde  tro  efter  mange  overfladiske  Rejseskildrin- 
ger fra  Solens  og  Løvens  Land:  Gæstfrihed  uden  Prætentio- 
ner, Tjenstvillighed  uden  Bagtanker  og  udøvet  med  fin  Takt. 

Vi  holdt  vort  Udtog  af  Byen  den  4.  Maj  ved  Daggry,  fulgt 
til  Divankhane'ets  Port  af  Kokken  og  Abdaren.  Vor  Karavane 
bestod  af  7 — 8  Dyr.  Jeg  havde  en  Hest  og  to  Muldyr  ligesom 
paa  Udturen,  og  Lutfullah  tilraadede  mig  atter  denne  Gang 
selv  at  ride  paa  det  ene  af  Muldyrene,  som  han  ansaa  for 
bedre  end  Hesten.  Jeg  prøvede  efterhaanden  begge  Dyrene, 
og  jeg  tror,  at  Lutfullah  havde  Ret.  Muldyret  var  just  ikke 
overstadig  springsk,  men  Hesten  var,  skont  den  ikke  saa  saa 
afpillet  ud  som  vor  Rosinante  paa  Udturen,  kendelig  alder- 
domssvækket  og  havde  en  kedelig  Tilbøjelighed  til  at  falde 
over  sine  egne  Ben.  To  Købmænd  fra  Semnan  fulgte  pr.  Æsel 
med  vor  Karavane,  der  tillige  talte  nogle  faa  med  Varer  be- 
læssede Dyr. 

Tidlig  paa  Formiddagen  naaede  vi  Surkhe,  passerede  den 
væltede  Diligence  og  gjorde  Holdt  i  Kahvekhane'et,  medens 
der  gik  Bud  til  Hadji  Hishmet  med  et  Brev,  som  Mirza  Agha 
Djami  havde  bedt  mig  besørge.  Skønt  Hadji  Hishmet  op- 
holdt sig  et  godt  Stykke  Vej  borte,  satte  han  sig  straks  ved 
Modtagelsen  af  Brevet  til  Hest  og  red  til  Kahvekhane'et  for  at 

tage  Afsked  med  mig.  Vi  drak  Te  sammen  i  Kahvekhane'ets 
Have  og  Hadji  Hishmet  tilbød  at  laane  mig  en  god  Hest,  hvis 
jeg  ikke  var  tilfreds  med  mit  Muldyr.  Saa  kunde  jeg  siden 
sende  Hesten  tilbage  med  en  Tcharvadar.  Jeg  takkede  ham 
for  hans  venlige  Tilbud  men  erklærede,  at  jeg  var  fuldkom- 
men tilfreds  med  min  Befordring.  Det  vilde  jo  heller  ikke 
kunne  nytte  mig  noget,  om  jeg  havde  et  bedre  Ridedyr,  da  jeg 
alligevel  var  nødt  til  at  holde  Skridt  med  den  øvrige  Kara- 
vane eller  i  hvert  Fald  med  Lutfullah  og  hans  gamle  Kleppert. 

Vi  var  i  Lasgird  allerede  ved  12-Tiden.  Jeg  havde  sørget  for, 
at  vi  kom  tidlig  afsted  den  Morgen,  fordi  jeg  vilde  have  god  Tid 
i  Lasgird  til  at  anstille  nogle  Undersøgelser  over  den  stedlige 
Mundart.  Jeg  vidste  jo  nu,  hvilke  Punkter  der  havde  særlig 
sproglig  og  sproghistorisk  Interesse  i  Semnani-Dialekten,  og 
vilde  gærne  have  Klarhed  paa,  hvorledes  Forholdet  var  i 
Lasgird-Mundarten  for  disse  Punkters  Vedkommende.  I  den 
Hensigt  havde  jeg  udarbejdet  et  kort  Spørgeskema.  Saa  snart 
vi  nu  var  kommet  i  Orden  i  Karavanserajet,  sendte  jeg  Lutf- 
ullah ud  for  at  opsøge  en  eller  anden  Lasgirder,  der  gjorde 
et  nogenlunde  opvakt  Indtryk,  og  som  kunde  give  mig  de 
ønskede  Oplysninger.  Opgaven  var  ikke  saa  let,  den  krævede 
i  hvert  Fald  et  vist  psykologisk  og  fysiognomisk  Skarpblik, 
saa  jeg  var  nok  forud  paa  det  rene  med,  at  det  vilde  bero  paa 
et  Tilfælde,  om  vi  fik  fat  paa  en  Mand,  der  kunde  bruges; 
men  skulde  Slaget  ogsaa  tabes,  var  der  jo  endda  Tid  til  at 
vinde  et  nyt. 

Lutfullah  kom  tilbage  med  en  skikkelig  Landsbymand,  der 
imidlertid  viste  sig  meget  tungnem.  Men  en  Skare  nysgerrige 
Lasgirdere  var  fulgt  med  for  at  overvære  den  sjældne  Fore- 
stilling og  havde  fylket  sig  i  min  Celle.  En  af  dem,  en  gan- 
ske ung  Knøs,  lyttede  med  spændt  Opmærksomhed  til  mine 
Spørgsmaal  og  besvarede  dem,  længe  før  den  anden  havde 
begrebet,  hvad  jeg  vilde  vide.  Saaledes  gled  den  Mand,  Lutf- 
ullah havde  bragt  med,  snart  helt  ud  af  Spillet,  og  jeg  hen- 
vendte mine  Spørgsmaal  til  den  unge  Mand,  der  var  særdeles 
opvakt  og  i  kort  Tid  skaffede  mig  de  ønskede  Oplysninger. 

Næppe  var  han  og  de  andre  Lasgirdere  gaaet,  før  den  ene 
af  de  to  Semnani-Købmænd,  der  var  med  i  vor  Karavane, 
kom  ind  til  mig  og  sagde,  at  jeg  havde  Chance  for  at  faa 

Oplysninger  om  endnu  én  af  Omegnens  Mundarter.  Sagen  var 
den,  at  Guvernøren,  Emir-i-Azam,  der  for  Tiden  opholdt  sig 
i  Shahrud,  havde  sendt  sin  Hustru  afsted  til  Teheran.  Hun 
var  lige  ankommen  til  Lasgird,  og  blandt  den  Afdeling  Ryt- 
tere, der  eskorterede  hende,  var  fire  Mand  fra  Bjærglands- 
byen  Sengsar,  der  ligger  3 — 4  Farsakh  fra  Lasgird,  og  hvor 
der  ogsaa  tales  en  særlig  Afart  af  Semnani-Dialekten,  Jeg  lod 
straks  gaa  Bud  efter  Sengsarerne,  som  indfandt  sig  alle  fire 
i  fuld  Krigsudrustning  med  Gevær  i  Haand  og  Patronbælter 
om  Livet.  Andre  nysgærrige  fulgte  efter,  og  snart  var  min 
Celle  opfyldt  af  en  tæt  Taage  af  Tchibukrøg.  Jeg  forelagde 
Sengsarerne  mit  Spørgeskema,  og  efter  en  Del  Vanskeligheder 
fik  jeg  det  ogsaa  nogenlunde  udfyldt.  Det  var  mig  meget 
kært,  at  jeg  havde  faaet  det  sidste  Supplement  til  mine  Dia- 
lektstudier med.  Det  viste  sig  nemlig,  at  Sengsar-Mundarten 
paa  visse  Punkter  havde  bevaret  en  ældre  grammatisk  Byg- 
ning end  det  egentlige  Semnani. 

Til  den  næste  Dags  besværlige  Ridt  paa  7  lange  Farsakh 
startede  vi  midt  om  Natten.  Solen  var  nemlig  begyndt  at  blive 
meget  generende  i  Ørken,  og  det  var  derfor  det  behageligste 
at  blive  færdig  med  Dagturene  inden  Middag.  Vi  satte  os  i 
Bevægelse,  allerede  da  Klokken  viste  2.30  paa  mit  Ur,  i  Virke- 
ligheden var  den  ikke  engang  saa  mange,  det  viste  sig  nemlig 
ved  vor  Tilbagekomst,  at  baade  Lutfullahs  og  mit  Ur  havde 
tabt  en  Time  under  vor  3  Ugers  Færd.  Det  var  naturligvis 
bælgmørkt,  men  en  prægtig  Himmel  fuld  af  tindrende  Stjær- 
ner.  Jeg  maa  indrømme,  at  jeg  ikke  følte  mig  helt  hyggelig  ved 
Situationen,  da  vi  passerede  gennem  Bjærgene  og  i  Gaase- 
gang  fulgte  den  smalle  Sti  langs  med  Kløften  med  den  rislende 
Bæk  i  Bunden  uden  at  kunne  se  en  Haand  for  os.  Men  Dyrene 
kendte  Vejen  og  gik  sikkert  nok.  Og  Naturen  rummer  Herlig- 
heder, som  kan  holde  én  skadesløs  for  alle  Rejsens  Møjsom- 
meligheder. Jeg  mindes  endnu  tydeligt  denne  prægtige  Mor- 
gen, da  Stjærnerne  blegnede  en  for  en  for  det  første  mystiske 
Morgenskær,  der  lagde  de  vidunderligste  sarte  og  fint  nuan- 
cerede Farvetoner  over  alt,  over  Bjærgene,  Ørkenen  og 
Skyerne  og  over  de  lasede  Kjortler,  som  tre  Ørkenvandrere 
foran  os  var  iført.  Pludselig  gik  de  tre  Vandringsmænd  et 
lille  Stykke  bort  i  Biabanen,  kastede  sig  ned  og  holdt  Bøn. 

Og  i  det  samme  kastede  Solen,  endnu  inden  den  var  naaet 
op  over  Bjærgene  bag  os,  sin  Guldglans  over  en  gold  Bjærg- 
top  fremme  foran  os.  En  levende,  persisk  Illustration  til  den 
Strofe,  som  Fitzgerald  lægger  den  gamle  Mester  Omar  Khaj- 
jam  i  Munden: 

Wake!  for  the  Sun  who  scatter'd  into  flight 
the  Stars  before  him  from  the  Field  of  Night, 
drives  Night  along  with  them  from  Heav'n  and  strikes 
the  Sultan's  Turret  with  a  Shaft  of  Light. 

Ved  Kahvekhane'et  midtvejs  mellem  Lasgird  og  Deh-i- 
nemek  støder  vi  atter  paa  Emir-i-Azams  Hustru  og  hendes 
Eskorte.  Selv  sidder  hun  vel  gemt  i  en  lukket  Vogn.  Vi  drik- 
ker Te  sammen  med  Sengsar-Rytterne  og  Guvernørens  Eu- 
nuk, en  stilfærdig  og  yderlig  høflig  Mand,  der  tilbyder  mig  en 
Plads  i  sin  Vogn.  Men  jeg  foretrækker  at  følge  min  Kara- 
vane. Hvad  nytter  det,  om  jeg  kommer  til  Dagsmarchens 
Endepunkt  en  Timestid  eller  to  før  mine  Rejsefæller,  naar 
jeg  ikke  har  mine  Feltmøbler  med? 

Atter  en  halv  Dag  og  en  halv  Nat  i  det  kedsommelige  Hul 
Deh-i-nemek.  Fra  nu  af  starter  vi  regelmæssigt  i  Nattens 
Mulm.  Under  Opholdene  i  Karavanserajerne  gennemgik  jeg 
mit  Semnani-Materiale  i  Enkelthederne  og  opdagede  natur- 
ligvis hist  og  her  nogle  Punkter,  der  endnu  kunde  trænge  til 
at  uddybes;  dem  noterede  jeg  mig,  og  under  Turene  gennem 
Biabanen  lod  jeg  saa  Tcharvadaren,  der  var  en  indfødt  Sem- 
nani,  og  de  to  Købmænd  oversætte  en  Række  Udtryk  og  Sæt- 
ninger paa  Semnani  for  at  faa  disse  Punkter  helt  klarede.  Et 
enkelt  vigtigt  sprogligt  Fænomen,  der  hidtil  var  undgaaet  min 
Opmærksomhed,  fik  jeg  først  fat  paa  under  disse  Øvelser  paa 
vor  Ørkenfærd.  Lutfullah  begyndte  allerede  at  vigte  sig  saa 
smaat  med  nogle  Semnani-Brokker.  I  Eivan-i-keif,  i  det  store 
Værelse  ud  imod  Floden,  samledes  vi  til  en  sidste  sproglig 
Konference. 

Fra  Khatunabad  fulgte  vi  en  østligere  Vej  end  den,  ad  hvil- 
ken vi  var  dragne  ud.  Ad  denne  Vej,  der  var  kortere,  og  som 
gik  et  godt  Stykke  udenom  Shah  Abdelazim,  kunde  vi  i  Løbet 
af  samme  Formiddag  naa  Teheran.  Vi  gjorde  kun  et  kort 
Ophold  undervejs  i  et  Kahvekhane,  hvor  Tcharvadaren,  hans 

Medhjælper  og  de  to  Semnani-Købmænd  var  „mine  Gæster" 
til  et  frugalt  Traktement,  og  holdt  saa  ved  Middagstid  i  ste- 
gende Solhede  vort  Indtog  i  Teheran.  Her  skiltes  vi  fra  de  to 
Købmænd,  og  Tcharvadaren  fik  sin  Betaling  og  en  Anam 
for  sit  filologiske  Medarbejderskab. 


X 

I  SELSKAB  MED  BEHAIER 

Babi-Behaismen  i  dens  Udvikling  fra  muhammedansk  Reformbevægelse 
til  Verdensreligion.  Behai-Møder  og  -Diskussioner. 

Jeg  fik  mit  gamle  Værelse  paa  Hotel  d'Eiirope  og  kom 
hurtigt  ind  i  de  gamle  Folder  igen.  Jeg  genoptog  Arbejdet 
med  Sejjid  Miiallim,  der  dog  desværre  blev  stedse  mere  for- 
sømmelig, idet  han  blev  benyttet  stærkt  af  de  russiske  Offi- 
cerer paa  Kosakkasernen,  der  laa  et  godt  Stykke  udenfor 
Byen.  Det  lykkedes  mig  aldrig  at  formaa  ham  til  at  sende 
Afbud,  naar  han  fik  Forfald.  Saa  begyndte  ogsaa  Bogind- 
købene paany,  og  snart  maatte  jeg  igen  til  at  tænke  paa 
Forsendelse.  Fra  den  første  Dag,  Emballøren  Asadullah  kom 
og  vejede  Bøgerne,  indtil  den  Dag  da  Bogkasserne  afsend- 
tes, forløb  der  denne  Gang  tre  Uger.  Men  der  var  ogsaa  42 
Kasser. 

Under  alt  dette  havde  jeg  imidlertid  optaget  den  Traad, 
som  jeg  havde  faaet  i  Hænde  umiddelbart  før  min  Afrejse 
til  Semnan,  den  Traad,  der  skulde  lede  mig  ind  i  Behaiernes 
Verden. 

Da  Englænderen  E.  G.  Browne  25  Aar  tidligere  paa  Viden- 
skabens Vegne  rejste  til  Persien,  var  det  med  en  brændende 
Iver  efter  at  træffe  Babier  —  under  hvilket  Navn  den  nye 
Religions  Tilhængere  den  Gang  var  bedst  kendt  i  Europa  — 
og  af  deres  egen  Mund  at  faa  Besked  om  deres  Lære  og 
deres  lidelsesfulde  Historie,  som  han  kendte  gennem  den 
fængslende  Skildring  i  Gobineaus  Bog  „Les  ReHgions  et  les 
Philosophies  de  l'Asie  centrale".  Browne  havde  imidlertid  den 
største  Møje  med  at  finde  Babier.  Det  var  jo  forbundet  med 
Livsfare  at  bekende  sig  til  denne  forfulgte  Lære,  og  først 
efter  længe  at  have  søgt  i  Blinde  lykkedes  det  Browne  at 

komme  ind  i  Babiernes  Kreds.  Browne  blev  ved  sit  enestaa- 
ende  Kendskab  til  nypersisk  Aandsliv  den,  der  gennem  en 
Række  videnskabelige  Skrifter  og  Udgaver  af  babitiske  Teks- 
ter først  klarede  Europas  Begreber  angaaende  den  nye  Reli- 
gions Væsen  og  dens  Historie. 

Senere,  navnlig  i  Løbet  af  det  sidste  Tiaar,  har  Vilkaarene 
forandret  sig  betydeligt  for  Babi-Behaierne.  Selv  om  deres 
Stilling  omkring  i  Rigets  Provinser  ikke  er  helt  ufarlig,  selv 
om  de  er  nødte  til  at  vise  en  vis  Forsigtighed,  kan  de  dog, 
naar  de  optræder  med  fornøden  Tilbageholdenhed,  leve  for- 
holdsvis i  Tryghed.  Men  nogen  anerkendt  Religion  er  Beha- 
ismen  jo  ikke.  Der  hersker  endnu  angaaende  Behaierne 
Vrangforestillinger,  som  gør  dem  til  Genstand  for  Had  og  Af- 
sky blandt  mange  rettroende  Muhammedanere.  En  oplyst 
Muhammedaner,  Mahmud  Mirza,  som  jeg  siden  skal  om- 
tale nærmere,  sagde  til  mig,  at  hvis  en  Mand  stod  offentlig 
frem  og  bekendte  sig  til  Behaismen,  vilde  enhver,  der  erklæ- 
rede sig  for  en  troende  Shiit,  have  Ret  til  at  dræbe  ham  paa 
Stedet,  og  der  var  al  Sandsynlighed  for,  at  hans  Forvoven- 
hed faktisk  vilde  koste  ham  Livet.  Behaierne  tolereres  i  Stil- 
hed, men  officielt  eksisterer  deres  Lære  ikke.  Deres  Bøger 
trykkes  og  udgives  i  Kairo  og  Bombay  og  forhandles  bl.  a. 
i  Teheran  til  de  Troende  af  en  Mand,  der  driver  borgerlig 
Næring  som  Apoteker. 

Hvorvidt  Forholdene  har  forandret  sig,  siden  jeg  var  i 
Teheran,  ved  jeg  ikke,  men  for  en  Forsigtigheds  Skyld,  en 
Forsigtighed,  der  maaske  er  overflødig,  men  som  i  hvert  Fald 
ikke  kan  skade,  undlader  jeg  at  nævne  Navne,  naar  jeg  om- 
taler mine  Bekendte  blandt  Behaierne.  Men  inden  jeg  kom- 
mer ind  paa  mine  personlige  Erindringer  fra  mit  Samvær 
med  disse  Mennesker,  maa  jeg  forklare,  hvad  Babismen  og 
Behaismen  egentlig  er. 

Det  var  i  1844,  at  den  da  23aarige  Sejjid  Mirza  Ali  Mu- 
hammed fra  Shiraz,  der  havde  sluttet  sig  til  Sheikhiernes 
Sekt,  begyndte  at  prædike  i  Shiraz'  Moskéer  og  angribe  Mul- 
laernes  Fordærvelse  med  dybfølt  Indignation  og  med  en  Vel- 
talenhed, der  gjorde  Indtryk  paa  Masserne.  Snart  efter  traadte 
han  frem  som  den,  der  ved  en  guddommelig  Indskydelse  er 
bleven  oplyst  om,  at  han  har  en  Profetmission  at  opfylde. 

Han  vandt  for  sig  en  Studiefælle,  Mulla  Hiisein  fra  Bushruje, 
der  var  bedre  bevandret  i  Teologien  end  han  selv,  og  sagde 
sig  løs  fra  Sheikhierne.  Under  den  Kamp,  som  nu  brød  ud, 
blev  han  drevet  længere  og  længere  bort  fra  Shiismen  og  i 
mange  Maader  fra  Islam  overhovedet.  Han  blev  fra  en  Re- 
formator til  en  Religionsstifter.  Hans  Tilhængerskare  voksede 
hurtigt,  og  mange  Disciple  gik  som  Missionærer  ud  i  de  for- 
skellige Egne  af  Persien.  De  gejstlige  og  verdslige  Autoriteter 
begyndte  nu  at  træffe  Forholdsregler  mod  Bevægelsen,  som 
forekom  dem  at  rumme  en  Fare  for  den  bestaaende  Sam- 
fundsorden, og  skønt  Mirza  Ali  Muhammed,  der  nu  kaldte 
sig  „Bah"  d.  V.  s.  „Porten"  (til  de  guddommelige  Sandheder), 
selv  skyede  voldsomme  Midler,  kom  det  under  Trykket  af 
Myndighedernes  Voldsforholdsregler  til  en  Række  farlige 
Babi-Opstande.  Bah  selv  var  bleven  interneret  i  Shiraz,  hvor- 
fra han  siden  fortes  som  Fange  til  Maku.  Hans  offentlige 
Virksomhed  som  Prædikant  og  Profet  havde  kun  været  kort- 
varig, og  det  var  meget  faa  af  hans  Tilhængere,  der  selv 
havde  set  og  hørt  ham,  men  ivrige  Disciple  som  Mulla  Husein, 
Barfurushi  og  den  skønne  unge  Kvinde  Kurret-el-Ain  virkede 
i  hans  Navn.  Opstandene  blev  efterhaanden  slaaet  ned,  Mulla 
Husein  faldt,  Barfurushi  blev  henrettet.  Bab  selv  henrette- 
des i  1850,  og  to  Aar  senere  gav  et  babitisk  Attentat  paa 
Shah  Nasir-ed-Din  Anledning  til  en  Babi-Forfølgelse,  der  endte 
med  en  af  de  modbydeligste  Massakrer  i  Persiens  nyeste  Hi- 
storie. Ved  denne  Lejlighed  blev  ogsaa  Kurret-el-Ain  dræbt. 
Men  Sekten  vedblev  at  brede  sig  i  Hemmelighed  til  Trods 
for  hyppige  lokale  Forfølgelser. 

Bab  gik  ud  fra  den  i  flere  ældre  Sekter  forekommende 
Teori  om  de  forskellige  store  Religioner  som  hinanden  aflø- 
sende Aabenbaringer  af  de  guddommelige  Sandheder.  Hver 
Profet  bringer  i  Kraft  af  Tidens  Fremskridt  Menneskene 
nærmere  til  Sandhedens  Erkendelse  og  annullerer  derved  sin 
Forgænger.  Saaledes  havde  Kristus  afløst  Moses,  Muhammed 
Kristus  og  Bab  Muhammed,  og  det  var  forkasteligt  at  holde 
fast  ved  de  Aabenbaringer,  som  en  senere  Profet  havde  over- 
flødiggjort. Paa  samme  Maade  skulde  Babs  Forkyndelse  en 
Gang  afløses  af  en  ny.  Den  kommende  Profet  omtales  af  Bab 

Hinsides  det  kaspiske  Hav  » 

under  Betegnelsen  „den,  som  Gud  vil  manifestere".  Men  den 
fulde  Løsning  paa  de  højeste  Problemer  kan  først  ventes  paa 
den  yderste  Dag. 

Gud  er  for  Bab  den  absolute  Enhed.  Skabelsen  er  fore- 
gaaet  ved  Emanation.  Skabningen  er  saaledes  en  Del  af  Gud- 
dommen, men  adskiller  sig  fra  denne  ved  ikke  at  kunne 
skabe  videre,  uden  at  der  fremkommer  Forringelse.  Det  onde 
i  Verden  stammer  fra  Skabningens  midlertidige  Adskillelse 
fra  dens  Kilde  og  vil  atter  forsvinde,  naar  det  skabte  tilsidst 
vender  tilbage  til  sin  Oprindelse  og  gaar  op  i  Gud.  Det  er 
Ideer,  som  Bab  har  fælles  med  Sufierne,  men  han  adskiller 
sig  afgjort  fra  disse  ved  de  Konsekvenser,  han  drager  deraf. 
Bab  foragter  ikke  som  Sufierne  Materien  som  et  hæmmende 
Baand  under  den  store  Stræben  efter  Opgaaen  i  Guddom- 
men, men  hævder  tværtimod,  at  Materien  som  en  Bestanddel 
af  Guddommen  ikke  bærer  Ansvaret  for  det  onde,  og  han 
vender  sig  bort  fra  den  verdensfjendske  Askese,  som  mer 
eller  mindre  har  behersket  al  islamitisk  Tænkning,  for  ved 
sin  Sans  for  alt,  hvad  der  er  livsfremmende  og  livsglædende, 
at  genoptage  Traaden  fra  Oldtidens  af  Zoroasters  Lære  præ- 
gede Perseraand.  Man  kan  iøvrigt  heller  ikke,  som  Sufierne 
mener,  gennem  Studium  eller  Ekstase  naa  til  Kundskab  om 
Gud.  Den  guddommelige  Vilje  kan  kun  kendes  gennem  sine 
Manifestationer,  nemlig  Profeterne. 

Ligesom  mange  andre  islamitiske  Sekterere  fordyber  Bab 
sig  i  Talmystik.  Han  ser  som  Sufierne  Guddommens  Symbol 
i  Bogstavet  Alif,  det  første  i  Alfabetet,  som  tillige  i  sin  Form 
er  det  simpleste  af  dem  alle,  idet  det  kun  bestaar  af  en  lodret 
Streg,  og  som  har  Talværdien  1.  AHf  er  Enheden,  d.  v.  s.  Gud. 
Et  af  Guds  almindehge  Tilnavne  er  hajj,  „den  levende".  Tal- 
værdien af  Bogstaverne  i  dette  Navn  giver  sammenlagt  18, 
og  føjes  Alif  til,  bliver  Summen  19.  Dette  Tal  finder  Bab 
ligeledes  ved  Sammenlægning  af  Talværdien  i  andre  af  Guds 
Tilnavne  (vahid,  „den  eneste"  og  vudjiid,  „Eksistensen"),  og 
saaledes  bliver  19  for  ham  til  det  helHge  Tal.  Dette  i  Praksis 
højst  ubekvemme  Tal  skal  nu  regulere  alle  Verdens  Forhold, 
Maal,  Vægt,  Tidsregning  o.  s.  v.  Aaret  deles  i  19  Maaneder 
å  19  Dage,  å  19  Timer  å  19  Minuter,  hvortil  føjes  4  Skud- 
dage. Hermed  vender  Bab  fra  det  muhammedanske  Maane- 

aar  tilbage  til  det  zoroastriske  Solaar.  Præstekollegierne  skal 
bestaa  af  19  Medlemmer.  Aabenbaringen  er  nedlagt  i  19  Per- 
soner, nemlig  Bab  og  18  Apostle,  tilsammen  kaldet  „den  le- 
vendes Bogstaver".  De  er  Udtryk  for  forskellige  Sider  af  Gud- 
dommens Væsen,  og  efter  deres  Død  gaar,  ikke  deres  Indi- 
vidualitet, men  den  dem  iboende  Del  af  umiddelbart  Gud- 
domsvæsen  over  i  en  anden.  Bab  vilde  ikke  vide  af  Sjæle- 
vandring, men  opstillede  Læren  om,  at  ikke  den  enkelte,  men 
Individets  Urtype  vedblev  at  bestaa  i  en  eller  anden  „Mani- 
festationstilstand". Livet  efter  Døden  gaar  han  iøvrigt  ikke 
dybere  ind  paa.  Han  indrømmer,  at  vi  ikke  kan  vide  noget 
positivt  derom. 

Mere  Interesse  har  det  for  ham  at  udarbejde  Enkelthederne 
i  det  fremtidige  Babi-Samfunds  administrative,  sociale  og 
gudstjenstlige  Ordning.  Skatterne  skal  indskrænkes  —  bl.  a. 
ved  Hjælp  af  Konfiskation  af  Ikke-Troendes  Ejendom.  Døds- 
straf og  Tortur  fordømmes.  Der  skal  herske  Broderkærlig- 
hed, Humanitet  i  Retspleje  og  Børneopdragelse,  Dyrebeskyt- 
telse. Kvinden  skal  være  ligeberettiget  med  Manden  og  ikke 
gaa  tilsløret.  Ægteskab  er  obligatorisk,  og  Monogami  skal 
være  Reglen,  selv  om  en  Medhustru  i  Nødsfald  kan  tilstedes. 
Slavehandel  forbydes,  ligeledes  Tiggeri,  idet  Godgørenheden 
ordnes  efter  faste  Regler.  Livet  skal  forskønnes  ved  uskade- 
lige Nydelser  som  Pragtudfoldelse  i  Klædedragt,  Vellugt  og 
Musik,  medens  Brugen  af  Vin,  Tobak  og  Opium  forbydes. 
Nyttige  Studier  —  hvortil  ikke  regnes  Filosofien,  der  kun 
avler  Trætte,  —  skal  fremmes.  Gudstjenesten  skal  foregaa  i 
pragtfuldt  udstyrede  Templer,  Martyrerne  æres  ved  prægtige 
Gravmæler.  I  Fastemaaneden,  den  sidste  Maaned  før  Nytaar, 
skal  de  Troende  faste  fra  Solopgang  til  Solnedgang  ligesom 
Muhammedanerne  i  Ramazan.  Al  Religionskrig  fordømmes 
ligesom  Forestillingen  om  rituel  Urenhed  ved  Omgang  med 
Anderledestroende. 

Babs  Lære  er  en  besynderlig  Blanding  af  gammelt  og  nyt, 
islamitiske  og  zoroastriske  Ideer,  gammelorientalsk  Talmagi 
og  moderne  europæiske  Humanitetsideer,  blandt  hvilke  dog 
Tolerancen  har  sin  Begrænsning.  Han  nedlagde  sine  Ideer 
i  den  saakaldte  Bejan  („Forklaring"),  som  stadig  er  en  Ho- 
vedhjørnesten i  Babi-Behaiernes  Tro,  men  hvori  jeg  for  mit 

Vedkommende  kun  kan  se  en  ret  barnlig  Efterligning  af  Ko- 
ranen. 

Bab  havde  udpeget  til  sin  Efterfølger  som  Menighedens 
Overhoved  en  ung  Mand  af  gammel,  fornem  Slægt  fra  Ma- 
zenderan,  Mirza  Jahja,  kaldet  Subh-i-Ezel  („Evighedens  Mor- 
gengry"). Denne  flygtede  efter  Mesterens  Død  til  Bagdad, 
hvor  han  var  i  Sikkerhed  for  den  persiske  Regerings  Efter- 
stræbelser. Men  efter  Forhandlinger  mellem  den  persiske  og 
den  tyrkiske  Regering  blev  Babiførerne  flyttede  bort  fra  en 
By,  der  laa  saa  nær  ved  den  persiske  Grænse,  først  til  Kon- 
stantinopel, siden  til  Adrianopel,  hvor  Subh-i-Ezels  Broder 
Behaullah  (for  Kortheds  Skyld  almindelig  kaldet  Beha)  pro- 
klamerede sig  som  den  af  Bab  forkyndte  nye  Profet,  „den, 
som  Gud  vil  manifestere".  Subh-i-Ezel  vilde  ikke  anerkende 
Broderens  Profetskab,  og  det  kom  til  en  afgørende  Spaltning 
i  Babismen.  Fjendskabet  mellem  Ezelierne  (Subh-i-Ezels  Til- 
hængere) og  Behaierne  blev  saa  betænkeligt,  at  den  tyrkiske 
Regering  greb  ind  og  skilte  Modstanderne,  idet  den  sendte 
Subh-i-Ezel  med  hans  Tilhængere  til  Famagusta  paa  Cypern 
og  internerede  Beha  og  hans  fornemste  Partifæller  i  Acre  i 
Syrien.  Statsmændene  i  Konstantinopel  fandt  samtidig  paa 
at  sende  nogle  Ezelier  til  Acre  og  nogle  Behaier  til  Cypern, 
for  at  de  gensidig  kunde  udøve  en  Slags  Spionagevirksom- 
hed. Behaierne  paa  Cypern  fik  Lov  til  at  leve  i  Fred,  men 
alle  Ezelierne  i  Acre  blev  myrdede  paa  én  Nat,  og  det  synes 
at  fremgaa  af  et  Sted  i  Behas  Skrifter,  at  han  i  hvert  Fald  har 
billiget  Mordet.  Subh-i-Ezel  døde  i  Famagusta  som  en  gam- 
mel Mand  i  Aaret  1912  efter  at  have  set  sin  Tilhængerkreds 
svinde  mere  og  mere  ind.  EzeHerne,  de  gammeltroende  Ba- 
bier,  spiller  overhovedet  ikke  mere  nogen  nævneværdig  Rolle. 
Babisme  er  blevet  enstydigt  med  Behaisme,  og  den  sidste 
Betegnelse  er  nu  den  almindelige;  for  Behaierne  er  Beha  den 
Profet,  hvis  Forkyndelse  har  Gyldighed,  medens  Bab  kun  var 
hans  Forløber. 

Denne  Udvikling  beror  paa,  at  Behas  Forkyndelse  betød 
en  virkelig  Fornyelse  af  den  Lære,  som  den  upraktiske  Grub- 
ler Bab  havde  opbygget.  Beha  var  en  stor  Menneskebeher- 
sker og  en  genial  Organisator.  Paa  de  Europæere,  der  kom 
i  Berøring  med  ham  i  Acre,  har  han  gjort  et  ærefrygtind- 

gydende  og  imponerende  Indtryk.  Han  var  ingen  Fantast, 
men  en  maalbevidst  og  verdensklog  Agitator.  Skønt  Behå 
ikke  altid  selv  synes  at  have  været  helt  øm  om  sine  Midler, 
naar  det  gjaldt  om  at  befæste  hans  eget  Supremati,  hævder 
han  med  langt  større  Styrke  end  Bah  Nødvendigheden  af 
kun  at  bruge  fredelige  Midler  til  Troens  Udbredelse.  Lydig- 
hed mod  Lands  Lov  er  en  første  Pligt,  og  han  fordømmer 
stærkt  den  ældre  Babismes  Opstandsforsøg.  Bab  hyldede 
Fredens  Lære,  men  Behas  stærkere  Vilje  og  større  Indflydelse 
var  nødvendig  for  at  slaa  denne  Lære  fast,  siger  Behaierne. 

Betegnende  nok  er  ogsaa  det  meste  af,  hvad  der  udgik  fra 
Behas  Pen,  efter  at  han  i  sin  Ungdom  i  Bagdad  havde  skre- 
vet den  blandt  Behaierne  endnu  højt  ansete  Bog  Ikan  („det 
sikre"),  mindre  Lejlighedsskrifter  af  agitatorisk  Tilsnit.  Her- 
til hører  bl.  a.  de  mærkelige  Sendeskrivelser  til  Shah  Nasir- 
ed-Din  —  Overbringeren  heraf  blev  paa  Shahens  Bud  brændt 
ihjel  med  glødende  Mursten  — ,  til  Sultan  Abd-el-Aziz,  Tsar 
Alexander  II,  Napoleon  III,  Dronning  Victoria  og  Paven.  Med 
Napoleon  gaar  han  haardt  i  Rette,  vistnok  fordi  den  franske 
Gesandt  i  Konstantinopel  havde  medvirket  til  hans  Forvis- 
ning til  Acre;  han  spaar  Kejseren,  at  Riget  skal  slippe  ham 
af  Hænde,  thi  „vi  har  set  Ydmygelsen  haste  efter  dig,  men 
du  er  af  dem,  som  sover".  Brevet  er  skrevet  1869.  Begiven- 
hederne i  det  følgende  Aar  kunde  kun  tjene  til  at  øge  Til- 
liden til  Behas  profetiske  Gave.  Selv  i  Behas  Hovedværk, 
Kitab-i-akdas  („den  hellige  Bog"),  der  ved  Siden  af  Bejanen 
er  Behaiernes  Bibel,  træder  det  personlige  Moment,  Trosfyr- 
stens  Ømtaalighed  overfor  al  formentlig  Tilsidesættelse,  af 
og  til  frem.  Kejser  Wilhelm  I,  der  havde  besøgt  Acre  uden 
at  aflægge  Visit  hos  Beha,  bliver  Genstand  for  dennes  Ana- 
tema ligesom  tidligere  Napoleon  III,  og  hans  Riges  Tilintet- 
gørelse profeteres. 

I  Kitab-i-akdas  er  Lærens  praktiske  Forskrifter  samlede. 
Her  fastsættes  de  rituelle  Pligter:  Bøn  tre  Gange  daglig,  med 
tre  Nedkastninger  og  med  Acre  som  Bederetning,  Templer- 
nes Indretning  (ingen  Billeder)  o.  s.  v.  Der  meddeles  moral- 
ske Forskrifter:  man  skal  vise  Høflighed  og  Venlighed  mod 
alle  og  tilgive  sine  Fjender,  en  Regel,  som  Beha  selv  ikke 
altid  synes  at  have  haft  lige  let  ved  at  følge.  Der  gives  Be- 

stemmelser  for  Indretningen  af  „Retfærdighedens  Hus",  et 
Slags  Understøttelsesfond  for  Fattige,  Enker  og  Faderløse,  til 
hvilket  anvendes  Bøder  og  Arv,  hvortil  der  ikke  findes  nogen 
efter  behaitisk  Arvelov  berettiget  Arvtager.  Babs  Lærebj^gning 
bliver  i  det  væsentlige  staaende,  men  i  tillempet  Form.  Tallet 
19  som  helligt  Tal  er  bevaret,  men  spiller  ikke  saa  stor  en 
Rolle  som  hos  Bab.  Det  anbefales  at  antage  europæiske  Sæ- 
der, hvad  saadanne  ydre  Ting  angaar  som  at  sidde  paa  Stole, 
bruge  Kniv  og  Gaffel  o.  s.  v.,  der  tilraades  hygiejniske  Bade- 
indretninger  og  advares  mod  de  urenlige  persiske  Badean-j 
staller  o.  s.  v.  Og  den  Bestræbelse  for  at  mødes  med  moderne 
europæiske  Kulturbevægelser,  som  allerede  sporedes  hos  Bab, 
træder  i  langt  højere  Grad  frem  hos  Beha,  hvad  der  hænger 
sammen  med  hans  bevidste  Stræben  efter  at  gøre  den  nye 
Tro  til  en  Verdensreligion;  Beha  maa  jo  som  den  sidste  blandt 
Profeterne  have  den  Opgave  at  føre  hele  Menneskeheden  til 
en  Enhedsreligion.  Saaledes  bliver  Behaismen  kosmopolitisk. 
Man  skal  ikke  elske  ét  Fædreland,  men  den  hele  Verden. 
Krigen  fordømmes  paa  det  kraftigste.  „Se,  hvorledes  den 
vesterlandske  Civilisation  er  bleven  en  Aarsag  til  Skræk  og 
Rædsel  for  Menneskeheden:  et  djævelsk  Redskab  (vel  Krigs- 
kunsten i  Almindelighed)  har  tilsneget  sig  Plads  i  den;  en 
saadan  Grusomhed  i  Livsødelæggelse  har  vist  sig,  at  Verdens 
Øjne  og  Øren  aldrig  har  set  eller  hørt  noget  lignende".  Mid- 
let derimod  er  „alle  Verdens  Folks  Forening  i  en  fælles  Inter- 
esse eller  i  Religionen".  „Vi  har  paabudt  alle  Verdensfreden, 
som  er  del  bedste  Middel  til  Beskyttelse  for  Menneskeheden. 
Verdens  Suveræner  bør  alle  følge  dette  Bud,  som  er  den  for- 
nemste Kilde  til  Ro  og  Orden  i  Verden".  Et  internationalt 
„Retfærdighedens  Hus"  skal  tjene  som  Voldgiftsdomstol  mel- 
lem Folkene.  Ogsaa  Tanken  om  et  Verdenssprog  forfægtes 
af  Beha. 

Denne  Stræben  efter  Universalitet,  hvorved  alle  bestaaende 
Religioner  skulde  gaa  op  i  Behaismen  som  i  en  Generalnæv- 
ner, fik  sit  Udtryk  bl.  a.  deri,  at  Behas  Tilhængere  overfor 
Kristne  undertiden  betegnede  ham  som  den  tilbagevendte 
Kristus,  overfor  Parsere  som  Sosjans,  Frelseren  paa  den 
yderste  Dag.  For  de  Troende,  der  kom  fra  Shiismens  Rækker, 
stod  han  som  en  Mahdi,  og  han  betegnedes  ogsaa  undertiden 

med  Navnet  „Hakk",  der  betyder  „Sandheden",  men  som 
navnlig  hos  Sufierne  er  gaaet  over  til  ligefrem  at  betyde 
„Gud".  Takket  være  den  snildt  ordnede  Propaganda  bredte 
Læren  sig  i  Stilhed,  men  jævnt  og  stærkt. 

Da  Beha  døde  i  Acre  i  1892,  blev  hans  Søn  Abbas  Efendi, 
kaldet  Abd-el-Beha,  hans  Efterfølger  som  Troens  Overhoved, 
men  vandt  dog  først  almindelig  Anerkendelse  efter  en  lang- 
varig Strid  med  sin  Broder  Muhammed  Ali.  Abd-el-Beha  viser 
sig  i  sine  Skrifter  som  en  fdosofisk  skolet  Mand.  Hos  ham 
er  Læren  afgæret,  han  er  naaet  til  større  Klarhed  i  Tanke 
og  Udtryk,  og  Babi-Behaismens  nyplatonisk-sufiske  Grund- 
lag træder  tydeligt  frem:  Panteisme,  Emanationslære,  en  al- 
mindelig, men  ikke  individuel  Udødelighed,  Forløsningen  fra 
den  individuelle  Væren  ved  Opgaaen  i  det  absolute  igennem 
Kærlighed.  Fjendskabet  mod  al  Askese  er  bevaret  i  Sam- 
menhæng med  det  livsfrejdige  Syn,  som  bygger  paa  den  Tro, 
at  det  gode  er  det  eneste  virkelig  eksisterende,  og  det  onde 
er  blot  Skin.  Abd-el-Beha  søger  nu  efter  Evne  at  forlige  dette 
spekulative  Grundlag  med  den  moderne  Naturvidenskabs  Re- 
sultater, hvori  han  er  ret  godt  hjemme.  Han  forkaster  imid- 
lertid Læren  om  Menneskenes  Nedstamning  fra  Dyrene  som 
uforenelig  med  Forestillingen  om  Menneskets  ophøjede  Rolle 
i  Verden. 

Hvor  mange  Tilhængere  Behaismen  tæller  i  Persien,  har 
man  ikke  tilnærmelsesvis  Rede  paa.  Opgivelserne  varierer 
meget  stærkt,  sandsynligvis  fmdes  der  ialt  mellem  V2  og  1 
Million  Behaier  i  Persien.  Det  er  imidlertid  tvivlsomt,  om 
Fremgangen  nu  er  saa  stor  som  tidligere,  idet  Behaierne  har 
stillet  sig  udenfor  Revolutionsbevægelsen,  der  har  skabt  et 
andet  Afløb  for  Fremskridtstendenserne.  Det  er  endog  blevet 
paastaaet,  at  Behaierne  havde  støttet  Shah  Muhammed  Ali 
og  Reaktionen  mod  Nationalisterne.  Browne  har  ofte  spurgt 
sine  persiske  Venner,  hvad  en  overbevist  Behai  vilde  fore- 
trække, at  se  Persien  stærkt  og  uafhængigt  med  Islam  som 
Statsreligion,  eller  som  en  russisk  Provins  med  Behaismen 
som  Statsreligion,  og  Svaret  lød  næsten  altid,  at  han  vilde 
foretrække  det  sidste  Alternativ.  Deres  Universalisme  og 
Kosmopolitisme  i  Forbindelse  med  deres  Afsky  for  enhver 
Form  for  indre  og  ydre  Krig  har  gjort  dem  fremmede  for 

den  patriotiske  Vækkelse,  som  har  fundet  Sted  i  Persien  i  de 
sidste  12  Aar.  De  persiske  Babi-Behaier  staar  iøvrigt  højt  i 
moralsk  Henseende  og  har  Ord  for  at  rumme  den  bedste 
Kærne  af  Perserfolket. 

Imidlertid  er  Behaismen  gaaet  sin  Sejrsgang  baade  i  Øst 
og  i  Vest.  I  Tyrkiet  tæller  Læren  ikke  faa  Tilhængere,  skønt 
Beha  og  hans  Efterfølger  har  forpHgtet  sig  til  ikke  at  drive 
offentlig  Propaganda  i  Tyrkiet.  Kairo  er  Centrum  for  den 
ægyptiske  Behaisme.  1  Indien  siges  Behai-Menighederne 
(bl.  a.  i  Mandalay,  Bombay  og  Lahore)  at  have  brudt  med 
Race-  og  Kastefordommene.  Ogsaa  i  Birma  har  Læren  fun- 
det Udbredelse.  Men  Abd-el-Beha  har  særlig  interesseret  sig 
for  Missionen  i  Vesten.  En  Behai-Missionær,  Ibrahim  Khair- 
ullah,  drog  til  Amerikas  Forenede  Stater  og  vandt  her  i  kort 
Tid  ca.  3000  Proselyter.  Der  dannede  sig  Menigheder  i  Chi- 
cago, New  York,  Washington,  Baltimore,  Boston,  Philadel- 
phia o.  s.  v.  I  New  York  holder  de  amerikanske  Behaier  regel- 
mæssige Sondagsforsamlinger,  og  i  Chicago  er  der  oprettet  et 
Selskab  til  Udgivelse  af  Behai-Skrifter.  Læren  har  faaet  Ind- 
pas baade  blandt  Tysk-Amerikanerne  og  blandt  Dansk-Ame- 
rikanerne. Medens  den  amerikanske  Behaisme  har  et  svær- 
merisk teosofisk  Anstrøg  og  gaar  i  Spænd  med  Christian 
Science  og  lignende  Bevægelser,  er  den  rationalistisk-humani- 
tære  Side  ved  Behaismen  Hovedsagen  for  de  franske  Behaier, 
der  har  faaet  Læren  gennem  jødisk  Formidling.  Baade  i  Eng- 
land og  Tyskland  opstod  Behai-Menigheder.  I  Tyskland,  hvor- 
til Læren  blev  bragt  fra  Amerika,  var  Stuttgart  et  Hovedtil- 
holdssted for  den.  De  tyske  Behaier,  der  holdt  opbyggelige 
Møder  hver  Fredag  Aften,  mente  ikke  at  have  givet  Afkald 
paa  den  egenthge  Kristendom,  men  først  i  Sandhed  at  have 
fundet  Kristi  Aand,  idet  de  troede,  at  Kristus  var  kommen 
igen  i  deres  nye  Profet  Behaullah. 

Saaledes  var  Spirerne  til  en  Verdensreligion  lagt.  Saaledes 
som  Behaismen  var  bleven  udformet,  havde  den  Betingelser 
for  at  lokke  Bekendere  af  de  forskelligste  ReHgioner  til 
sig.  Iblandt  Zoroastrierne,  som  gennem  mere  end  et  Aar- 
lusinde  har  vist  sig  utilgængelige  for  den  dem  omgivende 
Islam,  vandt  Behaismen  Tilhængere.  Den  imødekom  den 
samme  Trang  hos  den  europæisk-amerikanske  Verden,  som 


137 

har  givet  moderniseret  Vedantisme  og  Buddhisme  Vækstbe- 
tingelser i  Vesten. 


Den  Kontorchef  i  Postvæsenet,  som  jeg  havde  lært  at  kende 
umiddelbart  før  min  Afrejse  til  Semnan,  indførte  mig  for 
første  Gang  i  en  Kreds  af  Behaier.  Efter  forudgaaende  Aftale 
kom  han  og  hentede  mig  og  førte  mig  hjem  til  sin  Bolig,  En 
gammel,  hvidskægget  Mand  havde  allerede  indfundet  sig,  og 
straks  efter  kom  de  øvrige  Gæster,  5  eller  6  persiske  Herrer. 
Der  serveredes  Sherbet,  Te  og  Aarstidens  Frugter,  men  natur- 
ligvis ikke  Tobak  eller  Alkohol  under  nogen  Form.  Den  gamle 
Mand,  Djenab-i-A.,  var  en  af  de  prægtige  Oldingtyper,  som 
man  saa  ofte  møder  i  Orienten.  Hans  gammelorientalske 
Dragt  stak  af  imod  de  øvrige  Tilstedeværendes  europæiske 
Apparition,  der  kun  ved  den  sorte  Kulah  fik  et  persisk  An- 
strøg. Djenab-i-A.,  der  var  en  af  de  lærdeste  Behaier  i  Tehe- 
ran, stillede  sig  —  efter  et  sørgmodigt  Spørgsmaal  om,  hvorfor 
jeg  var  kommen  til  Persernes  Ruin-Land  —  til  min  Disposi- 
tion med  Hensyn  til  alle  Oplysninger,  som  jeg  ønskede  an- 
gaaende  Læren.  Jeg  bemærkede  først,  at  jeg  desværre  i  Tehe- 
ran savnede  mit  Materiale  angaaende  Behaismen,  og  at  det 
var  noget  vanskeligt  for  mig  at  erindre  de  Punkter,  om  hvilke 
det  særlig  kunde  have  Interesse  for  mig  at  faa  nærmere  Op- 
lysning. Mit  første  Spørgsmaal  gjaldt  Lærens  Udbredelse  i 
Persien,  men  herpaa  kunde  Djenab-i-A.  ikke  give  mig  Svar. 
De  havde  ikke  Tal  paa  Lærens  Tilhængere;  kun  saa  meget 
kunde  siges,  at  deres  Antal  forøgedes  fra  Dag  til  Dag.  Med 
Professor  Browne  var  Behaierne  meget  misfornøjede  paa 
Grund  af  hans  Partitagen  til  Fordel  for  Ezelierne.  Browne 
havde,  erklærede  Djenab-i-A.,  sine  Oplysninger  fra  Ezelier, 
og  vel  benyttede  han  Behai-Kilder,  men  man  kunde  ikke  for- 
staa  saadanne  Bøger  ret  uden  at  have  gennemgaaet  dem  med 
en  af  Troens  Folk,  hvorfor  der  ogsaa  fandtes  forskellige  Mis- 
forstaaelser  hos  Browne.  Jeg  bemærkede,  at  den  Metode  at 
skrive  religiøse  Bøger  i  et  forsætlig  dunkelt  Sprog,  for  at  de 
ikke  skulde  kunne  forstaas  uden  Vejledning  af  de  Indviede, 

jo  havde  været  benyttet  fra  gammel  Tid  i  Orienten,  men  at 
det  forekom  mig  naturligt  for  en  Fremskridtsreligion  som 
Behaismen  at  følge  den  i  Europa  brugelige  Metode  og  lade 
Bøgerne  tale  for  sig  selv.  Djenab-i-A.  indrømmede  dette  og 
sagde,  at  han  selv  til  Brug  for  Skoleelever  havde  skrevet  en 
Lærebog  i  det  klarest  mulige  Sprog,  hvorfor  en  af  hans  Kol- 
leger havde  bebrejdet  ham,  at  hans  Fremstilling  var  altfor  let 
at  forstaa.  Jeg  tog  heraf  Anledning  til  at  spørge,  om  der  fand- 
tes Skoler  eller  Højskoler,  hvor  Folk  oplærtes  i  den  behaitiske 
Tro.  Saadanne  Skoler  fandtes  ikke,  svarede  Djenab-i-A.,  men 
der  holdtes  sluttede  Møder,  hvor  Behaierne  modtog  regelmæs- 
sigt fremadskridende  Undervisning. 

Djenab-i-A.  bekræftede  min  Opfattelse,  at  Beha,  da  han 
ønskede  at  gøre  Læren  til  en  Verdensreligion,  havde  maattet 
opgive  en  Del  af  Babs  Forskrifter.  Behaismen  var,  sagde  han, 
en  udviklingsdygtig  Religion.  Bab  havde  selv  i  sin  Bejan  over- 
ladt det  til  „den,  som  Gud  vil  manifestere"  at  optage  eller 
forkaste  de  af  hans  Bestemmelser,  som  denne  med  sin  højere 
Indsigt  fandt  det  rigtigt  at  optage  eller  forkaste.  Tallet  19 
holdtes  stadig  i  Ære,  ikke  fordi  det  i  sig  selv  var  mere  helligt 
end  de  andre  Tal,  men  kun  som  en  Erindring  om  det  gud- 
dommelige, ligesom  f.  Eks.  Søndagen  hos  de  Kristne  ikke  var 
mere  hellig  end  de  andre  Dage,  men  blot  fejredes  for  at  vække 
en  from  Stemning  hos  de  Troende.  Jeg  udtalte,  at  det  fore- 
kom mig  at  være  et  Spild  af  Kraft,  naar  man  vilde  sætte  noget 
ind  paa  f.  Eks.  at  gennemføre  en  Kalender,  baseret  paa  et  saa 
upraktisk  Tal  som  19,  og  at  det  vilde  være  bedre  at  spare 
Kræfterne  til  vigtigere  Ting.  Djenab-i-A.  indrømmede  da  og- 
saa,  at  det  var  en  Sag  af  sekundær  Betydning. 

Et  Punkt  af  særlig  Interesse,  som  jeg  ønskede  at  komme 
til  Klarhed  over,  var  Behaiernes  Stilling  til  den  persiske  Revo- 
lutionsbevægelse. Jeg  spurgte  Djenab-i-A.,  om  den  Opfattelse, 
som  var  almindelig  i  Europa,  stemte  med  de  faktiske  Forhold, 
nemlig  at  Ezelierne  havde  staaet  paa  Revolutionens  Side,  me- 
dens Behaierne  havde  sympatiseret  med  Muhammed  Alis  re- 
aktionære Regering  i  dens  Kamp  mod  Parlamentspartiet. 
Djenab-i-A.  erklærede,  ivrigt  støttet  af  en  anden  af  de  Til- 
stedeværende, Mirza  A.,  at  denne  Opfattelse  fuldstændig  mis- 
kendte Behaiernes  Stilling.  Deres  Tro  gjorde  dem  til  Fjender 

af  al  Krig,  og  Revolution  var  Krig,  og  hvad  der  opnaaedes  ved 
Vold,  havde  aldrig  Bestand;  derfor  havde  Behaierne  holdt  sig 
udenfor  Revolutionen.  Men  heri  laa  ikke  en  Tilkendegivelse 
af  Sympatier  og  Antipatier.  Behaismen  kunde  efter  hele  sit 
Syn  paa  Verden  ikke  sympatisere  med  nogen  Art  Absolutisme. 
Indenfor  Menigheden  selv  raadede  der  et  demokratisk  Prin- 
cip. I  hver  By  fandtes  et  Raad,  valgt  af  Menighedens  Med- 
lemmer og  omfattende  mindst  9  Medlemmer  i  mindre  Byer 
og  flere  i  de  større.  Dette  Raad  afgjorde  forefaldende  Sager. 
I  en  Stad  som  Teheran,  der  talte  saa  mange  Behaier,  stemte 
man  distriktvis,  naar  et  nyt  Medlem  skulde  vælges  til  Raadet. 
De  vigtigste  Sager  blev  henviste  til  Afgørelse  ved  selve  Over- 
hovedet, Abd-el-Beha  i  Acre. 

Man  talte  en  Del  om  Abd-el-Behas  Rejse  til  Europa  og  Ame- 
rika, der  havde  fundet  Sted  et  Par  Aar  tidligere.  Mirza  A.  for- 
talte, at  Abd-el-Beha  under  sit  Ophold  i  Paris  havde  været 
sammen  med  Henri  Bergson,  der  interesseret  havde  udspurgt 
ham,  men  stadig  om  „materialistiske  Emner". 

Et  Par  Dage  efter  min  første  Introduktion  i  Behai-Verdenen 
var  jeg  Gæst  ved  en  lignende  Sammenkomst  i  Mirza  A.s  Hus. 
Mirza  A.  var  til  en  Begyndelse  alene  med  sin  yngre  Broder, 
der  var  kommen  hjem  fra  Amerika,  hvor  han  havde  over- 
været Abd-el-Behas  Triumftog.  Mirza  A.  fortalte  om  sin  Fa- 
milies Martyrium.  I  1896,  et  halvt  Aar  før  Nasir-ed-Din  Shahs 
Mord,  blev  Mirza  A.s  Fader  og  hans  den  Gang  tolvaarige  Bro- 
der under  et  Ophold  i  Zendjan  angivne  som  Behaier,  arreste- 
rede og  førte  til  Fængslet  i  Teheran.  Her  sad  de  endnu  fangne, 
da  Kongemordet  fandt  Sted.  Som  bekendt  blev  dette  Mord 
først  falskelig  tillagt  Babi-Behaierne,  hvad  der  gav  Anledning 
til  Forfølgelser  mange  Steder.  Fængselsdirektøren  traadte 
nu  ind  i  den  Celle,  hvor  Mirza  A.s  Fader  og  Broder  sad,  og 
stillede  dem  Valget  mellem  at  dø  eller  at  forhaane  Abd-el- 
Beha.  Faderen  afslog  trods  gentagne  Opfordringer  at  for- 
haane sin  Mester,  og  tilsidst  skar  man  Hovedet  af  ham.  Der- 
efter kom  Turen  til  Drengen.  Han  erklærede,  at  selv  om  hans 
Fader  havde  villet  forhaane  Abd-el-Beha,  vilde  han  dog  aldrig 
gøre  det.  Direktøren  befalede  at  kvæle  Barnet.  Man  snørede 
hans  Hals  til.  Han  var  imidlertid  ikke  død  og  kom  til  sig  selv 
igen.  Direktøren  sagde  til  ham:  „Du  har  prøvet,  hvor  haardt 

det  er  at  dø.  Vil  du  nu  forhaane  Abd-el-Beha?"  Men  Drengen 
forblev  standhaftig.  Saa  skar  man  Hovedet  af  ham.  —  Endnu 
i  Muzaffer-ed-Din  Shahs  Tid  (1896—1907)  fandt  der  i  Jezd 
en  Forfølgelse  Sted,  hvorunder  omtrent  150  Behaier  blev 
dræbt  under  svære  Pinsler.  Behai-Kvinder  blev,  fortalte  Mirza 
A.,  nøgne  anbragt  paa  Bagerovnes  Riste  og  levende  stegt. 

Imidlertid  havde  de  øvrige  Gæster  indfundet  sig,  blandt 
dem  en  ældre  Mand,  der  spillede  en  lignende  førende  Rolle 
som  Djenab-i-A.  paa  det  forrige  Møde,  samt  Kontorchefen 
og  en  europæisk  Dame.  Den  sidstnævnte  var  en  engelsk 
Læge,  som  efter  at  være  bleven  vundet  for  Behaismen 
havde  slaaet  sig  ned  i  Teheran  og  nu  med  sværmerisk  Hen- 
givelse afventede  den  Stund,  da  Mesteren  i  Acre  vilde  kalde 
hende  til  at  virke  i  sin  Nærhed.  Abd-el-Beha  havde  antydet 
for  hende,  at  han  en  Gang  vilde  forflytte  hende  til  det  hellige 
Haifa,  hvor  Babs  Grav  fmdes.  Et  lykkeligt  Smil  gled  over 
hendes  Læber,  og  hendes  Ansigt  antog  et  eksalteret  Udtryk, 
hver  Gang  hun  nævnede  Abd-el-Behas  Navn.  Denne  sværme- 
riske Hengivenhed  for  Mesteren  var  forøvrigt  et  alminde- 
ligt Fænomen.  Behaier  bar  ofte  Abd-el-Behas  Portræt  skjult 
paa  sig,  indfattet  i  en  Medaillon,  og  naar  de  tog  det  frem, 
berørte  de  det  ærbødigt  med  Læber  og  Pande.  Medens  Tjenere 
serverede  Te  og  Sherbet,  forklarede  den  engelske  Dame  mig 
Behaiernes  Bønne-Praksis,  som  den  udøvedes  paa  de  tre  faste 
daglige  Bedetider,  og  illustrerede  den  ved  at  indtage  de  forskel- 
lige foreskrevne  StilHnger,  dels  staaende,  dels  siddende  paa 
Hug  med  Albuerne  ind  til  Kroppen  og  fremstrakte  Hænder 
med  opadvendte  Haandflader. 

Der  udspandt  sig  nu  en  Diskussion  om  optimistisk  og  pes- 
simistisk Livsbetragtning.  Forsamlingens  Senior  udviklede, 
hvorledes  det  onde  i  Verden  kun  var  det  godes  Negation,  alt- 
saa  i  Virkeligheden  et  Intet.  Som  Mørket  er  Manglen  paa  Lys 
og  Døden  Manglen  paa  Liv,  saaledes  er  f.  Eks.  Fattigdommen 
kun  Manglen  paa  Rigdom,  ikke  et  Onde,  men  kun  Manglen 
paa  et  Gode.  Alle  Onder  reduceres  saaledes  til  intet,  kun  det 
gode  eksisterer.  Jeg  kendte  allerede  fra  Abd-el-Behas  „Lære- 
timer" denne  Argumentation,  som  altid  har  mindet  mig  om 
de  Ræsonnementer,  hvormed  Voltaires  berømte  Mester  Pan- 

gloss  beviste,  at  denne  Verden  var  „den  bedste  af  alle  Verde- 
ner". Jeg  bemærkede,  at  det  for  en  Mand,  der  havde  sultet  i 
tre  Dage,  var  en  daarlig  Trøst,  at  hans  Sult  ikke  var  noget 
Onde,  men  kun  Manglen  paa  et  Gode,  hans  Lidelser  var  ikke 
derfor  mindre  reelle.  Man  kunde  med  i  hvert  Fald  ligesaa 
megen  Berettigelse  hævde,  at  det  gode  var  noget  negativt, 
nemlig  en  relativ  Frihed  for  Smærte.  Denne  Betragtning  lod 
sig  maaske  endda  lettere  forsvare,  saasom  det  var  let  at  nævne 
Arter  af  Lidelse  og  Ulykke,  som  enhver  vilde  anerkende  som 
saadanne,  medens  Meningerne  om,  hvad  man  skulde  forstaa 
ved  Lykke,  var  meget  delte.  Kontorchefen  spurgte,  om  da 
ikke  Velbefindende,  den  Tilstand  at  være  fri  for  Sygdom  og 
Sorger,  var  et  Gode,  hvorimod  jeg  indvendte,  at  han  ved  selve 
sin  Definition  af  Velbefindende  som  Frihed  for  Sygdom  og 
Sorg  havde  udtrykt  denne  Lykketilstands  negative  Karakter. 
Kontorchefen  mente  sluttelig,  at  Behaismen  vel  anbefalede 
Optimismen  som  det  mest  trøsterige  Livssyn,  men  ikke  i  saa 
Henseende  stillede  noget  absolut  Krav  til  sine  Tilhængere, 

Fra  disse  filosofiske  Emner  gled  Talen  over  til  Behaiernes 
praktiske  Livsvilkaar.  Den  engelske  Dame  fremhævede  den 
Bedring  i  deres  Kaar,  som  var  indtraadt  i  Løbet  af  de  fem 
Aar,  hun  havde  levet  i  Persien.  I  Jezd  havde  Guvernøren  be- 
skyttet Behaierne  mod  Forfølgelser.  I  Teheran  havde  en  Mulla 
for  faa  Dage  siden  ved  Fredagsbønnen  opfordret  de  Rettro- 
ende til  at  overfalde  Behaierne,  men  ham  havde  Politiet  taget 
sig  af  og  sat  i  Fængsel,  og  der  var  ingen  Optøjer  sket.  Hun 
fortalte,  at  de  persiske  Kvinder  flokkedes  om  Behaismen,  og 
der  blev  afholdt  store  Behai-Kvindemøder. 

Igennem  den  Apoteker,  som  forhandlede  Behai-Bøger,  fik 
jeg  anskaffet  en  Del  trykt  Behai-Litteratur  til  det  kongelige 
Bibliotek.  Derimod  viste  det  sig  trods  mange  Forespørgsler 
umuligt  blandt  de  Troende  at  opdrive  Behai-Haandskrifter. 
Ved  et  rent  Tilfælde  kom  jeg  gennem  en  muhamme- 
dansk  Boghandler  i  Besiddelse  af  et  Behai-Haandskrift.  Jeg 
købte  det  til  det  kongelige  Bibliotek  for  5  Tumaner,  hvad 
Mirza  N.,  en  lærd  Behai,  som  jeg  fik  til  at  gennemse  Haand- 
skriflet  med  mig,  erklærede  for  meget  billigt.  Haandskriftet 
bestod  af  en  stor  Mængde  mindre  Traktater  uden  Angivelse 

af  Titel  og  Forfatter,  men  Mirza  N.  gennemgik  beredvilligt 
hele  Haandskriftet  med  mig  saaledes,  at  han  meddelte  mig 
Titler  og  Forfatternavne  for  de  enkelte  Stykker. 

En  Dag  kom  Kontorchefen  til  mig  i  Følge  med  en  Tros- 
fælle, Dr.  S.,  en  Militærlæge  med  Majors  Rang,  der  ønskede 
at  hilse  paa  mig.  Han  indbød  mig  til  sig,  og  jeg  kom  et  Par 
Gange  i  hans  gæstfrie  Hus.  Vi  talte  bl.  a.  om  Aarsagerne  til 
Religionernes  Dekadence.  Dr.  S.  udviklede,  hvorledes  Men- 
neskehedens Historie  udviklede  sig  i  Perioder  ligesom  Aars- 
tiderne;  hver  Profet  bragte  et  nyt  Foraar,  og  naar  Tiden  var 
gaaet  alle  Sæsoner  rundt,  kom  der  en  ny  Profet  med  en  ny 
Vaar.  Jeg  mente,  at  Aarsagen  til  Religionernes  Nedgang  laa 
deri,  at  medens  enhver  Religion  i  Begyndelsen  maatte  kæmpe 
sig  frem  og  derfor  gennemgaaende  kun  fik  Tilslutning  af  saa- 
danne  Folk,  for  hvem  oprigtig  Iver  for  en  aandelig  Sag  var 
det  ledende  Motiv,  blev  Forholdet  et  andet,  naar  Religionen 
havde  naaet  en  Magtstilling,  saa  at  det  kunde  betale  sig  at 
hylde  den;  saa  kom  det  store  Tros  af  Tilhængere,  der  søgte 
personlig  Fordel  ved  at  Jiekende  sig  til  Troen.  Dr.  S.  udtalte 
sin  Overbevisning  om,  at  hans  Tro  var  i  Stand  til  at  ophæve 
Krig  og  Strid  mellem  Nationerne,  hvad  der  var  saa  meget 
desto  lettere,  som  Krigene  gærne  drejede  sig  om  Ting,  der  for 
vedkommende  Nationers  store  Masse  var  ganske  interesseløse. 
Overhovedet  hævdede  han,  at  Behaismen  havde  frigjort  sig 
for  Fordomme,  og  som  Eksempler  paa  Fordomme,  som  „alle 
intelligente  Mennesker  anerkendte  som  saadanne",  nævnede 
han  National-  og  Racefølelse.  Dertil  bemærkede  jeg,  at  der 
dog  i  Nationalfølelsen  var  noget  mere  end  blot  Fordom,  idet 
al  Kultur,  hvor  universelt  den  end  kunde  udvikle  sig,  nødven- 
digvis maatte  have  Rod  i  en  bestemt  Nationalitet,  men  det 
lykkedes   mig   næppe   at  overbevise  ham. 

Samtalen  drejede  ind  paa  Forholdet  mellem  Filosofer  og 
Profeter.  Mirza  N.,  der  var  tilstede,  hævdede,  at  Filosoferne 
vel  var  naaet  højt  i  Tænkning,  men  deres  Indflydelse  var  be- 
grænset til  nogle  faa  Personer,  medens  Profeterne  naaede 
ligesaa  højt  og  øvede  deres  Indflydelse  paa  de  store  Masser, 
hvorfor  Profeternes  Nytte  var  ulige  større  end  Filosofernes. 
Jeg  indvendte,  at  medens  Profeternes  Resultater  let  lod  sig 
overskue,    øvede   Filosoferne   mere    deres    Indflydelse    i    det 

skjulte,  men  denne  Indflydelse  gjorde  sig  gældende  paa  alle 
Aandslivets  Omraader,  selv  om  den  ikke  altid  var  saa  let  at 
konstatere  i  de  enkelte  Tilfælde.  Dertil  kom,  at  Profeterne 
laante  deres  Tanker  mer  eller  mindre  fra  den  til  enhver  Tid 
i  Folkeaanden  nedfældede  Filosofi,  og  selv  om  mangen  Reli- 
gionsstifter personlig  var  ukyndig  i  Filosofien,  var  det  dog 
Filosofernes  Tanker,  der  ad  Omveje  var  naaet  til  ham  og  fik 
Udtryk  gennem  ham.  Naar  Religionerne  udviklede  sig  videre, 
var  det  atter  Filosofernes  Ideer,  der  i  stigende  Maal  trængte 
ind  i  dem.  Saaledes  havde  Plata  og  Aristoteles  sat  deres  Præg 
baade  paa  Kristendommens  og  paa  Islams  Udvikling.  Mirza 
N.  holdt  fast  ved,  at  Profeternes  Forkyndelse  var  det  primære, 
og  at  Filosoferne  byggede  paa  Profeterne.  Disses  Sær- 
kende var  jo  den  guddommelige  Inspiration,  der  skulde  føre 
dem  ud  over  Erkendelsens  Grænser  og  derved  sætte  dem  i 
Stand  til  at  blive  Menneskehedens  Opdragere.  Hermed  var 
Diskussionen  kørt  ind  i  en  blind  Gade;  den  guddommelige  In- 
spiration lader  sig  ikke  diskutere,  den  er  å  prendre  ou  å 
laisser. 

Hele  den  Række  Samtaler,  hvorpaa  jeg  har  givet  nogle 
Prøver,  har  vistnok  i  det  hele  været  mere  tilfredsstillende  for 
mig,  som  kun  ønskede  at  studere  Behaiernes  Aandsretning, 
end  for  mine  Behai-Venner,  der  fra  først  af  havde  haabet  at 
vinde  mig  for  deres  Tro.  Jeg  lod  dem  imidlertid  ikke  et  Øje- 
blik være  i  Tvivl  om,  at  det  ikke  var  nogen  religiøs  Trang, 
der  førte  mig  til  dem,  men  blot  Interesse  for  Behaismen  som 
Kulturfænomen,  som  Led  i  det  moderne  Persiens  aandelige 
Fysiognomi.  Personlig  har  jeg  kun  gode  Minder  om  dem.  De 
var  brave,  hjælpsomme  og  paalidelige  Mennesker,  hos  hvem 
jeg  altid  mødte  en  frisk  og  ukunstlet  Hjærtelighed.  De  var 
Folk,  der  levede  for  en  Idé,  og  det  en  Idé,  hvori  der  var  lige- 
saa  meget  af  sund  og  praktisk  Moral  som  af  religiøs  Dog- 
matik. 

TEHERAN  I  SOMMERTIDEN 

Hede,  Moskitoer  og  Feber.  Uhygiejniske  Tilstande.  Landligger!  i  Shimran. 

Det  sagnrige  Demavend.  Mahmud  Mirza.  En  Udflugt  til  Rai.  Korn-AmbarcQ 

ved  Shah  Abdelazim-Porten.  Det  tj'ske  Hospital. 

Naar  man  kommer  over  Midten  af  Maj,  begynder  Somme- 
ren for  Alvor  i  Teheran.  Al  Regn  er  nu  forbi,  og  Solen  tynger, 
glødende  og  svidende,  paa  Mennesker  og  Dyr.  De  graagule 
Lermure  og  Vejenes  graagule  Støv  kaster  Sollyset  tilbage  med 
en  ubarmhjærtig,  skærende  Glans.  Og  Heden  tiltager  med 
hver  Dag.  I  Hotellets  Gaard,  hvor  Aftensmaaltidet  nu  ind- 
tages, overpjaskes  Fliserne  flere  Gange  daglig  med  Vand  for 
at  fremkalde  lidt  Afkøling.  I  Løbet  af  Juni  naar  man  op  paa 
en  35"  Reaumur,  og  havde  man  tidligere  Nætternes  Kølighed 
at  trøste  sig  med,  saa  bliver  Nætterne  nu  ogsaa  trykkende 
hede.  Man  lægger  sig  paa  Lejet,  blot  indsvøbt  i  et  tyndt  La- 
gen, og  kan  næppe  falde  i  Søvn  for  Varme.  I  mange  persiske 
Huse  sover  Beboerne  i  Gaardene  eller  oppe  paa  de  flade  Tage, 
hvor  de  vistnok  er  noget  mindre  generede  af  Moskitoerne. 
Disse  smaa  Blodsugere  er  nemlig  den  anden  store  Plage  i  Per- 
sien i  Sommertiden.  En  Del  Europæere  bruger  Moskitonet  og 
kan  derved,  hvis  de  er  behændige,  holde  sig  fri  for  Moski- 
toerne om  Natten,  men  den  øvrige  Del  af  Døgnet  er  man  pris- 
givet de  smaa  Uhyrer  paa  Naade  og  Unaade.  De  forraader  sig 
ikke  ved  nogen  svirrende  eller  summende  Lyd,  de  er  knap 
nok  til  at  se,  men  de  mærkes  desto  mere,  og  de  har  desto 
værre  en  afgjort  Forkærlighed  for  europæisk  Blod.  Man  for- 
talte om  en  i  Teheran  boende  Europæer,  at  han  sov  under 
aaben  Himmel  med  en  Spand  Petroleum  ved  hver  Side  og  en 
Haand  dyppet  i  hver  Spand;  en  Gang  imellem  strøg  han  sig 
halvt  i  Søvne  med  en  klæbrig  Haand  over  Ansigtet.  Det  skulde 

være  et  probat  Middel  mod  Moskitoerne,  men  den  opfindsom- 
me Europæer  havde  alligevel  ikke  dannet  Skole. 

Moskitoerne  er  imidlertid  ikke  blot  generende,  de  er  ogsaa 
farlige  Smittebærere.  Dem  skyldes  den  ret  ondartede  persiske 
Malaria-Feber,  som  i  Sommertiden  angriber  baade  de  Ind- 
fødte og  Europæerne.  Hr.  Molitor  anbefalede  mig  overfor 
denne  Fare  en  forebyggende  Kur,  som  var  foreskrevet  af  en 
fransk  Læge,  og  som  nu  anvendtes  med  godt  Resultat  i  de 
franske  Tropekolonier:  man  tager  den  første  Dag  25  Centi- 
gram  Kinin  lige  før  Hovedmaaltidet,  anden  Dag  samme  Kvan- 
tum, tredje  Dag  50  Centigram,  derpaa  ophører  man  med  Bru- 
gen af  Kinin  i  syv  Dage,  hvorefter  man  begynder  forfra.  Kinin 
medførte  jeg  i  tilstrækkelig  Mængde  i  mit  Rejseapotek,  og  fra 
Slutningen  af  Maj  tog  jeg  fat  paa  Kuren,  idet  jeg  dog  an- 
vendte lidt  mindre  Doser  (20—20—30  Ctgr.). 

Malaria  er  nu  ikke  den  eneste  Sygdom,  der  truer  Indfødte 
og  Fremmede  i  Sommerperioden,  takket  være  de  elendige 
hygiejniske  Tilstande.  Med  Hensyn  til  sanitære  Reformer  er 
man  meget  langt  tilbage  i  Persien.  Der  er  blevet  indrettet 
gratis  Vakcination,  men  den  er  ikke  obligatorisk,  og  Myndig- 
hederne har  ingen  Midler  til  at  træffe  Foranstaltninger  mod 
lokale  Epidemier  og  begrænse  dem.  Efter  en  stor  Koleraepi- 
demi for  en  14 — 15  Aar  siden  blev  der  nedsat  en  Kommission, 
som  sad  endnu,  da  jeg  var  i  Persien,  men  stadig  intet  udret- 
tede. Finansadministrationen  havde  ved  sine  Funktionærer  i 
Provinserne  ladet  uddele  Skemaer  til  de  derværende  europæi- 
ske Læger  for  at  skaffe  Oplysning  om  Sundhedstilstanden, 
men  man  var  ikke  kommen  videre  end  til  Indsamling  af  Ma- 
teriale; ingen  praktiske  Foranstaltninger  var  trufne.  Dagreno- 
vationen i  Teheran  foregaar  paa  den  Maade,  at  en  Mand  med 
en  Skovl  læsser  Indholdet  af  forskellige  paa  Gaderne  samlede 
Skarnbunker  op  i  et  Æsels  to  Tværsække,  saa  at  baade  Man- 
den, Æslet  og  den  nærmeste  Omegn  er  indhyllede  i  en  Sky  af 
Skarn  og  Støv. 

Den  største  Fare  lurer  dog  i  Drikkevandet  og  i  den  Is,  der 
efter  stor  Maalestok  bruges  til  at  køle  Drikkevarerne  med. 
Vandet  kommer  fra  Bjærgene  og  føres  i  aabne  Kanaler  til 
Byerne.  Paa  begge  Sider  af  Hovedgaderne  er  der  anbragt 
Render,  og  Vandet  ledes  nu  ved  et  primitivt  Luknings-  og 

Hinsides  det  kaspiske  Hav  10 

Aabningssystem  ind  skiftevis  i  den  ene  og  den  anden  af  disse 
Render.  Her  fylder  Vandingsvæsenets  barbenede  Folk  deres 
store  Spande  for  saa  at  slynge  Indholdet  i  parallele  Striber 
tværs  over  den  ubrolagte  Gade,  hvor  det  samler  sig  til  skidne 
Pytter  i  alle  Hulhederne.  Men  de  samme  Render  benyttes  til 
de  mangfoldigste  Ting.  Heri  vandes  og  pjaskes  de  udasede 
Heste,  heri  vasker  Kvinderne  Skidentøj,  her  sidder  de  Ind- 
fødte og  vasker  Fødder  og  børster  Tænder.  De  forretter  deres 
Nødtørft  i  Vandet  og  de  drikker  af  det  i  deres  hule  Haand. 
Det  er  nemlig  den  almindelige  Forestilling,  at  rindende  Vand 
ikke  kan  forurenes;  det  fornyes  jo  stadig!  Gennem  lignende 
aabne  Render  føres  Vandet  rundt  til  Husene  for  at  bruges  til 
Madlavning  og  Drikkevand.  Intet  Under,  at  Tyfus  grasserer 
saa  stærkt  i  Persien  om  Sommeren.  Nogle  enkelte  fornemme 
Familier  har  Privilegium  paa  at  benytte  „Shahens  Vand",  der 
ledes  til  Teheran  fra  Bjærgene  i  en  lukket  Rende.  Til  disse 
særlig  begunstigede  hørte  ogsaa  Salar-i-Ashraf,  og  da  Hotel 
d'Europe  var  Salar-i-Ashrafs  Ejendom,  havde  vi  dér  det  rene- 
ste Drikkevand,  som  kunde  faas  i  Teheran.  Dog  sagde  man, 
at  ogsaa  Uvedkommende  kunde  skaffe  sig  Adgang  til  „Sha- 
hens Vand",  saa  at  det  endda  ikke  var  helt  betryggende.  For- 
sigtige Europæere  drak  derfor  overhovedet  aldrig  ukogt  Vand 
uden  at  blande  det  med  Vin. 

Og  nu  Isen.  Naar  man  i  Teheran  om  Sommeren  drikker  sig 
et  Glas  Vand,  Sherbet  eller  01,  putter  man  gærne  nogle  Styk- 
ker Is  deri.  Paa  Hotellet  serveres  jævnlig  til  Diner  en  Slags 
Issuppe:  kold  Suppe,  lavet  af  Mælk  og  Vand  med  Agurkestum- 
per og  forskelligt  andet  Grønt  samt  et  Par  Klodser  Is.  Den 
smager  fortrinligt,  og  dens  Tilbagevenden  paa  Spisesedlen 
imødeses  med  megen  Glæde.  Isen  er  et  uundværligt  Led  i  den 
daglige  Husholdning,  og  den  anbringes  altid  direkte  i  den 
Drik  eller  Spise,  der  skal  køles.  Den  bringes  rundt  til  Husene 
af  Forhandlere,  som  transporterer  den  paa  Æsler.  Det  hedder 
sig  gærne,  at  den  hentes  direkte  fra  Bjærgene,  men  i  Virkelig- 
heden er  dette  kun  sjældent  Tilfældet.  Om  Vinteren  ledes 
Vandet  fra  de  aabne  Render  med  al  den  deri  indeholdte 
Uhumskhed  ind  i  store,  flade  Beholdere,  der  ved  høje  Mure 
er  skærmede  mod  Solen  og  kun  aabne  mod  Nord,  og  naar 
Vandet  i  en  saadan  Ambar  er  frosset  til  Is,  hugges  denne  op 

og  hengemmes  til  Sommeren,  og  en  ny  Vandstrøm  ledes  ind 
i  Ambaren.  Herfra  stammer  det  meste  af  den  Is,  som  anven- 
des. Tager  man  et  af  de  Isstykker,  der  stilles  frem  paa  Bordet 
til  Afbenyttelse,  og  holder  det  op  for  Lyset,  vil  man  ogsaa 
kunne  konstatere  Tilstedeværelsen  af  en  Mængde  Partikler 
af  ubestemmelig  Art. 

Jeg  nævnede  01  blandt  de  kolde  Drikke,  man  nyder  i  Tehe- 
ran. Man  kan  nemlig  faa  to  Slags  01,  det  forholdsvis  dyre, 
importerede,  russiske  01,  og  det  persiske.  Det  sidste  sælges  og 
udskænkes  ganske  vist,  saa  vidt  jeg  kunde  konstatere,  kun  et 
eneste  Sted  i  Byen,  nemlig  i  Bryggeriets  eget  Udsalg.  Brygge- 
riet er  grundlagt  og  drives  af  en  Zoroastrier,  der  har  lært  Fa- 
brikationen i  Wien,  og  Øllet  er  ganske  velsmagende,  en  Art 
let  Wienerøl,  der  kun  har  den  Fejl,  at  det  ikke  kan  skumme. 

Midt  paa  Dagen  gaar  ingen  ud  paa  denne  Aarstid,  naar  han 
ikke  har  et  bestemt  Ærende,  og  er  man  alligevel  kommen  paa 
Gaden,  søger  man  snarest  muligt  et  Fristed  i  Bazarens  hygge- 
lige clair-obscur,  hvor  Støvfnuggene  danser  i  de  skraa  Sol- 
striber fra  Lyshullerne  i  Hvælvingens  Tag.  Først  naar  Solen 
er  ved  at  gaa  ned,  foretager  jeg  min  daglige  Spaseretur,  i 
Reglen  nordpaa,  ud  ad  Ambassadørgaden,  til  jeg  naar  Volden, 
saa  op  over  denne  og  over  den  tørre  Voldgrav,  ud  af  Byen, 
forbi  et  Par  store,  vel  indhegnede  Privathaver,  tværs  igennem 
Ødemarken,  med  Udsigt  til  Bjærgene  foran  mig  og  De- 
mavends  Snekegle,  som  den  svindende  Sols  sidste  Straaler 
farver  rosenrød.  Saa  naar  jeg  min  Vandrings  Maal,  en  landlig 
Kro  med  brede  Bænke  udenfor,  hvor  man  bringer  mig  en 
Skaal  Mast  og  en  Kop  Te.  Ved  Vejens  Side  risler  en  Bjærg- 
strøm  lystigt  i  Kaskader  ned  fra  et  højereliggende  Terræn  og 
fortsætter  sit  Løb  i  lunefulde  Slyng  tværs  over  Kørevej  og 
Gangsti,  inden  den  falder  i  Leje  i  en  af  de  aabne  Render.  Saa 
er  Solen  borte,  men  en  kortvarig  Efterglans  forlener  hele  Sce- 
neriet, den  vide,  golde  Slette,  de  kedelige  Lermure,  de  smaa 
Grupper  af  Vandringsmænd,  med  de  sarteste  Farver  med 
en  Grundtone  af  blegrødt,  og  Byens  Mure,  Porte  og  Minareter 
tegner  deres  Silhouetter  klart  og  skarpt  mod  Aftenhimlen. 

Jeg  kender  Ambassadørgaden  og  dens  daglige  Publikum  ud 
og  ind.  Først  kommer  jeg  forbi  den  uanselige  Passage,  der 
fører  ind  til  Salar-i-Ashrafs  Bolig.  Han  selv  staar  undertiden 

i  Indgangen  og  lader  tankeløst  Rosenkransen  glide  gennem 
Fingrene.  Han  er  ikke  saa  meget  ved  Hoffet  nu  som  før.  Op 
ad  en  Murpille  nær  ved  den  franske  Boghandel  sidder  „Koran- 
læseren", en  Tigger,  der  holder  en  Koran  i  sin  vanføre  Haand 
og  læser  op  med  snøvlende  Stemme,  ustandseligt.  Ligegyl- 
digt hvornaar  paa  Dagen  man  gaar  der  forbi,  sidder  han  og 
læser  op,  saa  længe  til  Mørket  sænker  sig  over  hans  Krog. 
Saa  kommer  jeg  til  en  Kro,  hvor  Gæsterne  sidder  paa  deres 
Hæle  paa  de  brede  Bænke  ude  paa  Fortovet  og  ryger  Tchibuk 
og  drikker  Te  ved  Siden  af  et  firkantet  Vandbassin,  der 
indtager  det  halve  af  Fortovets  Bredde.  Paa  den  anden  Side 
af  Gaden,  omtrent  udenfor  det  armenske  Kahvekhane,  sid- 
der en  af  Profetens  Ætlinge,  halvt  nøgen  og  for  Resten  hyl- 
let i  Pjalter,  men  med  det  grønne  Bælte,  Tegnet  paa  sin 
Adel  som  Sejjid,  om  Livet.  Han  hilser  mig  i  et  værdigt  Tone- 
fald med  et  „Selam",  men  beder  ikke  om  noget.  Dag  ud 
og  Dag  ind  sidder  han  tilsyneladende  ørkesløs  ved  Siden  af 
det  strømmende  Vand  ved  Vejkanten.  Her  er  et  Par  Haand- 
værkerboder  med  et  Skærmtag  ud  over  Fortovet.  Jeg  kender 
Stedet  allerede  paa  nogen  Afstand  paa  den  gennemtrængende 
og  ikke  ublandet  behagelige  Lugt  af  Snedkerlim  og  Hvid- 
løg. Udenfor  paa  Kørebanen  løber  en  ganske  nydelig  lille 
Pige  og  leger  med  et  Lam,  der  er  malet  rundt  om  paa 
Pelsen  med  store  røde,  gule  og  grønne  Farveklatter  til  Pynt. 
Undertiden  staar  Lammet  bundet  udenfor  sit  Herskabs  Dør, 
mens  den  lille  Pige  sidder  og  spiser  sin  Mellemmad  ved  Si- 
den af,  undertiden  farer  hun  i  Byen  med  en  Kurv  og  det 
brogede  Lam  bagefter  sig  som  en  Hund.  Det  kan  ogsaa 
hænde,  at  hun  har  sin  lille  Broder  ved  Haanden;  han  er 
luftigt  og  økonomisk  klædt,  i  en  lille,  stumpet  Skjorte  og 
ikke  andet.  Det  er  forøvrigt  et  ikke  helt  ualmindeligt  Kostume 
for  persiske  Smaadrenge  i  Sommertiden.  Hvad  de  Voksne 
angaar,  træffer  man  kun  af  og  til  hos  Dervisher  en  lignende 
ugenert  Tillempning  af  Paaklædningen  efter  Aarstiden.  En 
Dag  mødte  jeg  i  Gasgaden  en  saadan  Dervish,  uden  Kulah. 
med  det  lange  Haar  hængende  ned  over  Skuldrene,  fuld- 
stændig nøgen,  naar  undtages  en  smal  Tøjstrimmel  om  Livet. 
En  ejendommelig  orientalsk  Gadetype  er  Æventyrfortæl- 
leren.  Han  slaar  sig  ned  midt  paa  Fortovet  og  hænger  nogle 

store,  plumpt  udførte  Billeder,  malede  i  skrigende  Farver, 
op  paa  den  nærmeste  Mur.  Der  samles  hurtig  en  interesseret 
Tilhørerskare,  og  saa  begynder  han  at  fortælle  i  en  patetisk 
Tone  om  Kamp  og  ridderlig  Dyst,  om  Drab  af  Drager  og 
hornede  Diver  og  Befrielse  af  fangne  Prinsesser,  idet  han 
med  en  Stok  peger  paa  Billederne  paa  Muren,  der  illustrerer 
de  mest  spændende  Scener.  Og  Tilhørerne  lytter  andægtigt 
og  erlægger  deres  Smaamønt,  naar  Historien  er  forbi.  Euro- 
pæerne har  deres  Filmsteatre  i  Teheran,  men  den  jævne  Per- 
ser foretrækker  at  høre  Æventyrmanden  fortælle  de  gamle 
og  evig  unge  Historier  om  Kamp  og  Fortryllelse. 

Saa  snart  Varmen  begynder  at  blive  generende  i  Teheran, 
forlader  hele  det  officielle  Persien  med  Shahen  i  Spidsen 
og  hele  Diplomatiet  Byen  for  at  slaa  sig  ned  i  Sommer- 
kvartererne i  det  højtliggende,  friske  Shimran,  lige  foran 
Elburz'  mægtige  Fjældmure.  Shimran  er  Fællesbetegnelsen 
for  en  hel  Række  Landsbyer,  hvor  Shahen,  Stormændene 
og  de  fremmede  Gesandter  har  deres  Sommerpalæer,  Gu- 
lahek  med  det  engelske,  Zergende  med  det  russiske,  Tedjris 
med  det  franske  Gesandtskab.  Hele  Egnen  staar  Sommeren 
igennem  i  det  yppigste  Grønt,  Haverne  pranger  med  Blom- 
ster og  bugner  ved  Høsttid  af  Frugt,  her  er  Skygge  og  kølig 
Luftning,  her  er  den  milde,  kvægende,  liflige  Natur,  som  Per- 
seren elsker. 

For  den,  der  søger  den  vilde  Natur,  frembyder  Elburz'  Sne- 
fjælde  og  fremfor  alt  Demavend  sig  som  et  lokkende  Maal. 
Demavend  siges  at  være  forholdsvis  let  at  bestige,  men  Be- 
stigningen kræver  en  vidtløftig  Udrustning,  da  der  fra 
det  sidste  Sted,  hvor  der  fmdes  menneskelige  Boliger,  Lands- 
byen Abigerm  med  den  hede  Svolvkilde,  er  et  eller  halv- 
andet Døgns  Rejse,  inden  den  egentlige  Tindebestigning  kan 
tage  sin  Begyndelse.  Demavend  er  en  slumrende  Vulkan,  fuld 
af  Svovlkilder,  og  mangfoldige  er  de  Sagn,  der  knytter  sig  til 
dette  paa  meget  lange  Afstande  synlige  Bjærg.  Paa  Demavend 
boede  Urmennesket  og  Urkongen  Gajomard  og  flere  af  de 
senere  Sagnkonger,  her  udførte  de  mange  af  deres  berømme- 
lige Heltegærninger  i  Kampene  mod  Djævle  og  Trolde.  Men 
fremfor  alt  er  Navnet  Demavend  knyttet  til  Uhyrekongen, 
den    skændige   Usurpator    og   frygtehge    Tyran   Dahak    eller 

Zohhak,  som  misregerede  Verden  i  1000  Aar,  og  hvem  Helte- 
prinsen Feridun  overvandt  i  en  frygtelig  Kamp,  understøt- 
tet af  Smeden  Kave,  der  rejste  Folket  til  Oprør,  idet  han 
hejste  sit  Skødskind  paa  en  Stang  som  Mærke  og  saaledes 
skabte  Persiens  ældgamle  Banner.  Feridun  vilde  lade  sin  far- 
lige Fange  dræbe,  men  Gud  Ormazd  vilde  det  anderledes,  thi, 
som  Firdausi  fortæller  i  sit  Nationalepos: 

Alt  Englen  Serosh  ved  hans  Side  stod, 

og  atter  sin  Stemme  den  høre  lod: 

„Til  Demavend  med  din  Fange  du  drage 

i  Hast,  men  lad  Mængden  blive  tilbage. 

Tag  med  kun  dem,  som  du  ikke  tør  savne, 

h\'is  Bistand  kan  ved  Værket  dig  gavne". 

Og  Prinsen  i  Hast  som  et  Ilbud  drog 

til  Bjærget,  hvor  Fangen  i  Lænker  han  slog. 

Thi  lod  han  med  Baand  og  Lænker  ham  binde, 

af  Ulykken  blev  kun  tilbage  et  Minde, 

og  Navnet  Zohhak  til  Støv  var  blevet, 

i  Fred  for  hans  Ondskab  Verden  leved. 

For  evig  skilt  fra  Frænde  og  Slægt 

han  skulde  forblive  i  Bjærgets  Hækt. 

Man  søgte  et  Sted  til  Fangen  at  skjule 

og  fandt  saa  en  dyb  og  bundløs  Hule. 

Med  Nagler  man  slog  ham  til  Klippens  Sten, 

men  saadan,  at  ej  hans  Hoved  led  Men. 

Hans  Arme  man  rundt  om  Fjældblokken  bandt; 

her  skulde  han  lide,  mens  Tiden  randt. 

Her  hang  han  da  gemt  i  det  mørke  Fjæld, 

hans  Hjærteblod  flød  som  et  rindende  Væld  .... 

Og  dér  lever  det  bundne  Uhyre  endnu  i  Bjærget  og  giver 
af  og  til  sin  Nærværelse  tilkende  ved  Drøn  og  ved  at  ud- 
spy sin  svovldunstende  Aande  gennem  Bjærgets  Sider.  Først 
henimod  den  yderste  Dag  skal  han  komme  løs  og  fældes  i  den 
sidste  Kamp  med  de  gode  Magter,  hed  det  i  Persiens  Old- 
tidstro. 

Det  er  Jordskælvsmyter  og  Ragnarokmyter  i  persisk  Iklæd- 
ning. Endnu  helt  op  imod  vor  Tid  fejrede  man  i  Byen  De- 
mavend en  aarlig  Fest  til  Minde  om  Zohhaks  Fald  og  Fængs- 
ling. 


Sejjid   Muallims    Besøg    blev    mere    og    mere    uregelmæs- 
sige,   og   tilsidst  blev   han   borte   en   hel   Uge   uden   at   give 

Livstegn  fra  sig.  Saa  traf  jeg  ham  en  Aften  udenfor  Hotellet. 
Han  fortalte,  at  han  havde  været  i  Kosaklejren  i  hele  den 
forløbne  Tid  og  ikke  haft  Lejlighed  til  at  sende  Bud  til  mig. 
Hans  Virksomhed  derude  var  nu  bleven  saa  omfattende,  at 
han  maatte  tage  fast  Ophold  i  Kosaklejren.  Hermed  var  vort 
Samarbejde  altsaa  til  min  Beklagelse  forbi,  og  jeg  maatte 
søge  anden  Assistance.  Det  traf  sig  saa  heldigt,  at  en  an- 
den indfødt  Lærer  netop  havde  sin  daglige  Gang  i  Hotellet, 
idet  han  underviste  den  russiske  General,  som  logerede  i  Kla- 
verværelset. Han  var  villig  til  at  komme  5  Gange  om  Ugen 
og  holde  Konversationsøvelser  med  mig. 

Min  nye  Konversalionslærer  var  en  Mand  paa  et  halvt  Hun- 
drede Aar.  Hans  Navn  var  Mahmud  Mirza.  I  Stedet  for  en  Sej- 
jid  havde  jeg  altsaa  faaet  en  Prins.  Det  forholder  sig  nemlig 
saaledes  med  Titlen  Mirza,  at  naar  den  staar  foran  Nav- 
net, betegner  den  blot  Navnets  Indehaver  som  en  boglærd 
Mand,  men  staar  den  efter  Navnet,  betyder  den  „Prins".  Da 
Kadjardynastiet  har  udmærket  sig  ved  stor  Frugtbarhed  — 
navnlig  Feth  Ali  Shah,  der  efterlod  sig  et  næsten  fabelagtigt 
Antal  Efterkommere,  —  findes  der  en  Mængde  saadanne 
Prinser  rundt  om  i  Persien,  anbragte  i  forskellige  borgerlige 
Stillinger,  bl.  a.  hyppig  som  Bestyrere  af  Telegrafkontorerne. 
Mahmud  Mirza  var  en  af  Feth  Ali  Shahs  Ætlinge.  Han  var 
meget  forskellig  fra  Sejjid  Muallim.  Først  og  fremmest 
udmærkede  han  sig  ved  en  hos  en  Orientaler  saare  sjæl- 
den Præcision.  Han  var  tillige  ulastelig  i  sin  Paaklæd- 
ning,  altid  iført  en  pæn  og  vel  børstet  sort  Skodefrakke 
af  den  persiske  Fagon  til  at  knappe  helt  op  i  Halsen.  Hans 
Holdning  og  Manerer  vidnede  om  god  Levemaade,  han 
fremsatte  sine  Meninger  med  en  vis  Vægt,  kunde  indrømme 
Berettigelsen  af  et  Ræsonnement,  der  kuldkastede  hans  egen 
Mening,  men  argumenterede  umiddelbart  derefter  igen  ud  fra 
sin  første  Mening,  en  Metode,  som  heller  ikke  er  sjælden  i 
Europa.  Europæiske  Sprog  talte  han  ikke.  Han  var  en  ret- 
troende Shiit,  men  hverken  fanatisk  eller  hengiven  til  overdre- 
ven Religiøsitet,  og  han  var  konstitutionelt  sindet  uden  iøvrigt 
at  nære  synderlig  Sympati  eller  Interesse  for  europæisk  Væ- 
sen. Nogen  betydelig  eller  ejendommelig  Personlighed  var 
han  ikke,  lidt  bornert,  men  ikke  uden  en  vis  bon  sens,  og 

han  fulgte  godt  med  i  sit  Lands  Politik.  Gennem  Mahmud 
Mirza  fik  jeg  en  hel  Del  Oplysninger  om  persiske  politi- 
ske Forhold,  og  jeg  har  Grund  til  at  tro,  at  hans  Syn  paa 
Stormagtspolitiken  i  dens  Forhold  til  Persien  repræsenterede 
Gennemsnitsopfattelsen  hos  Persere  af  den  dannede  Klasse; 
i  hvert  Tilfælde  faldt  den  godt  i  Traad  med  de  Betragtninger, 
jeg  ellers  hørte  fra  persisk  Side.  Han  hadede  Russerne  af 
et  godt  Hjærte  cg  ikke  mindre  Mornard  og  den  øvrige 
belgiske  Klike;  til  „Kliken"  regnede  han  imidlertid  ikke  Post- 
direktøren  Molitor,  hvis  Virksomhed  han  anerkendte  som 
nyttig  og  heldbringende  for  Landet.  Disse  Forhold  skal  jeg 
iøvrigt  komme  nærmere  ind  paa  i  det  følgende  Kapitel. 

Mahmud  Mirza  mente,  at  Gud  saa  ofte  havde  hjulpet  Per- 
sien, naar  det  var  stedt  i  den  yderste  Nød,  at  han  ogsaa  nok 
vilde  gøre  det  en  Gang  endnu.  Jeg  svarede  dertil,  at  efter  min 
Mening  krævede  hver  Tidsalder  visse  bestemte  Egenskaber 
hos  et  Folk,  for  at  det  kunde  gøre  sig  gældende,  og  at  de 
Egenskaber,  som  den  nærværende  Tid  krævede,  var:  Meto- 
diskhed i  Tanke  og  Virke,  Arbejdsenergi  og  Sans  for  Økono- 
misering baade  med  Penge,  Kraft  og  Tid;  det  var  de  Egen- 
skaber, som  havde  skafiFet  den  europæisk-amerikanske  Ver- 
den Overvægt.  Mahmud  Mirza  var  optimistisk  nok  til  at  tro, 
at  Perserne  vilde  være  i  Stand  til  at  udvikle  den  Art  Egenska- 
ber, og  jeg  fandt  ingen  Grund  til  at  mistrøste  ham. 

Mahmud  Mirza  havde  ikke  Sejjid  Muallims  Lune  og  For- 
tællertalent.  Derimod  havde  han,  som  det  almindeligt  er  Til- 
fældet med  hans  Landsmænd,  megen  Lyst  til  at  drøfte  eti- 
ske Spørgsmaal  og  metafysiske  Emner,  og  vore  Timer  for- 
mede sig  da  efterhaanden  væsentlig  som  filosofiske  Diskus- 
sionstimer, idet  jeg  til  hver  Gang  forberedte  et  eller  andet  be- 
stemt filosofisk  Spørgsmaal  til  Behandling.  Da  jeg  netop  paa 
denne  Tid  var  begyndt  at  søge  Behaiernes  Selskab,  vilde  jeg 
gærne  erhverve  mig  nogen  Øvelse  i  en  saadan  Konversation 
paa  Persisk  om  abstrakte  og  oversanselige  Emner,  for  hvil- 
ken Perserne  har  et  eget  Ord:  irfan-bafi. 

Perseren  elsker  den  Slags  Diskussioner.  Det  gælder  Høje 
og  Lave,  baade  Læg  og  Lærd.  Naturligvis  er  det  ikke  viden- 
skabelig Filosofi,  som  den  dyrkes  ved  Europas  Universite- 
ter, der  interesserer  ham,  det  er  Morallæren  og  den  prakti- 

ske  Livsvisdom,  hvori  Sadi  er  den  store  Mester,  og  det  er  de 
uudtømmelige  Spørgsmaal  om  Livsgaaden,  om  Menneskets 
Forhold  til  Verdensaltet  og  Guddommen,  disse  evige  Proble- 
mer, som  de  sufiske  Digtere  har  fremstillet  for  ham  i  en 
saa  tillokkende  æstetisk  Form.  Persernes  Livsopfattelse  — 
jeg  ser  her  bort  fra  Babi-Behaierne  —  er  præget  af  en 
intellektuel  Pessimisme,  som  ingenlunde  behøver  at  skaffe 
dem  Anfægtelser  og  dybe  Sjælekampe,  men  snarere  giver 
dem  en  æstetisk  Tilfredsstillelse.  Livet  er  intet,  og  Verden  er  et 
daarende  Fata  morgana.  Vi  lever  en  stakket  Stund  mellem 
mange  Bekymringer  og  faa  Glæder  uden  at  vide,  hvorfra  vi 
kommer,  og  hvorhen  vi  gaar,  og  uden  at  have  fattet  Menin- 
gen med  det  hele.  Vi  er  et  usselt  Legetøj  i  Haanden  paa 
den  ubøjelige  Skæbnemagt,  det  ubønhørlige  „Hjul",  der  rul- 
ler følelsesløst  ad  sin  Bane,  knusende  under  sig  Slægtled  ef- 
ter Slægtled.  Forfængelighed  og  Forgængelighed  tilhobe.  Det 
er  de  Stemninger,  der  præger  Persernes  Poesi  og  deres  Filo- 
sofi, men  de  gør  ham  ikke  livsfjendsk  og  melankolsk,  de  har 
for  ham  deres  egen  dybe  Charme,  ligesom  Elskovslyrikens 
larmoyante  Bedrøvelighed;  naar  han  sidder  lunt  paa  sit  En- 
deruns (Harems)  Polstre  med  den  forbudne  Drik  perlende 
i  Bægret,  saa  nyder  han  som  et  ekstra  Raffinement  de  taare- 
fyldte  Elskovskvad  til  Fløjtens  og  Lutens  Klage  og  de  snart 
kummerfulde,  snart  oprørske  Tankedigte  om  Skæbnens  Volds- 
færd. Og  den  naive  Fromhed  hos  Gennemsnitsperseren  kan 
ofte  paa  den  besynderligste  Maade  brydes  med  et  drilsk  Lune 
og  en  respektløs  Kritik,  som  underfundigt  og  fordækt  vover 
sig  i  Kast  med  det  helligste.  Forøvrigt  er  Perserens  Pessimisme 
ikke  uden  praktisk  Værdi;  Overbevisningen  om  Livets  Intet- 
hed kan  holde  ham  oppe  og  give  ham  Modstandskraft  i  Nø- 
dens og  Ulykkens  Stund. 

Jeg  fik  nu  ogsaa  ellers  Lejlighed  til  at  dyrke  lidt  irfan- 
bafi.  En  Eftermiddag  blev  jeg  i  Ambassadørgaden  tiltalt  af  en 
persisk  Herre,  hvis  Ansigt  forekom  mig  bekendt,  uden  at  jeg 
i  Øjeblikket  kunde  erindre,  hvor  jeg  skulde  føre  ham  hen. 
Han  nævnede  sit  Navn.  Det  var  Eks-Kammerherren,  Sufi-Piren 
Zahir-el-Ajan,  der  havde  været  min  Vært  i  Resht.  Jeg  und- 
skyldte mig  saa  godt  som  muligt,  fordi  jeg  ikke  straks  havde 
genkendt  ham,  Zahir-el-Ajan  havde  opholdt  sig  en  Snes  Dage 

i  Teheran  og  agtede  at  blive  der  endnu  en  Maanedstid  for  at 
overvære  Shahens  forestaaende  Kroning,  og  han  havde  taget 
Ophold  i  et  Slags  Sufi-Kloster  i  Ambassadørgaden,  ved  Si- 
den af  den  franske  Boglade.  Her  besøgte  jeg  ham  nogle  Gange. 
I  Reglen  var  der  et  stadigt  Rykind  af  Gæster  i  den  med 
Bænke  langs  de  nøgne  Vægge  spartansk  udstyrede  Gæste- 
stue, der  stod  aaben  ud  til  Gaden,  og  som  jeg  tidligere  havde 
anset  for  et  Slags  Vagtlokale.  Det  var  „Dervisher",  men  gan- 
ske vist  ikke  af  de  vandrende  Tiggermunkes  Type,  det  var  Sufi- 
Filosofer,  der  mødtes  her  for  at  drøfte  Livels  og  Dødens  Gaa- 
de  og  Forholdet  mellem  den  sanselige  og  den  oversanselige 
Verden.  Zahir-el-Ajan  lader  bringe  Te,  og  vi  taler  Filosofi. 
Flere  af  Gæsterne  tager  Del  i  Samtalen.  Efterhaanden  føres 
Diskussionen  over  paa  Persiens  gamle  Sprog  og  Litteraturer, 
som  Zahir-el-Ajan  ved,  at  jeg  har  beskæftiget  mig  med,  og 
en  af  de  Tilstedeværende  betror  mig,  at  han  har  fundet  ud 
af  Etymologien  til  det  persiske  Kongenavn  Ahasverus*)  i  det 
gamle  Testamente;  det  skal  hænge  sammen  med  et  Ord,  der 
betyder  „Sol"  i  den  iranske  Tahsh-Dialekt.  Etymologien  er 
i  Europa  en  ung  Videnskab,  i  Persien  er  den  endnu  ikke  kom- 
men ud  over  den  ukritiske   Gætnings   Standpunkt. 

Paa  Hotel  d'Europe  var  der  i  den  hede  Tid  ikke  mange 
Gæster  ud  over  de  faste  Beboere.  Den  russiske  General,  som 
vi  forøvrigt  ikke  saa  meget  til,  da  han  ikke  spiste  ved  table 
d'hote,  fik  endelig  sine  diplomatiske  Forretninger  afsluttede. 
Det  drejede  sig,  sagde  man,  om  en  Koncession  paa  Udnyt- 
telse af  nogle  Skove  i  Mazenderan.  Den  persiske  Regering 
havde  trukket  Sagen  i  Langdrag,  men  tilsidst  havde  Gene- 
ralen slaaet  i  Bordet  for  de  høje  Herrer,  og  saa  var  det  gaaet 
i  Orden,  og  Generalen  kunde  rejse  hjem.  Imidlertid  havde 
vi  for  nogle  Dage  en  anden  Gæst,  og  det  undtagelsesvis  en 
Perser.  Det  vil  sige,  han  var  Perser  i  Skind,  men  ikke  i 
Sind.  Han  var  ansat  i  Baku  hos  det  bekendte  russiske  Pro- 
vodnik-Firma  og  berejste  fra  Tid  til  anden  sit  Fædreland 
som  Agent.  Han  hed  egentlig  Muhammed,  men  havde  russi- 
ficeret sit  Navn  til  MuhammedofF.  Han  var  fuldkommen  euro- 
pæiseret og  ombyttede  kun  sin  Straahat  med  en  Kulah,  naar 

*)  I  Virkeligheden  en  hebræisk  Fordrejelse  af  det  samme  oldpersiske 
Navn  (Khshajarshan),  der  hos  Grækerne  er  blevet  til  Xerxes. 


UDSIGT  MOD  NORD  FRA  TEHERANS  VOLD. 
Foran  Lysthaver,  i  Baggrunden  Elburzbjærgene. 


ZAHIR-EL-AJAN  I  SUFI-HERBERGETS  HAVE  I  TEHERAN. 

han  færdedes  blandt  sine  Landsmænd,  hvem  han  nærmest 
betragtede  som  ukultiverede  Barbarer.  Forresten  en  brav  og 
flink  ung  Mand. 

I  Selskab  med  Muhammedoff  foretog  jeg  en  lille  Udflugt 
pr.  Jærnbane  til  Shah  Abdelazim  for  at  se  Resterne  af  Rai 
og  et  meget  omtalt  KlippereHef  fra  Feth  Ali  Shahs  Tid. 
Det  var  Fredag,  og  Toget  var  tæt  pakket  med  ferierende 
Persere.  Hvad  angaar  Resterne  af  den  gamle  mediske  By, 
saa  indskrænker  de  sig  til  et  restaureret  Taarn,  der  ligger 
meget  idyllisk  mellem  Kornmarker  og  grønne  Lunde,  og  om 
hvis  Alder  Meningerne  er  delte;  det  stammer  i  hvert  Fald 
fra  den  muhammedanske  Tid.  løvrigt  har  man  udgravet 
en  Del  Potteskaar  o.  1.,  som  er  bragt  paa  Markedet  af  An- 
tikvitetshandlerne. Klippereliefifet  fmdes  ikke  langt  derfra  ved 
en  Kildesø,  der  hedder  Tcheshme  Ali.  Kadjarkongen  har  her 
foreviget  sig  i  Lighed  med  de  achæmenidiske  og  sasanidiske 
Herskere.  Man  ser  i  Relieffets  Midte  den  langskæggede  Pa- 
triark-Fyrste sidde  paa  sin  Trone  med  den  høje,  ædelstenpry- 
dede  Kadjarkrone  paa  Hovedet,  omgivet  af  sine  Dignitarer.  I 
et  Siderelief  til  Venstre  optræder  han  atter,  men  her  staaende 
med  en  Jagtfalk  paa  Haanden,  medens  en  Tjener  holder 
Parasollen  over  hans  Hoved  efter  Forbillede  fra  Darius'  Re- 
lieffer i  Persepolis. 

Ved  Tcheshme  Ali  rørte  der  sig  et  broget  Folkeliv.  Mø- 
dige Vandringsmænd  laa  omkring  paa  Jorden,  hvor  de  havde 
kunnet  finde  Skygge,  og  Drenge  pjaskede  rundt  i  Søen.  Ba- 
gende hedt  var  det  her  paa  de  skyggeløse  Veje,  og  da  Mu- 
hammedoff og  jeg  var  komne  tilbage  til  Shah  Abdelazim, 
trængte  vi  stærkt  til  en  Forfriskning.  Vi  gik  derfor  ind  i 
det  til  Jærnbanestationen  hørende  Kahvekhane  og  forlangte 
Dugh.  Vi  gik  igennem  Lokalet  og  ud  i  Haven,  hvor  vi  satte 
os  paa  en  Bænk  under  nogle  tætte  Træer  og  fik  serveret  et 
Par  store  Glas  Dugh  med  Isklumper  i.  Lige  foran  vor  Bænk 
var  det  firkantede  Bassin,  og  midt  i  Bassinets  graa,  uigen- 
nemsigtige Vand  stod  der  en  Mandsperson  iført  Badeben- 
klæder. Han  tog  sig  nogle  Dukkerter,  prustede  og  snøftede 
og  skruppede  sig  godt  paa  Krop  og  Lemmer,  hvorefter  han 
forsvandt  ind  i  Krostuen.  En  Tjener  kom  ud  og  fyldte  Vand- 
beholderen til  en  Kaiian  med  Vand  fra  Bassinet,  og  lidt  efter 

kom  en  anden  Tjener  og  skyllede  en  Tepotte  i  Bassinet.  Vi 
behøvede  da  næppe  at  nære  nogen  Tvivl  om,  hvor  de  Glas, 
af  hvilke  vi  drak  vor  Dugh,  var  blevne  „rensede".  Men  at 
have  fine  Fornemmelser  med  Hensyn  til  Renlighed,  er  en 
Ting,  som  man  hurtig  bliver  vænt  af  med  i  Persien. 

Hr.  Molitor  var  i  denne  Tid  stærkt  optaget,  bl,  a.  af  at  ar- 
rangere en  flandersk  Kermesse  for  den  belgiske  Koloni  i  Te- 
heran. Alligevel  fik  han  Tid  til  at  være  mig  behjælpelig  med 
mange  Ting.  Han  indførte  mig  i  den  europæiske  Klub,  hvor  de 
i  Teheran  virkende  Europæere  mødes  uden  Nationalitetsfor- 
skel  for  ved  europæisk  Konversation  og  en  fransk  Diner  i 
hjemligt  udstyrede  Lokaler  at  drømme  om  deres  egen  Ver- 
densdel og  for  at  studere  de  sidst  ankomne  europæiske  Blade 
og  Tidsskrifter.  Jeg  blev  her  præsenteret  for  et  Par  tyske  Her- 
rer, hvoraf  den  ene,  Dr.  Becker,  var  Leder  af  det  statssubven- 
tionerede  tyske  Hospital.  Han  indbød  mig  til  at  bese  Hospita- 
let den  følgende  Søndag. 

Men  forinden  skulde  jeg  besøge  den  store  Korn-Ambar  ved 
Shah  Abdelazim-Porten,  som  den  belgiske  Finansadministra- 
tion  havde  oprettet  for  at  sikre  Hovedstadens  Forsyning  med 
Korn.  Hr.  Molitor  vilde  personlig  ledsage  mig  derud  og  in- 
troducere mig  hos  Ambarens  Direktør,  Franskmanden  Bi- 
daut.  Vi  kørte  derud  i  Hr.  Molitors  Vogn  og  fik  en  elskvær- 
dig Modtagelse  af  Hr.  Bidaut,  en  robust  udseende,  rødmosset, 
gemytlig  Franskmand,  lidt  over  Midalder.  Efter  en  let,  fransk 
Frokost  i  Hr.  Bidauts  private  Kontor  førte  Direktøren  os 
rundt  i  de  store  Oplagsrum,  hvor  Kornsækkene  laa  stablede 
op  fra  Gulv  til  Loft  til  begge  Sider.  Udenfor  Lagerbygningen, 
ved  Indgangen  til  Ambaren,  herskede  der  et  livligt  Røre.  Det 
var  Forsyningen  til  Teherans  Bagere,  der  blev  afhentet  af 
Æseldrivere.  Men  iøvrigt  var  det,  sagde  Hr.  Bidaut,  den 
døde  Tid  nu;  om  faa  Uger  blev  der  først  rigtig  Travlhed, 
saa  kom  de  store  Kamel-  og  Æsel-Karavaner  med  den  n3'e 
Høst. 

Vi  gik  videre  hen  til  en  aaben  Plads,  der  var  overdækket 
med  Lærredstage,  og  hvor  Kornet  blev  renset  i  store  Sold. 
Arbejderne  rystede  det  først  en  Tidlang  i  Soldet,  sendte  der- 
efter med  et  behændigt  Kast  hele  Soldets  Indhold  i  Vejret 
i  en  Søjle  paa  3 — 4  Alens  Højde,  saaledes  at  Kornet  faldt 

ned  igen  i  Soldet,  medens  Avnerne  spredtes  for  Vinden.  Til- 
sidst  slyngede  de  Soldets  Indhold  hen  i  en  stor  Dynge,  som 
siden  blev  underkastet  en  ny  Rensning.  1  den  første  Tid  pleje- 
de Bønderne,  naar  de  bragte  deres  Korn  til  Ambaren,  at  tage  af 
det  paa  Vejen  for  at  fodre  deres  Dyr  dermed  og  saa  at  fylde 
Jord  og  Smaasten  i  Sækkene  i  Stedet.  En  hel,  dekorativt  ar- 
rangeret Grusplæne  i  Hr.  Bidauts  Have  skyldte  disse  Forfalsk- 
ningsprodukter  sin  Tilblivelse.  Saa  havde  man,  belært  af  Er- 
faringen, indrettet  et  mere  effektivt  Kontrolsystem.  Nu  ud- 
tog Kontrollen  Prøver  af  de  mistænkelige  Sække  og  noterede 
samtidig  Navnene  paa  de  Personer,  der  havde  bragt  Sækkene, 
og  traf  sine  Forholdsregler  derefter.  Paa  vor  videre  Vandring 
kom  vi  til  de  Lokaler,  hvor  Kornet  blev  vejet  og  fyldt  i  Sæk- 
kene, inden  disse  blev  anbragt  paa  deres  Plads  i  Lagerbyg- 
ningerne. Det  hele  gjorde  paa  en  Ikke-Sagkyndig  Indtryk  af 
at  være  saare  praktisk  indrettet. 

Hr.  Molitor  havde  foretaget  denne  Udflugt  med  mig  for  at 
give  mig  et  haandgribeligt  Bevis  for  den  belgiske  Administra- 
tions Virksomhed  til  Gavn  for  Persien.  Han  drog  Konklusio- 
nerne deraf,  medens  vi  kørte  tilbage  fra  Korn-Ambaren.  Re- 
sultaterne af  Belgiernes  Arbejde  vilde,  mente  han,  aftvinge 
alle  upartiske  Iagttagere  Anerkendelse  til  Trods  for  den 
Uvilje,  som  Belgierne  mødte  hos  Persiens  Befolkning.  Der 
var  paa  alle  de  administrative  Omraader  store  Vanskeligheder 
at  overvinde,  og  Perserne  var  et  utaknemligt  Folk  at  arbejde 
for.  Hr.  Molitor  skar  alle  Persere  over  én  Kam;  de  var  høf- 
lige og  elskværdige  i  privat  Omgang,  men  frygtelige  at  have 
med  at  gøre  i  Forretninger.  De  bar  Nag  til  dem,  der  vilde 
bringe  Orden  i  deres  Sager,  og  de  var  fulde  af  Mistænksomhed. 
Som  et  betegnende  Træk  fra  sin  egen  Virksomhed  fortalte 
han  om,  hvilket  Besvær  han  havde  haft  med  Indførelsen  af 
Postkasser.  Han  havde  til  en  Begyndelse  ladet  ophænge  et 
betydeligt  Antal  Postkasser  rundt  om  paa  Gaderne  i  Teheran, 
men  i  flere  Aar  hang  de  der  til  ingen  Nytte;  ingen  Perser 
vovede  at  lægge  et  Brev  deri,  for  naar  Brevet  var  ude  af 
Syne  og  gik  igennem  mange  Hænder,  kunde  ingen  vide,  hvor 
det  blev  af.  Kasserne  blev  saa  inddragne  igen.  Først  kort  Tid 
før  min  Ankomst  til  Teheran  havde  Hr.  Molitor  gjort  et  nyt 
Forsøg  og  ladet  anbringe  seks  Postkasser  af  en  særHg,  i  Øst- 

rig  opfunden  Konstruktion  paa  forskellige  Steder  i  Byen.  Der- 
efter havde  man  gennem  Bladene  gjort  Befolkningen  opmærk- 
som paa,  at  disse  Kasser  var  saaledes  indrettede,  at  de  aab- 
nede  sig  automatisk,  naar  Postbudet  spændte  sin  Sæk  paa, 
og  baade  Postkassen  og  Postsækken  lukkede  sig  automatisk, 
saa  snart  Sækken  spændtes  fra;  Sækkene  kunde  kun  aabnes 
paa  Posthuset  i  Overværelse  af  de  europæiske  Funktionærer. 
Nu  strømmede  Teheranerne  til  Postkasserne  ved  den  Tid, 
Tømningen  foregik,  og  konstaterede,  at  Postbudet  ikke  kunde 
stjæle  af  Sækken.  De  fulgte  bag  efter  Postbudet  hen  til  Post- 
huset og  konstaterede,  hvorledes  Sækkene  aabnedes.  Hermed 
var  Perserne  endelig  helt  beroligede,  og  nu  fyldtes  Kasserne 
livligt.  Men  de  nye  Kasser,  der  skulde  forskrives  fra  Wien, 
var  meget  dyre,  og  det  vilde  tage  Tid,  inden  deres  Antal  kunde 
bringes  op  til  at  staa  i  Forhold  til  Byens  Folkemængde. 

Man  skumlede  over,  at  de  i  persisk  Tjeneste  ansatte  Bel- 
giere fik  hoje  Gager,  vedblev  Hr.  Molitor,  men  for  det  første 
var  Pengene  ærligt  fortjente,  naar  man  satte  Helbred  og  Liv 
paa  Spil  for  at  tjene  et  Land  som  Persien,  og  for  det  andet 
maatte  det  ikke  glemmes,  at  Europæerne  blev  snydt  paa  alle 
Maader  af  Perserne  selv,  hvad  der  i  og  for  sig  nødvendig- 
gjorde de  høje  Gager. 

Efter  Hr.  Molitors  Erfaring  gaves  der  i  Persien  kun  to  hæ- 
derlige Menneskeklasser,  Hammalerne  og  Tcharvadarerne 
(Dragerne  og Karavanførerne).  Jeg  kan  ikke  underskrive  denne 
Dom,  skønt  jeg  indrømmer,  at  mangt  et  Træk  hos  Perserne 
virker  stødende  og  i  Længden  irriterende  selv  paa  den,  der 
møder  med  den  bedste  Vilje  til  at  forstaa  dem.  Det  almindelige 
Indtryk  af  Befolkningen  i  en  persisk  By  er  ikke  tiltalende. 
Det  ser  ud,  som  om  ni  Tiendedele  af  Befolkningen  bestod  af 
Lazzaroner,  pjaltede,  lurvede  Dagdrivere,  der  skraaler  uhar- 
monisk op,  Hundeplagere  fra  Barnsben.  Personlige  Æresbe- 
greber synes  ligesaa  lidet  udviklede  som  Renlighedssansen. 
Tiggeri  over  alle  Bredder.  Paa  den  anden  Side  synes  Kri- 
minaliteten ikke  at  være  særlig  stor,  og  jeg  havde  det  bestemte 
Indtryk,  at  man  i  Teheran  med  større  Tryghed  for  sine  Ejen- 
dele kunde  gaa  fra  en  uaflaaset  Dør  end  i  de  fleste  europæiske 
Hovedstæder.  Ens  Tjener  beregner  sig  en  vis  hævdvunden  For- 
tjeneste ved  sine  Indkøb  —  Lønnen  er  i  Persien  kun  ringe  — , 

men  som  Regel  lader  han  det  blive  herved  og  tilegner  sig 
ikke  derudover  uretmæssige  Fordele.  Sportlerne  er  mere  ind- 
bringende end  Lønnen,  det  er  det  System,  der  raader  over- 
alt i  Persien;  det  tiltaler  ikke  Europæere,  men  den  enkelte 
Perser  kan  ikke  gøres  ansvarlig  derfor.  At  Handelsmoralen 
ikke  staar  særlig  højt  blandt  Perserne,  er  en  Kendsgærning, 
som  ikke  lader  sig  bringe  ud  af  Verden.  Det  er  ikke  blot 
Pengebegær,  der  lokker  den  persiske  Handelsmand  til  at 
snyde,  men  ogsaa  den  rent  intellektuelle  Glæde  ved  at  kunne 
overliste  sine  Medmennesker.  Et  vellykket  Kup  af  den  Art 
hører  til  de  Bedrifter,  en  Perser  med  Stolthed  fortæller  om. 
Alligevel  overdrives  Persernes  Uhæderlighed  i  Handel  maa- 
ske  nok  noget  af  de  Fremmede,  ganske  simpelt  fordi  de 
Fremmede  naturligvis  i  ganske  særlig  Grad  maa  holde  for. 
De  er  jo  for  det  meste  et  let  Bytte,  og  desuden  hersker  blandt 
Menigmand  i  Persien  den  Opfattelse,  at  Gud  har  skabt  de 
Vantro  til  de  Troendes  Fordel,  og  selv  om  Snyderi  og  Be- 
drag ikke  er  den  heldigste  Ballast  at  bringe  med  sig  over 
i  det  Hinsidige,  saa  tæller  Bedrageri  overfor  en  Vantro  ikke 
med. 

Alt  i  alt  har  mine  Erfaringer  angaaende  persisk  Gennem- 
snitsmoral  ikke  været  altfor  ugunstige.  Jeg  har  truffet  ikke 
saa  faa  brave  og  hæderlige  Persere  fra  de  forskelligste  Sam- 
fundslag. Men  den  overalt  raadende  „laisser  aller".  Hangen 
til  Driveri  og  Mangelen  paa  Præcision  og  Sans  for  Tidens 
Værdi  tillader  mig  ganske  vist  ikke  at  nære  store  Forhaab- 
ninger  om  Muligheden  for  en  Regeneration  af  det  persiske 
Folk. 

Om  Søndagen  gik  jeg  hen  til  Dr.  Beckers  Hospital  i  Hospi- 
talsgaden.  Anstalten  er  oprindehg  oprettet  af  den  persiske  Re- 
gering og  har  fra  først  af  været  ledet  af  persiske  Læger,  der 
var  uddannede  i  Europa.  Men  siden  blev  det  bestemt,  at  Le- 
deren skulde  være  en  tysk  Læge,  og  at  han  og  hans  Under- 
læger skulde  lønnes  dels  af  den  tyske,  dels  af  den  persiske 
Regering.  Hospitalet  har  Plads  til  ca.  100  Patienter,  men  har 
under  ekstraordinære  Forhold  rummet  flere,  f.  Eks.  under  en 
Gadekamp  mellem  Bakhtiarier  og  Gendarmer  Aaret  iforvejen, 
da  over  60  Saarede  blev  bragt  derind.  Store  Udvidelsesmulig- 

heder  har  Hospitalet  ikke,  da  de  persiske  Læger,  der  tidligere 
raadede,  har  bortsolgt  det  ene  Stykke  efter  det  andet  af  Ho- 
spitalets Grund  til  egen  Fordel. 

Dr.  Becker  viser  mig  hele  Hospitalets  Indretning,  Fælles- 
salene og  Enestuerne,  Operationsværelserne,  Køkkenet,  Haven 
med  det  store  Bassin,  som  man,  hvor  lidet  hygiejnisk  det  end 
er,  ikke  har  vovet  at  afskaffe,  fordi  det  vilde  være  persiske  Pa- 
tienter og  Rekonvalescenter  en  altfor  stor  Sorg  at  savne  deres 
kære  houz.  Alt  skinner  af  Renlighed,  og  Orden  og  Akkura- 
tesse raader  overalt.  Dr.  Becker,  som  endnu  er  en  ung  Mand, 
besidder  et  paa  en  Gang  determineret  og  rolig-venligt  Væsen, 
som  gør  ham  vel  skikket  til  at  dirigere  en  Anstalt  som  denne, 
hvor  baade  Patienter  og  Læger  er  af  temmelig  blandet  Art. 
I  Haven  findes  en  mindre  Pavillon  for  Europæere.  Ellers  er 
naturligvis  de  fleste  Patienter  Persere,  men  der  findes  dog 
baade  en  Kineser  og  en  Neger.  Saarede  Gendarmer  kommer 
ikke  saa  sjældent.  Her  er  en  Dreng,  der  er  falden  ned  fra  et 
Tag  og  har  læderet  Hovedet  alvorligt;  han  kan  næppe  leve. 
Tuberkulosepatienter  helbredes  ved  en  Solkur.  De  lægges  helt 
tilhyllede,  kun  med  den  angrebne  Legemsdel  blottet,  i  den 
brændende  persiske  Sol.  Kuren  giver  udmærkede  Resultater; 
her  er  f.  Eks.  en  Patient,  hvis  Ben  før  var  helt  krummede  af 
Tuberkulose,  og  som  nu  kan  gaa.  De  hyppigst  forekommende 
Sygdomme  er  Tyfus,  Dysenteri  og  Syfilis.  En  Perser,  der  ikke 
har  Syfilis,  hører  til  Undtagelserne,  siger  Dr.  Becker. 

Der  er  ogsaa  en  Afdeling  for  Sindssyge.  De  farlige  Sinds- 
sygepatienter er  anbragte  i  Celler.  To  ufarlige  Patienter  sid- 
der paa  et  Tæppe.  Den  ene  er  en  persisk  Læge;  han  sidder 
barhovedet  og  stirrer  stift  frem  for  sig.  Vi  gaar  ind  i  Opera- 
tionsstuen, hvor  Dr.  Becker  lukker  op  for  Skabet  med  de  ki- 
rurgiske Instrumenter.  Mit  Blik  falder  paa  et  Par  Skøjter, 
som  hænger  ved  Siden  af  Instrumenterne.  Dr.  Becker  smiler. 
De  persiske  Funktionærer  har  troet,  at  disse  Genstande,  der 
var  blanke  ligesom  Knivene,  hørte  hjemme  samme  Sted.  Dr. 
Becker  vender  sig  til  en  af  sine  persiske  Underlæger  og  spør- 
ger ham  paa  Fransk,  hvad  han  antager,  at  disse  mærkelige 
Redskaber  skal  bruges  til.  „Pour  tirer  les  enfants",  svarer  Per- 
seren uden  at  blinke.  Han  havde  antaget  dem  for  Instrumen- 
ter til  Fødselshjælp!  De  persiske  Læger,  der  er  ansatte  paa 

Hospitalet,  er  alle  uddannede  paa  selve  Anstalten.  Persiske 
Læger,  der  er  uddannede  i  Europa,  kan  Dr.  Becker  ikke 
bruge. 

Det  var  den  tyske  Regering,  der  traf  Bestemmelse  om 
Overlægens  Ansættelse  og  Forflyttelse.  Dr.  Becker  havde  væ- 
ret ansat  paa  Hospitalet  i  to  Aar,  men  havde  nu  faaet  Ordre 
til  at  begive  sig  til  Berlin,  da  man  havde  Brug  for  ham  dér. 
Han  var  ked  af  at  skulle  forlade  Arbejdet  nu,  da  han  først 
var  kommen  rigtig  i  Gang  med  det  og  havde  lært  at  tale  Lan- 
dets Sprog.  Hans  Efterfølger  maatte  begynde  forfra  med  at 
samle  Erfaringer. 

Man  har  sikkert  faaet  Brug  for  Dr.  Becker  i  Berlin.  En 
Maaned  senere  brød  Krigen  ud.  Den  Dag,  da  Dr.  Becker 
viste  mig  rundt  i  sit  Hospital,  blev  det  østrigske  Tronfølger- 
par myrdet  i  Serajevo.  En  af  Gæsterne  paa  Hotel  d'Europe, 
eii  Ungarer,  erfarede  Nyheden  i  sit  Lands  Gesandtskab  og 
meddelte  den  ved  Aftensbordet  med  en  kommenterende  Be- 
mærkning, der  vidnede  om,  at  han  ikke  betragtede  Begiven- 
heden som  en  større  national  Ulykke.  Der  blev  ikke  talt  videre 
om  den  Sag.  Issuppen  havde  Hovedinteressen.  Hvis  nogen 
havde  forudsagt,  at  det,  der  her  var  sket,  skulde  bhve  Ind- 
ledningen til  en  Verdenskatastrofe  af  uberegneligt  Omfang, 
vilde  Gæsterne  ved  Fru  Hadvigers  Aftensbord  vistnok  have 
anset  ham  for  en  fantaserende  Feberpatient. 


XII 
PERSIEN  I  VERDENSPOLITIKEN 

Persiske  Tilstande  under  Despotiet.  Parlamentarisme  og  Revolution.  Rusland 
og  England.  Shuster-Episoden.  Persien  og  Magterne  i  1914.  Tyskernes  Virk- 
somhed. De   svenske  Gendarmeriofficerer.  Æraen  Mornard.   Persien  under 

Verdenskrigen. 

De  sidste  to  Aarhundreder  har  været  en  Dekadencens  Tid 
for  Persien,  og  særlig  under  Kadjarerne  er  det  gaaet  jævnt 
ned  ad  Bakke,  selv  om  Nasir-ed-Din  Shah  i  sin  omtrent  halv- 
hundredaarige  Regering  søgte  at  holde  igen  paa  denne  triste 
Udvikling.  Den  værste  Kræftskade  var  det  Korruptionssystem, 
der  gik  under  Navnet  Mudakhil,  et  System  af  Bestikkelser  og 
Udpresninger,  som  aabent  og  utilsløret  regulerede  alt  offent- 
ligt Liv.  Shahen  solgte  Embeder  og  Gunstbevisninger  for  re- 
gulære og  irregulære  Pengegaver,  de  overordnede  Embeds- 
mænd solgte  lavere  Embeder  efter  samme  Metode  o.  s.  v. 
At  en  Embedsmand  ikke  blot  udpressede  af  sine  Undergivne 
alt,  hvad  han  var  i  Stand  til,  men  ogsaa  lod  saa  meget  som 
muligt  af  de  Værdier,  der  gik  gennem  hans  Hænder,  forsvinde 
i  sine  egne  Lommer,  betragtedes  som  den  naturlige  Tingenes 
Tilstand:  han  havde  jo  betalt  sin  Post  dyrt  og  vidste  ikke, 
hvornaar  han  blev  sat  fra  den  igen.  En  Hær  af  Blodsugere, 
fra  Guvernøren  til  den  ringeste  Embedsmandstjener,  udpinte 
Landet.  Retsvæsenet  var  korrumperet.  Soldaterne  gik  for  Lud 
og  koldt  Vand  og  maatte  forrette  alskens  Arbejde  —  eller 
tigge  —  for  at  opholde  Livet,  fordi  Officererne  snød  dem  for 
Lønnen.  OfTicersposterne  besattes  heller  ikke  efter  Hensyn  til 
Duelighed  og  militær  Erfaring,  men  ved  „Mudakhil".  Moralsk 
set  virkede  hele  dette  System  til  at  undergrave  Bevidstheden 
om  social  Pligt  og  om  Ærlighedens  Værdi. 

Shah  Nasir-ed-Din  gjorde  mange  Forsøg  paa  at  reformere, 
.snart  paa  et  Punkt,  snart  paa  et  andet,  men  det  praktiske  Ud- 

bytte  var  meget  ringe.  Ondet  var  altfor  rodfæstet,  og  Konge- 
magten var  paa  mange  Maader  bunden  til  Mudakhil-Væsenet. 
Der  var  jo  nok  Mænd,  der  havde  Blik  for  Skaderne,  og  en  af 
det  moderne  Persiens  ejendommeligste  Digtere,  Sheibani,  der 
døde  i  1891  som  en  60aarig  Mand,  har  i  kærnefulde  Vers  ud- 
trykt sin  Indignation  over  det  raadende  Styre  og  manet  Magt- 
haverne til  Eftertanke.  Haanende  synger  han: 

End  værre  end  Tyranner  er  Tyranners  Venner, 
hvis  kælne  Smiger  Voldsherrers  Hovmod  nærer: 
de  Folk,  som  du  imorgen  ser  i  Galgen  dingle, 
skønt  højt  idag  de  deres  Hoved  bærer. 

Og  dristigt  retter  han  sin  Formaning  til  Shahen  selv: 

Du  roser  dig  af  Khusros  Retfærd, 

men  det  er  ikke  nok, 
hvis  ej  du  rydder  grundigt  ud 

Tyranners  griske  Flok. 
Thi  dersom  Ulven  ej  du  hindrer 

i  grumt  din  Hjord  at  myrde, 
ej  Kongerne  dig  regner  værdig 

at  bære  Navn  af  Hyrde. 
Kun  den  mod  Ulven  kan  beskytte 

sin  Hjord  paa  viden  Vang, 
som  passer  paa  med  vagtsomt  Øje 

og  vaager  Natten  lang. 
Men  dersom  Hyrden  sover  trj^gt 

og  glemmer  sine  Dyr, 
af  Hjorden  er  ej  Spor  tilbage, 

naar  Dagen  atter  gryr. 

Skulde  noget  holde  Maal  med  den  indre  persiske  Politik  i 
Henseende  til  Skrupelløshed  i  Valget  af  Maal  og  Midler,  saa 
maatte  det  være  den  europæiske  Politik  overfor  Persien,  I 
europæiske  Værker  fra  Midten  af  forrige  Aarhundrede  om 
persiske  Forhold  kan  man  finde  lidet  smigrende  Skildringer 
af  det  europæiske  Element  i  Persien,  og  hvis  Forholdene  i  saa 
Henseende  har  forandret  sig  siden  da,  er  det  i  hvert  Fald 
gennemgaaende  ikke  til  det  bedre  —  selv  om  der  gives  hæder- 
lige Undtagelser  fra  den  almindelige  Regel, 

Den  panislamitiske  Tankes  store  Forkæmper  i  Slutningen 
af  forrige  Aarhundrede,  Sejjid  Djamal-ed-Din,  var  egentlig 
den,  der  først  vakte  Persiens  Intelligens  til  national  Bevidst- 
hed og  til  Forstaaelse  af  de  Farer,  der  truede  Landet  fra  de 

europæiske  Stormagter.  I  hvilken  Grad  denne  nationale  Be- 
vidsthed havde  slaaet  Rod,  viste  sig  i  1890,  da  Shah  Nasir-ed- 
Din  for  at  skaffe  Penge  overdrog  et  engelsk  Selskab  Monopol 
paa  Tobakshandelen  i  Persien.  Mudjtehiderne,  den  højeste 
Gejstlighed,  tog  ved  denne  Lejlighed  Forsvaret  for  Folkets 
Interesser  i  deres  Haand;  et  Dekret  fra  Mudjtehiden  i  Sa- 
marra  paalagde  Folket  at  afholde  sig  fra  at  nyde  Tobak,  ind- 
til Koncessionen  blev  taget  tilbage.  Med  beundringsværdig 
national  Disciplin  blev  Befalingen  efterlevet;  alle  Tobaks- 
handlere i  Persien  lukkede  deres  Boder,  al  Tobaksrygning 
ophørte,  endog  helt  op  i  Shahens  Omgivelser.  Shahen  blev 
nødt  til  at  tage  Koncessionen  tilbage  og  holde  det  engelske 
Selskab  skadesløst  ved  en  stor  Sum  Penge,  for  Renterne  af 
hvilken  Toldindtægterne  fra  den  persiske  Bugt  blev  sat  i  Pant. 
Da  Muzaffer-ed-Din  kom  paa  Tronen  efter  sin  Faders  Mord 
i  1896,  indlededes  de  russiske  Laans  Periode.  Ved  denne  Tid 
begyndte  Belgierne  at  trænge  ind  i  Persiens  Administration. 
Belgien  var  en  lille,  for  Stormagterne  ufarlig  Stat,  og  for  saa- 
danne  mindre  Staters  foretagsomme  Mænd  er  der  ofte  Brug  i 
orientalske  Lande,  hvor  rivaliserende  Stormagter  ikke  under 
hinanden  Fordele.  Belgieren  Naus  blev  Leder  af  det  persiske 
Told-  og  Finansvæsen.  Han  var  dog  nærmest  at  betragte  som 
Russernes  Haandlanger.  Han  bragte  de  Laan  i  Stand,  som 
skulde  gøre  Persien  i  stigende  Grad  afhængig  af  Rusland  uden 
endda  at  komme  Folk  og  Land  tilgode.  Pengene  gik  med  til 
den  ødsle  Hofholdning  og  forsvandt  i  Stormænds  og  Hof- 
mænds Lommer.  Naus  bragte  først  ret  Fart  i  den  finansielle 
Misere  samtidig  med,  at  han  ved  hele  sin  Optræden  vakte 
Befolkningens  Uvilje.  Laanenes  Lavine  voksede,  til  største 
Bekymring  for  alle  persiske  Patrioter.  Den  ublodige  Revolu- 
tion, der  udbrød  i  Teheran  i  1906,  var  ikke  sat  i  Scene  af  et 
europæiseret  Mindretal,  der  ønskede  at  efterabe  det  parlamen- 
tariske Væsen;  den  var  et  Udslag  af  ren  og  skær  national 
Selvopholdelsesdrift.  En  hel  secessio  piebis  fandt  Sted,  idet 
over  13.000  Teheranere  søgte  Ly  indenfor  det  britiske  Ge- 
sandtskabs ukrænkelige  Mure;  England  var  jo  Ruslands  na- 
turlige Fjende,  og  England  stod  den  Gang  for  Perserne  som 
den  konstitutionelle  Friheds  Værn  Verden  over.  Muzaffer-ed- 
Din  gav  kort  før  sin  Død  Persien  en  Forfatning. 


INDGANGEN  TIL  BEHARISTAN-PALADSET  I  TEHERAN, 
hvor  Madjlis  (Parlamentet)  har  sit  Hjem. 


FRA  DET  FØRSTE  PERSISKE  PARLAMENT. 

Den  første  Madjlis  —  saaledes  kaldes  Parlamentet  i  Persien 
—  havde  et  fuldkomment  klart  Blik  for,  i  hvilke  Retninger 
dets  Virksomhed  skulde  gaa:  1)  at  hindre  ethvert  nyt  Laan 
fra  Rusland  eller  England,  2)  at  fastsætte  Shahens  Civilliste 
og  nøje  begrænse  hans  Udgifter  dertil,  3)  at  oprette  en  Na- 
tionalbank, 4)  at  afskaffe  „Mudakhii",  5)  at  fjærne  Naus  og 
de  andre  Belgiere.  Den  sidste  Opgave  gennemførtes  lettest. 
Paa  de  andre  Punkter  maatte  det  første  persiske  Parlament 
i  hele  sin  Levetid  føre  en  uophørlig  Kamp  med  den  nye  Shah, 
Muhammed  Ali,  den  Mand,  som  selv  havde  sagt,  at  han  hellere 
vilde  herske  som  russisk  Vasal  end  dele  Magten  med  sit  Folk, 
den  Mand,  som  skiftevis  forraadte  Forfatningen  og  svor  den 
Troskab.  Tanken  om  Oprettelse  af  en  Nationalbank  stran- 
dede helt. 

Imidlertid  havde  Tyskerne  nu  under  deres  økonomiske 
Ekspansion  haft  deres  Opmærksomhed  henvendt  paa  Persien. 
Naar  Bagdadbanen  en  Gang  blev  færdig,  gjaldt  det  om  at 
have  fast  Fod  i  Persien,  der  jo  vilde  blive  et  naturligt  Opland. 
Tyskerne  ønskede  Koncession  paa  enBank,og  etForslag  herom 
vedtoges  af  Madjlis.  Den  tyske  Bank  skulde  have  Frihed  for 
Skatter  og  Afgifter  for  Koncessionens  Varighed  (45  Aar),  Told- 
frihed m.  m.,  og  den  persiske  Regering  forpligtede  sig  til  at 
understøtte  Banken  ved  Inddrivelse  af  dens  Fordringer.  Men 
den  tyske  Bank  blev  aldrig  til  Virkelighed.  Frygten  for  den 
Rival,  der  her  var  dukket  op,  fik  Rusland  og  England  til  at 
begrave  Stridsøksen  og  slutte  den  Overenskomst  af  31.  Au- 
gust 1907,  ved  hvilken  man  uden  at  spørge  Ofret  delte  Per- 
sien i  en  russisk  Interessesfære  i  Nord,  en  engelsk  i  Syd  og  en 
neutral  Sfære  i  Midten.  I  Madjlis  kom  Bitterheden  stærkt  til 
Orde,  og  en  persisk  Parlamentariker  udtalte  de  haabløse  Ord: 
„Hvem  spørger  vel  Kyllingen,  naar  den  skal  steges,  med  hvil- 
ken Sauce  den  vil  serveres?"  Men  den  persiske  Forfatnings- 
stat holdt  haardnakket  fast  paa,  at  ingen  Overenskomst,  der 
havde  Persien  til  Genstand,  var  gyldig  uden  Persiens  Sam- 
tykke, og  ligesaa  haardnakket  nægtede  Madjlis  at  give  dette 
Samtykke.  For  imidlertid  at  imødegaa  den  Mistro,  som  den 
russisk-engelske  Overenskomst  havde  vakt  i  Persien,  over- 
rakte den  britiske  Gesandt  den  persiske  Udenrigsminister  en 
skriftlig  Erklæring,  der  gik  ud  paa,  at  Sir  Edward  Grey  og 

Isvolsky  var  enige  om,  ikke  for  sig  at  søge  noget  Paaskud  til 
Indljlanding  i  Persiens  Affærer  og  ikke  at  tillade  hinanden 
nogen  saadan  Indblanding,  og  at  Traktaten  befriede  Persien 
for  de  Farer,  der  fulgte  af  de  to  Magters  hidtidige  Rivaliseren, 
og  satte  Persien  i  Stand  til  med  fuldkommen  Frihed  at  styre 
sine  indre  Anliggender.  Overenskomsten  skulde  for  bestandig 
sikre  Persiens  Uafhængighed.  Det  var  dette  Dokument,  som 
et  engelsk  Underhusmedlem  bragte  paa  Tale  i  December  1911, 
ved  hvilken  Lejlighed  Sir  Edw.  Grey  erklærede,  at  han  ikke 
kendte  noget  dertil.  Seks  Uger  senere  skrev  Udenrigsmini- 
steriet til  vedkommende  Parlamentsmedlem,  at  han  havde 
haft  Ret.  Englands  Udenrigsminister  havde  været  uvidende 
om,  at  Gesandten  i  Teheran  havde  afgivet  en  Erklæring  af 
denne  Betydning. 

Mange  persiske  Politikere  opfattede  straks  fra  Begyndelsen 
Englands  Holdning  som  dikteret  af  Ønsket  om  at  hindre  Ud- 
bredelsen af  konstitutionelle  Ideer  i  Asien  —  af  Frygt  for 
Smitte  i  Indien  og  Ægypten  — ,  at  holde  Persien  i  dets  Svag- 
hedstilstand og  bevirke,  at  de  persiske  Provinser,  der  laa  nær- 
mest de  indiske  Grænser,  Kirman  og  Sistan,  blev  ved  med  at 
være  øde  og  affolkede. 

Imidlertid  fortsattes  Kampen  mellem  Shahen  og  Parlamen- 
tet med  vekslende  Held,  indtil  Shahen  endelig  med  Hjælp  af 
den  russiske  Kosakoberst  Liakhoflfs  Kanoner  gennemførte  sit 
Statskup  den  23.  Juni  1908  og  tog  blodig  Hævn  over  sine  Mod- 
standere. Sagen  bragtes  oftere  frem  i  det  engelske  Underhus, 
og  hver  Gang  hævdede  Sir  Edw.  Grey,  at  den  russiske  Rege- 
ring ikke  havde  noget  Ansvar  for  Begivenhederne  i  Persien, 
da  Liakhoff  stod  i  persisk,  ikke  i  russisk  Tjeneste.  Imidlertid 
bragtes  nogle  interessante  Dokumenter  frem  af  Bulgaren 
PanofF,  en  tidligere  russisk  Bladkorrespondent,  der  en  Tid- 
lang havde  kæmpet  med  Vaaben  i  Haand  paa  de  persiske 
Nationalisters  Side.  Det  drejer  sig  om  en  Brevveksling  mel- 
lem Liakhoff  og  Generalstaben  i  det  russiske  Militærdistrikt 
Kaukasus,  og  Brevene  er  fremdragne  af  den  tidligere  i  For- 
bindelse med  Babi-Behaierne  nævnte  E.  G.  Browne,  nu  Pro- 
fessor i  Arabisk  i  Cambridge,  der  udforligt  har  skildret  den 
persiske  Revolution.*)    1  et  af  disse  Breve  skriver  Liakhoff 

*)  E.  G.  Browne,  The  Persian  Revolution  of  1905  —  1909.  Cambridge  (Uni- 
versity  Press)  1910. 

bl.  a.:  „Hvad  Shahen  angaar,  tøvede  han  længe,  som  den  Per- 
ser, han  er,  idet  han  gyste  tilbage  for  den  uundgaaelige  Blods- 
udgydelse og  begyndte  at  foreslaa  halve  Forholdsregler.  Vi  var 
derfor  nødte  til  at  spille  vore  sidste  afgørende  Kort  ud.  Vi 
meddelte  ham,  at  Planen  var  bleven  billiget  af  den  russiske 
Regering,  og  at  den  russiske  Regering,  hvis  Shahen  ikke  vilde 
gaa  ind  derpaa,  vilde  nægte  ham  al  Støtte  og  fralægge  sig  alt 
Ansvar  for,  hvad  der  siden  maatte  hænde."  Shahen  gav  efter 
og  gik  ind  paa  Planen,  af  hvis  Enkeltheder  bl.  a.  følgende  er 
betegnende:  1)  Med  Legationens  og  Shahens  Midler  at  bestikke 
fremragende  Parlamentsmedlemmer  og  Ministrene,  saa  at  de 
i  de  sidste  Parlamentsmøder  gennemfører  enhver  Politik,  der 
dikteres  dem.  (Det  synes  i  hvert  Fald  for  Parlamentsmedlem- 
mernes Vedkommende  at  være  mislykkedes).  5)  Dagen  før 
(Kupet)  at  sende  ind  i  Madjlis  og  i  Sipehsalar-Moskeen  for- 
klædte Kosaker,  der  ved  at  affyre  Skud  i  Luften  skal  give  et 
Paaskud  til  Bombardementet,  og  derefter  at  dræbe  alle  de 
Forsvarere,  der  findes  derinde.  8)  Efter  Bombardementet  at 
overlade  fremragende  Konstitutionalisters  og  Deputeredes 
Huse  til  Soldaterne  og  Pøbelen  til  Plyndring.  9)  Ufortøvet  at 
arrestere  fremragende  konstitutionelle  Ledere  og  Deputerede 
og  hænge  eller  forvise  dem,  alt  efter  deres  sociale  Rang  og 
Betydning.  10)  Til  Beroligelse  for  Folk  og  for  Magterne  at 
udstede  et  Manifest  om,  at  Madjlis  vil  blive  sammenkaldt 
paany. 

Efter  Statskupet  fulgte  Tabriz'  lange  og  heltemodige  Kamp 
under  Sattar  Khans  Ledelse  mod  den  af  Shahen  lejede  Røver- 
høvding Rahim  Khans  Skarer  og  de  andre  Hære,  som  Tid 
efter  anden  udsendtes  fra  Teheran,  sluttelig  mod  Liakhoffs 
Kosaker,  hvem  deres  Anfører  havde  lovet,  at  de,  hvis  de  sej- 
rede, vilde  blive  „overvældede  med  Penge  og  Gunstbevisnin- 
ger, baade  af  den  russiske  og  den  persiske  Suveræn.  AI  den 
Rigdom,  som  findes  indenfor  Tabriz'  Mure,  skal  være  Eders!" 
Sattar  Khan  udviklede  sig  efterhaanden  i  mindre  heldig  Ret- 
ning og  endte  som  en  Drukkenbold  og  en  Tyran,  og  Tabriz 
blev  sluttelig  „befriet"  af  russiske  Tropper,  der  efter  de  per- 
siske Fremstillinger  huserede  som  Voldsherrer  i  en  erobret 
By  og  mishandlede  Befolkningen. 

Men  imidlertid  var  den  Opstand  i  fuld  Gang,  der  sluttelig 

skulde  føre  Nationalisterne  under  Ledelse  af  Shahens  egen 
Feltherre,  Sipehdar-i-Azam,  og  Bakhtiarihøvdingen  Serdar-i- 
Azad  som  Sejrherrer  ind  i  Teheran.  Shahen  maatte  abdicere 
og  forlade  Landet,  hans  umyndige  Søn  Ahmed  Shah  kom  paa 
Tronen,  og  den  anden  Madjlis  indkaldtes. 

Med  disse  Begivenheder  ender  Brownes  Skildring,  og  Hoved- 
kilden for  den  følgende  Tid  bliver  den,  ganske  vist  meget  per- 
sonligt farvede  Bog,  som  Amerikaneren  Morgan  Shuster  har 
skrevet  om  sine  Oplevelser  som  persisk  Finansdirektør.*)  Ka- 
binettet og  Madjlis  gik  ivrigt  i  Gang  med  at  bringe  Orden  i  det 
Kaos,  som  Borgerkrigen  og  Russernes  Indblanding  havde 
medført.  Men  Finansnøden  steg,  og  den  franske  Finansraad- 
giver  Bizot,  hvem  Shuster  skildrer  som  en  Mand,  der  betrag- 
tede det  som  sin  væsentligste  Opgave  at  drikke  Te,  spille  Bridge 
og  foretage  Rideture  for  sit  Helbreds  Skyld,  udrettede  intet- 
somhelst.  Rahim  Khan  angreb  Ardebil  i  Nordpersien,  hvad 
der  gav  Russerne  Paaskud  til  at  sende  endnu  flere  Tropper  ind 
i  Landet.  De  persiske  Regeringstropper  fik  Rahim  Khan  om- 
ringet saaledes,  at  han  kun  kunde  undslippe  over  den  russiske 
Grænse.  I  Strid  med  alle  Traktatbestemmelser  lod  Russerne 
Roverhøvdingen  befri  sig  ad  denne  Vej.  Nogle  Maaneder  efter 
gjorde  den  persiske  Prins  Darab  Mirza  Opstandsforsøg;  mange 
af  hans  Medskyldige  viste  sig  at  være  forsynede  med  russiske 
Protektionsskrivelser.  I  Februar  1911  massakrerede  russiske 
Tropper  ca.  60  af  Indbyggerne  i  en  nordpersisk  Landsby, 
Mænd,  Kvinder  og  Børn.  Ved  samme  Tid  var  den  persiske  Fi- 
nansminister bleven  myrdet  af  to  Georgiere;  de  russiske  Kon- 
sularmyndigheder  nægtede  at  lade  Morderne  blive  dømte  ved 
de  persiske  Domstole  og  tog  dem  under  deres  Beskyttelse. 

Saaledes  var  Situationen,  da  Morgan  Shuster  modtog  Kal- 
delsen som  Leder  af  Persiens  Finansvæsen.  Han  var  næppe 
kommen  i  Orden  i  Atabek-Palæet  i  Teheran,  før  den  russiske 
og  den  engelske  Gesandt  lod  ham  ane  deres  Tilstedeværelse, 
og  i  to  Uger  gik  der  knap  en  Dag,  uden  at  de  to  Legationer 
direkte  eller  indirekte  gav  ham  at  forstaa,  at  de  ventede  hans 
Besøg,  saa  at  Shuster  tilsidst  fandt  Sagen  ganske  latterlig.  Den 
Scene,  hvor  Shuster  og  de  to  Diplomater  endelig  blev  præ- 


*)  W.  Morgan  Shuster,  The  Strangling  of  Persia.  London  1912. 

senterede  for  hinanden  ved  en  Fest  hos  Sipehdar,  er  skildret 
med  meget  Lune,  men  man  faar  ganske  vist  her  som  andre 
Steder  i  Shusters  Bog  det  Indtryk,  at  hans  amerikanske,  udi- 
plomatiske Ligefremhed  ikke  har  lettet  ham  Stillingen  over- 
for de  to  mægtige  Mænd,  Sir  George  Barclay  og  Hr.  Poklev- 
ski-Koziell. 

Under  Udforeisen  af  sin  vanskelige  Opgave  havde  Morgan 
Shuster  bestandig  den  bedste  Støtte  i  Parlamentet,  der  virke- 
lig gennemgaaende  synes  at  have  været  en  Forsamling  af 
Landets  bedste  Mænd  og  ærlige  Fædrelandsvenner.  Med  den 
udøvende  Myndigheds  Repræsentanter  stod  det  ikke  saa  vel 
til.  De  gamle  fordærvelige  Metoder  havde  overlevet  Absolu- 
tismen, og  selv  om  der  fandtes  hæderlige  og  brave  Mænd  i 
den  højeste  Embedsstand  og  blandt  Ministrene,  var  hele  Ad- 
ministrationen endnu  bestandig  gennemsyret  af  Korruption, 
og  Shuster  maatte  begynde  paa  bar  Bund  med  at  skabe  et 
Kontrolsystem,  der  kunde  forhindre,  at  alle  Statens  Midler  for- 
svandt i  private  Lommer.  Ekscellencen  Emir-i-Azam,  Vice- 
Krigsministeren,  skildres  som  „en  Mand,  hvis  almindelige  Re- 
putation vilde  kvalificere  ham  til  et  længere  Fængsels- 
ophold". 

Morgan  Shuster  saa  snart,  hvor  Systemets  Skader  laa,  og 
greb  ind  med  fornøden  Energi.  Hans  store  Reorganisations- 
plan  synes  virkelig  under  Henblik  paa  de  lokale  Forhold  at 
være  den  eneste  rigtige,  og  skønt  hans  Virksomhed  blev  af- 
brudt efter  faa  Maaneders  Forløb,  havde  han  dog  bragt  Re- 
organisationsarbejdet  i  god  Gang  og  lagt  Grunden  til  en  for- 
bedret Finanstilstand. 

Den  værste  Modstand  mod  alle  Forbedringer  kom  ikke 
fra  den  persiske  Embedsstand,  men  fra  de  Fremmede. 
„Man  forestille  sig  en  Regering  i  stærkt  Forfald,  mellem 
hvis  vaklende  Ruiner  en  broget  Samling  af  belgiske  Told- 
officerer,  italienske  Gendarmer,  tyske  Artillerisergenter,  fran- 
ske Lærde,  Doktorer,  Professorer  og  Statsraader,  østerrig- 
ske  Militærinstruktører,  engelske  Bankassistenter,  tyrkiske  og 
armenske  Hofmænd,  og  sidst  men  ikke  mindst  en  dygtig 
Tilblanding  af  russiske  Kosakofficerer,  Lærere,  Eksercer- 
mestre,  alle  daglig  arbejder  paa  at  give  den  kejserlige  Re- 
gering  et  stærkt  Skub   henimod   Falliten  —  med  et  snildt 

Sidepuf  i  Retning  af  deres  egne  politiske  eller  personlige  In- 
teresser. Denne  fornøjelige  Beskæftigelse  optog  Herrerne  af 
de  fremmede  Legationer,  og  Damerne  ogsaa." 

Hidtil  havde  hvert  enkelt  Departement  opkrævet  og  udgivet 
Penge  uden  Kontrol  af  nogen  Centralmyndighed.  Shuster  be- 
gyndte nu  med  at  faa  Madjlis  til  at  vedtage  en  Lov,  hvorved 
alle  Ind-  og  Udbetalinger  skulde  gaa  igennem  Generalskatme- 
sterens —  in  casu  Shusters  —  Bureau.  Herved  vilde  der  ogsaa 
for  de  fremmede  Kreditorer  skabes  forøgede  Garantier.  Ikke- 
destomindre  protesterede  forst  den  russiske  Gesandt  —  med 
Trusel  om  at  beslaglægge  Toldkontorerne  i  Nordpersien  — , 
derpaa  Frankrigs,  Tysklands,  Italiens  og  Østerrig-Ungarns 
Legationer  overfor  det  persiske  Udenrigsministerium,  tildels 
i  det  mest  udiplomatiske,  uhøflige  og  fornærmelige  Sprog. 
Den  tyske  Gesandt  klagede  over,  at  de  tyske  Interesser  vilde 
blive  krænkede.  Disse  „tyske  Interesser"  viste  sig  at  bestaa  i 
en  Understøttelse  paa  6000  Tumaner  (ca.  22.000  Kroner)  fra 
den  persiske  Regering  til  to  ved  den  tyske  Skole  og  det  tyske 
Hospital  ansatte  Tyskere.  Italiens  væsentligste  Interesse  var 
Underholdet  til  en  Italiener,  som  med  Titlen  „General"  var 
ansat  som  Militærinstruktør,  men  som  paa  Grund  af  Alder- 
domssvækkelse aldrig  forlod  sin  Lænestol. 

Shuster-Perioden  blev  ikke  en  Tid  af  Ro  og  Fred.  Den  18. 
Juli  erfarede  man,  at  Eks-Shah  Muhammed  Ali,  som  man 
troede  var  interneret  i  Odessa  under  Ruslands  vagtsomme 
Blik,  var  landet  i  Gumeshtepe.  Han  havde,  hvad  der  siden  kom 
frem  under  Forhøret  over  hans  General  Arshad-ed-Daula,  i 
Wien  talt  med  en  russisk  Diplomat  om  sit  Forehavende,  var 
derpaa  rejst  igennem  Rusland  paa  et  falsk  Pas  medførende 
Kanoner  under  Etiketten  Mineralvand,  uden  at  det  ellers  saa 
aarvaagne  russiske  Politi  havde  fattet  Mistanke,  og  stod  nu 
paa  persisk  Grund.  Skønt  det  russiske  Diplomati  efter  Evne 
arbejdede  ham  i  Hænde,  skønt  selve  Krigsministeren,  Sipeh- 
dar,  i  sin  Tid  en  af  Landets  Befriere,  nu  hemmelig  sympati- 
serede med  Eks-Shahen,  lykkedes  det  den  minimale  Troppe- 
styrke, Persien  havde  tilbage,  at  tilføje  hans  Tropper  et  af- 
gørende Nederlag,  særlig  takket  være  Armeneren  Jefrem 
Khans  Dygtighed.  Eks-Shahen  selv  holdt  sig  godt  skjult,  da 
Madjlis  efter  Shusters  Raad  havde  sat  en  Pris  paa  hans  Hoved. 

Eks-Shahens  to  Brødre  havde  deltaget  i  Oprøret.  Shuster 
traf  i  den  Anledning  Foranstaltninger  til  Konfiskation  af 
deres  Godser.  Heraf  opstod  det  første  alvorlige  Sammenstød 
mellem  den  amerikanske  Generalskatmester  og  den  russiske 
Legation.  Russerne  søgte  paa  brutal  Maade  at  hindre  Kon- 
fiskationen af  Prins  Shua-es-Seltane's  Godser,  idet  de  paa- 
beraabte  sig  et  bevislig  falsk  Dokument,  ifølge  hvilket  Prinsen 
skulde  staa  i  Gæld  til  den  russiske  Bank.  „Dette  Forsøg  fra 
den  russiske  Statsbanks  Side  paa  at  bedrage  den  persiske  Re- 
gering for  en  stor  Sum  var  saa  groft,  at  den  britiske  Gesandt 
tog  Persernes  Parti,  og  Planen  strandede."  Imidlertid  krævede 
den  russiske  Regering  i  et  Ultimatums  Form  Afbigt  af  den 
persiske  for  Fornærmelser,  som  den  paastod,  at  dens  Konsu- 
larmyndigheder  havde  lidt.  Det  persiske  Udenrigsministerium 
foreslog  en  upartisk  Undersøgelse  af  Sagen,  men  Rusland 
svarede  med  at  lade  sine  Tropper  rykke  ind  i  Nordpersien. 
Den  persiske  Regering  søgte  Raad  hos  den  engelske  Gesandt, 
der  forsikrede,  at  naar  Persien  gjorde  en  Undskyldning,  vilde 
de  russiske  Tropper  blive  dragne  tilbage.  Udenrigsministeren 
mødte  saa  hos  den  russiske  Gesandt  og  gjorde  ydmyg  Afbigt. 
Gesandten  modtog  Undskyldningen,  men  tilføjede,  at  et  nyt 
Ultimatum  var  under  Forberedelse.  Dette  kom  et  Par  Dage 
efter  og  krævede  Shusters  Afskedigelse,  Anerkendelse  af  Be- 
stemmelserne i  den  russisk-engelske  Overenskomst  af  1907 
og  Betaling  af  en  Sum,  der  siden  skulde  fastsættes,  for  Un- 
derhold af  de  russiske  Tropper,  som  befandt  sig  paa  persisk 
Grund.  Samtidig  tog  den  russiske  Regering  Shua-es-Seltane's 
Godser  under  sin  Protektion  efter  en  telegrafisk  Henvendelse 
fra  Prinsens  Moder  til  Tsaren. 

Faa  Timer  før  det  andet  Ultimatums  Frist  var  udløbet,  kom 
Sagen  til  Forhandling  i  Madjlis.  En  gammel  Præst  rejste  sig 
og  udtalte  disse  faa  Ord:  „Det  er  maaske  Allahs  Vilje,  at  vor 
Frihed  og  vor  Suverænetet  skal  blive  os  fratagne  med  Vold, 
men  lad  os  ikke  fraskrive  os  dem  med  egne  Hænder."  „Simple 
Ord,"  skriver  Fortælleren,  „Ord,  der  er  lette  at  fremsætte  i  en 
akademisk  Diskussion,  men  bitterlig  svære  at  sige  for  Øinene 
af  en  grusom  og  overmægtig  Tyran,  hvis  Udsendinge  fra  Galle- 
rierne betragter  Taleren  og  tavs  peger  ham  ud  til  fremtidig 
Fængsling,  Tortur,  Eksil  eller,  hvad  værre  er."  Andre  Depu- 

lerede  fulgte  efter,  talte  kort  og  værdigt.  Saa  fulgte  Afstem- 
ningen —  der  ikke  var  hemmelig.  Kun  en  eller  to  svigtede; 
alle  de  andre  stemte  imod  Opfyldelsen  af  de  russiske  Krav. 
„Et  enstemmigt  Svar  af  et  fortvivlet  og  nedtrampet  Folk,  som 
foretrak  en  Fremtid  fuld  af  ukendte  Rædsler  fremfor  frivillig 
Opofrelse  af  sin  nationale  Værdighed." 

En  Boycotting  af  russiske  og  engelske  Varer  fulgte  paa. 
Den  øverste  Gejstlige  i  Nedjef,  der  stod  i  Begreb  med  at  rejse 
til  Teheran,  maaske  for  at  prædike  den  „hellige  Krig"  mod 
Rusland,  døde  pludselig,  efter  den  almindelige  Mening  for- 
givet af  russiske  Agenter.  De  persiske  Kvinder  tog  ivrig  Del 
i  den  nationale  Bevægelse,  og  hemmelige  Kvindeorganisa- 
tioner gjorde  paa  mangfoldige  Maader  deres  Indflydelse  gæl- 
dende i  den  patriotiske  Kamp. 

Udfaldet  var  nu  paa  Forhaand  givet.  De  russiske  Tropper 
nærmede  sig  Hovedstaden,  Regeringen  fejede  Madjlis  af 
Vejen  ved  et  Statskup  og  gik  ind  paa  det  russiske  Ultimatum, 
der  i  Virkeligheden  var  inspireret  af  Sir  Edw.  Grey.  Shusters 
persiske  Oplevelse  var  afsluttet.  Uroligheder  i  Tabriz,  Resht 
og  Enzeli  blev  kvalt  af  russiske  Tropper  under  grufulde 
Slagterier.  I  Meshhed  bombarderede  Russerne  Nationalhellig- 
dommen, hvorved  en  Del  Pilgrimme  blev  dræbte. 

Det  var  ikke  blot  Persernes  Opfattelse,  at  Shusters  Forbli- 
ven vilde  have  været  en  Lykke  for  Landet.  Ogsaa  „Times"' 
Korrespondent  skrev,  at  der  ingen  Tvivl  var  om,  at  Shuster, 
hvis  det  havde  været  ham  muligt  at  blive  i  Persien,  vilde  have 
bragt  Velstand  og  Orden  i  Landet.  Til  Efterfølger  fik  han  nu 
Belgieren  Mornard,  der  oprindelig  havde  udfyldt  en  under- 
ordnet Plads  i  det  belgiske  Toldvæsen,  men  var  kommen  til 
Persien  med  Naus  —  ogsaa  fra  først  af  i  en  beskeden  Stilling 
i  en  af  Mazenderans  Havnebyer  —  og  under  dennes  Protek- 
tion naaet  frem  til  en  ledende  Stilling  i  Toldvæsenet.  Mornard 
havde  holdt  sin  Stilling,  da  Naus  blev  fjærnet,  og  havde  ved 
en  Art  passiv  Resistens  søgt  at  modarbejde  Shuster.  Nu  satte 
Russerne  hans  Kandidatur  igennem,  og  Mornard  forbandt 
Stillingen  som  Generaltolddirektør  med  Stillingen  som  Gene- 
ralskatmester. Det  blev  Mornard,  der,  som  Indehaver  af 
Pengekassen,  kom  til  at  udøve  den  væsentligste  Indflydelse 
paa  Persiens  indre  Politik  i  de  følgende  Aar,  Imidlertid  havde 

de  svenske  Gendarmeriofficerer  begyndt  deres  Virksomhed 
med  det  Formaal  at  skabe  et  persisk  Gendarmeri,  der  kunde 
pacificere  Karavanvejene.  De  urolige  Aar  havde  nemlig  frem- 
kaldt en  betydelig  Usikkerhed  paa  disse  Veje,  navnlig  i  Syd- 
persien, hvor  Englændernes  Handel  led  stærkt  derunder.  Rus- 
serne søgte  at  opnaa  en  Koncession  paa  en  Jærnbane  Djulfa 
— Tabriz — Urmia  i  Tilslutning  til  Linjen  Tiflis — Djulfa,  og 
den  persiske  Regering  gav  sluttelig  efter,  hvorimod  et  engelsk 
Krav  om  til  Kompensation  at  faa  Koncession  paa  en  Bane 
Muhammerah — Khorremabad  til  Fremme  af  Handelen  over 
den  persiske  Bugt  ikke  foreløbig  førte  til  noget  Resultat.  Ba- 
nen til  Tabriz  fuldførtes  i  Verdenskrigens  første  Aar. 

Nyvalgene  til  Madjlis  trak  i  Langdrag.  Magterne  havde 
altid  lettere  ved  at  komme  til  Rette  med  Kabinettet  i  Teheran 
end  med  Parlamentet  og  havde  derfor  ingen  Interesse  i  at 
presse  paa.  Valgene  blev  udsat  flere  Gange  og  endelig  fastsat 
til  Foraaret  1914,  saaledes  at  den  nye  Madjlis  kunde  træde 
sammen  til  den  unge  Shahs  Kroning,  der  skulde  finde  Sted, 
naar  han  i  Juli  1914  gik  ind  i  Myndighedsalderen. 

Naar  man  kaster  et  Blik  paa  den  persiske  Revolutions  og 
den  persiske  Parlamentarismes  Udvikling,  er  der  et  Træk, 
som  straks  falder  i  Øjnene.  Ser  man  efter,  hvilke  Navne  der 
var  knyttede  til  Statens  Ledelse  før  og  efter  Forfatningens 
Indførelse,  vil  man  hurtigt  konstatere,  at  de  er  de  samme. 
Ellers  plejer  jo  en  af  de  første  Følger  af  en  Revolution  at  være 
den,  at  nye  Navne  kommer  frem  og  de  gamle  forsvinder,  nye 
Mænd,  baarne  frem  af  Folkebevægelsen,  tager  Statens  Af- 
færer i  deres  Hænder  og  prøver  deres  Kræfter  med  større  eller 
mindre  Held.  Noget  saadant  har  ikke  fundet  Sted  i  Persien. 
Ikke  ét  nyt  Navn  har  sat  Spor  i  Persiens  Historie  efter  Revo- 
lutionen. Det  er  bestandig  den  samme  Kreds  af  -ed-DcmIa'er, 
-ed-Miilk'er,  -es-Seltane'er*)  der  raader.  Muhammed  Ali  Shah 


*)  Det  persiske  Rang-  og  Titelsystem  er  meget  indviklet.  Enhver  Perser, 
der  indtager  en  nogenlunde  fremragende  Plads  paa  Embedsstigen  eller  ved 
Hoffet,  er  Indehaver  af  en  Ærestitel,  som  træder  i  Stedet  for  hans  egentlige 
Navn.  Salar-i-Ashraf  hed  saaledes  egentlig  Ghassem  og  med  sine  Titler  og  sit 
Stammenavn  Emir  Ghassem  Khan  Kadjar,  men  kaldtes  altid  ved  det  ham  til- 
delte Æresnavn  Salar-i-Ashraf  („den  fornemste  Høvding").  Zahir-el-Ajan 
er  et  Æresnavn,  der  betyder  „Stormændenes  Hjælper".  De  fornemste  Æres- 

kæmper  mod  Forfatningen  og  allierer  sig  med  Russerne^ 
Sipehdaren  og  Bakhtiarihovdingen  tager  Ledelsen  af  Revo- 
lutionsbevægelsen og  fordriver  Muhammed  Ali  under  Natio- 
nalisternes Jubel  for  at  tage  Magten  i  deres  Hænder  —  og 
udøve  den  efter  de  samme  Principer  som  den  fordrevne  Shah. 

I  de  Aar,  da  Persien  ventede  paa  Sammenkaldelsen  af  sit 
tredje  Parlament,  styredes  det  af  Mænd,  som  under  en  kon- 
stitutionel Etiket  var  inderlig  reaktionære.  Det  var  jo  ganske 
simpelt  Mændene  fra  l'aneien  regime,  der  gik  igen.  Det  gamle 
Sj'stem,  der  kaldtes  Absolutisme,  var  bygget  paa  den  ene 
simple  og  letfattelige  Grundsætning,  at  den,  der  blev  anbragt 
ved  en  Ende  af  Statsstyreisens  Bord,  skulde  tage  for  sig  af 
Retterne  efter  bedste  Evne,  og  det  nye  System,  der  hedder 
Konstitution,  er  bygget  paa  nøjagtig  det  samme  Princip.  De 
samme  Personer,  hvem  tidligere  Shahens  Naade  satte  i  Stand 
til  at  fylde  deres  Lommer,  er  ved  Forfatni.igen  blevne  sat  i 
Stand  til  at  fortsætte  med  denne  behagelige  Beskæftigelse. 

Det  skulde  ikke  synes  Umagen  værd  at  gøre  Revolution  for 
at  naa  et  saadant  Resultat.  Men  Forklaringen  er  simpelthen 
den,  at  der  ingen  nye  Kræfter  findes  i  Folket.  Og  det  er  for 
Persiens  Fremtid  just  det  betænkelige  ved  Sagen.  I  et  enkelt 
Tilfælde  havde  man  forsøgt  at  bringe  en  homo  novus  ind  i 
Statsledelsen;  han  viste  sig  hurtig  fuldkommen  ubrugelig.  Den 
gamle  Klike  er  i  hvert  Fald  „rompu  aux  affaires",  den  kender 
Rumlen.  Af  de  Persere,  som  har  studeret  i  Europa,  har  en 
stor  Del  blot  føjet  Europas  Laster  til  deres  egne,  men  nogle 
enkelte  fandtes  dog  før  Krigens  Udbrud  rundt  om  ved  Eu- 
ropas Universiteter,  unge  Mænd  med  usædvanlige  Evner,  af 
hvem  man  ventede  sig  meget.  De  skulde  bære  det  nye  Per- 
sien frem. 


na\Tie  er  de,  der  ender  paa  -ed-Daula,  „Rigets-",  -el-Mulk,  „Kongerigets-", 
■es-Seltane,  „Sultandømmets-"  o.  1.,  f.  Eks.  Itizad-ed-Daula,  „Rigets  Under- 
støtter", Kavam-el-Mulk,  „Kongerigets  Pille",  Nizam-es-Seltane  „Sultandøm- 
mets Ordner".  Særlig  forvirrende  bliver  dette  System  for  Historieforskeren 
derved,  at  en  Embedsmand,  der  allerede  har  et  Æresnavn,  faar  dette  ombjt- 
tet  med  et  andet,  naar  han  stiger  til  en  højere  Værdighed,  og  fra  nu  af  kun 
kendes  ved  dette  sidste. 

Under  mit  Ophold  i  Persien  søgte  jeg  naturligvis  ogsaa  at 
gøre  Iagttagelser  paa  det  politiske  Omraade.  Jeg  oste  af  de 
forskellige  Kilder,  talte  om  Forholdene  med  Persere,  Russere, 
Belgiere  og  Franskmænd,  der  ved  deres  Stilling  og  Forbin- 
delser havde  Betingelser  for  at  vide  Besked,  og  søgte  at  samle 
de  indhentede  Oplysninger  til  et  Helhedsbillede,  hvoraf  jeg 
nu  i  det  følgende  vil  ridse  Hovedlinjerne  op. 

Reformbevægelsen  var  gaaet  i  Staa.  Det  var  blevet  ved 
smaa  Tillob.  Nogle  forhastede  Reformforsog  var  strandede. 
Man  havde  villet  udvikle  et  kommunalt  Selvstyre;  det  var 
blevet  til  intet.  Medens  de  „Moderate"  havde  behersket  den 
første  Madjlis,  havde  de  mere  radikale  „Demokrater"  Over- 
vægt i  den  anden  Madjlis  —  Absolutisterne,  Reaktionen,  eksi- 
sterede ikke  som  Parti,  og  ingen  vovede  længere  aabent  at 
fremtræde  som  Tilhænger  af  Muhammed  Ali  — ,  og  Demo- 
kraterne pressede  paa  for  at  faa  gjort  Alvor  af  Reformerne. 
Den  anden  Madjlis  gennemførte  virkelig  to  vigtige  Reformer, 
Indkaldelsen  af  Shuster  og  Indkaldelsen  af  de  svenske  Gen- 
darmofficerer. Men  Shuster  faldt  og  rev  Madjlis  med  sig  i 
Faldet.  Atter  lagde  den  døde  Haand  sig  over  alt  politisk  Liv. 
Tilbage  stod  Gendarmeriet  og  Teherans  ligeledes  af  svenske 
Officerer  fortræffeligt  reorganiserede  Politi  som  snart  sagt  de 
eneste  haandgribelige  Resultater. 

De  persiske  Blade  talte  bestandig  om  alt  det,  der  skulde 
gøres  for  Undervisningsvæsen  og  Folkeoplysning,  men  intet 
var  endnu  gjort.  Retsvæsenet  laa  i  et  fuldstændigt  Anarki. 
Madjlis  havde  besluttet  at  lade  udarbejde  en  moderne  Straffe- 
lov, men  da  den  nødvendigvis  vilde  gøre  Indgreb  i  den  gejst- 
lige Retspleje,  som  er  en  rig  Indtægtskilde  for  Mullaerne, 
mødte  Tanken  stærk  Modstand,  og  Sagen  kørte  fast.  Resul- 
tatet var,  at  der  hverken  fandtes  ny  eller  gammel  Straffelov; 
Kriminalvæsenet  var  overladt  til  Guvernørers,  Politimestres 
og  tilfældige  Magthaveres  Forgodtbefindende.  Man  havde 
fyldt  Fængslerne,  og  derefter  maatte  man  af  Pladsmangel 
lade  Forbryderne  blive  paa  fri  Fod.  Forresten  var  de  gamle 
Retsmidler,  pinligt  Forhor  og  Bastonade  under  Fodsaalerne, 
stadig  i  Brug.  Dog  var  der  sket  Fremskridt,  for  saa  vidt  som 
Afstraffelserne  ikke  mere  skete  offentlig,  og  de  raffinerede 
Henrettelsesmeloder,  som  tidligere  havde  været  almindelige, 

f.  Eks.  at  „puste  Forbryderen  fra  en  Kanon",  ikke  længere 
var  i  Brug.  Europæere,  der  havde  levet  en  halv  Snes  Aar  i 
Teheran,  havde  endnu  set  Henrettelser  af  den  nævnte  Art 
foregaa  paa  offentlig  Plads.  Metoden  bestod  i,  at  Forbryderen 
blev  bunden  foran  en  Kanonmunding  og  Kanonen  derpaa  af- 
fyret. Naar  Underlivet  derved  var  blevet  skudt  af  ham,  blev 
han  trampet  ihjel  af  Mængden. 

Da  jeg  kom  til  Persien,  havde  Landet  allerede  i  flere  Maa- 
neder  staaet  i  Valgkampagnens  Tegn,  og  det  en  Valgkam- 
pagne, der  var  kuriøs  i  mere  end  én  Henseende.  Valgene  i 
Provinsen  Azerbeidjans  Hovedstad,  Tabriz,  der  næst  efter  Te- 
heran er  Persiens  folkerigeste  By  og  et  af  Revolutionens  Ho- 
vedarnesteder, kunde  faa  afgørende  Indflydelse  paa  det  kom- 
mende Parlaments  Karakter.  Derfor  gik  Russernes  Politik 
ud  paa  at  hindre  Valgene  i  Tabriz,  hvad  der  ikke  faldt  dem 
vanskeligt,  da  Tabriz  endnu  holdtes  besat  af  russiske  Tropper, 
og  Guvernøren  i  Azerbeidjan,  Hadji  Samad  Khan  Shudja-ed- 
Daula,  var  Russernes  haandgangne  Mand.  For  Resten  en  in- 
teressant Type,  som  man  ikke  sjældent  træffer  paa  i  persisk 
Politik,  denne  Hadji  Samad.  Han  tilhørte  den  røverske  Stam- 
me Tchardouli  og  drev  oprindelig  Beskæftigelse  som  Kvæg- 
røver, hvorfor  han  blandt  Folket  havde  faaet  Tilnavnet  Gav- 
duzd,  „Oksetyven".  Maaned  efter  Maaned  forlangte  de  per- 
siske Aviser  hans  Afskedigelse,  men  dertil  var  Hadji  Samad 
en  altfor  nyttig  Mand  for  Russerne.  Han  forstod  at  intrigere 
mod  Valgene  i  Tabriz,  saa  at  den  halve  Sommer  1914  gik, 
uden  at  den  længselsfuldt  ventede  tredje  Madjlis  kunde 
træde  sammen.  Men  hans  Virksomhed  i  Tabriz  indskrænkede 
sig  ikke  dertil.  Med  Vold  og  Trusler  pressede  han  Penge  af 
velhavende  Borgere  under  Paaskud  af,  at  Russerne  krævede 
Kontributioner,  men  i  Virkeligheden  for  at  fylde  sin  egen 
Lomme.  Og  hans  vel  udviklede  Rovdrift  parredes  med  en 
ikke  mindre  vel  udviklet  Hang  til  Grusomhed.  Han  rasede 
som  en  Blodhund  i  sit  Guvernement.  Et  lignende  Regimente 
var  i  Gang  i  Zendjan,  hvor  Hadji  Samads  Broder  regerede  og 
fuldstændig  ignorerede  alle  Ordrer  fra  Teheran. 

Perserne  gjorde  en  vis  Forskel  i  Betragtningen  af  de  to  Na- 
tioner, i  hvilke  de  saa  deres  Lands  Plageaander.  De  hævdede 
gærne,  til  Sammenligning  med  Russernes  Optræden  i  Tabriz 

og  Zendjan,  at  Englænderne  i  de  sydlige  Provinser,  der  hørte 
til  deres  Interessesfære,  ikke  tillod  nogen  indfødt  Stormand 
med  Vold  at  fratage  nogen  saa  meget  som  en  Shahi,  og  det 
turde  være  rigtigt  nok;  de  russiske  Metoder  var  ikke  de  en- 
gelske. Men  paa  den  anden  Side  paastod  upartiske  Euro- 
pæere, der  indtog  ledende  Stillinger  indenfor  den  persiske  Ad- 
ministration, at  Englænderne  endnu  mere  haardnakket  end 
Russerne  modsatte  sig  alle  persiske  Reformbestræbelser.  Rus- 
sernes Politik  var  brutal,  men  den  var  i  det  mindste  ærlig. 
Englændernes  var  underfundig  og  hyklerisk  og  stemte  i 
Praksis  saare  lidet  med  Sir  Edw.  Greys  gentagne  Forsikrin- 
ger i  det  engelske  Underhus,  at  den  britiske  Regering  loyalt 
vilde  støtte  Persien  i  Hævdelsen  af  dets  Selvstændighed  og 
Suverænetet.  Man  anførte  f.  Eks,  et  konkret  Tilfælde,  hvor 
Englænderne  indenfor  deres  Indflydelsesomraade  under  Hen- 
visning til  deres  særlige  Interesser  havde  modsat  sig  en  sim- 
pel og  nyttig  Reform  i  Trafikvæsenet,  som  Medlemmer  af  den 
belgiske  Administration  ønskede  gennemført,  og  overfor  hvil- 
ken Russerne  ikke  havde  gjort  Vanskeligheder  for  Nord- 
persiens Vedkommende. 

løvrigt  hævdede  indviede  Europæere,  ogsaa  Belgiere,  at  Be- 
stræbelserne for  at  holde  Persien  nede  i  dets  Svagheds-  og 
Forarmelsestilstand  var  det  eneste,  hvorom  der  herskede 
Enighed  mellem  Rusland  og  England,  Den  famøse  Konven- 
tion af  1907  havde  kun  kunnet  tilklistre,  men  ikke  fjærne 
Modsætningen  mellem  de  to  Landes  Interesser,  Rivaliseringen 
mellem  dem  havde  taget  Fart  i  Foraaret  1914,  Den  persiske 
Indenrigsminister,  der  havde  demissioneret  i  April,  havde  væ- 
ret engelskvenlig,  og  hans  Demission  betød,  at  den  russiske 
Indflydelse  atter  var  bleven  overvejende.  Den  nye  Gesandt, 
Korostovetz,  syntes  at  ville  gaa  energisk  frem  og  søge  at 
sætte  det  mest  mulige  igennem  i  den  korte  Tid,  der  var  til- 
bage, inden  Shahen  blev  myndig.  Derfor  var  han  usædvanlig 
tidlig  i  Maj  taget  ud  til  Shimran,  hvor  han  i  Ro  kunde  over- 
veje de  fornødne  Forholdsregler,  I  Juni  var  den  britiske  Re- 
gering begyndt  at  interessere  sig  for  Driften  af  de  rige  Pe- 
troleumsminer  i  Egnen  mellem  Shuster  og  Bender-Abbas,  idet 
den  havde  købt  Aktier  til  2,2  Millioner  Lstr.  i  Anglo-Persian- 

Hinsides  det  kaspiske  Har  12 

Oil-Compaiiy,  hvorved  den  helt  beherskede  dette  Selskab.  Da 
Oliekilderne  laa  i  den  neutrale  Zone,  var  det  en  Provokation 
overfor  Rusland,  der  herved  kun  opfordredes  til  at  fortsætte 
sin  Politik  i  Azerbeidjan  med  det  Formaal  helt  at  bringe 
denne  Provins  ind  under  sit  Herredømme,  I  Virkeligheden 
forligedes  Russerne  og  Englænderne  i  Persien  som  Hund  og 
Kat. 

Men  det  var  ikke  nok  med  den  russisk-engelske  Modsætning; 
ogsaa  indenfor  saavel  den  russiske  som  den  britiske  Politiks 
Ledelse  i  Persien  raadede  der  ejendommelige  Modsætnings- 
forhold. Ruslands  persiske  Politik  lededes  af  den  orientalske 
Sektion  i  Udenrigsministeriet  i  Petersborg.  Denne  Sektion  var 
absolut  anglofob  og  tilstræbte  direkte  Erobring  og  Anneksion. 
Medens  Udenrigsministerens  snart  haardhændede,  snart  lidt 
mildere  Politik  overfor  den  persiske  Regering  repræsentere- 
des af  den  russiske  Gesandt  i  Teheran,  hævdedes  den  orien- 
talske Sektions  altid  konsekvente  Scharfmacher-Politik  af  de 
russiske  Konsuler  i  de  persiske  Byer.  De  korresponderede 
direkte  med  den  orientalske  Sektion  og  fik  deres  Instrukser 
derfra  —  udenom  den  russiske  Gesandt  og  til  Tider  i  direkte 
Modsætning  til  dennes  Politik.  Saaledes  indtraf  der  under- 
tiden besynderlige  Forhold.  Da  den  tidligere  Gesandt,  Poklev- 
ski-Koziell,  der  saa  sandt  ikke  var  blid  mod  Perserne,  men 
dog  for  blid  efter  Konsularpartiets  Anskuelser,  paa  Hjemvejen 
til  Petersborg  passerede  Resht,  blev  han  ikke  modtaget  af  den 
derværende  russiske  Konsul,  og  ved  den  officielle  Diner,  som 
Provinsen  Gilans  Guvernør  gav  til  Ære  for  ham,  glimrede 
Konsulen  ved  sin  Fraværelse. 

En  ganske  tilsvarende  Dobbelthed  gjorde  sig  gældende  i 
den  britiske  Politik  i  Syden.  De  her  ansatte  britiske  Konsuler 
var  Officerer  af  den  indiske  Armé  og  udnævnte  af  den  indiske 
Regering.  De  regnede  faktisk  Sydpersien  for  en  Dependens  af 
Indien.  Undertiden  førte  de  —  et  Tilfælde  af  den  Art  var 
nylig  indtruffet  i  Bushir  —  en  Politik  stik  imod  London- 
Regeringens. 

Overfor  de  Farer,  der  truede  Resterne  af  Persiens  Selv- 
stændighed, havde  Tanken  om  et  nærmere  Venskab  med  Tyr- 
kiet, hvis  Stilling  i  mange  Maader  frembød  Analogier  med 
Persiens,  af  sig  selv  vokset  sig  stærk.  Jeg  fik  blandt  Perserne 

det  Indtryk,  som  direkte  bekræftedes  gennem  en  Udta- 
lelse af  den  rettroende  Shiit  Mahmud  Mirza,  at  det  Had, 
der  Aarhundreder  igennem  havde  bestaaet  mellem  Sunniter 
og  Shiiter,  var  forsvundet,  og  at  der  her  var  Tale,  ikke  sim- 
pelthen om  en  Tilnærmelse  mellem  Regeringerne  i  Konstanti- 
nopel og  Teheran,  men  om  en  Tendens,  der  greb  dybt  ned  i 
Folkene,  en  Foleise  af  Kultur-  og  Interessefællesskabet  mel- 
lem de  to  sidste  større  muhammedanske  Stater,  der  endnu 
var  tilbage. 

løvrigt  var  Tyskland  Persernes  sidste  Haab.  Tyskerne  ar- 
bejdede ivrigt  og  planmæssigt  i  Persien.  Deres  Handel  var  i 
stadig  Stigen.  Persiens  Udenrigshandel  var  i  Kalenderaaret 
1912 — 13  steget  med  15  Procent,  og  deraf  var  Tysklands  An- 
del steget  med  34  Procent.  Det  vil  sige,  at  Tyskland  havde 
overfløjet  Frankrig  og  naaet  Pladsen  som  Nr.  3  i  Persiens 
Udenrigshandel.  Dette  Resultat  var  blevet  naaet  til  Trods  for 
de  Vanskeligheder,  som  Rusland  lagde  al  fremmed  Handel  paa 
Persien  i  Vejen  ved  de  prohibitivt  hoje  Toldsatser  paa  Gen- 
nemførsel til  Persien  over  russisk  Territorium.  Tyskerne 
havde  da  kun  haft  den  Udvej  at  bruge  Forsendelse  i  Post- 
pakker, hvilke  Rusland  efter  de  internationale  Overenskom- 
ster ikke  kunde  belægge  med  Told.  Men  alligevel  var  Ty- 
skernes Handelsforbindelse  med  Persien  bleven  lettere  og 
sikrere  end  før,  idet  Rusland  ved  Potsdam-Overenskomsten 
havde  anerkendt  Tysklands  Ligeberettigelse  med  Hensyn  til 
Handelsinteresser  i  Persien  og  forpligtet  sig  til  ikke  at  lægge 
disse  Interesser  Hindringer  i  Vejen.  Rusland  havde  ved  samme 
Lejlighed  opgivet  sin  Opposition  mod  Bagdadbanen  og  var 
gaaet  ind  paa  Planen  om  en  Jærnbaneforbindelse  fra  Bagdad- 
ruten til  Teheran  over  Khanekin.  Det  var  ogsaa  navnlig  efter 
Potsdam-Overenskomsten,  at  den  tyske  Konkurrence  havde 
taget  Fart.  Vilde  man  i  Teheran  søge  Oplysning  om  Forret- 
ningsforhold o.  1.  i  Persien,  saa  vilde  man  hverken  finde  en- 
gelske eller  russiske  Haandbøger,  der  kunde  hjælpe  én,  men 
derimod  en  tysk-persisk  „Handelsratgeber  fiir  Persien"  med 
persisk  Undertitel,  trykt  dels  i  Berlin,  dels  i  Teheran.  Heri 
vilde  man  finde  en  almindelig  Oversigt  over  persiske  For- 
hold, en  Række  praktisk  og  overskueligt  opstillede  „Raad  og 
Retningslinjer  for  den  tyske  Købmand"  med  Oplysninger  om 

Transportforhold,  Import-  og  Eksportartikler,  Handelsstati- 
stik,  Pengeforhold,  fremdeles  Adresser  paa  tyske  Forretnings- 
mænd, der  handlede  paa  Persien,  og  Adresser  paa  persiske 
Firmaer  i  de  forskellige  persiske  Byer,  alle  Adresser  baade 
paa  tysk  og  persisk,  og  endelig  en  udelukkende  persisk  Af- 
deling med  Raad  og  Meddelelser  for  persiske  Købmænd  med 
Hensyn  til  Handelen  med  Tyskland.  Paa  Bindet  præsenterer 
det  tyske  og  det  persiske  Vaaben  og  det  tyske  og  det  persiske 
Flag  sig  Side  om  Side.  I  denne  Understregning  af  Tysklands 
og  Persiens  Ligestillethed  ligger  en  klog  Beregning.  Tyskerne 
havde  jo  ikke  været  længe  om  at  opdage  Persernes  Følelser 
overfor  Englænderne  og  Russerne,  og  de  havde  straks  fra  Be- 
gyndelsen anlagt  Rollen  som  de  medfølende  Venner  og  even- 
tuelle Hjælpere  i  Nøden,  som  Forsvarere  af  de  orientalske 
Kulturfolks  Ligeberettigelse  og  —  sidst,  men  ikke  mindst  — , 
som  Islams  naturlige  Beskyttere,  en  Rolle,  som  Tyskheden  jo 
allerede  i  en  Aarrække  havde  levet  sig  ind  i. 

I  Teheran  virkede  Tyskerne  først  og  fremmest  gennem  det 
ovenfor  omtalte  tyske  Hospital  og  gennem  en  tysk  Skole  for 
persiske  Børn.  Skolen  havde  været  stærkt  besøgt,  men  var 
forøvrigt  noget  i  Tilbagegang  i  Foraaret  1914.  I  de  to  Hoved- 
centrer for  henholdsvis  russisk  og  britisk  Konsularpolitik, 
Tabriz  og  Bushir,  havde  Tyskland  ansat  Konsuler,  som  øje- 
blikkelig satte  sig  i  Virksomhed,  hver  Gang  Russerne  eller 
Englænderne  begik  et  nyt  Overgreb  overfor  Persiens  Suve- 
rænetet,  og  forlangte  Oplysning  om  Motiverne  til  saadanne 
Skridt.  De  var  ligeledes  i  Færd  med  at  indrette  en  Konsular- 
post  i  Ispahan,  den  sydligste  af  de  store  Byer  indenfor  den 
russiske  Interessesfære.  Selve  Russernes  Forpost  i  Persien, 
Tabriz,  havde  en  tysk  Koloni,  der  var  større  end  den  rus- 
siske, naar  man  til  den  sidste  ikke  medregnede  det  russiske 
Militær  og  de  Indfødte,  der  havde  stillet  sig  under  russisk 
Protektion.  Tabriz'  tyske  Koloni  talte  ca.  70  Medlemmer.  Den 
havde  sin  „tyske  Forening"  med  Bibliotek,  Tennisplads,  Fore- 
dragssal og  Keglebane.  Netop  i  Tabriz  gav  de  lovløse  Tilstande 
under  „Oksetyven"  Hadji  Samads  Styre  den  tyske  Konsul  rig 
Lejlighed  til  Indskriden,  og  jo  mere  forhadt  Hadji  Samad  var 
af  Perserne,  med  desto  større  Glæde  og  Taknemlighed  saa 
de  paa  den  tyske  Konsuls  Mellemkomst.  Som  Eksempel  paa^ 

hvorledes  den  tyske  Politik  arbejdede  i  Tabriz,  anførte  Mah- 
mud  Mirza  følgende  Træk:  For  at  undgaa  Hadji  Samads  Ud- 
sugeiser var  en  hel  Del  af  Byens  velhavende  Købmænd  flygtet 
til  Udlandet.  Den  tyske  Konsul  sendte  nu  Bud  til  en  af  de  til- 
bageblevne Købmænd  og  spurgte  ham  om  Grunden  til  denne 
Masseudvandring.  Købmanden  svarede,  at  det  var  Hadji  Sa- 
mads Tyranni,  der  drev  dem,  som  endnu  havde  en  Del  til 
Bedste,  i  Landflygtighed.  Konsulen  sagde,  at  han  havde  ud- 
tænkt et  Middel,  hvorved  Borgerne  kunde  unddrage  sig  Gu- 
vernørens Forfølgelser.  Han,  Konsulen,  havde  liggende  en 
Del  Aktier  paa  10,  20  o.  s.  v.  Tumaner  i  Bagdadbanen;  naar 
en  Tabrizer  købte  nogle  Stykker  af  disse  Aktier,  stod  han  eo 
ipso  under  den  tyske  Regerings  Beskyttelse  og  havde  saaledes 
intet  at  frygte.  Planen  vandt  Tilslutning,  og  Købmændene 
vendte  den  ene  efter  den  anden  hjem  fra  Paris,  Baku  og  andre 
Byer  i  Udlandet  og  købte  Bagdadbane-Aktier.  En  Dag  kaldte 
Guvernøren  en  af  disse  hjemvendte  Købmænd,  en  anset  Hadji 
(Mekkapilgrim)  op  til  sig  og  spurgte  ham  i  en  barsk  Tone  om 
Grunden  til  denne  Tilbagevenden.  Hadjien  svarede  dristigt, 
at  han  ikke  havde  noget  at  gøre  med  Guvernøren;  hvis  denne 
vilde  ham  noget,  maatte  han  henvende  sig  til  den  tyske  Kon- 
sul, under  hvis  Beskyttelse  han  stod.  Forbitret  gik  Hadji  Sa- 
mad  til  den  russiske  Konsul  og  spurgte,  hvorledes  man  skulde 
forholde  sig  i  dette  Tilfælde,  men  den  russiske  Konsul  svarede 
kun  med  et  Skuldertræk;  herved  var  intet  at  gøre.  Historien 
maa  staa  for  Mahmud  Mirzas  Regning,  jeg  har  ikke  haft 
Lejlighed  til  at  efterprøve  den.  Men  den  Art  Træk  fortaltes 
i  hvert  Fald  blandt  Perserne  og  bidrog  i  høj  Grad  til  at  styrke 
deres  Sj^mpati  for  Tyskerne  og  deres  Haab  om  en  Gang  gen- 
nem deres  Hjælp  at  opnaa  Befrielse  for  det  russisk-engelske 
Tryk,  som  de  følte  stærkere  Dag  for  Dag.  Jeg  har  allerede  om- 
talt, hvor  fast  Mænd  som  Salar-i-Ashraf,  der  var  vel  kendt 
med  europæiske  Forhold,  troede  paa  et  kommende  europæisk 
Opgør  og  paa  Tysklands  militære  Uovervindelighed. 

Tilbage  staar  endnu  at  omtale  Svenskernes  og  Belgiernes 
Virksomhed  i  Persien.  De  svenske  Gendarmeriofficerer  var 
Persernes  Kælebørn.  Deres  Iver  i  Tjenesten,  det  Mod,  hvor- 
med de  gik  til  Opfyldelsen  af  et  Hverv,  der  den  Gang  alle- 
rede havde  kostet  flere  Ofre  ud  af  deres  Rækker,  og  deres 

personlige  charmerende  Egenskaber  havde  vundet  dem  Be- 
folkningens Hjærter.  Baade  i  den  persiske  og  i  den  euro- 
pæiske Presse  taltes  der  stadig  om  Svenskernes  udmærkede 
Resultater  af  Pacificeringsarbejdet.  Kritiken  kom  til  Orde 
—  om  end  mindre  højlydt  —  indenfor  snævrere  Kredse. 
Salar-i-Ashraf  mente,  at  Svenskerne  gik  for  rask  frem  og 
ved  at  bringe  Stammerne  i  Harnisk  imod  sig  forværrede  Op- 
rørstilstanden i  Syden.  En  af  Spidserne  i  det  europæiske  Re- 
formarbejde udtalte  sig  til  mig  omtrent  paa  følgende  Maade: 
„Det  svenske  Gendarmeri  er  efter  min  Mening  dødsdømt.  De 
menige  Gendarmer  rekruteres  blandt  Landsbyernes  Vagabon- 
der og  løse  Eksistenser.  Hvor  de  viser  sig,  optræder  de  som 
Herrer  i  Kraft  af  deres  Bøsse,  de  anstiller  Forhør,  ærgrer 
Karavanerne  ved  deres  Inkvisition  og  plager  Befolkningen  i 
Landsbyerne,  men  flygter,  hvis  der  viser  sig  Røvere.  Gendar- 
meriet er  tilmed  altfor  dyrt."  Min  Hjemmelsmand  havde  sagt 
til  Oberst  Hjalmarson,  straks  da  denne  ankom  til  Teheran: 
„Jeg  har  opholdt  mig  saa  og  saa  mange  Aar  her  i  Landet  og 
kender  Forholdene.  Hvis  der  er  noget.  De  ønsker  at  faa  Be- 
sked om,  staar  jeg  altid  til  Deres  Disposition."  Oberst  Hjal- 
marson svarede:  „Jeg  har  min  Plan  færdig."  Denne  Plan  var 
kopieret  efter  belgisk  Mønster.  Men  Persien  er  et  udstrakt  og 
tyndt  befolket  Land,  og  den  forhaandenværende  Styrke  maatte 
spredes  og  splittes  paa  en  Maade,  som  gjorde  dens  Nytte 
illusorisk.  Det  maa  dog  tilføjes,  at  min  Hjemmelsmand  tid- 
ligere havde  tilbudt  den  persiske  Regering  selv  at  organisere 
et  Gendarmeri  efter  et  System,  der  var  tilpasset  efter  de  lo- 
kale Forhold,  men  ikke  formaaet  at  sætte  sin  Plan  igennem, 
og  det  er  vel  tænkeligt,  at  han  derved  har  været  forudindtaget 
imod  Oberst  Hjalmarsons  fra  hans  egne  Planer  afvigende 
Fremgangsmaade. 

Told-  og  Finansvæsenet  samt  Postvæsenet  var,  som  oftere 
omtalt,  i  Hænderne  paa  Belgiere.  Russerne  havde  ved  Shu- 
sters  Fald  ønsket  at  gøre  Belgieren  Mornard  —  om  hvis 
Kapaciteter  Shuster  i  sin  Bog  udtaler  sig  meget  ringeag- 
tende —  til  Generaldirektør  for  Finanserne,  og  Englænderne 
var  gaaet  med  dertil.  Perserne  ansaa  Mornard  for  deres  Lands 
onde  Aand.  Havde  Finanserne  været  i  Ulave  før  Shusters 
Tid,  saa  var  det  blevet  endnu  værre  under  Mornard,  mente 

de.  Han  forlangte  Statens  Penge  til  Bedste  for  sig  selv  og  de 
andre  i  hans  dobbelte  Administration  ansatte  Belgiere.  Han 
var  et  Redskab  i  Russernes  Hænder  og  arbejdede  paa  Per- 
siens Fordærv.  I  al  den  Tid,  han  havde  administreret  Persiens 
Finanser,  havde  han  ikke  offentliggjort  Statsregnskabet,  saa 
at  intet  Menneske  vidste,  hvorledes  Status  var.  Indtægterne 
af  Krongodserne,  der  ikke  sorterede  under  det  almindelige 
Statsregnskab,  var  gaaet  i  Mornards  og  hans  Belgieres  Lom- 
mer og  blevne  bragt  ud  af  Landet.  Han  havde  opkøbt  Korn 
og  solgt  det  med  en  mægtig  Avance.  Sluttelig  havde  han  ar- 
bejdet paa  at  lægge  Opkrævningen  af  Skatterne  i  Hænderne 
paa  den  russiske  Bank. 

Gik  man  fra  de  persiske  Kilder  over  til  russiske  i  den  For- 
ventning her  at  faa  „altera  pars"  at  høre,  blev  man  over- 
rasket ved  at  faa  en  Fremstilling,  der  stemte  nøje  overens 
med  den  persiske,  undtagen  for  saa  vidt  som  Mornard  her 
ikke  fremtraadte  som  Ruslands  Haandlanger.  Mornard  havde 
i  Virkeligheden  aldrig  offentliggjort  noget  samlet  Regnskab 
over  Indtægter  og  Udgifter.  Russerne  havde  vel,  sagde  min 
russiske  Hjemmelsmand,  drevet  Mornards  Ansættelse  igen- 
nem, men  siden  havde  de  været  nødt  til  at  lægge  Kapsun 
paa  ham,  saa  at  han  nu  ikke  kunde  røre  sig  uden  russisk 
Kontrol.  Mornard  havde  bortforpagtet  Indkøb  og  Salg  af  Byg, 
Hvede  o.  s.  v.  som  Monopol  til  sine  Belgiere,  hvad  der  det 
foregaaende  Aar  havde  medført  en  enorm  Stigning  i  Korn- 
priserne; saa  havde  det  russiske  Diplomati  grebet  ind  med 
det  Resultat,  at  Kornpriserne  var  gaaet  ned  til  en  Tredjedel 
af,  hvad  de  var  oppe  paa  Aaret  iforvejen.  Efter  mange  Op- 
fordringer havde  Mornard  endelig  tilbudt  at  aflægge  Regn- 
skab, imod  at  han  paa  egne  og  Undergivnes  Vegne  fralagde 
sig  alt  Ansvar.  Den  russiske  Gesandt  havde  overfor  en  Lands- 
mand ligefrem  brugt  det  Udtryk,  at  han  „var  stærkt  optaget 
af  den  Mornardske  Tyveriaffære". 

Det  vilde  jo  ikke  være  vanskeligt  at  bringe  det  persiske  og 
det  russiske  Syn  paa  Mornard  i  Samklang.  Men  forhørte  man 
sig  hos  Belgiere,  der  stod  udenfor  Mornards  Administration, 
fik  man  en  ganske  anden  Fremstilling.  Shuster  havde  for- 
ladt Landet  uden  at  aflægge  Regnskab  og  taget  alle  sine 
Amerikanere   med  sig.   Mornard  maatte  da  i  de   første  Aar 

klare  Finansledelsen  næsten  uden  europæiske  Medhjælpere, 
men  han  holdt  ud  med  sejg  Energi,  At  han  ikke  havde  offent- 
liggjort Statsregnskabet  laa  deri,  at  de  forskellige  Afdelinger 
af  Regering  og  Administration  ikke  havde  været  at  formaa 
til  at  sende  ham  deres  Regnskaber.  Fra  Ministerierne,  fra  det 
af  en  Englænder  ledede  Telegrafvæsen,  fra  Gendarmeriet  og 
Kosakkerne  havde  han  ikke  faaet  Afregning.  Han  havde  saa- 
ledes  kun  kunnet  notere  paa  den  ene  Side  de  indkomne  Stats- 
indtægter,  paa  den  anden  Side  de  og  de  Summer,  som  han 
havde  tilstillet  de  eller  de  Ministerier  o.  s.  v.,  men  ikke  kunnet 
angive,  hvad  vedkommende  Ministerium  havde  brugt  Pen- 
gene til.  Et  virkeligt  Statsregnskab  havde  han  altsaa  været  ude 
af  Stand  til  at  give,  og  et  saadant  partielt  Regnskab,  som  han 
kunde  præstere,  havde  han  fra  Tid  til  anden  ladet  offentlig- 
gøre i  Bladene.  Forøvrigt  forberedtes  nu  Udsendelsen  af  et 
Regnskab  saa  nøjagtigt,  som  det  kunde  gives. 

Med  Rygtet  om,  at  Mornard  vilde  have  Skatteopkrævningen 
overdraget  til  den  russiske  Bank,  hang  det  saaledes  sammen: 
I  Azerbeidjan  havde  Russere  og  ogsaa  den  russiske  Bank 
laant  Persere  Penge.  Da  disse  ikke  kunde  betale  Laanene  til- 
bage, havde  Kreditorerne  sat  sig  i  Besiddelse  af  deres  Ejen- 
dom. Paa  denne  Maade  var  mere  end  Halvdelen  af  Provinsen 
Azerbeidjan  kommen  paa  russiske  Hænder.  Disse  russiske 
Grundbesiddere,  hvortil  altsaa  den  russiske  Bank  hørte,  vilde 
ikke  betale  Skatter  til  de  persiske  Skattemyndigheder.  Mor- 
nard havde  oftere  gjort  Forestillinger  desangaaende  til  den 
russiske  Gesandt,  men  var  bleven  afvist.  Den  russiske  Gesandt 
krævede  paa  sin  Side  Skadeserstatning  for  visse  Forulempel- 
ser, som  russiske  Undersaatter  havde  været  Genstand  for  paa 
persisk  Grund,  hvortil  Mornard  svarede,  at  naar  de  russiske 
Undersaatter  ikke  vilde  betale  Skat,  vilde  han  heller  ikke  ud- 
betale Skadeserstatninger.  Ved  en  bestemt  Lejlighed  havde 
Mornard  spurgt  den  russiske  Gesandt,  om  det  var  Meningen, 
at  de  russiske  Undersaatter  overhovedet  ikke  vilde  betale  Skat, 
eller  kun,  at  de  ikke  vilde  betale  til  de  persiske  Myndigheder. 
Gesandten  svarede,  at  det  sidste  var  Tilfældet.  Saa  foreslog 
Mornard,  at  de  russiske  Undersaatter  skulde  kunne  indbetale 
deres  Skatter  til  den  russiske  Bank,  der  saa  skulde  besørge 
dem  videre  til  den  persiske  Regering.  Den  russiske  Gesandt 

gik  ind  paa  dette  Arrangement,  men  forandrede  det  derhen, 
at  de  russiske  Undersaatter  skulde  indbetale  deres  Skatter  til 
de  russiske  Konsuler,  der  saa  lod  Pengene  overgaa  til  den 
russiske  Bank.  Derved  blev  de  russiske  Konsuler  til  en  Slags 
Skatteopkrævere  paa  persisk  Territorium. 

Overfor  Rygterne  om,  at  Mornard  skulde  have  spekuleret 
i  Hungersnøden  i  Vinteren  1912 — 13,  fremsatte  man  i  de  bel- 
giske Kredse  følgende  Forklaring:  Mornard  havde  ved  at  tage 
sin  Opgave  alvorligt  faaet  Russerne  imod  sig,  ligesom  den 
persiske  Regerings  Medlemmer,  hvem  han  vilde  hindre  i  at 
berige  sig  gennem  aarhundredgamle,  hævdvundne  Praktiker, 
var  ham  alt  andet  end  venligt  stemte.  Et  daarligt  Aar  indtraf. 
Straks  traf  Kornopkøberne,  som  hidtil  altid  uhindret  havde 
drevet  deres  samvittighedsløse  Haandtering,  deres  Forholds- 
regler. Deres  Lagere  fyldtes,  og  Kornpriserne  steg  voldsomt. 
Nøden  var  uhyre  i  Teheran  i  Vinteren  1912 — 13;  Bagerne 
blandede  Brødet  med  Jord  og  Affald  af  al  Slags.  Mornard  ret- 
tede gentagne  Henvendelser  til  Regeringen  om  at  sætte  en 
Stopper  for  Kornopkøbernes  Trafik;  han  gik  endog  saa  vidt, 
at  han  forlangte  Dødsstraf  anvendt  paa  Kornopkøberne.  Men 
Regeringen,  der  selv  var  associeret  med  Opkøberne,  gjorde 
intet.  Mornard  vilde  nu  konfiskere  nogle  Opkøberes  Korn- 
forraad.  Uheldigvis  var  disse  Opkøbere  russiske  Undersaatter, 
og  de  russiske  Myndigheder  lagde  sig  straks  imellem  og  for- 
hindrede Konfiskationen. 

Men  Mornard  opgav  ikke  Kampen.  Han  forsynede  først 
Teherans  Bagere  med  Korn  af  Regeringens  Forraad,  og  da 
det  var  brugt  op,  lod  han  købe  Mel  i  Rusland  og  lod  det  sælge 
til  Bagerne  til  forholdsvis  rimelige  Priser.  Opkøberne  holdt 
Stand.  De  mente,  at  Mornard  dog  snart  maatte  komme  til 
Ende  med  sit  Latin,  og  saa  havde  de  vundet  Slaget.  Men  Mor- 
nard lod  sine  Agenter  i  Provinserne  konfiskere  Kornforraad, 
der  tilhørte  persiske  Opkøbere  (ikke  russiske  Undersaatter) 
og  holdt  saaledes  Situationen  gaaende  indtil  Sommeren  1913. 
Den 'nye  Høst  var  glimrende,  og  en  Mængde  Opkøbere,  der 
havde  holdt  deres  Forraad  tilbage  i  Haab  om  dog  sluttelig  at 
kunne  afsætte  det  med  god  Avance,  blev  ruinerede.  Og  nu 
traf  Mornard  saadanne  Foranstaltninger,  som  for  alle  Tider 
skulde  sikre  Hovedstaden  mod  Hungersnød  og  gøre  Opkøber- 

nes  Forretning  umulig.  Han  lod  indrette  det  store  Regerings- 
Komoplag  i  den  sydlige  Del  af  Teheran,  tæt  ved  Shah  Ab- 
delazim-Porten.  Hertil  skulde  indsendes  alt  det  Korn,  der 
leveredes  som  Skatteydelse  in  natura  fra  Teherans  rige  Op- 
land; Mængde  og  Kvalitet  kontrolleredes,  Kornet  rensedes  og 
oplagredes,  og  herfra  fik  alle  Teherans  Bagere  deres  daglige 
Forsyning.  Lignende  Institutioner  havde  Momard  derefter 
ladet  oprette  i  Kumm,  Kazvin,  Hamadan,  Sultanabad,  Kirman- 
shah  og  Meshhed,  og  et  Kornoplag  i  Ispahan  var  under  Op- 
rettelse. Medens  en  Kharvar  (294  Kilo)  Byg  i  1911  i  Kazvin 
kostede  30  Tumaner,  kostede  den  i  1914  SVsTuman.  Byguver- 
nøren  i  Teheran  havde  tidligere  Fastsættelsen  af  Kornpri- 
serne under  sig  og  tjente  derved  personlig  900  Tumaner  (ca. 
3000  Kroner)  om  Dagen.  Nu  var  det  Mornard,  der  fastsatte 
Prisen,  og  denne  Indtægtskilde  for  Byguvernøren  var  bort- 
faldet. Naturligvis  havde  her  været  overordentlige  Vanske- 
ligheder at  overvinde.  Det  var  forstaaeligt,  at  Mornard  ikke 
ønskede  at  offentliggøre  Regningerne  over  sine  Indkøb  af 
russisk  Mel  og  Salget  deraf,  da  man  saa  vilde  beskylde  ham 
for  Bortødslen  af  Statens  Midler,  men  han  havde  i  Virkelig- 
heden frelst  Hovedstaden  fra  Hungersnød. 

Under  saa  forskellige  Synsvinkler  betragtedes  Mornard  og 
hans  Virksomhed.  Efter  supplerende  Oplysninger  fra  fransk 
Side  tror  jeg  dog  at  kunne  uddrage  visse  Kendsgærninger 
som  Grundlag  for  en  upartisk  Bedømmelse.  For  det  første 
lader  det  virkelig  til,  at  Finansvæsenets  Organisation  havde 
gjort  Fremskridt  under  Mornards  Ledelse,  at  Indtægterne 
indgik  med  stigende  Regelmæssighed,  at  Centraladministra- 
tionens Ordrer  gennemførtes  i  Provinserne,  kort  sagt,  at 
der  var  blevet  bragt  nogen  Metode  og  Orden  i  Tingene. 
At  Mornard  har  truffet  energiske  Forholdsregler  mod  Hun- 
gersnøden, er  et  ubestrideligt  Faktum,  og  Korn-Ambaren 
ved  Shah  Abdelazim-Porten  staar  som  et  haandgribeligt  Vid- 
nesbyrd om  hans  Virksomhed  i  saa  Henseende.  Men  ligesaa 
utvivlsomt  er  det,  at  han  og  de  af  ham  ansatte  Belgiere  har 
profiteret  ved  disse  Foranstaltninger.  Da  Mornard  lod  købe 
Korn  i  Rusland,  lod  han  til  Befordring  af  Kornet  anskaffe 
Lastautomobiler.  Disse  anvendtes  siden  til  Befordring  af  de 
til  Belgierne  bestemte   Luksusvarer,   af  hvilke   der   ikke  be- 

taltes  Told.  Skønt  der  var  høj  Told  f.  Eks.  paa  franske  Vine, 
fik  de  belgiske  Funktionærer  deres  Champagne  bragt  told- 
frit ind  i  Landet  og  fragtfrit  til  de  forskellige  Egne  af  Per- 
sien, hvor  de  residerede,  medens  den  fattige  persiske  Stat 
havde  betalt  Lastvognenes  Anskaffelse  og  betalte  Benzin,  Ved- 
ligeholdelse, Chauffører  og  Vejafgift.  Ogsaa  min  franske  Kilde 
hævdede,  at  Korn-Ambaren  gav  rundelig  personlig  Fortje- 
neste baade  til  Mornard  og  til  i\mbarens  Leder,  Franskman- 
den Bidaut,  der  i  sin  Tid  var  Mornards  Overordnede,  da 
denne  var  almindelig  Toldbetjent  i  en  af  Mazenderans  Havne 
byer,  og  som  da  havde  forstaaet  at  skaffe  sig  Indtægter, 
der  var  rigelige  nok  til,  at  han  kunde  købe  sig  en  kostbar 
Villa  nær  ved  Paris,  en  Villa,  som  han  senere  havde  maattet 
sælge. 

En  Ting  fortjener  dog  at  fremhæves,  naar  der  tales  om 
den  belgiske  Forvaltning  i  Persien.  Hvor  stærke  Angreb  der 
end  rettedes  paa  Mornard  og  de  i  Told-  og  Finansadministra- 
tionen  ansatte  Belgiere,  har  jeg  aldrig  hørt  et  dadlende  Ord 
om  Molitors  Forvaltning  af  Postvæsenet. 

De  engelske  diplomatiske  Skrivelser,  som  Tyskerne  under 
Krigen  har  sat  sig  i  Besiddelse  af  i  Sydpersien  og  udgivet 
under  Titlen  „Englische  Dokumente  zur  Erdrosselung  Per- 
siens" (Berlin  1917),  bekræfter  i  det  hele  de  Oplysninger  og 
det  almindelige  Indtryk,  jeg  havde  faaet  i  Persien  med  Hen- 
syn til  Forholdet  mellem  Russere  og  Englændere.  Den  23. 
Marts  1914  skriver  den  engelske  Gesandt  i  Teheran,  Sir  Wal- 
ter Townley,  at  de  persiske  Affærer  giver  Anledning  til  nogle 
kedelige  Spørgsmaal  mellem  Rusland  og  England.  Den  nye 
russiske  Gesandt,  Korostovetz,  var  „somewhat  peculiar  in  his 
attitude";  han  havde  overfor  en  interviewende  persisk  Jour- 
nalist afgivet  nogle  besynderlige  Erklæringer,  bl.  a.  om  at 
den  russiske  Regering,  hvis  Anarkiet  vendte  tilbage  i  Persien, 
vilde  ændre  dettes  Forfatning  og  parlamentariske  Love.  Den 
23.  August  samme  Aar  skriver  Townley,  at  Finansadmini- 
strationen  moder  Hindringer  gennem  de  russiske  Konsuler 
i  den  russiske  Zone,  idet  de  af  derboende  Russere  og  Persere 
under  russisk  Protektion  til  de  russiske  Konsuler  indbetalte 
Skatter  vel  af  Konsulerne  indsættes  i  den  russiske  Bank  paa 
den  persiske  Regerings  Navn,  men  den  persiske  Regering  ser 

ikke  noget  til  Pengene.  Den  russiske  Konsul  blander  sig  i 
videste  Omfang  ind  i  Provinsforvaltningen,  saasnart  der  er 
Tale  om  Ejendomme,  der  tilhører  eller  er  forpagtet  af  Rus- 
sere eller  Folk  under  russisk  Protektion.  Og  i  en  Skrivelse 
af  7.  April  1915  fra  Townley  hedder  det:  „Det  var  galt  nok 
med  Azerbeidjan,  men  det  var  ikke  nær  nok  for  den  mosko- 
vitiske  Appetit.  Efter  at  have  taget  sig  en  god  Bid  af  Ispahan 
var  de  i  Færd  med  at  udarbejde  en  Plan  om  at  lægge  Haand 
paa  Fars  (den  sydvestpersiske  Provins  ved  den  persiske  Bugt 
med  Byen  Shiraz  og  Havnestaden  Bushir)  ad  samme  Vej, 
ligesom  de  havde  forsøgt  at  indlemme  Ispahan  i  den  Sfære, 
der  er  helt  og  holdent  under  deres  Herredømme.  Den  eneste 
Maade  at  holde  dem  i  Skak  paa  var  at  føre  Krigen  ind  i  deres 
egen  Fæstning,  Azerbeidjan,  for  derved  at  faa  dem  til  at  holde 
Fingrene  fra  Central-  og  Sydpersien.  Dette  gjorde  jeg  ogsaa 
i  bestemt  Hensigt  og  berørte  dem  paa  et  ømt  Sted  ved  at  af- 
sløre forskellige  af  deres  Skandaler  .  .  .  . " 


De  sidste  af  de  her  citerede  Skriftstykker  stammer  fra  Ti- 
den efter  Krigens  Udbrud.  For  at  fuldstændiggøre  dette 
Kapitel  vilde  det  vel  ogsaa  være  naturligt  at  give  en  lille 
Oversigt  over  Forholdenes  Udvikling  i  Persien  under  Ver- 
denskrigen. 

Shah  Ahmeds  Kroning  fandt  Sted  efter  Bestemmelsen  d. 
21.  Juli  1914  ved  hans  Indtræden  i  Myndighedsalderen.  Tak- 
ket være  de  russiske  Intriger  var  Valgene  til  Madjlis  endnu 
ikke  afsluttede  i  Provinserne.  I  Teheran  havde  de  fundet  Sted 
allerede  flere  Maaneder  tidligere  —  endnu  før  min  Ankomst 
til  Persien  —  med  et  Resultat,  som  Townley  havde  udtrykt 
med  de  Ord,  at  „det  demokratiske  Element  var  helt  elimi- 
neret". Efter  Forfatningen  skulde  Edsaflæggelsen  finde  Sted 
overfor  det  fuldtallige  Parlament,  men  man  kom  ud  over 
Vanskeligheden  ved  en  noget  tvungen  Fortolkning  af  den 
paagældende  Grundlovsparagraf.  Et  nyt  Kabinet  dannedes 
under  Mustaufi-el-Memalik. 

Da  Tyrkiet  i  Efteraaret  1914  var  blevet  draget  med  ind  i 
Krigen,  lod  Sultanen  dekretere  den  „hellige  Krig"  mod  nogle 
kristne  Magter  med  Udelukkelse  af  andre,  hvad  der  egentlig 
var  uforeneligt  med  den  „hellige  Krig"s  Begreb.  Denne  Pro- 
klamation fik  da  ogsaa  kun  Betydning  paa  Steder,  hvor  man 
af  andre  Grunde  nærede  Ønsker  om  at  slutte  sig  til  Kampen 
mod  Ententemagterne.  Et  saadant  Ønske  var  utvivlsomt  le- 
vende i  Persien.  Men  Persiens  Hær  vilde  kun  gøre  en  meget 
slet  Figur  paa  Verdenskrigsskuepladsen.  Kun  paa  én  Maade 
kunde  Persien  medvirke  i  Tysklands  Favør,  nemlig  derved, 
at  de  krigerske  Nomadestammer  blev  bevæbnede  fra  Udlan- 
det og  bragt  til  paa  egen  Haand  at  føre  en  Guerillakrig  mod 
de  Styrker,  som  Rusland  og  England  holdt  i  Persien.  Dette 
var  man  straks  klar  over  i  Tyskland,  og  efter  denne  Plan 
blev  der  arbejdet.  Persiske  Gejstlige  virkede  som  panislami- 
tiske  Agitatorer,  og  Tyrkerne  paatog  sig,  idet  de  rykkede  ind 
i  Azerbeidjan  og  midlertidig  besatte  Tabriz,  Rollen  som  Fol- 
kets Befriere  fra  det  russiske  Aag. 

Fra  Foraaret  1915  begyndte  den  persiske  Bevægelse  at  blive 
generende  for  England  og  Rusland.  Stammerne  angreb  Bushir, 
som  Englænderne  derefter  okkuperede  med  Tropper,  der  hen- 
tedes fra  Indien.  En  Række  Mordattentater  paa  russiske  og 
engelske  Konsulatsembedsmænd  og  andre  af  Ententestaternes 
Borgere  fandt  Sted  i  forskellige  persiske  Byer. 

Regeringen  i  Teheran  var  ligesaa  magtesløs  overfor  den 
tysk-tyrkiske  Virksomhed,  der  antog  et  stedse  større  Omfang, 
som  overfor  de  russisk-engelske  Modforholdsregler.  Mer  end 
300  tyske  Instruktører  sendtes  til  Persien  for  at  organisere 
persiske  Bander  af  Stammerne.  Den  tyske  Legation  i  Teheran 
og  den  tyrkiske,  der  ligger  tæt  ved,  blev  omgivne  med  For- 
skansninger og  antog  Udseende  af  hele  Fæstninger.  Den 
tyske  Gesandt,  Prins  Heinrich  af  Reuss,  holdt  sit  Indtog  i  Per- 
sien eskorteret  af  en  hel  lille  Armé  med  Kanoner,  Geværer, 
Ammunition  og  Bombekastere.  Et  Kavallerikorps  oprettedes, 
og  strategiske  Punkter  okkuperedes.  Ved  Kengaver  kunde  den 
tyske  Konsul  med  1000  Frivillige,  bevæbnede  med  Mitrailleu- 
ser,  møde  den  engelske  og  den  russiske  Konsul  i  Hamadan, 
der  var  paa  Vej  til  Kermanshah,  og  tvinge  dem  til  at  vende 
om.  Den  franske  Koloni  i  Ispahan  maatte  flygte  til  Teheran, 

da  den  befandt  sig  i  aabenbar  Livsfare.  Den  ene  Stamme  efter 
den  anden  rejste  sig,  Telegrafkablerne  blev  overskaarne,  og 
Kommunikationerne  blev  afbrudte.  Byen  Kumm,  der  ligger 
ca.  18  danske  Mil  syd  for  Teheran,  kom  helt  i  Tyskernes  og 
Tyrkernes  Hænder. 

Under  disse  Forhold  var  de  svenske  Gendarmeriofficerer 
meget  vanskeligt  stillede.  De  udfyldte  loyalt  deres  Pligter 
overfor  den  persiske  Regering;  deres  Sympatier  var  imidler- 
tid gennemgaaende  paa  tysk  Side,  hvad  der  gjorde  dem  mis- 
tænkte hos  Russerne  og  Englænderne.  De  engelske  Diplo- 
mater anerkendte  deres  dygtige  Arbejde,  og  Ønsker  om  at 
gøre  dem  til  Redskaber  for  den  britiske  Politik  gjorde  sig 
gældende,  men  de  svenske  Officerer  viste  sig  utilgængelige 
for  Tilbud  i  den  Retning.  Finansforvaltningen  undlod  at  ud- 
betale Gendarmeriet  den  det  tilkommende  Sold,  og  da  Oberst 
Hjalmarson  sluttelig  satte  haardt  imod  haardt  og  lod  Oberst 
Pravitz  beslaglægge  10.000  Tumaner,  der  henlaa  hos  den  bel- 
giske Toldagent  i  Abadeh,  og  som  udgjorde  Distriktets  Skatte- 
indtægt, af  hvilken  Omkostningerne  ved  Gendarmeriet  efter 
britisk-persisk  Overenskomst  middelbart  skulde  udredes,  blev 
Situationen  overordentlig  spændt.  Hjalmarson  vendte  snart 
efter  hjem  til  Sverige,  og  Oberst  Edwall  overtog  Ledelsen  af 
Gendarmeriet. 

I  Løbet  af  Sommeren  1915  førte  Russerne  stadig  flere  Trop- 
per ind  i  Nordpersien,  saa  at  der  om  Efteraaret  laa  ca.  20.000 
Mand  russisk  Militær  i  Kazvin.  Den  8.  November  sendtes  et 
stærkt  russisk  Detachement  imod  Teheran.  Den  tyske  Konsul 
i  Tabriz  var  bleven  fordrevet,  tysk  Privatejendom  og  tyske 
Kapitaler  og  Foretagender  i  Azerbeidjan  blevne  beslaglagt. 
Fra  Bushir  i  Syden  forsøgte  Englænderne  at  trænge  frem  til 
Shiraz.  Efterat  de  svenske  Gendarmeriofficerer,  der  stod  i 
aktiv  Tjeneste  i  den  svenske  Hær,  var  blevne  kaldt  hjem  af 
den  svenske  Regering,  besluttede  de  tilbageblevne  svenske 
Officerer,  som  det  hedder  i  en  senere  fremkommen  Rede- 
gørelse fra  deres  Side,  at  „arbejde  for  Persiens  Befrielse  og 
Selvstændighed,  idet  vi  støttede  os  paa  det  persiske  Folk  og 
den  anden  Magtgruppe".  Der  dannede  sig  en  national  persisk 
Komité,  omfattende  Parlamentets  Flertal,  med  den  Opgave  at 
søge  Befrielsesproblemet  løst. 

I  Efteraaret  1915  rasede  Kampene  i  hele  Syd-  og  Mellem- 
persien. Der  kom  daglig  Depecher  til  Teheran  fra  de  forskel- 
lige Guvernementer  med  Fordring  om,  at  Regeringen  skulde 
erklære  Ententen  Krig.  Den  tyske  Gesandt  i  Teheran  afrejste 
under  Æreseskorte  af  det  den  Gang  endnu  eksisterende  per- 
siske Gendarmeri  til  Kumm.  Dertil  var  ogsaa  ankommet  et 
betydeligt  Antal  Flygtninge,  Halvdelen  af  Madjlis'  Medlem- 
mer og  det  demokratiske  Partis  Centralkomité,  der  agtede 
at  overtage  Ledelsen  af  Fjendtlighederne  mod  England  og 
Rusland.  Den  østrigske  og  den  tyrkiske  Gesandt  var  afrejst 
til  Shah  Abdelazim.  Paa  Vejen  mellem  denne  By  og  Teheran 
vrimlede  det  med  tyrkiske,  tyske  og  østrigske  Patrouiller. 

Tyskerne  havde  i  Begyndelsen  af  November  lagt  en  dristig 
Plan.  Den  unge  Shah  skulde  overtales  til  at  flygte  til  Ispahan, 
hvor  han  vilde  komme  helt  under  tysk-tyrkisk  Indflydelse. 
Shah,  Regering  og  Parlament  skulde  samles  under  tysk  Fører- 
skab, og  Stammernes  Rejsning  skulde  faa  officiel  Sanktion. 
Shahens  Afrejse  var  besluttet  og  meddeltes  allerede  i  berlin- 
ske og  wienske  Blade  som  en  Kendsgærning.  Oberst  Edwall 
kaldtes  op  paa  Slottet  og  fik  Ordre  til  at  sørge  for  Shahens 
Sikkerhed  paa  Vejen  Teheran — Kumm.  Russerne  stod  den 
Gang  kun  ca.  30  Kilometer  fra  Teheran.  Til  alle  Gesandtskaber 
sendtes  en  Meddelelse,  der  gik  ud  paa,  at  Shahen  under  Tryk- 
ket af  en  russisk  Invasionshær  var  sat  ud  af  Stand  til  at  for- 
handle frit  med  de  respektive  Regeringers  Gesandter,  hvorfor 
han  saa  sig  foranlediget  til  at  forlægge  sin  Residens  og  Rege- 
ringens Sæde  til  en  anden  By.  Alle  Gesandter  opfordredes 
derfor  til  at  følge  ham,  for  at  Forhandlingerne  kunde  fort- 
sættes i  den  provisoriske  Regeringsby.  Oberst  Edwall  telefo- 
nerede til  sine  Underordnede,  for  at  de  til  Vejens  Sikkerhed 
fornødne  Anstalter  kunde  træffes.  Men  Planen  blev  i  sidste 
Øjeblik  forpurrel.  Den  russiske  og  den  engelske  Gesandt  lod 
Shahen  vide,  at  hvis  han  og  Regeringen  forlod  Teheran,  vilde 
han  miste  Kronen.  Saa  bestemte  Shahen  sig  om  og  forsikrede 
Rusland  og  England  om  sit  Venskab.  Imidlertid  søgte  den 
persiske  Regering  at  drage  Fordel  af  Situationen.  Den  for- 
langte, at  Rusland  og  England  skulde  anerkende  Persiens 
Ukrænkelighed  og  Integritet,  og  den  forlangte  Ophævelse  af 
den  russisk-engelske  Overenskomst  af  1907,  Revision  af  den 


192 

engelsk-persiske  og  den  russisk-persiske  Toldtarif,  Efter- 
givelse af  Persiens  Gæld  til  Rusland  og  England,  Revision  af 
engelske  og  russiske  Undersaatters  Koncessioner  i  Persien, 
Salg  til  Persien  af  Vaaben  og  Krigsfornødenheder  for  at  mu- 
liggøre Oprettelsen  af  en  Hær  m.  m.  Den  persiske  Regering 
meddelte  siden  officielt,  at  Ruslands  og  Englands  Regerin- 
ger havde  bifaldet  en  Del  af  disse  Krav  paa  Betingelse  af, 
at  Persien  erklærede  Tyrkiet  Krig,  men  at  Persien  havde 
vægret  sig  ved  at  gaa  ind  paa  dette  Vilkaar.  Den  persiske 
Regering  fik  saaledes  intet  sat  igennem,  men  Neutraliteten 
bevaredes.  Shahen  dannede  et  nyt  Kabinet  af  Mænd,  der 
gjaldt  for  at  være  ententevenlige.  De  persiske  Gendarmeri- 
officerer,  der  havde  faaet  deres  Uddannelse  i  Tyrkiet,  blev 
afskedigede.  Edwall  afskedigedes  og  erstattedes  med  Oberst 
Nystrom,  der  oprindelig  havde  været  ligesaa  ivrig  for  Per- 
siens Befrielse  fra  Rusland-England  som  de  andre  svenske 
Officerer,  men  i  Løbet  af  Efteraaret  1915  havde  foretaget 
en  mærkelig  Svingning  i  ententevenlig  Retning. 

Urolighederne  vedblev.  I  Januar  1916  proklamerede  Gene- 
ralguvernøren over  Provinsen  Luristan,  Nizam-es-Seltane, 
at  han  havde  overtaget  Overkommandoen  over  alle  de  med 
Russerne  og  Englænderne  kæmpende  persiske  nationale 
Stridskræfter  og  erklæret  de  to  Magter  Krig.  Tyrkiske  Trop- 
per rykkede  ind  i  Kermanshah,  der  stedse  havde  været  et 
Spredningspunkt  for  den  tyske  Propaganda,  og  de  tyrkiske 
Tropper  og  de  persiske  Nationalister  i  Forening  var  nu  stærke 
nok  til  at  drive  Russerne  tilbage.  De  besatte  Kengavar,  der 
ligger  mellem  Kermanshah  og  Hamadan.  Major  Kållstrom 
afvæbnede  med  150  Gendarmer  den  russiske  Styrke  i  Hama- 
dan, ca.  500  Mand  med  to  Maskingeværer.  Den  nationale 
Bevægelse  tog  Fart,  flere  persiske  Troppeafdelinger  slut- 
tede sig  til  Gendarmeriet  i  Hamadan  og  dannede  med  dette 
som  Kærne  en  Styrke,  der  var  i  Stand  til  i  henved  et  halvt 
Aar,  indtil  Maj  1916,  at  hindre  Russernes  Fremtrængen.  I 
Shiraz  søgte  Generalguvernøren,  Kavam-el-Mulk,  at  mod- 
arbejde Gendarmeriet.  Den  kommanderende  Gendarmeriof- 
ficer tog  Kampen  op  og  satte  sig  i  Besiddelse  af  Papirer,  der 
fandtes  i  den  engelske  Bank,  og  som  viste,  at  Kavam-el-Mulk 
havde  modtaget  173.000  Tumaner  af  Englænderne.  Nystroms 

Optræden  ændrede  Situationen  her  til  Ententemagternes  For- 
del, og  den  herved  opstaaede  SpHd  mellem  de  svenske  Of- 
ficerer lammede  Gendarmeriets  Virksomhed.  Det  endte  med, 
at  Svenskerne  trak  sig  helt  ud  af  de  persiske  Forviklinger  og 
vendte  tilbage  til  Sverige.  Imidlertid  havde  Russerne  i  Nord- 
persien faaet  Forstærkninger,  smaa,  men  vel  udrustede  Styr- 
ker med  let  Artilleri  og  praktiske  Transportmidler,  og  ryk- 
kede nu  frem  under  Skærmydsler  med  blandede  Styrker  un- 
der tysk  Ledelse.  Tyskerne  opgav  Ispahan.  Prins  Reuss  fjæf- 
nedes  fra  Ledelsen  af  den  tyske  Organisationsvirksomhed, 
og  Dr.  Vassel,  tidligere  tysk  Generalkonsul  i  Bagdad,  ledede 
nu  den  tyske  Agitation  fra  Kermanshah  med  Rang  som  Chargé 
d'afTaires  i  den  tyske  Legation  i  Persien.  I  Kermanshah 
strømmede  sammen  en  broget  Skare  af  persiske  Nationali- 
ster under  Ledelse  af  demokratiske  Parlamentsmedlemmer, 
der  havde  dannet  en  national  Sikkerhedskomité,  regulære 
tyrkiske  Tropper,  tyske  Agenter  og  Hærinstruktører,  Rester 
af  det  persiske  Gendarmeri,  Tyrker,  Kurdere  og  Østrigere 
samt  en  Mængde  Stammemænd  og  Røvere,  der  var  rekrute- 
rede og  bevæbnede  af  Tyskerne. 

Men  fra  Foraaret  1916  udviklede  Situationen  sig  mere 
og  mere  til  Ruslands  og  Englands  Fordel.  Russerne  indtog 
først  Kermanshah,  derefter  Ispahan.  Den  britiske  Regering 
overdrog  paa  sin  Side  General  Sir  Percy  Sykes,  der  tidli- 
gere i  en  Aarrække  havde  været  britisk  Generalkonsul  i  den 
persiske  Provins  Khorasan  og  var  en  udmærket  Kender  af 
persiske  Forhold,  den  Opgave  at  danne  en  Sikkerhedsstyrke 
under  britiske  Officerer  med  Erfaring  fra  Indien,  en  Styrke, 
der  kunde  erstatte  det  svensk-persiske  Gendarmeri  og  skaffe 
rolige  Tilstande  i  Sydpersien.  Sir  Percy  landede  i  Render  Ab- 
bas d.  16.  Marts  1916  og  bekæmpede  med  Held  de  tyske 
og  tyrkiske  Smaastyrker  og  de  oprørske  Stammer.  Det  var 
Meningen,  at  Sir  Percy  Sykes'  Styrke  efterhaanden  skulde 
bringes  op  til  et  Antal  af  11.000  Mand.  I  Februar  1917  kunde 
Lord  Curzon  som  Medlem  af  Krigskabinettet  meddele  i  det 
engelske  Overhus,  at  Sykes  allerede  havde  en  Styrke  paa 
omtrent  5000  Mand  og  en  militær  Eskorte  paa  ca.  800  Mand 
Tropper  fra  Indien,  og  at  Bakhtiaristammen  havde  stillet 
en  lignende  Gendarmeristyrke.   Sykes  havde  med  sin  Trop 

foretaget  en  Marche  over  Ispahan  helt  op  til  Teheran  un- 
der meget  vanskelige  Forhold  og  derved  genoprettet  Orde- 
nen paa  et  udstrakt  Omraade,  ligesom  han  i  Teheran  „havde 
sikret  en  Regering,  der  var  venskabelig  sindet  mod  de  alli- 
erede Magter".  Curzon  tilføjede,  at  Rusland  og  England  sta- 
dig ydede  den  persiske  Regering  finansiel  Støtte,  „men  ikke 
paa  nogen  uklog  Maade". 

Under  dette  sidste  Udtryk  skjuler  sig  en  Række  til  den  per- 
siske Regering  stillede  Krav  om  nye  Indrømmelser.  En  rus- 
sisk-engelsk Note  af  4.  August  1916  krævede,  at  der  skulde 
indsættes  en  blandet  Kommission  af  russiske  og  engelske 
Finansinspeklorer,  hvortil  skulde  knyttes  nogle  belgiske  og 
persiske  Medlemmer,  til  at  overtage  Ledelsen  af  Landets  Fi- 
nanser, Indtægter  og  Udgifter,  og  fremdeles  skulde  der  opret- 
tes to  persiske  Hære  paa  11.000  Mand  hver,  en  i  Nordpersien, 
ledet  af  russiske  Officerer,  og  en  i  Sydpersien,  ledet  af  engel- 
ske Officerer.  Den  sidstnævnte  var  den  af  Sir  Percy  Sykes 
kommanderede  Styrke,  der  havde  været  under  Dannelse  i 
flere  Maaneder,  inden  Kravet  om  dens  Anerkendelse  formu- 
leredes. Den  persiske  Regering  saa  i  de  to  Fordringer  den 
fuldstændige  Tilintetgørelse  af  Persiens  Selvstændighed,  idet 
der  derved  vilde  blive  givet  Rusland  og  England  ubegrænset 
Herredømme  over  Landets  Finanser  og  Militærmagt,  og  søgte 
ved  passiv  Resistens  at  unddrage  sig  Opfyldelsen  af  Notens 
Fordringer.  Et  Ultimatum  i  Januar  1917  tvang  Regeringen 
til  at  give  efter. 

Kravet  om  en  blandet  britisk-russisk  Finanskommission 
betød  Enden  paa  den  belgiske  Finansstyrelse.  Mornard  havde 
da  allerede  i  lang  Tid  kun  fundet  lunken  Støtte  hos  Eng- 
lænderne. Urolighederne  og  de  tysk-tyrkiske  Machinationer 
bidrog  paa  forskellig  Maade  til  at  svække  hans  Prestige.  I 
Eftersommeren  1916  døde  Mornard  i  Teheran,  og  hermed 
var  vistnok  i  det  væsentlige  Relgiernes  Rolle  i  Persien  ud- 
spillet. 

Igennem  den  første  Del  af  Aaret  1917  maatte  de  russiske 
Tropper  og  Sir  Percy  Sykes'  Gendarmeri  endnu  føre  en 
Række  Kampe  med  de  tyrkiske  Tropper,  men  efter  Rag- 
dads    Fald   og   Englændernes    afgørende   Fremgang   i    Meso- 

potamien  blev  denne  Del  af  Russernes  og  Englændernes  Op- 
gave  betydelig  lettet. 

I  Januar  1918  gav  Curzon  i  Overhuset  en  Oversigt  over 
det  nye  Gendarmeris  Resultater  og  udtalte  ved  den  Lejlig- 
hed bl.  a.  følgende:  „De  tyskvenlige  Elementer  har  gjort 
de  ivrigste  Forsøg  paa  at  fremstille  denne  Styrke  som  en  Del 
af  den  engelske  eller  indiske  Hær  og  som  havende  til  Op- 
gave en  militær  Okkupation  af  Persien.  Selvfølgelig  forhol- 
der det  sig  absolut  ikke  saaledes.  Styrken  er  persisk  af  Ka- 
rakter, Sammensætning  og  Troskab,  og  Persien  selv  vilde 
i  første  Række  komme  til  at  lide  under  dens  Forsvinden. 
Dette  Forhold  har  den  engelske  Gesandt  i  Teheran  stadig 
fremhævet  overfor  den  persiske  Regering,  og  til  Trods  for 
mangen  interesseret,  fejlagtig  Fremstilling  har  de  persiske 
Statsmænd  gennemgaaende  indrømmet  det.  En  Garanti  for 
Oprigtigheden  af  Englands  Hensigter  kan  man  fmde  i  vor 
Villighed  til  at  forhandle  med  et  venskabelig  sindet  persisk 
Kabinet  om  de  sydpersiske  Gendarmeristyrkers  Fremtid,  naar 
Krigen  er  forbi.  Vi  ønsker,  at  Persien  skal  vedblive  at  være 
neutral  under  Krigen  og  bevare  sin  fuldstændige  Uafhæn- 
gighed efter  Krigen.  Der  skulde  ikke  være  nogen  Vanskelig- 
hed ved  at  fmde  en  Løsning,  der  kunde  opfylde  de  tre  Krav, 
som  maa  stilles:  at  tilfredsstille  de  persiske  nationale  Inter- 
esser, sørge  for  Vejenes  Sikkerhed  og  beskytte  Handelens 
lovlige  Interesser.  Uden  en  saadan  Styrke  vilde  den  persiske 
Regerings  Myndighed  selv  være  udsat  for  Fare.  Den  engel- 
ske Regerings  eneste  Maal  er  at  gøre  denne  Styrke  til  en 
kraftig  Enhed  indenfor  Landets  militære  Magtmidler.  Det  er 
et  Spørgsmaal,  som  Hs.  Maj. s  Regering  under  Raadslagning 
med  vor  dygtige  britiske  Gesandt  i  Teheran,  Sir  Charles  Mar- 
ling,  har  viet  og  vier  meget  alvorlige  Overvejelser." 

Derefter  gik  Curzon  ind  paa  Spørgsmaalet  om  den  engelsk- 
russiske  Overenskomst  af  1917  —  under  Henblik  paa  den  ved 
den  bolshevikiske  Revolution  i  Rusland  skabte  Situation: 
„Denne  Overenskomst  havde  ikke  til  Formaal  at  gøre  Ind- 
greb i  Persiens  Integritet  og  Uafhængighed,  men  at  gøre 
Ende  paa  den  langvarige  Rivalitet  mellem  de  to  store  frem- 
mede Magter  i  Persien.  Enten  det  nu  var  en  god  eller  en 

daarlig  Overenskomst,  havde  den  ikke  forfejlet  sit  vigtig- 
ste Formaal.  Ikke  desto  mindre  var  der  mange,  der  ikke 
forsømte  nogen  Lejlighed  til  at  forestille  den  persiske  Re- 
gering, at  det,  der  i  sit  Væsen  var  et  selvfornægtende  Red- 
skab, hemmelig  besjæledes  af  en  fjendtlig  Hensigt  og  var 
rettet  mod  det  persiske  Kongeriges  Ukrænkelighed  og  poli- 
tiske Uafhængighed.  Der  laa  ikke  den  Gang  nogetsomhelst  til 
Grund  for  denne  Tro.  Jeg  ønsker  paa  det  mest  kategoriske 
at  afvise  og  benægte  den  nu.  Den  store  Ændring  i  Situatio- 
nen, der  er  fremkaldt  ved  de  sidste  Begivenheder  i  Rus- 
land, har  nu  fremdeles  givet  Hs.  Maj. s  Regering  en  velkom- 
men Lejlighed  til  at  vise  sin  Oprigtighed  i  denne  Henseende. 
Da  der  ikke  bestaar  nogen  fast  Regering  i  Rusland,  har  det 
ikke  været  muligt  at  drøfte  Spørgsmaalet  med  dette  Land. 
Men  vi  har  underrettet  den  persiske  Regering  om,  at  vi  frem- 
tidig anser  Overenskomsten  for  suspenderet,  og  saa  snart 
de  Vilkaar,  jeg  hentydede  til,  bliver  opfyldte,  vil  vi  være  rede 
til  paany  at  overveje  hele  Spørgsmaalet." 

Omtrent  samtidig  meddelte  det  officiøse  Petrograd  Tele- 
grambureau Indholdet  af  en  Skrivelse,  som  Folkekommis- 
særen for  Udenrigsanliggender,  Trotzki,  havde  tilstillet  den 
persiske  Gesandt  i  Petrograd,  og  hvori  den  engelsk-russiske 
Overenskomst  af  1907  „erklæres  for  rettet  mod  det  persiske 
Folks  Frihed  og  for  bestandig  ugyldig"  ligesom  alle  tidli- 
gere og  senere  afsluttede  Overenskomster,  „der  i  nogen  som 
helst  Henseende  indskrænker  det  persiske  Folks  Frihed  og 
Uafhængighed  eller  øver  Vold  imod  det,"  og  det  tilføjedes,  at 
den  russiske  Regering  traf  alle  Forholdsregler  til  „at  rense 
Persien  for  Tsarismens  og  det  imperialistiske  Bourgeoisis  tid- 
ligere Agenter,  der  i  lige  Grad  var  det  persiske  og  det  rus- 
siske Folks  Fjender." 

Curzons  og  Trotzkis  Bedømmelse  af  den  hidtil  førte  en- 
gelsk-russiske Politik  i  Persien  er,  som  man  ser,  højst  for- 
skellig, men  den  praktiske  Konklusion,  hvortil  Hovedinter- 
essen knytter  sig,  er  den  samme:  den  russisk-engelske  Over- 
enskomst af  1907,  som  de  skiftende  persiske  Regeringer  gen- 
nem Aaringer  vægrede  sig  ved  at  anerkende,  indtil  de  ende- 
lig blev  tvungne  dertil  ved  det  af  Sir  Edw.  Grey  inspirerede 
Ultimatum,  der  tvang  Shuster  bort  fra  hans  for  Persien  saa 

løfterige  Virksomhed,  er  ude  af  Verden,  og  det  samme  gæl- 
der alle  de  talrige  russisk-persiske  Overenskomster,  der  hid- 
til har  gjort  Indgreb  i  Persiens  Selvstændighed.  Der  er  me- 
get ringe  Sandsynlighed  for,  at  Rusland  indenfor  en  over- 
skuelig Tid  vil  blive  i  Stand  til  at  genoptage  sin  gamle  Po- 
litik overfor  Persien.  Under  disse  Forhold  er  Englands  Ind- 
flydelse foreløbig  eneraadende  i  Persien,  men  Tyskland  har 
ved  den  nylig  med  Rusland  afsluttede  Fredstraktat  sikret  sig 
uhindret  Handelsforbindelse  med  Nordpersien  gennem  Rus- 
land og  har  dermed  tillige  aabnet  sig  en  Mulighed  for  politisk 
Indflydelse.  Verdenskrigens  Udfald  vil  ogsaa  blive  af  afgø- 
rende Betydning  for  Persiens  Skæbne. 

TILBAGE  TIL  BAKU 

Forberedelser  til  Shahens  Kroning.  Min  franske  Rejsefælle.  En  Rejse  med 
Forhindringer.  De  fangne  Bankrøvere. 

Fra  Begyndelsen  af  Juli  var  Teheran  fuldt  optaget  af  For- 
beredelserne til  Shahens  Kroning.  For  Perserne  vilde  det  be- 
tyde en  Feriedag  til  de  øvrige,  hvis  Tal  Aaret  rundt  er  legio, 
og  det  vilde  betyde  Flag  og  Æresporte  og  Aftenfyrværkeri, 
hele  det  lidt  forslidte  Repertoire,  der  dog  bestandig  bevarer 
sin  Tiltrækning  for  Østens  Folk  —  ligesom  for  Vestens.  For 
de  i  persisk  Tjeneste  staaende  Europæere  vilde  det  ikke 
blive  saa  morsomt,  da  Shahen  naturligvis  ved  den  Lejlighed 
ogsaa  ønskede  at  se  sig  omgivet  af  sine  europæiske  Embeds- 
mænd, og  at  optræde  i  Kjole  og  Hvidt  i  en  Temperatur,  som 
til  den  Tid  vilde  være  naaet  op  til  ca.  40  Grader  i  Skyggen, 
hører  ikke  til  de  behageligste  Ting.  Under  fire  Øjne  kunde 
man  høre  den  forestaaende  Højtidelighed  betegnet  som  „une 
ridicule  comédie";  Alverden  vidste  jo  dog,  at  Persien  var  et 
forarmet,  forgældet,  ødelagt  Land,  en  hjælpeløs  Bold  i  to 
Stormagters   Hænder. 

Hvor  var  ikke  det  Opslag  betegnende,  som  jeg  en  Dag 
fandt  hist  og  her  paa  Allétræerne!  Det  var  en  Proklamation 
fra  Bystyreisen,  hvori  Befolkningen  opfordredes  til  paa  Kro- 
ningsdagen at  lukke  Boderne  og  smykke  Husene  med  Guir- 
lander og  Flag,  særlig  i  de  Gader,  som  Kongetoget  skulde 
passere,  samt  at  paabegynde  Udsmykningen  i  Tide  og  — 
her  kommer  det  særlig  karakteristiske  ved  Opraabet  —  at 
sørge  for,  at  de  revnede  og  forfaldne  Mure  blev  skjult  under 
Pynt.  Ak  I  der  vilde  gaa  megen  Pynt  med,  om  de  skulde  skju- 
les allesammen. 

Persien  selv  lignede  en  saadan  forfalden  Mur,  en  Ruin,  der 

skulde  skjules  under  Pynt  for  en  Dag  —  hvis  det  da  over- 
hovedet blev  til  Alvor  med  hele  Højtideligheden.  En  af  de 
europæiske  Embedsmænd  sagde  til  mig:  „Den  Dag,  da  jeg 
trækker  i  Gaia  og  tager  mine  Dekorationer  paa,  ved  jeg,  at 
Kroningen  finder  Sted,  men  ikke  før".  Der  intrigeredes 
stærkt.  Selv  om  Persien  ikke  havde  noget  politisk  Parti,  der 
havde  skrevet  Reaktion  og  Absolutisme  paa  sin  Fane,  havde 
saadanne  Tendenser  dog  ikke  ringe  Udbredelse.  Man  næv- 
nede ingen  Navne.  Det  var  en  Magt,  som  man  mere  anede 
end  saa,  men  som  mange  dog  ansaa  for  stærk  nok  til  i  det 
afgørende  Øjeblik  at  kuldkaste  Barneshahens  Herredømme 
og  føre  Muhammed  Ali  tilbage.  Naa,  der  skete  jo  ingen  Freds- 
forstyrrelser,    og   Kroningen   forløb   planmæssigt. 

Inden  den  Tid  havde  jeg  imidlertid  forladt  Teheran.  Jeg 
havde  jo  endnu  den  turkestanske  Del  af  min  Rejse  tilbage. 
Nu  krævedes  der  for  at  rejse  i  russisk  Turkestan  en  særlig 
Tilladelse  fra  den  russiske  Regering.  Denne  Autorisation  havde 
jeg  opnaaet  inden  min  Afrejse  fra  København,  men  jeg  havde 
ikke  faaet  tilstillet  noget  Legitimationspapir,  men  blot  en  Med- 
delelse om,  at  Militærmyndighederne  i  Turkestan  havde  faaet 
Melding  om  min  Ankomst  til  det  af  mig  opgivne  Tidspunkt, 
nemlig  Juli  Maaned.  Jeg  var  bange  for,  at  jeg,  hvis  jeg  blev 
i  Teheran  til  efter  den  21.  Juli  for  at  faa  Kroningshøjtide- 
ligheden  med,  først  skulde  ankomme  til  Turkestan  efter  Ud- 
gangen af  Juli,  hvorved  der  maaske  kunde  opstaa  Vanskelig- 
heder. Derfor  besluttede  jeg  at  rejse  fra  Teheran  paa  et  tid- 
ligere Tidspunkt,  allerede  en  halv  Snes  Dage  ind  i  Juli. 
Spørgsmaalet  om,  hvilken  Vej  jeg  skulde  vælge,  voldte  mig 
en  Del  Hovedbrud.  Hr.  Molitor  anbefalede  mig  at  tage  over 
Mazenderan  til  en  af  Havnene  Gez  eller  Meshhed-i-ser  ved 
Sydkysten  af  det  kaspiske  Hav  og  derfra  at  tage  med  den 
russiske  Damper  til  Krasnovodsk.  Turen  var  kun  halvt  saa  dyr 
som  Rejsen  til  Enzeli.  Planen  tiltalte  mig  ogsaa  af  den  Grund, 
at  jeg  vilde  komme  igennem  Elburzbjærgene  i  Nærheden 
af  Demavend  og  komme  til  at  passere  de  historisk  inter- 
essante mazenderanske  Egne.  Der  var  endnu  en  Omstændig- 
hed, som  gjorde  mig  stemt  for  at  vælge  denne  Rute;  det  hed 
sig  nemlig  paa  Hotellet,  at  der  var  udbrudt  Pest  i  Omegnen  af 
Baku,  saa  at  jeg,  hvis  jeg  tog  tilbage  over  Enzeli-Baku,  kunde 

risikere  et  kedeligt  Karantæneophold  i  den  sidstnævnte  By. 
Hr.  Molitor  mente  dog  ikke,  at  dette  Rygte  havde  noget  paa 
sig.  Hans  Frue  var  nyhg  rejst  til  Europa  over  Baku  og  havde 
intet  meddelt  om  Pest.  I  Turkestan  var  man  heller  ikke 
bange  for  Pest,  da  det  var  for  varmt  til,  at  Pestmikroberne 
kunde  virke.  Men  der  var  andre  Grunde,  som  talte  imod  Pla- 
nen om  at  rejse  over  Mazenderan.  Kun  den  første,  mindre 
Strækning  kunde  man  gennemrejse  med  Personpost,  der- 
efter maatte  man  fortsætte  Rejsen  med  Tcharvadar,  hvad 
der  vilde  betyde  Anskaffelse  af  Rejsemøblement,  som  jeg 
saa  atter  maatte  forsøge  at  sælge  ved  Ankomsten  til  den 
mazenderanske  Havn,  jeg  maatte  vælge.  En  Rejsetjener  kunde 
jeg  da  heller  ikke  undvære.  Med  alt  dette  vilde  Rejsen  ad 
denne  Vej  sikkert  alligevel  blive  dyrere  end  over  Enzeli,  og 
Aarstiden  gjorde  ogsaa  en  Karavanrejse  gennem  det  feber- 
svangre   Mazenderan   mindre   tillokkende. 

Alt  vel  overvejet  besluttede  jeg  derfor  at  vende  tilbage  ad 
samme  Vej,  som  jeg  var  kommen.  Nu  gjaldt  det  om  at  faa 
en  Rejseledsager.  Det  var  et  ret  vigtigt  Spørgsmaal,  da  det 
vilde  betyde  en  Forskel  i  Pris  paa  ca.  125  Kroner  i  danske 
Penge,  om  jeg  skulde  rejse  alene  til  Enzeli,  eller  jeg  fik  en 
al  dele  Vogn  med.  Paa  Tchaparkhane'et  svarede  man  paa  en 
Forespørgsel  desangaaende,  at  det  vistnok  vilde  blive  meget 
vanskeligt  at  finde  en  Rejseledsager  til  mig,  da  de  fleste  Rej- 
sende slog  sig  sammen  fire  om  en  Vogn.  Jeg  var  nær  ved 
at  opgive  Haabet  om  at  spare  de  125  Kroner,  da  Hr.  Singer 
en  Dag  kom  og  meddelte  mig,  at  han  havde  fundet  en  Rejse- 
fælle til  mig.  Det  var  en  fransk  Antikvitetshandler,  Mon- 
sieur Vignier,  som  agtede  sig  til  Paris,  og  som  netop  skulde 
rejse  fra  Teheran  den  samme  Dag,  som  jeg  havde  bestemt 
til  min  Afrejse,  Torsdag  d.  9.  Juli.  Franskmanden,  der  var 
ligesaa  glad  som  jeg  ved  at  finde  en  Ledsager,  kom  den  føl- 
gende Dag  og  præsenterede  sig,  og  vi  traf  nærmere  Aftale. 

To  Dage  før  Afrejsen  skulde  foregaa,  fulgtes  Hr.  Vignier 
og  jeg  hen  til  Tchaparkhane-Kontoret  for  at  bestille  Vognen. 
Her  beklagede  man,  at  man  ingen  Vogn  havde  disponibel 
til  Torsdag;  det  var  meget  kedeligt,  men  hvis  vi  var  komne 
en  Dag  før,  kunde  vi  have  faaet  en  Vogn.  „Jeg  er  vis  paa, 
at   de   har   Vogne,"    sagde   Hr.   Vignier   til   mig,    „den   Slags 

Udflugter  gør  de  altid,  Gud  maa  vide,  hvorfor."  Og  ganske 
rigtig.  Uden  videre  Forsøg  paa  Forklaring  udstedte  Manden 
straks  efter  en  Tezkere  til  os  til  Torsdag. 

Dagen  efter  begav  vi  os  til  selve  Tchaparkhane'et,  der  laa 
temmelig  langt  borte  i  en  anden  Bydel,  for  at  se  paa  Vog- 
nene. En  Funktionær,  hvis  bare  Krop  stak  ud  igennem  Pjal- 
terne paa  mindst  tyve  Steder,  viste  os,  hvad  der  var  disponi- 
belt: to  elendige  Karosser,  der  var  saa  snævre,  at  man  ikke 
en  Gang  kunde  strække  Benene  derinde.  Efter  længere  Tids 
Parlamenteren  viste  han  os  dog  en  bedre  Vogn,  der  fandtes 
gemt  et  andet  Sted.  Det  var  den  almindelige  Trafik  —  med 
Henblik  paa  Anam.  Og  Manden  fik  sin  Anam,  for  at  han  ikke 
skulde  spille  os  el  Puds  med  Hensyn  til  Vognen,  hvis  Num- 
mer Hr.  Vignier  for  en  Sikkerheds  Skyld  noterede  paa  vor 
Tezkere. 

Saa  var  jeg  parat  til  at  forlade  Teheran.  Jeg  havde  faaet 
besørget  den  tredje  og  sidste  Bogforsendelse  —  med  de  sæd- 
vanlige Besværligheder  —  og  taget  Afsked  med  min  persi- 
ske Lærer  Mahmud  Mirza,  med  Salar-i-Ashraf,  med  Zahir- 
el-Ajan,  af  hvem  jeg  tog  et  Billede  ude  i  Sufi-Herbergets  idyl- 
liske Have,  og  med  Hr.  Molitor,  som  jeg  haabede  snart  at 
kunne  gense  i  København;  der  var  nemlig  Sandsynlighed 
for,  at  han  efter  Shahens  Kroning  skulde  rejse  til  Peters- 
borg i  en  særlig  Mission,  og  derfra  vilde  han  saa  rejse  over 
Skandinavien  og  Bryssel  til  Madrid,  hvor  der  i  Eftersomme- 
ren skulde  afholdes  en  international  Postkongres.  Men  Skæb- 
nen vilde  det  anderledes.  Den  9.  om  Morgenen  kom  den 
brave,  gamle  Italiener  Lanteri  og  sagde  Farvel  til  mig.  Tehe- 
ran holdt  Fest  den  Dag.  Imam  Husein  ibn  Alis  Fødselsdag 
fejredes  med  Kanonsalut. 

Om  Eftermiddagen  ved  Tretiden  kom  Hr.  Vignier.  Rejse- 
vognen holdt  parat.  Ved  et  Glas  russisk  01  tog  vi  Afsked  med 
den  elskværdige  FamiHe  Hadviger  og  Hr.  Singer,  og  saa  rul- 
lede vi  ud  af  Teheran,  vel  forsynede  med  Konserves  og  med 
Drikkevarer,  der  var  anbragt  paa  Is  i  en  flettet  Kurv  i  Bunden 
af  Vognen.  Damperen  skulde  afgaa  fra  EnzeH  Søndag  Efter- 
middag, saa  at  vi  havde  tre  Døgn  til  Turen  Teheran — Enzeli, 
hvilket  vi  maatte  anse  for  rigelig  Tid,  naar  vi  kørte  Dag  og 
Nat. 

Min  Rejsefælle  var  en  Mand  omkring  ved  de  Fyrre,  en 
rigtig  Type  paa  en  Franskmand,  livlig  og  ilter,  aandrig,  vit- 
tig og  elskværdig,  en  Mand,  der  holdt  af  at  leve  godt,  naar 
Lejlighed  gaves,  fordomsfri,  forøvrigt  ganske  kundskabsrig 
og  vel  kendt  med  persiske  Forhold  fra  sine  talrige  Rejser  i 
Landet.  Vi  gjorde  os  det  saa  bekvemt,  som  Omstændighe- 
derne tillod  det.  Til  min  store  Overraskelse  lod  det  til,  at  vi 
skulde  komme  til  at  døje  nok  saa  meget  af  Kulde  om  Nat- 
ten som  af  Hede  om  Dagen.  Hver  Eftermiddag  nøjagtigt  paa 
samme  Tid,  mellem  3  og  4,  begynder  det  at  blæse  op  fra 
Bjærgene  i  Nord,  og  Vinden  tager  til  i  Styrke  i  Løbet  af  Af- 
tenen og  Natten  for  saa  at  lægge  sig  hen  ad  Morgenstun- 
den. Fænomenet  er  aldeles  konstant  hele  Sommeren  igen- 
nem, men  mærkes  dog  ikke  i  Teheran  selv  og  den  nærmeste 
Omegn.  Vinden  slider  i  Vognen.  Vi  lukker  det  ene  Vindue 
helt,  det  andet  halvt  og  tilbringer  en  hundekold  Nat,  hvad 
jeg  mindst  af  alt  havde  ventet  efter  de  natlige  Svedekure  i 
Hotel  d'Europe.  Men  Hr.   Vignier  kender  Turen. 

Ved  Solnedgang  er  vi  i  Jeng-i-lmam,  og  op  paa  Formidda- 
gen naar  vi  en  Station  med  det  i  Persien  hyppigt  forekom- 
mende Navn  Kishlak,  hvor  vi  faar  blødkogte  Æg  og  Mast 
og  en  Samovar  til  at  lave  vor  Morgendrik  ved.  Fra  Stationen 
Kevendadj  telefonerer  vi  til  Mihmankhane'et  i  Kazvin  og  be- 
stiller en  varm  Ret,  som  er  parat  ved  vor  Ankomst  til  Byen. 
Vi  medtager  en  Flaske  Kazvin-Vin  og  et  Batman  (ca.  3  Kilo) 
Ls  og  fortsætter  vor  Vej.  Da  vi  om  Aftenen  naar  Stationen  Be- 
kendi,  begynder  vore  Fataliteter.  Der  er  ingen  Postheste  at 
faa.  Mange  Vogne  er  passeret  her  forbi  i  Løbet  af  Eftermid- 
dagen, og  de  Heste,  der  er  tilbage,  er  reserverede  til  den  rus- 
siske Post,  der  skal  uopholdelig  igennem.  Ogsaa  den  persiske 
Post  ventes.  Efter  en  Times  Ophold  kommer  vi  dog  afsted 
og  naar  ved  Totiden  om  Natten  Juz-bashi-tchai.  Men  her 
er  det  rent  galt.  Man  meddeler  os,  at  vi  maa  vente  4  Timer 
paa  at  faa  Heste.  Vi  springer  ud  af  Vognen,  gaar  ind  til 
Tchapar-Mesteren  og  holder  Hus  med  ham,  det  bedste  vi  for- 
maar,  —  med  det  Resultat,  at  vi  tilsidst  faar  Ventetiden  af- 
kortet med  en  halv  Time.  Efter  at  have  forlangt  Opholdet 
noteret  paa  vor  Tezkere  vender  vi  tilbage  til  vor  Vogn, 
der  holder  fraspændt  i  Tchaparkhane'ets  Gaard,   svøber  os 

ind  i  vore  Tæpper  og  lægger  os  til  Hvile  igen.  Lidt  efter  an- 
kommer den  russiske  Post.  Det  viser  sig  at  være  en  russisk 
Dame  med  Ledsagelse  af  en  russisk  Gesandtskabstjener  og 
medbringende  Stabler  af  Kufferter.  Hun  rejser  paa  denne 
Maade  fra  Teheran  til  Resht  for  15  Tumaner,  knap  en  Fjer- 
dedel af  den  ordinære  Pris,  og  faar  Heste  forud  for  alle  an- 
dre. Russisk  Privilegium.  Ogsaa  den  persiske  Post  kommer 
og  afgaar. 

Efter  3V2  Times  Ophold  kommer  vi  endelig  af  sted.  Vi  an- 
stiller Beregninger  over  Tiden  og  begynder  at  tvivle  om,  hvor- 
vidt det  skal  lykkes  os  at  naa  Resht  saa  betids,  at  vi  kan 
træffe  Skibet  i  Enzelis  Havn  Søndag  Eftermiddag.  Paa  den 
næste  Station,  Mulla  Ali,  er  der  ingen  Vanskeligheder.  Vi  gør 
Toilette  i  Hast  og  nyder  lidt  Brød  og  Konserves;  saa  gaar 
Farten  videre  til  Patchinar,  hvor  den  nu  snart  sædvanlige 
Scene  gentager  sig.  Ingen  Heste.  Jeg  gaar  ud  i  Stalden  og  fin- 
der dér  mindst  20  Heste  foruden  dem,  vi  er  komne  med.  Man 
forsikrer,  at  de  alle  lige  er  ankomne  og  skal  have  Hvile  og 
Foder;  før  om  to  Timer  kan  vi  ikke  komme  videre.  Hr.  Vig- 
nier formoder,  at  det  er  Chikaneri  —  Perserne  finder  jo  un- 
dertiden paa  ved  alskens  Chikaneri  at  hævne  sig  for  den 
forskellige  Tort,  de  maa  døje  fra  Europæeres  Side  — ,  og 
forsikrer  under  heftige  Gestikulationer  Tchapar-Mesteren  om, 
at  vi  har  travlt  og  skal  videre  uden  Ophold.  Da  det  ikke  bider, 
fremstammer  han  febrilsk  nogle  Ord,  der  skal  udtrykke  hans 
højeste  Forbitrelse,  men  desværre  slaar  hans  Persisk  Klik 
for  ham,  og  han  vender  sig  til  mig  og  beder  mig  fuldende 
Udskældningen.  Situationen  vilde  være  komisk  nok,  hvis  den 
blot  ikke  havde  været  saa  irriterende.  Ved  ihærdigt  at  bear- 
bejde Tchapar-Folkene  lykkedes  det  mig  ogsaa  her  at  faa 
en  halv  Times  Afslag.  Men  med  det  maatte  vi  lade  os  nøje. 
Saa  satte  vi  os  ud  i  Haven,  slukkede  vor  Tørst  i  isafkølet 
Kazvin-Vin  og  kogt  Vand  og  anstillede  Betragtninger  over 
Muligheden  af  at  naa  Resht  i  rette  Tid,  Betragtninger,  der 
efterhaanden  blev  mere  og  mere  trøstesløse. 

Ventetiden  fik  tilsidst  Ende,  og  vi  fortsatte  Turen  gennem 
Bjærgene,  snart  op  ad,  snart  ned  ad,  følgende  Vejstenenes 
Verst-Angivelser  med  Uret  i  Haanden.  Imidlertid  var  de  Vogne, 
der   havde  voldt   os   Vanskeligheder,   aabenbart  komne   saa 

langt  forud,  at  de  ikke  mere  kunde  genere  os,  og  paa  Resten 
af  Vejen  var  der  ingen  Vanskeligheder  ved  at  faa  Heste. 

Aften-  og  Nattestormen  raser  med  særlig  Heftighed  her 
i  Bjærgene,  idet  Vinden,  der  kommer  fra  det  fugtige  Mazen- 
deran-Gilan,  suser  gennem  Passerne  ud  paa  Sletten  sydfor 
Bjærgene.  Ud  paa  Eftermiddagen,  da  det  allerede  var  begyndt 
at  blæse  op,  kom  vi  til  Mendjil.  Ny  Kalamitet.  Det  ene  Bag- 
hjul paa  vor  Vogn  var  gaaet  i  Stykker  og  var  ifærd  med  at 
glide  ud  af  Jærnringen.  Hr.  Vignier  havde  en  Gang  tidligere 
paa  denne  Rute  oplevet,  at  et  Baghjul  var  røget  af  hans 
Rejsevogn  under  Farten  ned  ad  Bakke,  saa  at  Vognen  sling- 
rede som  et  Skib  i  oprort  So,  medens  den  opiumsdrukne 
Kusk  piskede  paa  Hestene  uden  at  bemærke  noget.  Men  denne 
Gang  blev  den  faretruende  Situation  altsaa  opdaget  i  Tide. 
Medens  Vognen  blev  gjort  i  Stand,  nød  vi  Indholdet  af  en 
Daase  engelsk  Kalvetunge  og  drak  Kognak  og  Vand  til.  Hr. 
Vignier  var  meget  nervøs  og  kunde  ikke  faa  mange  Mund- 
fulde ned.  Vor  Vin  var  næsten  sluppet  op,  vi  købte  to  Fla- 
sker russisk  01  og  en  Flaske  Mineralvand  som  Forsyning 
til  det  Stykke  Vej,  vi  havde  tilbage,  og  saa  rullede  vi  videre, 
efter  at  Reparationen  var  endt. 

Lige  efter  Mendjil  passerer  man  en  Bro  over  Floden.  Ste- 
det er  berygtet,  fordi  Stormen  her  naar  sin  største  Intensitet. 
Ofte  vægrer  Kuskene  sig  ved  at  køre  over  Broen,  af  Frygt 
for  at  Vognen  skal  vælte.  To  Broer  har  Stormen  allerede 
faaet  Bugt  med;  den  første  var  af  Træ,  den  anden  af  Sten. 
Nu  er  der  bygget  en  ny  solid  Bro  af  Sten  næsten  helt  nede 
ved  Flodens  Overflade.  Da  vi  forlader  Mendjil,  har  der  sam- 
let sig  Skyer  over  Gilans  Himmel,  hvad  der  i  Reglen  plejer 
at  medføre  en  Aftagen  af  Vindens  Heftighed.  Saaledes  ogsaa 
nu.  Vi  passerer  Broen  og  begynder  paa  den  temmelig  stejle 
Opstigning  over  Bjærgene  paa  den  anden  Side  af  Floden. 
Endnu  i  en  eller  to  Timer  følger  vi  Bjærgpasset  langs  Flo- 
den, saa  begynder  Dalen  at  udvide  sig,  og  de  første  Oliven- 
haver  dukker  frem.  Stadig  rigere  bliver  Vegetationen.  Vi  er 
i  Gilan.  I  Aftenskumringen  passerer  vi  Rudbar,  hvor  Hestene 
er  parat.  Vi  begynder  at  fatte  nyt  Haab  om,  at  det  skal  lyk- 
kes os  at  naa  Skibet.  Den  Nat  behøver  vi  ikke  at  svøbe  os  i 
Tæpper;  Luften  er  lun.  Vi  purres  ud  ved  et  Par  Stationer  i 

Nattens  Løb  for  at  vise  Tezkere  og  Vejafgiftskvittering  frem, 
men  der  er  ingen  Vanskeligheder  ved  at  faa  Heste,  og  vi  læg- 
ger os  til  Hvile  igen  med  den  trygge  Bevidsthed  om,  at  vi  nok 
skal  naa  Maalet.  Morgendæmringens  første  Skær  belyser  den 
hvide  Landevej  med  de  grønne  Havers  uendelige  Rækker  til 
begge  Sider.  En  sand  Fest  for  Øjet,  naar  man  Maaneder  igen- 
nem kun  har  kendt  Biabanens  stenede  Goldhed! 

V^ed  Syvtiden  Søndag  Morgen  naar  vi  Resht.  Paa  et  armensk 
Hotel  gør  vi  Toilette,  faar  en  Samovar  og  indtager  vort  Mor- 
genmaaltid.  Jeg  tager  mig  en  rask  lille  Spaseretur  i  Byen, 
medens  Hr.  Vignier  hviler  sig,  og  Hotellets  Tjener  henter  Bil- 
letter til  os  til  Automobilen,  der  nu  i  Sommertiden  besørger 
Persontrafiken  mellem  Resht  og  Enzeli.  Passagererne  sam- 
les i  det  russiske  Automobilselskabs  Ventesal.  Den  første  Au- 
tomobil med  billige  Pladser  fyldes  med  Persere  og  afgaar 
under  Skraal  og  Spektakel.  Vi  følger  efter  i  den  anden,  mere 
standsmæssige  Vogn  i  Selskab  med  en  armensk  Familie,  Mo- 
deren i  gammelarmensk  Nationaldragt,  Døtrene  i  europæisk 
Kostume  og  en  halvvoksen  Søn  med  russisk  Gymnasieelev- 
Kasket  paa.  Resten  af  Passagererne  er  Russere  og  en  enkelt 
Perser.  Automobilen  bliver  hurtig  fyldt.  7 — 8  Høns  ligger 
gispende  ovenpaa  hinanden,  med  sammenbundne  Ben,  i  Bun- 
den af  Vognen.  En  Timestid  varer  Farten  gennem  det  frodig- 
grønne, til  Tider  næsten  urskovagtige  Landskab,  der  afløses 
af  graa  Sandklitter,  da  vi  nærmer  os  Havet.  Vi  standser  foran 
Vejningskontoret,  hvor  Overvægt  for  Bagagen  betales,  sprin- 
ger ned  i  en  af  de  smaa  Baade  med  Sejldugstag,  ikke  ulig 
venetianske  Gondoler,  færges  over  Bugten  til  den  modsatte 
Bred,  hvor  Damperen  ligger  til,  og  gaar  ombord. 

Et  Øjeblik  efter  bliver  der  Røre  paa  Kajen  foran  Skibet. 
Politiet  holder  en  Plads  ryddet  foran  Landgangsbroen,  og 
midt  paa  denne  Plads  staar  en  7 — 8  Personer,  der  er  læn- 
ket sammen  med  Fodlænker  og  bevogtes  af  Kosakker  med 
fældede  Geværer.  Det  falder  mig  ind,  at  det  maaske  er  de 
georgiske  Røvere,  der  for  en  Ugestid  siden  med  usædvanlig 
Frækhed  havde  plyndret  den  russiske  Bank  i  Enzeli,  en  Be- 
givenhed, der  havde  vakt  megen  Opsigt  i  Teheran.  Min  For- 
modning viser  sig  at  være  rigtig.  Jeg  faar  lige  Tid  til  at  tage 
en  Plade  af  Situationen,  inden  Bankrøverne  bringes  ombord. 

Hr.  Vignier,  der  nu  helt  har  genvundet  sit  gode  Lune,  be- 
tragter den  lænkede  Skare,  som  raslende  forsvinder  i  Skibets 
Last,  og  siger  til  mig:  „Disse  Herrer  nyder  et  sjældent  Privi- 
legium. De  er  de  eneste  af  alle  Passagererne  her,  der  faar  Lov 
til  at  komme  ind  i  Rusland  uden  Pas." 

For  en  Gangs  Skyld  var  det  kaspiske  Hav  fredsommeligt. 
Ikke  en  Vind  krusede  dets  spejlblanke  Flade.  Vi  ankom  plan- 
mæssig til  Baku,  indlogerede  os  paa  Hotel  d'Europe  og  holdt 
os  skadesløse  for  Rejsens  Savn  ved  en  lukullisk  Déjeuner  i 
Selskab  med  en  græsk  Herre  og  en  Dame,  som  agtede  at  gøre 
Hr.  Vignier  Selskab  til  Paris.  I  Løbet  af  Eftermiddagen  fik  jeg 
Besøg  af  Hr.  Langmack,  og  efter  en  Klub-Middag  sammen 
med  ham  vendte  jeg  tilbage  til  Hotellet  for  at  tage  en  hjærte- 
lig  Afsked  med  min  behagelige  Rejsefælle.  Midnatstimen  var 
slaaet,  den  14.  Juli,  Frankrigs  Nationaldag,  var  oprundet,  og 
den  skulde  fejres  i  Champagne. 

Vive  la  Francel 

Dermed  skiltes  vore  Veje. 


FANGNE  RUSSISKE  BANKRØVERE  PAA  HAVNEKAJEN  I  ENZELI. 


DEN  UFULDENDTE  BEHAI-MOSKÉ  1  ASKHAI5AD  I  HL'SSISK  TURKESTAN. 
Den  eneste  Behai-Moské,  som  findes. 

ØRKENER   OG   OASER   I   TRANSKASPIEN 

Mme  Réveillons   Hotel  i  Askhabad.    Behai-Moskéen.   Moské-Ruinen  i  Anau. 
Ny-Merv.  Bairam  Ali  og  Ruinerne  af  Gammel-Merv.  Kagan.  En  Tur  gennem 

Bokharas  Gader. 

Hermed  begyndte  den  anden  Del  af  min  Rejse,  Farten 
med  den  transkaspiske  Bane  gennem  russisk  Turkestan.  Hele 
dette  Land  mellem  det  kaspiske  Hav  og  Pamir  er  gammelt 
iransk  Kulturland,  ja  hvad  mere  er,  de  persiske  Arieres  Stam- 
land.  Her  er  Skuepladsen  for  Iranernes  Urhistorie,  for  en 
Udvikling,  der  ligger  forud  for  al  historisk  Overlevering,  men 
hvoraf  enkelte  Spor  har  holdt  sig  i  Sagnhistoriens  allerældste 
Lag.  Her  er  efter  al  Sandsynlighed  Religionsstifteren  Zara- 
thushtra  (Zoroaster)  optraadt  med  sin  Lære,  som  skulde 
præge  Persiens  Kulturudvikling  gennem  Oldtiden,  lige  til 
den  muhammedanske  Erobrings  Tid,  og  som  endnu  i  vore 
Dage  tæller  Tilhængere,  kendte  under  Betegnelserne  Parsere 
og  Gebrere,  i  Bombay  i  Indien  og  enkelte  Steder  i  Persien, 
navnlig  i  Jezd.  Fra  Turkestan  bredte  Arierne  sig  langs  Oxus', 
Margus'  og  Jaxartes'  Floddale  og  trængte  ind  i  det  nuværende 
Afghanistan  og  Persien.  I  de  turkestanske  Stepper  levede  ari- 
ske Nomadestammer,  Sakerne,  væsentlig  det  samme  Liv  som 
deres  tyrkiske  Efterfølgere  lever  den  Dag  idag,  medens  et 
rigt  Kulturliv  udfoldede  sig  i  Oaselandene,  i  Margiana  (nu 
Merv),  i  Khorasmien  (nu  Khiva)  og  i  Sogdiana,  Landet  om 
Bokhara  og  Samarkand.  Den  Grænse,  som  politiske  Forhold 
har  skabt  mellem  Turkestan  og  Persien,  stammer  først  fra 
moderne  Tider,  Gennem  Oldtid  og  Middelalder  og  langt  ned  i 
Nytiden  var  der  den  nøjeste  Forbindelse  mellem  disse  Lande; 
Merv  hørte  med  til  det  persiske  Khorasan,  og  de  sogdiske 
Egne  havde  stadig  Berøring  og  Forbindelse  med  det  nord- 
afghanske Land  med  Byerne  Balkh  og  Herat.  Til  Trods  for 

den  gennem  Aarhundrederne  fortsatte  Indvandring  af  tibe- 
tanske, mongolske  og  tyrkiske  Stammer,  en  Udvikling,  der  er 
begyndt  allerede  i  det  andet  Aarhundrede  for  vor  Tidsregning, 
bevarede  de  nordiranske  Lande  deres  fremtrædende  Plads  i 
persisk  Aandsliv,  ikke  mindst  i  Digtningen.  Mange  af  Poesi- 
ens Navne  hører  hjemme  i  Bokhara  og  Merv,  og  mange  Byg- 
ningsværker i  Turkestans  Byer  staar  tilbage  som  stolte  Min- 
desmærker om  middelalderlig  persisk  Arkitektur.  Paa  Samar- 
kand har  Verdenserobreren  Timur,  hvem  Europæerne  kaldte 
Tamerlan,  og  hans  nærmeste  Efterfølgere  s.at  deres  Præg,  og 
Byen  bærer  det  den  Dag  idag. 

Russisk  Turkestan  har  saaledes  paa  mangfoldige  Maader 
Interesse  for  den  Forsker,  hvis  Felt  er  Irans  Historie  og 
Folkekundskab,  og  for  den,  der  kommer  videnskabelig  ud- 
rustet, kan  selv  en  kortvarig  Rejse  under  turistmæssige  For- 
mer være  af  positiv  Værdi  ved  at  levendegøre  Begivenheder 
og  Forhold  for  ham. 

Efter  en  hastig  Visit  hos  Konsul  Biering  gik  jeg  den  føl- 
gende Eftermiddag  ombord  paa  Damperen,  der  skulde  føre 
mig  til  de  transkaspiske  Egne.  Det  var  atter  begyndt  at  blæse 
op  i  Dagens  Løb,  saa  Havet  var  i  nogen  Bevægelse,  men  da  vi 
om  Morgenen  kom  i  Læ  af  den  asiatiske  Kyst,  blev  det  helt 
stille.  Vi  lagde  til  ved  Krasnovodsk  henimod  Middag  og  havde 
rigelig  Tid  til  Frokosten,  inden  Toget  skulde  gaa.  I  selve  Byen 
er  der  intet  som  helst,  der  er  værd  at  se.  Temperaturen  var 
endnu  taalelig,  kun  29''  Reaumur  i  Skyggen;  man  har  ganske 
anderledes  Temperaturer  i  Vente,  naar  man  kommer  rigtig 
ind  i  den  turkestanske  Ørken.  Jærnbanevognene  er  malet 
hvidgraa  for  at  yde  nogen  Beskyttelse  mod  Solen. 

Jærnbaneturen  fra  Krasnovodsk  til  Askhabad  er  meget  ens- 
formig. En  gold  Biaban  med  spredte  Plantetotter.  Tilhøjre  ses, 
efterat  man  har  passeret  Bami,  Udløberne  af  den  Bjærgkæde, 
der  danner  Grænsen  mellem  Turkestan  og  Persien.  I  Nord 
strækker  sig  hinsides  Biabanen  den  vældige  Ørken  Kara- 
Kum.  Paa  Banegaardene  driver  Turkmenere  omkring,  stolte, 
kraftige  Skikkelser.  De  bærer  alle  den  hoje  Lammeskinds- 
hue,  som  selv  den  voldsomste  Sommerhede  ikke  kan  bevæge 
dem  til  at  erstatte  med  en  mere  praktisk  Hovedbeklædning. 


209 

Dragerne  har  udpræget  mongolske  Træk,  Paa  hver  Station 
staar  der  Koner,  som  sælger  Agurker,  Æg,  Mælk  og  Kwass 
samt  varmt  Samovar-Vand,  hvormed  de  Rejsende  tilbereder 
deres  Te  og  Kaffe.  Hist  og  her  ses  en  Samling  af  de  cylin- 
driske Kibitkaer,  hver  for  sig  omgivet  med  en  af  en  Lermur 
indhegnet,  delvis  opdyrket  Jordlod,  der  tjener  de  turkmenske 
Nomader  til  Sommeropholdssted.  Efter  halvandet  Døgns 
Jærnbanekørsel  ankommer  jeg  lidt  op  paa  Formiddagen  til 
Askhabad,  det  første  Hvilepunkt  paa  min  turkestanske  Færd. 

Askhabad  er  det  ene  af  de  militære  Centrer  i  russisk  Tur- 
ke.stan.  For  mig  havde  Byen  væsentlig  kun  Interesse  derved, 
at  den  rummer  den  eneste  Behai-Moské,  som  overhovedet 
findes.  Under  Forfølgelserne  i  Persien  var  nemlig  en  Mængde 
Behaier  flygtet  over  den  russiske  Grænse  til  Askhabad  og 
havde  nedsat  sig  her  som  Købmænd,  og  fra  1903  havde  de 
paabegyndt  Opførelsen  af  denne  Moské,  udelukkende  ved 
Bidrag  fra  Menigheden. 

Saasnart  jeg  var  ankommen  til  Askhabad,  tog  jeg  en  Dro- 
ske og  kørte  til  Madame  Réveillons  franske  Hotel,  om  hvilket 
europæiske  Turkestan-Rejsende  ikke  har  Lovord  nok  at  sige. 
Madame  Réveillon  er  en  ældre  Dame,  en  Pariserinde,  som  nu 
allerede  i  flere  Aartier  har  drevet  sit  Hotel  her  i  det  fjærne 
og  alt  andet  end  morsomme  Askhabad.  Hendes  lønlige  Haab 
er  en  Gang,  om  ikke  altfor  lang  Tid,  at  kunne  vende  tilbage 
og  tilbringe  sit  Livs  Aften  i  Paris.  Imidlertid  passer  hun  sit 
lille  Hotel,  er  baade  ude  og  inde,  sørger  for,  at  alt  gaar 
til  Punkt  og  Prikke,  som  det  skal,  og  er  den  mest  hjælpsomme 
og  forekommende  Værtinde,  nogen  Rejsende  kan  ønske  sig, 
næsten  som  en  Moder  for  de  Fremmede,  der  betror  sig  til 
hendes  Varetægt.  Faa  Steder  i  det  Fremmede  har  jeg  straks 
fra  Ankomstens  Øjeblik  følt  mig  i  den  Grad  hjemme  som  i 
Mme  Réveillons  hyggelige  Hus. 

Jeg  var  lige  ankommen  og  havde  endnu  ikke  faaet  gjort 
mig  i  Stand  efter  Natterejsen,  men  var  straks  bleven  placeret 
ved  Kaffebordet  ude  i  Haven  og  sad  i  Samtale  med  Værtinden, 
da  en  cyklende  Politibetjent  kom  for  at  hente  mit  Pas.  Saa 
nøje  fulgte  man  altsaa  de  Fremmedes  Bevægelser  her  i 
Turkestan!  Fra  Krasnovodsk  var  min  Ankomst  bleven  tele- 
graferet videre,  og  Politiet  var  aarvaagent  overalt. 

Hinsides  det  kaspiske  Hav  14 

For  Øjeblikket  var  jeg  Hotellets  eneste  Gæst  og  kunde  der- 
for i  særlig  Grad  nyde  godt  af  min  Værtindes  venlige  Om- 
sorg. Hun  vilde  selv  vise  mig  rundt  i  Byen  og  føre  mig  hen  til 
Behai-Moskéen,  og  saa  tog  vi  en  Droske  og  kørte  en  Tur. 
Vejene  er  snorlige  og  krydser  hinanden  i  lige  Vinkler,  og  de 
ligner  hverandre  paa  et  Haar.  De  begrænses  næsten  overalt  af 
Havemure,  kun  sjældent  ligger  Husene  helt  ud  til  Vejen,  und- 
tagen i  det  egentlige  Forretningskvarter,  hvor  ogsaa  Bazarens 
Træboder  ligger.  Disse  er  forøvrigt  flere  Gange  brændt,  og  nu 
er  man  i  Færd  med  at  opføre  Butiksbygninger  af  Sten.  Til 
begge  Sider  af  Villavejene  findes  en  Ridesti  mellem  to  Ræk- 
ker Træer,  og  langs  med  Trærækkerne  er  der  aabne  Render, 
gennem  hvilke  Vandet  ledes  efter  samme  System  som  i  Per- 
sien, kun  forbedret  for  saa  vidt,  som  Aabningen  og  Lukningen 
af  Renderne,  alt  eftersom  Vandet  skal  ledes  i  den  ene  eller 
den  anden  Retning,  foregaar  ved  en  simpel,  men  praktisk 
Anvendelse  af  Jærnlaager  ved  Rendernes  Krysningspunkter. 
Vejene  er  næsten  mennesketomme,  og  det  er  nærmest  en 
Sjældenhed  at  se  en  Civilist.  Soldater,  Politi  og  andre  uni- 
formerede Personer  dominerer  fuldstændig. 

Vi  holder  udenfor  Behai-Moskéen.  Bygningen  er  ikke  fær- 
dig. Det  kniber  med  Pengemidlerne,  og  derfor  er  bl.  a.  de  to 
Minareter,  der  skal  flankere  Hovedindgangen,  ikke  ført  op  til 
deres  fulde  Højde.  Bygningens  Stil  kan  nærmest  karakteri- 
seres som  en  Blanding  af  muhammedanske  og  byzantinske 
Elementer,  tillempet  efter  de  særlige  behaitiske  Forestillinger. 
Den  er  nikantet  og  bestaar  af  et  Midtskib  med  en  Rundgang 
udenom,  ovenover  hvilken  der  findes  et  Galleri.  Rundgangen 
bærer  Vinduer  af  farveløst  Glas  med  Indlæg  af  farvet  Glas. 
Midtskibet  antager  foroven  en  cirkelrund  Form.  Her  er  an- 
bragt ni  Vinduer  indlagte  med  farvet  Glas.  Øverst  hvælver  sig 
en  udvendig  oprindelig  blaa,  nu  i  det  grønlige  skinnende  Kup- 
pel, hvis  udvendige  Hvalv  er  lyseblaat  og  inddelt  i  Felter,  der 
indeholder  forskellige  Symboler.  Kuplens  Midte  dannes  af  en 
Stjærne.  Hovedfarven  i  Midtskibet  er  diskret  blegrød.  Mellem 
de  ni  Aabninger  fra  det  øvre  Galleri  til  Midtskibet  og  de  oven- 
for anbragte  ni  Vinduer  findes  ni  Skjolde  med  den  alminde- 
lige behaitiske  Inskription  i  dekorativt  slyngede  Skrifttræk: 
ja  beha  el-abha  („o  du  straalende  Guddomsglans";  beha  =■ 

Glans).  Ni  andre  Skjolde  med  samme  Indskrift  findes  om- 
kring Kuppelhvalvet.  Vinduer  og  Døre  er  i  Spidsbuestil.  Elek- 
trisk Lys  er  indlagt.  Udvendig  krones  Kuplen  af  en  Halv- 
maane  med  en  Solkugle  ovenover.  Det  indre  Udstyr  er  meget 
spartansk,  idet  det  kun  bestaar  af  en  Række  Bænke  langs 
Midtskibets  Vægge.  Jeg  spurgte  den  Perser,  der  lukkede  os 
ind  i  Moskéen,  om  Hovedindgangen  vendte  i  Retning  af  Acre, 
hvilket  han  bekræftede.  Jeg  fik  at  vide,  at  der  holdtes  Andagt 
i  Moskéen  hver  Fredag  Eftermiddag  Kl.  6.  Det  traf  sig  saa 
heldigt,  at  den  følgende  Dag  var  en  Fredag,  og  jeg  besluttede 
da  at  overvære  Gudstjenesten. 

Vi  fortsatte  Køreturen  til  Bazaren,  hvor  jeg  i  det  behaitiske 
Magasin  forhørte  mig,  om  det  skulde  være  muligt  at  faa  et 
Haandskrift  af  Bejanen  til  Købs,  men  man  svarede,  at  Beja- 
nen  slet  ikke  fandtes  i  Askhabad. 

Næppe  var  vi  vendt  tilbage  til  Hotellet,  før  Politibetjenten 
kom  tilbage  med  Passet,  men  tillige  med  den  Besked,  at  Po- 
litimesteren ønskede  at  se  mig,  da  han  ikke  blandt  sine  Pa- 
pirer kunde  finde  nogen  Autorisation  for  mig  til  at  berejse 
de  transkaspiske  Lande.  Fru  Réveillon  var  straks  parat  til  at 
ledsage  mig  til  Politimesteren  for  at  fungere  som  Tolk.  Jeg 
forelagde  Politimesteren  min  Skrivelse  fra  Komitéen  til  Ud- 
forskning af  Centralasien,  og  efter  at  vi  havde  talt  lidt  frem 
og  tilbage,  erklærede  han,  at  dette  Dokument  gjorde  det  til  en 
Pligt  for  ham  ikke  at  lægge  Hindringer  i  Vejen  for  min  Rejse. 
Det  var  forovrigt  ikke  den  eneste  Gang  under  min  Rejse  i 
Turkestan,  at  Komitéens  Skrivelse  kom  mig  til  Nytte.  Det  var 
nemlig  oftere  Tilfældet,  at  Politiet  ikke  kunde  finde  den  offi- 
cielle Autorisation,  der  var  bleven  udstedt  for  mig,  og  tilsidst 
opdagede  jeg,  at  Grunden  dertil  var  den,  at  mit  Navn  paa 
Passet  stavedes  med  Ch,  hvad  der  almindeligvis  gengives  ved 
et  enkelt  russisk  Bogstav,  som  betegner  Lyden  Kh,  medens 
Navnet  i  Autorisationen  var  skrevet  med  et  almindeligt  K. 

Efter  Middagen  paa  Hotellet  forsøgte  jeg  at  tage  mig  en 
lille  Lur  paa  Divanen,  men  vaagnede  snart  med  Sveden  dri- 
vende ned  ad  Ansigt,  Hænder  og  Arme.  Mine  Fingerspidser 
lignede  en  Vaskerkones,  naar  hun  har  staaet  en  hel  Dag  med 
Hænderne  i  Vandbaljen.  Men  Temperaturen  holdt  ogsaa  sine 

45  Grader  Reaumur  i  Solen,  og  Fru  Réveillon  sagde,  at  den  i 
Løbet  af  et  Par  Uger  vilde  stige  til  65  ^. 

Den  næste  Formiddag  besøgte  jeg  det  lille  Musæum  i 
Askhabad,  der  indeholder  zoologiske,  botaniske  og  kultur- 
historiske Sager  fra  Transkaspien.  Til  de  sidste  hører  en  Del 
etnografisk  Materiale  samt  udgravne  Fajancer,  Metalsager  o.  1., 
hvoraf  dog  intet  synes  at  være  ældre  end  den  muhammedan- 
ske Periode.  Ved  Sekstiden  om  Eftermiddagen  begav  jeg  mig 
til  Behai-Moskéen.  Der  var  en  20 — 30  Mennesker  tilstede.  Et 
Medlem  af  Menigheden  oplæste  med  et  syngende  Tonefald 
en  opbyggelig  Afhandling,  en  saakaldt  Lauh,  af  Abd-el-Beha, 
og  dermed  var  Gudstjenesten  forbi,  og  alle  forlod  Moskéen. 
Oplæseren  erklærede  paa  min  Forespørgsel,  at  det  altid  var 
Abd-el-Behas  Lauh'er,  der  anvendtes  til  Opbyggelseslæsning 
i  Moskéen.  Ogsaa  han  forsikrede,  at  Bejanen  ikke  fandtes  i 
Askhabad.  Dette  Babs  Hovedværk  har  tydeligt  nok  ikke  paa 
langt  nær  faaet  den  grundlæggende  og  blivende  Betydning 
for  den  nye  Religions  Tilhængere  som  Koranen  for  Islams 
Folk. 

Jeg  blev  endnu  en  Dag  i  Askhabad.  Denne  sidste  Dag  var 
bestemt  til  en  Udflugt  til  Moskéen  i  Anau,  en  berømt  Ruin, 
der  ligger  ca.  IV2  Mil  fra  Askhabad.  Turen  maatte  foretages 
tidlig  om  Morgenen,  inden  Solen  kom  for  højt  paa  Himlen. 
En  Droske  var  bestilt.  Fru  Réveillon  havde  drevet  sin  Elsk- 
værdighed saa  vidt,  at  hun  var  staaet  op  længe  før  6  for  at 
lave  Kaffe  til  mig.  Drosken  kom,  og  jeg  rullede  afsted.  Det 
var  en  Vej  Mage  til  de  værste  i  Persien.  Afsted  gik  det  over 
Stok  og  Sten,  gennem  Grøfter  og  Huller,  saa  at  jeg  undertiden 
blev  slynget  flere  Tommer  op  fra  Sædet.  Vi  kørte  igennem  Bia- 
banen,  hvoraf  forøvrigt  store  Stykker  var  indtaget  til  Dyrkning 
af  Grøntsager  ved  persiske  Kolonister.  Turkmenernes  Kibit- 
kaer  ligger  Side  om  Side  med  Kolonisternes  Lerhytter.  Vi  mø- 
der store  Faareflokke  og  smaa  Kamelkaravaner.  Derefter 
kommer  en  ujævn  Sandslette,  saa  atter  haard  Jord  med  Re- 
ster af  afsvedet  Græs  og  afmejede,  afsvedne  Kornmarker.  I 
lang  Afstand  ses  Moské-Ruinen,  i  hvis  Nærhed  der  ligger  en 
Turkmenerlandsby  med  Kibitkaer  og  Lerhytter.  Min  Kusk 
ved  aabenbart  slet  ikke  Besked  om,  hvad  der  er  Kørselens 
Maal;  han  standser  og  spørger  Turkmenerne  om  Vejen,  skønt 

Moskéen  tegner  sig  tydeligt  nok  mod  Himlens  Blaa  foran  os. 
Jeg  peger  paa  den  og  forklarer  ham,  at  det  er  dér,  jeg  skal 
hen,  men  han  kører  alligevel  forbi  den  og  standser  igen  tvivl- 
raadig.  Tilsidst  lykkes  det  mig  dog  at  gøre  ham  begribeligt, 
hvor  jeg  vil  hen.  Det  meste  af  Moskéen  staar  endnu,  skønt  den 
er  faldet  sammen  paa  flere  Steder.  Minareterne  er  naturligvis 
styrtede  ned.  Men  Facaden  med  dens  arabiske  Inskription  og 
Arabesker  i  blaa  og  hvid  Fajance  staar  næsten  uskadt  und- 
tagen forneden,  hvor  langfingrede  Besøgende  har  pillet  det 
meste  af  Fajancen  af.  Anau-Moskéen  er  et  smukt  Eksemplar 
af  persisk-centralasiatisk  Bygningskunst  fra  den  gode  Tid, 
altsaa  vel  mindst  300  Aar  gammel.  Efter  de  Indfødtes  Ud- 
sagn skal  Byen  Anau  være  bleven  forladt  for  400  Aar  siden, 
men  de  Indfødtes  Traditioner  er  jo  gærne  værdiløse,  hvad 
Tidsbestemmelse  angaar.  Af  Byen  er  der  iøvrigt  kun  enkelte 
Rester  af  Lermure  tilbage. 

Om  Aftenen  tog  jeg  Afsked  med  min  fortræffelige  Værtinde 
og  kørte  til  Banegaarden,  ledsaget  af  hendes  flinke  Hus- 
bestyrer,  en  tysktalende  Balter  ved  Navn  Feodorovitch,  der 
havde  haft  den  Elskværdighed  at  nedskrive  for  mig  en  Række 
Hoteladresser  og  forskellige  Anvisninger,  som  kunde  være 
mig  til  Nytte  under  min  videre  Rejse  i  Turkestan. 


I  Nattens  Løb  passerer  vi  gennem  Kara-Kum,  „det  sorte 
Sand",  maaske  den  frygteligste  af  alle  Asiens  Ørkener.  „Kara- 
vanernes Grav"  kalder  Turkmenerne  den.  Sandet  vandrer, 
breder  sig.  Blæsten  hvirvler  det  op  i  Skyer,  der  siges  at  kunne 
naa  en  Højde  af  Hundrede  Meter,  og  som  skjuler  Solen  og 
lægger  et  pludseligt  Mørke  over  Ødet  for  tilsidst  at  falde  ned 
som  en  tihntetgørende  Regn  over  Markerne.  Der  er  ingen 
Tvivl  om,  at  Oaserne,  saaledes  ogsaa  Oasen  Merv,  som  vi  nu 
nærmer  os  til,  har  haft  større  Omfang  i  Oldtid  og  Middelalder 
end  nu,  at  det  dyrkede  Omraade  har  strakt  sig  videre,  og  For- 
bindelsen med  de  sydfor  liggende  iranske  Egne  været  lettere. 
Sandørkenen  sluger  Oaserne  langsomt,  men  sikkert,  og 
endnu  har  Menneskene  ikke  fundet  Udvej  til  at  binde  den. 
Hvilke  Anstrængelser,  Lidelser  og  Farer  der  var  forbunden 

med  en  Karavanrejse  gennem  disse  Ørkenstrækninger,  før 
Jærnbanen  blev  anlagt,  deraf  faar  man  et  levende  Indtryk 
gennem  den  ungarske  Orientalist  Vambérys  Rejseskildringer 
fra  Midten  af  forrige  Aarhundrede. 

Oasen  Merv,  Oldtidens  Margiana,  dannes  af  Floden  Mur- 
ghab,  der  udspringer  paa  Bjærgkæden  Sefid  Kuh  i  Afghani- 
stan, og  som  deler  sig  i  mange  Grene,  inden  den  taber  sig  i 
Sandet.  Denne  Forgrening  skaber  Betingelser  for  en  Frugt- 
bargøreise, og  saaledes  er  Oasen  Merv  opstaaet.  Den  har  nu 
et  Omfang  af  4.900  Kvadratkilometer,  hvoraf  omtrent  de  4000 
dels  er  dyrket,  dels  kan  dyrkes. 

Allerede  Avesta,  Zoroastriernes  hellige  Bog,  nævner  Mar- 
giana blandt  de  af  Ahuramazdah  skabte  Lande,  ogDarius  om- 
taler Landet  i  sin  store  Kileindskrift  i  Behistun.  Den  Gang 
hørte  Margiana  med  til  Statholderskabet  Baktrien  (Egnen 
om  Balkh  i  det  nordlige  Afghanistan).  Seleukiden  Antiochus 
Soter  grundlagde  i  den  første  Halvdel  af  det  tredje  Aarhun- 
drede før  vor  Tidsregning  i  Margiana  en  By  ved  Navn  An- 
tiochia.  Han  lod  tillige  til  Værn  mod  de  røverske  Nomadefolk 
bygge  en  Mur  paa  1500  Stadier  (ca.  260  Kilometer)  omkring 
hele  Oasen.  Under  Partherkongerne  spillede  Antiochia  en  vig- 
tig Rolle  som  Irans  største  Handelsstad  i  Østen.  Efter  Crassus' 
Nederlag  i  Aaret  53  f.  K.  lod  Partherkongen  Orodes  10.000 
fangne  Romere  anbringe  i  det  margianske  Antiochia.  Under 
Sasanidernes  Herredømme,  der  afløste  Partherdynastiels, 
voksede  en  ny  Stad,  Merv,  op  ved  Siden  af  det  da  forfaldne 
Antiochia.  Ved  Merv  stod  store  Kampe  med  det  nordfra  kom- 
mende Haital-Folk,  de  „hvide  Hunner".  I  Merv  omkom  den 
sidste  Sasanidekonge,  Jezdegerd  III.  Forfulgt  af  Araberne 
havde  han  søgt  Ly  i  et  Palads  i  Oasebyen,  men  han  blev  for- 
raadt  af  Underkongen  i  Merv  og  maatte  flygte,  idet  han  lod 
sig  fire  ned  over  Bymuren.  Dødtræt  lagde  han  sig  til  Hvile  i 
en  Mølle,  men  blev  myrdet  under  Søvnen  af  Mølleren  eller 
hans  Slaver,  hvis  Begærlighed  den  Fremmedes  prægtige  Dragt 
havde  vakt. 

Arabiske  Herrer  afløste  Perserkongerne.  Merv  blev  Provin- 
sen Khorasans  Hovedstad  og  Sæde  for  Provinsens  Guvernør. 
I  Merv  forberedtes  den  Opstand,  der  skulde  føre  Abbaside- 
slægten  frem  til  Kaliftronen  i  Omajjadernes  Sted.  Senere  kom 


215 

Oasen  til  at  høre  til  de  selvstændige  persiske  Statsdannelser, 
der  afløste  hinanden  i  de  nordlige  og  østlige  Egne  af  Iran,  og 
Landet  trivedes  godt  trods  Kamptider.  Et  vidtløftigt  Inddæm- 
nings- og  Kanaliseringssystem  sikrede  Jordens  Frugtbarhed. 
Merv  var  berømt  for  sine  Meloner  og  Druer  og  sin  Silke.  Og 
til  den  økonomiske  Blomstring  svarede  Blomstringen  i  Aands- 
livet;  i  Merv  fandtes  bl.  a.  nogle  af  de  berømteste  Biblioteker 
i  Islams  Verden. 

Seldjukidesultanen  Sandjar  (1119 — 1157)  residerede  i 
Merv.  Han  samlede  et  prægtigt  Digterhof  om  sig,  og  han  byg- 
gede et  nyt  Merv  ved  Siden  af  det  gamle.  Men  haarde  Kamp- 
tider fulgte  paa,  og  Mongolerstormen  i  det  trettende  Aarhun- 
drede  tilføjede  Merv  et  Knæk,  som  det  aldrig  har  forvundet. 
Sandjars  By  blev  afbrændt,  Indbyggerne  myrdede.  Dæmnin- 
gerne ødelagte.  Paa  Ruinerne  rejste  sig  nogle  Aarhundreder 
senere  endnu  et  Merv,  grundlagt  1409  af  Timurs  Sønnesøn 
Shah  Rukh.  Det  blev  tilintetgjort  i  den  ulykkelige  Kamp  med 
Emiren  af  Bokhara  i  1784,  ved  hvilken  Lejlighed  Mervs  tapre 
Forsvarer,  Bairam  Ali  Khan,  faldt.  Efter  ham  kaldes  de  Rui- 
ner, der  endnu  er  tilbage  af  det  sidste  Merv,  Bairam  Ali  Khan 
Kala.  I  1883  blev  Oasen  erobret  af  Russerne,  der  gjorde  den 
største  Del  deraf  til  en  kejserlig  Domæne  under  Navnet  Bairam 
Ali  og  grundlagde  et  andet  Merv,  27  Kilometer  vest  for  det 
historiske  Gammel-Merv,  i  den  vestlige  Udkant  af  Oasen. 

I  Bairam  Ali  har  Domæneadministrationen  sit  Sæde.  Rus- 
serne har  nemlig  anvendt  megen  Iver  og  stor  Bekostning  paa 
at  skabe  en  Bomuldskultur  i  Merv-Oasen.  Man  forsøgte  med 
Anvendelsen  af  hele  vor  Tids  Ingeniørkunst  at  genskabe  de 
Dæmningsværker,  der  havde  givet  det  gamle  Merv  dets  Rig- 
dom paa  Naturprodukter,  men  man  har  alligevel  ikke  naaet 
Maalet.  De  imponerende  Værker,  deriblandt  det  store  Jola- 
tun-Sluseværk,  har  bidraget  meget  til  paany  at  frugtbargøre 
Oasen,  men  Sagkyndige  paastaar,  at  disse  Værker  i  Hoved- 
sagen er  forfejlede,  idet  de  efterhaanden  fyldes  med  Dynd. 

Hvad  Krongodsets  Dyrkning  angaar,  var  Forholdet  i  1914 
det,  at  af  104.000  Desjatiner  Land  de  24.000  stod  under  Van- 
ding, og  deraf  var  de  14.000  under  Bomuldsdyrkning,  medens 
der  paa  de  øvrige  dyrkedes  Korn,  Foderplanter  o.  s.  v.  Mar- 
kerne bortforpagtedes  til  Turkmenere.  For  Bomuldsmarkerne 

var  Reglen  den,  at  Forpagterne  afleverede  Bomulden  til  God- 
sets Administration,  der  sørgede  for  Rensningen  og  Salget  af 
Bomulden  i  Moskva,  hvorefter  Forpagteren  fik  Halvdelen  af 
Udbyttet  udbetalt.  Rejsende,  der  havde  haft  Lejlighed  til  at 
sammenligne  Bomuldsmarkerne  i  Merv  med  dem  i  Ferghana, 
fremhævede  den  iøjnefaldende  Forskel  i  Disfavør  af  Merv. 
Russerne  egner  sig  ikke  til  at  drive  Bomuldsavl  i  Merv-Oasen, 
hvor  det  almindelige  Forfald  har  medført,  at  Klimaet  er  blevet 
mere  generende  og  usundt  end  i  ældre  Tider.  Turkmenerne 
er  heller  ikke  gode  Dyrkere,  langt  bedre  er  Sarterne,  den  tyr- 
kisk-iranske Blandingsrace  fra  Bokhara-  og  Samarkand- 
Egnen,  løvrigt  knytter  der  sig  ogsaa  til  Godset  Bairam  Ali 
ubehagelige  Erindringer  om  Underslæb,  som  blev  opdaget 
ved  en  af  Senatorrevisionerne.  Det  blev  mig  fortalt,  at  Godset 
i  1913  for  første  Gang  havde  givet  et  Nettooverskud, 

Efter  8 — 9  Timers  Jærnbanekørsel  ankom  jeg  paa  Morgen- 
stunden til  Ny-Merv,  hvor  jeg  kun  agtede  at  blive  et  Døgn. 
Det  var  ogsaa  rigelig  Tid  at  ofre  paa  denne  By.  Ny-Merv  er 
en  helt  russisk  By,  der  ganske  ligner  Askhabad,  kun  er  den 
maaske  endnu  lidt  kedeligere.  Der  er  absolut  intet  at  se.  Jeg 
tilbragte  det  meste  af  Dagen  paa  mit  Hotelværelse  med  at 
læse  i  Vambérys  Skildring  af  hans  farefulde  Fodvandringer 
i  en  Dervish'  Forklædning  i  disse  Egne  for  et  halvt  Aarhun- 
drede  siden,  og  jeg  faldt  i  Søvn  til  de  ensformige  Toner  af  en 
Balalaika. 

Den  næste  Morgen  gik  Turen  til  Bairam  Ali  og  Gammel- 
Merv.  Det  var  kun  en  tre  Kvarters  Jærnbanekørsel  forbi  Haver, 
Græsmarker,  Lunde  og  forskelligartede  Kolonisationsanlæg. 
Der  findes  ingen  Hoteller  i  Bairam  Ali.  Jeg  anbragte  min  Ba- 
gage i  Garderoben  og  begav  mig  efter  Hr.  Feodorovitch'  An- 
visning til  Administrationsbygningen  for  at  præsentere  mig 
for  Slotsforvalteren.  Denne  var  bortrejst,  men  jeg  traf  hans 
Adjoint,  for  hvem  jeg  fremsatte  mit  Ønske  om  at  f;m  Lejlig- 
hed til  at  bese  de  Ruinmarker,  som  gemte  Resterne  af  det 
fordums  Merv.  Slotsforvalterens  Adjoint  stillede  sig  særdeles 
imødekommende  og  overlod  mig  gæstfrit  et  Værelse  i  Funk- 
tionærbygningen til  Afbenyttelse,  hvor  jeg  kunde  faa  bragt 
Middagsmad  fra  Funktionærernes  Køkken.  En  Troika  med 

Kusk  skulde  staa  til  min  Disposition,  og  en  ung,  tysktalende 
Livlænderinde,  der  var  ansat  paa  Godset,  skulde  være  min 
Cicerone.  Det  var  mig  ogsaa  tilladt  at  tage  Fotografier. 

Den  unge  Dame,  Frk.  Zarreng,  anviste  mig  selv  mit  Væ- 
relse, hvor  man  havde  frembragt  nogen  Kølighed  ved  at  lukke 
Vinduesskodderne  tæt,  og  bragte  mig  Te  og  en  stor  Vindrue- 
klase som  Forfriskning  før  Turen.  Snart  holdt  Vognen  for 
Døren,  og  vi  kørte  afsted  gennem  de  udstrakte  Ruinmarker. 
Det  var  en  drøj  Tur  at  køre  rundt  i  flere  Timer  i  en  aaben 
Vogn  i  en  Temperatur,  der  nu  var  steget  til  50"  Reaumur  i 
Solen.  Og  vi  var  pænt  nødte  til  at  holde  os  i  Solen  hele  Tiden, 
eftersom  der  ikke  fandtes  Skygge  noget  Sted  paa  hele  Ruin- 
marken.  Naar  vi  stod  ud  af  Vognen  for  at  betragte  Ruinerne 
nærmere,  kunde  jeg  mærke,  hvorledes  den  ophedede  Jord 
brændte  gennem  Støvlesaalerne.  Jeg  kan  ikke  noksom  prise 
den  Taalmodighed  og  Samvittighedsfuldhed,  hvormed  Frk. 
Zarreng  opfyldte  sit  Hverv  under  disse  besværlige  Forhold 
og  sørgede  for,  at  jeg  fik  alt  at  se.  For  mig  lønnede  Udflugten 
rigeligt  de  derved  forbundne  Ubehageligheder,  og  disse  liv- 
løse Rester  af  Aartusinders  Kulturliv  har  efterladt  et  stærkt 
og  varigt  Indtryk  hos  mig. 

Naar  man  forlader  Administrationsbygningen  og  har  pas- 
seret nogle  faa  Turkmenerhytter,  staar  man  ved  den  Mur,  der 
har  omsluttet  Bairam  Ali  Khan  Kala,  den  sidste  af  de  Byer, 
der  har  ført  Navnet  Merv.  Muren  har  haft  en  Højde  af  15 
Fod.  Den  er  for  en  stor  Del  bevaret  og  ligner  ganske  de  Mure, 
man  finder  om  persiske  Byer.  En  indre  Mur  deler  Staden  i 
en  østlig  og  en  vestlig  Del,  og  i  det  nordøstlige  Hjørne  af  den 
sidstnævnte  ligger  „Borgen". 

Indgangene  til  Bairam  Ali  Khan  Kala  er  i  Vest  og  Øst.  En 
Hovedvej  fører  tværs  igennem  begge  Byens  Halvdele  fra  den 
ene  Port  til  den  anden,  og  fra  denne  Vej  ser  man  den  uddøde 
Stad  liggende  til  begge  Sider.  Her  staar  Husmurene,  tildels 
med  Døre  og  Vinduesaabninger  endnu  kendelige,  andre  Ste- 
der i  højere  Grad  smuldrede  sammen;  her  ses  Rester  af  Bade, 
Moské  og  Medrese  (Højskole),  Vandbassiner,  Aquaedukter 
o.  s.  V.,  et  malerisk  Virvar  af  Ruiner,  der  henleder  Tanken 
paa  1001  Nats  forstenede  og  fortryllede  Byer. 

I  nordlig  Retning  fra  Bairam  Ali  Khan  findes  et  kvadratisk 

Fæstningsanlæg,  en  tildels  bevaret  Bymur,  der  har  haft  lig- 
nende Form  som  den  om  Bairam  Ali  Khan  Kala,  med  massive 
Taarne  og  fire  Aabninger,  een  midt  paa  hver  af  de  fire  Sider. 
Det  er  den  saakaldte  Sultan  Kala,  de  persiske  Seldjukiders 
Residens  fra  det  Ilte  og  12te  Aarhundrede.  Ogsaa  her  har 
„Borgen"  været  anbragt  i  det  nordøstlige  Hjørne.  Der  findes 
endnu  nogle  Rester  tilbage  af  den.  Men  ellers  er  næsten  alle 
Spor  af  Bygninger  forsvundne  med  en  eneste  Undtagelse;  for- 
modentlig er  en  Del  af  Materialet  i  sin  Tid  blevet  bortført  for 
at  anvendes  til  Opførelse  af  den  nyere  By  Bairam  Ali  Khan 
Kala,  Resten  er  sunket  sammen  og  gemmer  sig  under  den 
toppede  Overflade.  Stumper  af  Teglsten  og  Potteskaar  ligger 
spredt  overalt.  Men  en  Bygning  er  endnu  bleven  tilbage,  et 
prægtigt  Minde  om  en  stor  Tid,  nemlig  Sultan  Sandjars  Mau- 
solæum,  der  var  blevet  opført  nogle  Aartier  efter  denne  be- 
rømte Seldjukidefyrstes  Død,  lige  i  Midten  af  Sultan  Kala. 
Bygningen  hæver  sig  til  en  betydelig  Højde  som  et  kvadratisk 
Murværk  med  en  Indgang  fra  den  ene  Side,  men  ellers  kun 
med  faa  Aabninger.  Den  øverste  Del  er  cylindrisk  og  kronet 
med  en  mægtig  Kuppel,  hvis  Murværk  endnu  er  næsten  fuld- 
stændig bevaret.  Udenom  Cylinderen  har  der  været  en  Ram- 
me af  Buer,  opførte  ovenpaa  den  kvadratiske  Underdel.  En 
Del  deraf  er  endnu  tilbage,  omend  i  stærkt  beskadiget  Til- 
stand, Indvendig  findes  sparsomme  Rester  af  ornamenterede 
Fajancefriser  og  nu  ulæselige  Inskriptioner.  Mausolæet  er 
forøvrigt  blevet  restaureret  af  Russerne. 

Ikke  langt  fra  Sandjars  Mausolæum  findes  en  Helligdom, 
der  endnu  den  Dag  idag  drager  de  Troende.  Det  er  et  Dobbelt- 
Gravmæle  over  to  Helgene.  I  et  Hjørne  af  Indhegningen  faldt 
mit  Blik  paa  et  af  den  Slags  „Kludetræer",  som  man  saa  hyp- 
pigt træffer  ved  muhammedanske  Helligdomme,  rejste  over 
Helgener,  der  har  den  Gave  at  kurere  Sygdomme.  Træet  bli- 
ver behængt  med  Strimler  af  de  Syges  Tøj,  hvorved  Sygdom- 
men skal  overføres  til  vedkommende  Helgen  og  helbredes  af 
ham. 

Øst  for  Sultan  Kala  træffer  vi  Rester  af  en  endnu  ældre, 
befæstet  By  af  omtrent  samme  Omfang.  De  Indfødte  kalder 
den  DjauT  Kala,  „de  Vantros  Fæstning",  og  det  er  for  saa 
vidt  historisk  korrekt,  som  denne  Bv  stammer  fra  den  før- 


FUA  GAMMEL-MEIIV. 
Ruiner  af  Sultan  Sandjars  Mausolæum-Moské  (12.  Aarh.  e.  K.) 

muhammedanske  Tid.  Her  laa  Sasanidetidens  Merv,  og  efter 
den  islamitiske  Erobring  var  Fæstningen  Sæde  for  den  ara- 
biske Statholder,  Enceintens  Murværk  har  i  Tidens  Løb  an- 
taget Skikkelse  af  vældige  Volde  af  ulige  Højde.  Fremspring 
i  Voldene  viser,  hvor  Taarnene  har  ligget.  I  den  nordlige  Vold 
findes  Rester  af  „Borgen".  Det  Indre  har  samme  Udseende 
som  Sultan  Kala;  den  ujævne  Jordflade,  der  gemmer  Re- 
sterne af  Fortidens  Bygninger,  er  oversaaet  med  Teglstumper 
og  Skaar. 

Ved  Nordsiden  af  Sultan  Kala  findes  Spor  af  en  Vold,  der 
vistnok  gemmer  den  allerældste  By,  det  margianske  Antiochia 
fra  Seleukidetiden.  Det  er  en  omtrent  firkantet  Enceinte  af 
betydeligt  mindre  Omfang  end  de  allerede  omtalte,  og  den 
betegnes  af  de  Indfødte  som  Iskender  Kala,  „Alexander-Fæst- 
ningen", idet  et  uhistorisk  Sagn  beretter,  at  Alexander  d. 
Store  havde  rejst  sin  Lejr  her.  Saavidt  jeg  kunde  se,  ud- 
gjorde denne  Enceinte  dog  et  Hele  for  sig,  og  jeg  ser 
et  Vidnesbyrd  om  dens  højere  Alder  deri,  at  Jordbunden, 
paa  hvilken  der  ogsaa  findes  en  Del  Teglstumper,  er  mere 
jævn,  som  om  Bygningsresterne  har  haft  Tid  til  at  synke  helt 
sammen.  Kun  et  enkelt  Sted  i  et  Hjørne  af  Volden  fandt  jeg 
en  Rest  af  Murværk  af  soltørrede  Sten,  men  den  maa  utvivl- 
somt skrive  sig  fra  en  langt  senere  Tid. 

Enkeltstaaende  Ruiner  fra  forskellige  Tider  findes  for- 
øvrigt rundt  omkring  i  Mellemrummene  mellem  de  forskellige 
Byer.  Man  har  lejhghedsvis  fundet  større  Brudstykker  af 
Pottemagerarbejde  og  Kobberredskaber  mellem  Ruinmar- 
kerne, men  der  er  ingen  Steder  blevet  udført  systematiske 
Udgravninger.  Alle  de  Kanalløb,  der  har  ført  Murghabs 
Vande  til  de  gamle  Byer,  er  forlængst  udtørrede,  og  Jorden 
paa  Ruinmarkerne  er  gold  og  øde.  Kun  i  Terrænet  nær  ved 
Bairam  Ali  er  nogle  Strækninger  tagne  under  Dyrkning. 


Udhvilede  efter  Dagens  Besvær  sad  Frk.  Zarreng  og  jeg  ved 
Solnedgangstid  paa  Funktionærboligens  Balkon  og  spiste  Vin- 
druer, da  Stedets  Jordemoder  indfandt  sig.  Hun  havde  hørt, 
at  der  var  kommet  en  fremmed  Doktor,  og  da  hun  troede,  at 
der  var  Tale  om  en  Læge,  kom  hun  for  at  invitere  mig  til  Te. 

Hun  blev  naturligvis  noget  skuffet,  da  hun  blev  oplyst  om 
sin  Fejltagelse,  og  hvad  Indbydelsen  angaar,  maatte  jeg  afslaa 
den  med  Tak.  Jeg  skulde  videre  med  Toget,  og  der  var  kun 
en  lille  halv  Time  til.  Slotsforvalterens  Adjoint  viste  mig  den 
Opmærksomhed  at  sende  en  Vogn  til  Funktionærboligen  for 
at  køre  mig  til  Banegaarden. 


Atter  en  Nats  Kørsel  inden  Bokhara  naas.  Efter  at  vi  har 
holdt  ved  Stationen  Tchardjui,  passerer  vi  ved  Ettiden  om 
Natten  den  vældige  Bro  over  Amu  Darja,  Oldtidens  Oxus,  den 
største  og  berømteste  af  Centralasiens  Floder.  Jeg  skimter  i 
den  lyse  Nat  først  den  ene  Bred  og  saa,  længe,  længe  efter,  den 
anden  Bred  af  denne  mægtige  Strøm. 

Endnu  inden  Morgenen  gryer,  er  vi  i  Kagan  eller  Ny- 
Bokhara,  hvor  jeg  slaar  mig  ned  i  Bolshaja  Moskovskaja,  hvis 
Vært,  Hr.  PavlofF,  kan  tale  Tysk.  Bokhara,  den  rigtige  orien- 
talske By,  ligger  ikke  ved  den  transkaspiske  Bane;  man  skal 
for  at  komme  dertil  tage  med  en  lille  Sidebane,  der  udgaar 
fra  Kagan. 

Landet  Bokhara,  hvis  Syd-  og  Vestgrænse  dannes  af  Amu 
Darja,  er  en  Stat  for  sig,  men  en  russisk  Lydstat.  Emiren  af 
Bokhara  raader  med  despotisk  Magt  over  en  Folkemængde 
paa  2V2  Million,  og  han  har  en  Hær  paa  11.000  Mand,  der  er 
udstyret  med  Uniformer,  en  Efterligning  af  de  russiske, 
og  kommanderes  paa  en  Slags  gebrokkent  Russisk,  og  hvis 
Officerer  mest  bestaar  af  forhenværende  Tjenere  fra  Emi- 
rens Hof.  Til  denne  Hær,  der  mest  af  alt  minder  om  en  uskyl- 
dig Maskespøg,  svarer  et  Arsenal  med  nogle  morsomme  gam- 
meldags Kanoner.  Det  hele  er  naturligvis  uden  al  praktisk 
Værd  og  kun  beregnet  paa  at  tilfredsstille  Emirens  Forfænge- 
lighed og  styrke  hans  Prestige  hos  hans  Undersaatter.  I  Vir- 
keligheden er  det  Rusland,  der  regerer.  Rusland  raader  over 
hele  Bokharas  Udførsel,  Bokharas  Toldvæsen  er  i  Hænderne 
paa  russiske  Embedsmænd,  og  den  russiske  politiske  Agent, 
der  residerer  i  det  eksterritoriale  Kagan,  er  Landets  egent- 
lige Herre. 

Straks  den  næste  Formiddag  begav  jeg  mig  til  den  politiske 
Agents  Kancelli.  En  Mængde  Bokharensere  ventede  i  For- 
stuen, og  Skrivemaskinernes  Klapren  lød  ustandselig  fra  Side- 
værelserne. Jeg  præsenterede  mig  for  den  politiske  Agent,  en 
yngre,  glatraget  Mand  i  OfFicersuniform,  der  modtog  mig 
meget  venligt,  navnlig  efter  at  jeg  havde  forelagt  ham  min 
Skrivelse  fra  Komitéen  til  Udforskning  af  Centralasien.  Vi 
talte  lidt  sammen  om  Bokhara  og  om  Samarkand,  som  var  det 
næste  Maal  for  min  Rejse,  og  Agenten  beklagede,  at  der  ikke 
blev  gjort  mere  for  at  vaage  over  og  bevare  de  gamle  Mindes- 
mærker i  denne  By,  men  tilføjede  aabenhjærtigt,  at  man  nu 
en  Gang  ikke  kunde  vente  sig  andet,  saa  længe  Forholdene  i 
Turkestan  afhang  af  Militæret.  Han  spurgte  mig,  med  hvil- 
ket Tog  jeg  agtede  at  tage  til  Gammel-Bokhara,  og  lovede, 
at  en  persisktalende  Tadjik  skulde  være  tilstede  og  modtage 
mig  ved  Toget  for  at  vise  mig  rundt  i  Byen.  Jeg  kan  ikke  sige, 
om  det  var  en  Opmærksomhed  eller  en  Forsigtighedsregel. 
Agenten  gav  mig  iøvrigt  beredvilligt  Tilladelse  til  at  benytte 
mit  Fotografiapparat. 

Samme  Eftermiddag  tog  jeg  med  Toget  til  Gammel-Bo- 
khara. Det  indfødte  Element  dominerede  i  alle  Vognklasser. 
Den  tyrkiske  Race  er  her,  øst  for  Amu  Darja,  ikke  længere 
repræsenteret  af  de  høje,  kraftige  og  stolte  Turkmener,  men 
af  de  mere  lavstammede  Uzbeger.  Tadjiker  kaldes  Efter- 
kommerne af  den  iranske  Urbefolkning.  Sarter  er  Betegnel- 
sen for  den  handelsdrivende  Bybefolkning  af  blandet  iransk 
og  tyrkisk  Blod.  Baade  Tadjiker  og  Sarter  er  gennemgaaende 
smukke  Folk  med  fme  Ansigtstræk. 

Gammel-Bokhara  ligger  IV2  dansk  Mil  fra  Kagan.  Da  jeg 
staar  ud  af  Toget,  nærmer  en  Mand  sig  til  mig.  Han  er  iført 
den  almindelige  bokharensiske  Dragt,  en  lang,  broget  Kjortel 
og  Turban.  Det  er  Tadjiken  Javash  Beg  Djibidze,  som  skal 
ledsage  mig  omkring  i  Byen.  Vi  forlader  den  flotte,  i  orien- 
talsk Stil  opførte  Banegaard,  stiger  ind  i  en  Droske  og  kører 
ind  gennem  en  af  de  elleve  Porte,  der  aabner  sig  i  den  høje 
Bymur  med  de  takkede  Tinder. 

Byen  Bokharas  Oprindelse  taber  sig  i  Oldtidens  Mørke.  I 
den  sidste  Sasanidetid  var  den  Sæde  for  en  Vasalfyrste  under 
Storkongens   Overhøjhed.   Sin  egenthge  Stortid  havde  Byen 

under  det  samanidiske  Dynasti  i  det  tiende  Aarhundrede  efter 
vor  Tidsregning.  Dette  Dynasti,  der  beherskede  det  østlige  Iran 
under  en  kun  nominel  Afhængighed  af  Bagdad-Kalifen,  havde 
valgt  Bokhara  til  sin  Residens  og  bygget  et  prægtigt  Palads 
ved  Rigistan-Porten,  medens  Fæstningen  Kohendiz,  der  ogsaa 
gemte  Skatkamret,  skulde  sikre  Residensen  mod  fjendtlige 
Angreb.  Bokhara  var  Oplagsplads  for  Handelen  paa  Kina  og 
Vestasien,  et  Slags  Vekselkontor  for  Folkene  fra  Østen  og 
Vesten,  Centrum  for  en  Handelstrafik,  der  over  Rusland 
førte  lige  til  Pommern,  Danmark,  Sverige  og  Norge,  hvor 
samanidiske  Mønter  er  fundne  i  stor  Mængde.  Ved  Bredderne 
af  den  af  Digterne  besungne  Kanal  Djui  Mulian  laa  Rigmæn- 
denes Villaer  mellem  Lysthaver,  Rosenlunde  og  grønne  Enge. 
Vi  har  fra  denne  Tid  begejstrede  Skildringer  af  Stadens  Pragt 
og  Herlighed  baade  paa  Prosa  og  Vers,  men  ganske  vist  blan- 
der der  sig  enkelte  misfornøjede  Røster  i  det  panegyriske 
Kor,  og  Abu  Ahmed  el-Katib  sang  bittert: 

En  ædel  Ganger  paa  Bokharas  Jord 
straks  til  et  Æsel  skabes  om,  jeg  tror. 
Jeg  aldrig  saa  en  saadan  Svinesti 
som  denne  Stad,  hvor  Østens  Fyrste  bor. 

Det  sete  afhænger  jo  af  Øjnene,  der  ser,  og  man  har  til 
alle  Tider  i  Østens  Byer  kunnet  finde  lidt  af  hvert.  Men  vist 
er  det,  at  baade  Videnskab  og  Digtning  den  Gang  havde 
et  gæstfrit  Hjem  i  Bokhara;  her  fik  den  unge  nypersiske 
Poesi  først  ret  Luft  under  Vingerne,  og  Orientens  største 
Polyhistor,  Avicenna,  gennemgik  sine  Læreaar  i  Bokhara  og 
samlede  Lærdom  i  Fyrstens  Bibliotek.  Endnu  i  vore  Dage 
er  Bokhara  en  af  Centralasiens  betydeligste  Handelsbyer  og 
med  sine  mange  Moskéer  og  Skoler  et  Hjemsted  for  sunni- 
tisk, teologisk  Lærdom.  Indbyggerantallet  anslaas  til  ca. 
70.000. 

I  tre  Timer  fører  Djibidze  mig  omkring  i  Byen,  viser  mig 
det  berømte  Taarn,  hvorfra  Forbrydere  i  sin  Tid  blev  styrtede 
ned,  og  Rigistan,  Markedspladsen  ligeoverfor  Fæstningen, 
der  nu  bruges  til  Fængsel.  To  lænkede  Forbrydere  har  faaet 
Lov  til  at  staa  udenfor  Porten  og  tigge.  I  den  indre  Fængsels- 
gaard  sidder  andre  Syndere  bag  Jærngitre  og  sælger  deres 

Husflidsfrembringelser,  smaa  strikkede  Punge,  til  de  Besø- 
gende. Vi  gaar  ind  i  et  Par  Moskéer  og  en  Medrese  (Højskole), 
vandrer  gennem  den  store,  livligt  befolkede  Bazar,  hvor  jeg 
gør  nogle  Indkøb,  og  væder  sluttelig  vore  fortørrede  Ganer 
med  en  Limonade  i  det  nye  Hotel  Turan,  der  ligger  udenfor 
Bymuren,  nær  ved  Banegaarden. 

Bokhara  gør  et  langt  mere  uforfalsket  gammelorientalsk 
Indtryk  end  f.  Eks.  Teheran.  Tadjiker,  Uzbeger  og  Sarter 
gaar  i  de  klædelige,  farverige  Dragter,  og  alle  bærer  Turban. 
Ogsaa  helt  mongolske  Typer  er  hyppige,  Børn  løber  om- 
kring i  Dragter,  der  ser  halvt  kinesiske  ud.  I  en  Bod  ser  jeg 
en  Plakat  paa  Kinesisk. 

Jeg  vender  tilbage  til  Kagan.  Den  kedsommelige  russiske 
Ny-By  er  paa  denne  Aarstid  et  rent  Helvede.  Skygge  findes 
ingen  Steder  paa  Gader  eller  Veje.  Vi  har  efter  Hr.  Pavloffs 
Sigende  65°  i  Solen.  Jeg  tilbringer  Dag  og  Nat  i  Sved,  sover 
daarligt  og  med  utallige  Afbrydelser.  Enhver  isafkølet  Drik 
fremkalder  øjeblikkelig  en  forøget  Svedafsondring,  og  der 
skal  meget  til,  før  man  har  en  midlertidig  Fornemmelse  af, 
at  Legemets  Vædeforhold  er  i  Ligevægt.  Kun  naar  man  be- 
væger sig  udendørs,  lige  under  Solens  blytunge  Straaler, 
standser  Transpirationen;  saa  fordamper  Sveden  sporløst. 
Sidde,  staa,  gaa,  ligge,  alt  er  Lidelse.  Med  en  inderlig  Følelse 
af  Lettelse  forlader  jeg  den  næste  Dag  Kagan  for  at  drage 
videre  til  Samarkand.  Thi  i  Sarmakand  findes  Træer,  hvad 
der  bevirker,  at  Temperaturen  er  betydeligt  mildere.  En  stor 
Fabriksbrand  er  det  sidste,  jeg  ser  i  Kagan,  da  jeg  ved  Fire- 
tiden om  Eftermiddagen  tager  Plads  i  Toget. 


XV 

I  TAMERLANS  BY 

Danske  i  Samarkand.  Tamerlans  Grav.  Pragtbygningerne  paa  Rigistan. 
Shah-i-zinda.  Daniels  Lig,  der  vokser.  Bibi  Khanum.  En  russisk  Orientalist. 

Tashkent. 

Ogsaa  Samarkand  er  en  Stad  af  ærværdig  Alder.  Dens 
Navn  forekommer  i  Historien,  før  man  hører  Tale  om  Bo- 
khara.  Marakanda  hedder  den  hos  Oldtidens  græske  Geografer 
og  Historieskrivere,  og  den  var  i  de  Tider  Hovedstaden  i 
Sogdiana.  Det  var  her,  at  Alexander  i  en  Rus  dræbte  sin  Ven 
Klitus.  Byen  kom  siden  til  at  høre  til  det  græsk-baktriske 
Rige,  blev  derefter  erobret  af  Tokharerne,  fik  ved  Aar  500 
efter  vor  Tidsregning  en  nestoriansk  Kirke  og  blev  senere 
Sæde  for  en  Metropolit.  Med  den  arabiske  Erobring  i  710  holdt 
Islam  sit  Indtog  og  blev  i  Løbet  af  nogle  Aarhundreder  ene- 
raadende,  og  Samarkand  blev  et  Arnested  for  den  reneste 
sunnitiske  Lære.  Men  sin  højeste  Glans  naaede  Byen,  da  Mon- 
golerfyrsten  Emir  Timur,  Tamerlan,  lod  sig  krone  her  og 
gjorde  Samarkand  til  Centret  i  sit  vældige  Erobringsrige.  Be- 
liggende midt  i  et  af  Zerafshan,  „den  guldspredende",  Old- 
tidens Sogd-Flod,  gennemstrømmet,  vel  kanaliseret  og  frugt- 
bart Terræn,  var  den  kendt  som  de  skønne  Havers  By. 


Turen  fra  Bokhara  til  Samarkand  tager  kun  ca.  7  Timer. 
I  en  sen  Aftentime  kører  jeg  fra  Samarkands  Banegaard  ad 
brede  Alleer  til  Grand  Hotel.  1  Samarkand  som  overalt  i  Tur- 
kestan  ligger  den  russiske  By  adskilt  fra  den  orientalske.  Det 
russiske  Samarkand  tæller  15.000  Indbyggere,  og  det  optager 
med  sine  Huse  paa  een  Etage  —  af  Hensyn  til  Jordskælvs- 
faren  —  og  sine  Haver  et  ret  betydeligt  Areal.  De  høje  Vej- 
træer giver  ikke  blot  Skygge  og  Kølighed,  men  forlener  ogsaa 

Byen  med  et  Præg  af  Hygge,  som  jeg  har  savnet  i  alle  de 
russisk-turkestanske  Byer,  jeg  hidtil  har  besøgt.  Samarkand 
er  den  køligste  By  i  Turkestan;  Varmen  plejer  her  selv  paa 
den  hedeste  Aarstid  ikke  at  overstige  40 — 45«  i  Solen. 

Det  var  d.  22.  Juli,  at  jeg  ankom  til  Samarkand.  Inden 
jeg  den  folgende  Formiddag  gik  i  Lag  med  Byens  Seværdig- 
heder, havde  jeg  to  Forretninger  af  praktisk  Art  at  be- 
sørge: hæve  Penge  i  Banken  og  præsentere  mig  for  Militær- 
guvernørens Adjoint.  Jeg  begyndte  med  Banken.  Mit  Akkredi- 
tiv henviste  mig  til  den  russisk-asiatiske  Banks  Fihal  i  Sa- 
markand. Til  min  store  Forbavselse  blev  jeg  tiltalt  paa  Dansk 
af  den  Bankembedsmand,  til  hvem  jeg  henvendte  mig  med 
Akkreditivet.  Det  viste  sig  at  være  en  Søn  af  Forfatteren 
André  Lutken.  Han  var  den  ene  af  de  to  Danske,  som  paa  den 
Tid  havde  Ophold  i  Samarkand.  Den  anden  var  en  Ingeniør 
Jerichau,  som  ledede  en  Fabrik  for  Tilvirkning  af  kunstig 
Is.  Den  unge  Lutken  havde  prøvet  forskellige  Stillinger  i 
Rusland,  først  Smørbranchen,  senere  Jærnbanevæsenet,  var 
saa  gaaet  over  til  Bankvæsenet,  havde  ægtet  en  Datter  af  en 
Professor  ved  Eremitagen  i  St.  Petersborg,  Niece  af  den  da- 
værende Indenrigsminister  Maklakov,  og  i  Løbet  af  meget 
kort  Tid  opnaael  en  god  Stilling  ved  den  russisk-asiatiske 
Banks  Filial  i  Samarkand  med  Udsigt  til  snarhg  Forfrem- 
melse. Han  var  glad  ved  at  træffe  en  Landsmand,  og  vi 
aftalte,  at  vi  skulde  tilbringe  Aftenen  sammen.  Da  jeg  ikke 
var  sikker  paa,  hvor  lang  Tid  der  vilde  gaa,  inden  jeg  igen  fik 
Lejlighed  til  at  hæve  Penge,  forsynede  jeg  mig  saa  rigeligt,  at 
jeg  i  hvert  Fald  kunde  klare  mig,  indtil  jeg  kom  til  Peters- 
borg, en  Forsynlighed,  som  skulde  vise  sig  overordentlig  hel- 
dig under  de  uforudsete  Begivenheder,  der  indtraf  under  min 
Hjemrejse. 

Mit  næste  Ærinde  gjaldt  Militærguvernørens  Adjoint.  Som 
alle  de  militære  Myndigheder,  jeg  fik  at  gøre  med  i  Turke- 
stan, modtog  han  mig  særdeles  forekommende.  Han  gav  mig 
Tilladelse  til  at  fotografere  og  underrettede  mig  om,  at  der 
paa  hans  Kontor  var  ansat  en  Mand,  Hr.  Vjatkin,  som  var 
en  stor  Kender  af  Orientens  Sprog  og  Arkæologi,  og  som 
kunde  tjene  mig  som  Forer  i  Samarkand.  Han  præsenterede 
mig  selv  for  denne  Lærde  og  overlod  det  til  os  at  aftale  det 

Hinsides  det  kaspiske  Hav  15 


226 

fornødne.  Hr.  Vjalkin  talte  ikke  andre  europæiske  Sprog 
end  sit  Modersmaal,  men  heldigvis  kunde  han  tale  Persisk, 
og  paa  dette  Sprog  førte  vi  vor  Samtale.  Det  viste  sig  imid- 
lertid, at  Hr.  Vjatkin  ikke  havde  Tid  til  at  ledsage  mig  før 
den  førstkommende  Søndag,  d.  v.  s.  om  tre  Dage,  og  til  den 
Tid  vilde  jeg  efter  al  Sandsynlighed  have  forladt  Samarkand. 
Jeg  maatte  derfor  med  Beklagelse  give  Afkald  paa  hans  kyn- 
dige Vejledning.  Han  indbod  mig  imidlertid  til  et  Besøg  Lør- 
dag Eftermiddag  Kl.  5,  for  at  jeg  kunde  se  hans  orientalske 
Bøger,  Haandskrifter  og  andre  Samlinger. 

Om  Eftermiddagen  indledede  jeg  paa  egen  Haand  mine 
Vandringer  i  den  historiske  By.  Jeg  begyndte  med  Tamerlans 
Mausolæum,  det  saakaldte  Gur-i-Emir,  et  af  de  prægtigste 
Mindesmærker  af  persisk  Arkitektur  i  Centralasien.  Gur-i- 
Emir  ligger  imellem  den  russiske  og  den  orientalske  Bydel, 
lidt  tilbagetrukket  fra  Alfarvej,  saa  at  Larmen  af  Færdselen 
kun  dæmpet  naar  indenfor  de  ærværdige  Mure.  Der  er  en 
ejendommelig  Stemning  af  Højhed  og  Ro  over  den  nu  delvis 
forfaldne,  oprindelig  helt  fajanceklædte  Indgangsportal  med 
dens  rige  Dekoration  af  Rosetter  og  Arabesker,  halvt  gemt, 
som  den  er,  bag  Træernes  Løv.  Op  over  Træernes  Kroner 
rager  den  høje  „Melonkuppel"  —  en  Kuppelform,  som  be- 
standig genfindes  paa  centralasiatiske  Pragtbygninger  fra 
den  mongolske  Periode  —  med  den  arabiske  Inskription  i 
kufisk  Stilisering  omkring  Tamburen:  „Guds  er  Evigheden". 
Jeg  gaar  gennem  Forgaarden,  hvor  en  persisktalende  Ind- 
født slutter  sig  til  mig  og  ledsager  mig  ind  i  Kuppelbygningen. 
I  det  store,  halvmørke  Rum  ligger  flere  Gravstene,  deriblandt 
den  mørkegrønne  Sten,  der  bærer  Timurs  Grav-Inskription 
paa  Arabisk.  Den  er  dannet  af  to  vældige  Nefritblokke,  efter 
Sigende  de  største  i  Verden.  To  andre  Gravstene  er  rejst  over 
Timurs  Sønnesønner  Djihangir  og  Ulug  Beg.  Den  midterste 
Del  af  Hallen  er  indhegnet  af  et  lavt  Gelænder  af  Marmor, 
udmejslet  i  et  Filigranarbejde  af  Arabesker.  Indenfor  Gelæn- 
deret ses  imidlertid  kun  Toppen  af  den  Murstenshvælving,  der 
gemmer  det  egentlige  Gravkammer.  Ved  Siden  af  Gelænderet 
findes  en  Gravsten,  rejst  over  en  Murshid  (sufisk  „Vejleder") 
fra  samme  Tidsalder.  Den  flankeres  af  Træstænger,  behængte 
med  Laser  af  Tøj.  Denne  Helgen  har  nemlig  den  Evne  at  gøre 


DET  INDRE  AF  GUR-I-EMIR. 
Den  sorte  Sten  i  Midten  er  rejst  over  Tamerlan  og  bærer  hans  Gravskrift. 


ULUG  BEGS  MOSKÉ  MED  DE  TO  SKÆVE  MINARETER 
paa  Rigistan  i  Samarkand. 

Kvinder  frugtbare,  hvilket  Resultat  opnaas,  naar  den  barn- 
løse Kvinde  hænger  en  Stump  af  sit  Tøj  over  Graven. 

Fra  et  Hul  i  Jorden  bliver  jeg  tiltalt  af  en  ved  Mausolæet 
ansat  gejstlig  Mand,  som  bærer  en  Petroleumslampe  i  Haan- 
den.  Jeg  følger  Mullaen  ned  ad  en  snæver  Trappe,  der  fører 
ned  til  det  egentlige  Gravkammer.  Under  dette  Kammers 
Gulv,  der  er  bedækket  med  tommetykt  Støv,  hviler  Erobreren, 
og  over  Graven  er  der  lagt  en  Sten,  der  ligeledes  bærer 
en  længere,  arabisk  Indskrift.  I  Overkanten  af  denne  egent- 
lige Gravsten  findes  to  Fordybninger,  og  Mullaen  under- 
retter mig  om,  at  det  er  Skik,  at  de  Besøgende  lægger  et 
Pengestykke  i  hver  af  dem,  en  Skik,  som  jeg  pligtskyldigst 
følger.  Til  Slut  køber  jeg  af  Mullaen  en  i  naturlig  Størrelse 
udført  haandtegnet  Gengivelse  af  Gravindskriften  paa  Ne- 
fritstenen.*) 

Naar  man  fra  Gur-i-Emir  begiver  sig  ind  til  det  gamle 
Samarkand,  „Sarterbyen",  ser  man  allerede  paa  lang  Afstand 
de  monumentale  Bygninger  paa  Rigistan,  som  ved  deres  Masse 
og  Højde  dominerer  Byen.  Ældst  er  Ulug  Begs  Moské  og 
Medrese,  der  er  byggede  i  den  første  Halvdel  af  det  15de 
Aarhundrede  af  den  nævnte  Sønnesøn  af  Timur.  Moskéen  er 
særlig  ejendommelig  ved  sine  to  skæve  Minareter.  Der  gaar 
det  Sagn  blandt  de  Indfødte,  at  Bygmesteren  frygtede  for,  at 
Minareterne  skulde  styrte  ned  ved  et  af  de  i  denne  Egn  saa 
hyppige  Jordskælv,  og  mente,  at  de  vilde  staa  bedre  fast, 
naar  de  fik  en  skraa  Stilling.  Baade  Minareterne  og  den 
mægtige  Indgangsportal  bærer  en  prægtig,  men  nu  stærkt 
medtagen  ornamental  Fajancebeklædning.  Det  samme  gæl- 
der de  to  andre  herlige  Bygninger  fra  en  lidt  senere  Tid 
(vistnok  Begyndelsen  af  det  17de  Aarhundrede),  der  ind- 
rammer den  store  Markedsplads,  Medrese'en  Shir  Dar  og 
Moskéen  Tila  Kari,  d.  e.  „den  forgyldte",  paa  hvis  Facade 
Spor  af  Forgyldningen  endnu  ses  imellem  Arabeskerne.  Det 
Indre  af  Tila  Kari  er  indrettet  som  en  almindelig  Medrese- 
gaard  med   en  Række  Værelser,   der  alle   aabner  sig  ud   til 


*)  Den  er  reproduceret  1  Facsimile  i  1ste  Aargang  af  „Vor  Tid,"  hvor 
Dr.  J.  Østrup  (p.  88  ff.)  har  leveret  en  Tydning  af  Indskriften.  Et  interessant 
Supplement  til  Østrups  Artikel  bragte  Herzfeld  i  „Der  Islam"  for  191fi 
(„Alongoa"). 

Gaarden,  anbragte  i  to  Etager;  men  medens  Værelserne  i 
Medrese'erne  tjener  til  Ophold  for  de  Studerende  og  deres 
Lærere,  er  det  Mulla-Elever  og  Sufi-Teosofer,  der  bebor  Cel- 
lerne i  Tila  Kari. 

Tæt  bag  ved  Rigistan  begynder  Bazaren.  Alt  er  broget  og 
farverigt.  Samarkand  er  gammelorientalsk  og  gennemorien- 
talsk  som  Bokhara.  Her  er  en  Trængsel  af  Indfødte  i  deres 
maleriske  Dragter,  lange,  folderige  Kjortler  i  alskens  forskel- 
lige Farver  og  Monstre,  stribede,  blomstrede,  med  Flamme- 
monstre o.  s.  V.  Kjortlen  holdes  sammen  af  et  dekorativt 
Bælte  om  Livet.  Det  hvide  Turbanklæde  er  sl3'^nget  om  en 
lille  Hue.  Fattigfolk  gaar  barfodede.  Folk  af  de  bedre  Klasser 
har  enten  spidse  Sko  med  Hæle  og  lav  Kappe  eller  lange, 
hæleløse  Støvler.  Meget  almindeligt  ser  man  Sarterne  bære 
Galoscher  udenpaa  de  hæleløse  Støvler,  og  det  uden  Hensyn 
til  Vejr  og  Føre.  Galoscherne  har  nemlig  her  fundet  en  ganske 
særlig  Anvendelse.  Det  er  jo  en  gammel  orientalsk  Skik,  at 
man  ikke  træder  ind  i  et  Hus  og  betræder  det  tæppebelagte 
Gulv  uden  først  at  have  taget  Fodtøjet  af,  hvad  der  naturligvis 
ogsaa  i  særlig  Grad  gælder,  naar  man  betræder  en  Moské.  Det 
er  for  Centralasiatere,  der  gærne  gaar  med  høje  Støvler,  en 
temmelig  besværlig  Proces,  og  man  hjælper  sig  da  ved  at  tage 
Galoscher  udenpaa;  de  gælder  saa  for  de  egentlige  Sko,  og  man 
beholder  med  frelst  Samvittighed   Støvlerne  paa  indendørs. 

Igennem  Hovedgaderne  gaar  der  en  livlig  Trafik  af  Fod- 
gængere, Ryttere,  Lastdyr  og  Kærrer.  De  sidste  er  af  en  ejen- 
dommelig Konstruktion  med  to  enorme  Hjul,  hvis  øverste 
Kant  naar  op  i  Højde  med  Kuskens  Hoved.  Alle  Vegne  hører 
man  midt  i  den  blandede  Gadelarm  en  liflig  Fuglesang.  Det 
er  Vagtler,  der  hænger  i  Bure,  tildækkede  med  Tørklæder, 
og  slaar  deres  Triller. 

Aftenen  tilbragte  jeg  hos  Hr.  Liitken  og  hans  Frue.  Ogsaa 
Hr.  Jerichau  var  kommen  tilstede,  og  vi  havde  en  rigtig  dansk 
Aften  ude  paa  Familien  Liitkens  Altan.  Henimod  Midnat 
begav  vi  os  alle  hen  til  Isfabriken  og  besaa  dens  Indretning 
under  Hr.  Jerichaus  Førerskab.  Vi  afsluttede  Gildet  med  is- 
afkølet 01  —  skønt  Isafkolingen  var  ganske  overflødig.  Tem- 
peraturen var  i  den  sene  Nattetime  gaaet  helt  ned  til  16^  R, 
Det  føltes  næsten  som  Kulde. 


TILA  KARI-MOSKÉEN 
paa  Rigistan  i  Samarkand. 


FliA  HAZAl'.KN  I  SAMARKAND. 

Den  følgende  Eftermiddag  kørte  jeg  sammen  med  Hr.  og 
Fru  Jerichaii  ud  til  de  to  store  Bygningskomplekser  fra  Timurs 
og  hans  Efterfølgeres  Tid,  som  findes  i  den  fra  den  russiske 
Bydel  fjærnest  beliggende  Udkant  af  Samarkand,  Shah-i 
zinda  og  Bibi  Khanum-Uedrese'en.  Shah-i-zinda,  „den  le- 
vende Konge",  er  egentlig  Betegnelsen  for  en  Høj,  hvortil  der 
knytter  sig  en  Variation  af  et  paa  de  forskelligste  Steder  i 
Verden  optrædende  Sagn.  Kasim,  en  Søn  af  Profetens  Onkel 
Abbas,  flygtede,  efterat  hans  Krigerskare  var  bleven  tilintet- 
gjort i  Kampen  for  Islam,  til  Samarkand  og  tog  Bolig  inde  i 
Højen,  hvor  han  lever  i  Skjul  den  Dag  idag  —  som  en  Holger 
Danske,  en  Frederik  Barbarossa  eller  som  Mahdien,  Shiiter- 
nes  „skjulte  Imam".  Og  Navnet  Shah-i-zinda  blev  overført  paa 
den  Række  Mausolæer  for  Medlemmer  af  Timurs  Slægt,  som 
Ulug  Beg  lod  bygge  paa  Højen.  Under  Vejledning  af  en  Tadjik 
gik  vi  op  ad  en  Trappe  med  meget  brede  og  meget  høje  Trin, 
der  fører  fra  Landevejen  op  til  den  yderste  Hovedportal.  Denne 
ligner  i  Anlæggel  ganske  Indgangsportalerne  til  Moskéerne  og 
Medrese'erne  paa  Rigistan.  Bag  ved  den  knejser  en  høj  Me- 
lonkuppel over  det  Kammer,  hvor  Verdenserobrerens  Amme 
har  fundet  sit  sidste  Hvilested.  Gennem  Gange,  hvis  Vægge 
overalt  bærer  Rester  af  den  fineste  Fajancebeklædning,  føres 
vi  fra  den  ene  Kuppelbygning  til  den  anden,  Mausolæer  for 
Timurs  Brødre  og  Søstre.  Det  sidste  Kammer  er  rejst  over 
selve  Højens  legendariske  Navnegiver,  „den  levende  Konge". 
Kun  gennem  et  Hul  i  Murværket  faar  den  Besøgende  Lov  til 
at  kaste  et  Blik  paa  den  Mindesten,  der  er  rejst  over  den 
udødelige  Helgen.  I  Nærheden  er  der  en  lille  Moské,  hvis 
Gulv  er  belagt  med  Tæpper  saa  tykke,  at  Fødderne  synker 
dybt  ned  i  det  bløde  Stof,  og  hvor  der  under  Loftet  hænger 
en  Glaskugle,  som  skal  genspejle  Lyset  fra  den  underneden 
hængende  Lysekrone. 

Bag  ved  hele  Komplekset  er  der  en  Udsigtshøj.  Man  har 
her  et  udstrakt  Vue  over  Dalen,  hvor  „Daniels  Grav"  ligger 
gemt  bag  Træer,  og  videre  forbi  Monumentet  over  Russer- 
nes Sejr  ved  Samarkand  ud  til  Floden  Zerafshan.  Med  „Da- 
niels Grav"  har  det  en  ganske  egen  Sammenhæng.  I  et  Træ- 
hus af  en  langstrakt  Form  ligger  den  hellige  Daniel  bisat  i  en 
meget  lang  Kiste.  For  hvert  Aar  vokser  Liget  og  Kisten  et 

Stykke,  og  naar  Kisten  har  naaet  en  bestemt  Længde,  skal 
det  muhammedanske  Turkestan,  siger  Folketroen,  genvinde 
sin  Uafhængighed.  I  de  senere  Aar  var  Daniels  Krop  og  Kiste 
begyndt  at  antage  faretruende  Dimensioner,  og  tilsidst  havde 
de  russiske  Militærmyndigheder,  som  man  fortalte  i  Samar- 
kand, forbudt  den  hellige  Daniel  at  vokse  yderligere.  Maaske 
er  Myndighedernes  Aarvaagenhed  bleven  slappet  under  Kri- 
gens og  Revolutionens  Virvar,  saa  at  den  hellige  Daniel  har 
kunnet  indhente  det  forsømte  og  række  og  strække  sig,  lige 
til  han  naaede  det  skæbnesvangre  Længdemaal.  I  hvert  Fald 
har  Revolutionen  jo  kaldt  en  muhammedansk  Republik  Tur- 
kestan til  Live,  om  hvis  Tilstand  og  videre  Skæbne  man  dog 
foreløbig  savner  nærmere  Efterretning. 

Da  jeg  fra  Udsigtshojen  vilde  tage  et  Billede  af  Shah-i-zinda, 
gik  vor  Tadjik-Fører  til  Side  og  stillede  sig  med  Ansigtet  mod 
Muren.  Det  var  første  Gang  jeg  traf  paa  denne  hos  mere 
primitive  Folk  saa  almindelige  Frygt  for  at  blive  fotograferet, 
idet  man  ved  at  tage  en  Persons  Billede  berøver  ham  noget 
af  ham  selv,  af  hans  Sjæl.  Ellers  havde  Orientalerne  i  de 
Egne,  jeg  havde  besøgt,  snarest  været  altfor  ivrige  efter  at 
komme  med  paa  Pladen. 

Fra  Shah-i-zinda  gik  vi  hen  til  det  nærliggende  Bibi  Kha- 
num,  en  Medrese,  som  Timur  lod  bygge  til  Ære  for  sin  kine- 
siske Yndlingshustru  af  dette  Navn.  De  mægtige  Mure  rager 
endnu  i  deres  ruinerede  Tilstand  højt  op  over  Byen.  Hoved- 
kuplen er  i  sin  Tid  bleven  sprængt  af  en  russisk  Granat;  den 
ene  Halvdel  er  tilbage,  men  revnet  helt  igennem.  Tamburen 
bærer  den  samme  Indskrift  som  Tamburen  paa  Gur-i-Emir: 
„Guds  er  Evigheden".  Af  de  andre  Sider  af  Bygningskom- 
plekset er  kun  mindre  Ruiner  tilbage,  i  hvis  Top  Fugle  byg- 
ger Rede.  Det  Indre  af  disse  Sidebygninger  er  omdannet  til 
et  Musæum  for  de  nedfaldne  Brudstykker  af  Bygningsværket. 
Midt  i  Gaarden  er  paa  et  Underlag  af  Stene  anbragt  en  væl- 
dig Stenplade  og  ovenpaa  den  to  trekantede  Stene,  der  dan- 
ner en  kæmpemæssig  Koranstol.  Den  Koran,  der  i  sin  Tid  har 
ligget  opslaaet  her,  opbevares  nu  i  Shah-i-zinda.  Koranens 
Hellighed  har  meddelt  denne  Koranstol  en  undergivende 
Kraft,  saa  at  barnløse  Kvinder  kan  opnaa  Svangerskabets 
Velsignelse  ved  at  krybe  under  den. 


MEDRESEEN  BIBI  KHANUM  I  SAMAHKAND. 


KORANSTOLEN  I  MEDRESE  EN  BI15I   KHANIMS  GAARD. 

Da  vi  forlod  de  svundne  Tiders  Verden  for  at  vende  til- 
bage til  de  Levendes  Bj',  herskede  der  her  en  højtidelig  og 
forventningsfuld  Stemning.  Det  var  nemlig  den  1ste  i  Faste- 
maaneden  Ramazan.  De  Troende  havde  afholdt  sig  fra  Spise, 
Drikke  og  Tobak  siden  Solopgang  og  sad  nu  udenfor  deres 
Huse  med  Maaltidet  tilberedt  og  Vandpiberne  ved  Siden, 
ventende  paa  Muezzinernes  Raab  fra  Minareterne,  der  skulde 
underrette  dem  om,  at  Solen  var  gaaet  ned.  Saa  snart  Raabet 
lød,  kilede  de  løs  paa  Varerne.  Vi  gik  ind  i  et  Tehus  og  fik 
os  en  Kop  af  den  grønne,  let  bitre  Bokhara-Te,  som  serveres 
i  hankeløse,  spølkumlignende  kinesiske  Kopper  og  nydes 
uden  Sukker. 

Jeg  havde  gærne  opholdt  mig  længere  i  denne  By,  som  det 
friske  Klima,  de  historiske  Minders  Charme  og  Landsmænds 
behagelige  Selskab  gjorde  saa  tiltrækkende  for  mig,  men  jeg 
maatte  videre.  Det  lakkede  mod  Afslutningen  af  min  Orient- 
færd. Mit  næste  Maal  var  Tashkent,  det  ene  Endepunkt  for 
Ruten  Orenburg-Tashkent,  ad  hvilken  jeg  skulde  vende  til- 
bage til  Europa.  Jeg  blev  endnu  i  Samarkand  Lørdagen  over. 
Efter  en  sidste  Vandring  i  Sarterbyens  stille  Sidegader  spiste 
jeg  til  Middag  hos  Familien  Liitken.  Hr.  Jerichau  indfandt 
sig  til  Kaffen.  Jeg  tog  Afsked  med  den  lille  danske  Koloni  og 
gik  hen  for  at  opsøge  Hr.  Vjatkin.  Den  russiske  Orientalist 
havde  opgivet  sin  Adresse  som:  Petrovskaja,  ligeoverfor  Po- 
litistationen. Jeg  fandt  let  Huset.  Nogle  gamle  Potteskaar,  der 
laa  sirligt  ordnede  i  Vinduet  ud  til  Gaden,  ledede  mig  paa 
Sporet.  Hr.  Vjatkin  viste  mig  sine  Samlinger  af  udgravede 
Ler-  og  Glassager  o.  1.,  deriblandt  nogle  Rester  af  Tallerkener 
fra  Samanidernes  Tid,  og  sine  orientalske  Haandskrifter,  der 
navnlig  bestod  af  Værker  om  Turkestans  Historie  samt  Skrif- 
ter om  Sufismen.  Der  var  sjældne  Ting  derimellem,  ogsaa 
enkelte  Unica.  Hr.  Vjatkin  gjorde  Indtryk  paa  mig  af  at  være 
en  Forsker,  der  beherskede  sit  Specialomraade,  men  som  i 
nogen  Grad  savnede  Kendskabet  til  og  den  frugtbringende 
Paavirkning  af  vesteuropæiske  Fagfællers  Arbejder. 

Jeg  forlod  Samarkand  ved  Ellevetiden  om  Aftenen  efter  at 
have  spist  til  Aften  paa  Banegaarden.  Ved  Morgengry  naaede 
vi,  efter  at  have  passeret  vidtstrakte  Biabaner,  vekslende  med 
Græssletter,  de  lave  og  Hdet  karakteristiske  Bredder  af  Sir 


232 

Darja,  Oldtidens  Jaxartes.  Floden  er  her  af  ret  anselig  Bredde, 
men  kan  ikke  paa  langt  nær  maale  sig  med  Amu  Darja  (Oxus). 
Hinsides  Floden  bliver  Landskabet  atter  yppigere,  her  er 
Kornmarker  og  Græsgange,  Frugthaver  og  Vinmarker,  Lunde 
og  sivklædte  Enge.  Henimod  Kl.  8  Morgen  er  vi  i  Tashkent. 

Om  Tashkent,  hvor  jeg  opholdt  mig  i  to  Dage,  er  der  ikke 
stort  at  sige.  Den  russiske  Bydel  lignede  andre  russiske  Byer 
i  Turkestan:  lige  Veje  og  lave,  trivielle  Huse.  Til  Sarterbyen 
kan  man  køre  med  elektrisk  Sporvogn.  Men  heller  ikke  Sar- 
terbyen frembyder  meget  af  Interesse  udover  selve  det  orien- 
talske Gadeliv.  Forholdene  er  smaa.  Præget  provinsielt.  Ba- 
zaren  er  hurtig  gennemvandret;  her  findes  mest  Godtkøbs- 
sager  uden  Værdi.  Jeg  køber  en  stor  Melon  til  —  6  Kopek 
(12  Øre).  Sukker  behøves  ikke  dertil;  i  disse  Egne  er  Melo- 
nerne søde. 

Mandag  d.  27.  Juli  blev  jeg  meget  overrasket  ved  at  se 
Avishandlere  sælge  Løbesedler,  af  hvis  Overskrift  jeg  forstod 
saa  meget,  at  det  drejede  sig  om  en  alvorlig  Konflikt  mellem 
Østrig  og  Serbien,  om  Mobilisering  og  Krigsfare.  Forøvrigt 
bestod  Løbesedlernes  Indhold  af  en  Bunke  Telegrammer  fra 
de  forskellige  europæiske  Hovedstæder.  Dem  begreb  jeg  ikke 
tilstrækkeligt  af,  til  at  jeg  kunde  danne  mig  en  Mening  om, 
hvad  der  egentlig  var  Stridens  Genstand.  Jeg  havde  ikke  ind- 
til det  Øjeblik  hørt  et  Ord  om  nogen  faretruende  Situation. 
Om  jeg  husker  ret,  havde  jeg  overhovedet  siden  den  Dag, 
da  jeg  forlod  Teheran,  d.  9.,  kun  en  eneste  Gang  haft  Lej- 
lighed til  at  se  et  eller  to  europæiske  Blade,  nemlig  den  Dag, 
jeg  opholdt  mig  i  Baku.  Forovrigt  var  jeg  nærmest  tilbøjelig 
til  at  tro,  at  det  denne  Gang  som  saa  ofte  før  var  Bluff.  Og 
i  de  følgende  to  Dage,  da  jeg  kørte  igennem  Stepperne,  tror 
jeg  næppe,  at  Mobiliseringen  og  Krigsfaren  et  Øjeblik  var 
i  mine  Tanker. 

Henad  Solnedgang  tog  jeg  ud  til  Sarterbyen  for  endnu  en 
Gang  at  nyde  Orientens  Stemning,  for  endnu  en  Gang  at  høre 
Solnedgangs-Raabet  fra  Minareterne  og  se  de  Troende  feste 
ovenpaa  Fasten.  Mange  Købmænd  havde  lukket  Boderne  al- 
lerede før  Kl.  7  og  sad  paa  Bænke  udenfor  deres  Huse  og 
afventede  Befrielsens  Time.  Spiseværterne  havde  stillet  Tal- 
lerkener,  Drikkevarer  og  Lamper  ud  paa  Gaden  og  havde 

alting  rede.  Sporvognens  Larm  hindrede  mig  i  at  høre  Muez- 
zinens Raab,  men  pludselig  gik  alle  i  Gang  med  deres  Maal- 
tid.  De  sad  i  deres  Boder  eller  paa  Fortovene  og  nød  med 
Begærlighed  deres  Brød  med  Tomater  og  andre  Grøntsager 
til,  sjældent  Kød,  og  til  Dessert  Vindruer  og  Meloner.  Kalia- 
nen stod  parat,  og  Trækullene  glødede  i  Staaltraadsnettene. 
Jeg  kastede  et  sidste  Blik  paa  Hovedmoskéens  Kuppel,  der 
tegnede  sig  mod  den  blaa  Aftenhimmel,  og  gik  saa  op  i  Spor- 
vognen. Moskéens  Kuppel  gled  bort,  og  hele  Sarterbyen  med 
dens  ejendommelige  Blandingsduft  af  Læder  og  Trækulsrøg 
forsvandt.  Det  var  min  Afsked  med  den  muhammedanske 
Orient  for  den  Gang. 


XVI 
GENNEM  RUSLAND  UNDER  KRIGSFORHOLD 

To  Dages  Fart  gennem  Steppen.  Orenburg.  Den  russiske  Mobiliserings  Be- 
gyndelse. Samara.  Med  Udvandrerstrøramen  gennem  Rusland.  Efter  Krigs- 
erklæringen. Mistanke  for  Spioneri.  Bevægede  Dage  i  Petrograd.  Hjemrejse 
over  Finland  og  Lapland. 

Det  var  den  28.  Juli  lidt  over  9  Formiddag,  at  jeg  afrejste 
fra  Tashkent  med  Kiirertoget.  Efter  Tashkents  blomstrende 
Opland  kom  mægtige,  flade  Sletter,  bevoksede  med  sparsomt, 
gulsvedent  Græs.  Mange  Steder  var  det  tørre  Græs  brændt, 
saa  at  store  Strækninger  saa  ud,  som  om  de  var  bedækkede 
med  Kul.  Kun  sjælden  fik  man  Øje  paa  et  Par  Kibitkaer 
eller  en  lille  russisk  Bygd  ved  Banelinjen.  Siden  skiftede 
Terrænet  Karakter;  det  var  endnu  de  uendelige,  fuldkommen 
flade  Vidder,  men  Jordbunden  bestod  nu  mest  af  Sand,  mel- 
lem hvilket  haardføre  Græsarter  skød  op.  Forskellige  For- 
dybninger i  Jordsmonnet  betegnede  udtørrede  og  tilsandede 
Flodarme.  Varmen  inde  i  de  hvidmalede  og  godt  ventilerede 
Waggoner  holdt  gennemgaaende  ca.  30  ^  R.,  men  vovede  man 
sig  udenfor  paa  Stationerne,  føltes  Varmen  overordentlig  ge- 
nerende, selv  om  man  holdt  sig  i  Jærnbanevognenes  Skygge. 

Ved  Tretiden  om  Eftermiddagen  ankom  vi  til  Byen  Tur- 
kestan,  der  er  af  ret  betydeligt  Omfang.  Haver  og  Lunde 
strækker  sig  langt  ud  i  Horisonten.  Nær  ved  Banelinjen  ses 
Ruiner  af  Huse  af  de  sædvanlige  soltørrede  Teglsten,  derefter 
ud  over  Steppen  Kibitkaer  med  Heste  og  Kameler.  Smaa 
Flodløb  og  smaa  sivklædte  Søer  og  saa  atter  de  vældige,  flade, 
delvis  grøntbevoksede,  men  milevidt  ubeboede  Stepper.  Bane- 
linjen følger  Sir  Darjas  Løb,  og  fra  Tid  til  anden  skimtes 
Flodens  Vandspejl  til  Venstre.  Hist  og  her  vokser  Steppe- 
vegetationen  til  hele  Krat,  undertiden  i  Mandshøjde  eller  mere. 
Efter  Solnedgang  naar  vi  Perovsk,  en  af  de  største  Stationer 
paa  Ruten,  og  kort  efter  passeres  Sir  Darja  endnu  en  Gang. 

Den  følgende  Morgen  ved  Halvsekstiden  glider  vi  langs  med 

en  Bugt  af  Aralsøen.  Bag  en  smal  Sandstrand  breder  sig  den 
spejlblanke  blaa  Havflade.  Kameler  græsser  omkring  de  Ind- 
fodtes Kibitkaer.  For  første  Gang  møder  jeg  her  den  topuk- 
lede  Kamel.  Mellem  Nomadeboligerne  ligger  russiske  Kolonier. 
Ved  den  store  Station  Aralskoje  More  er  der  en  hel  By  med 
Skibshavn  og  Badehuse  ved  Stranden.  Videre  gaar  Farten 
over  tyndt  bevoksede  Sletter  og  Sandørkener.  Bakkeforma- 
tioner  af  Flyvesand,  der  fastholdes  ved  Marehalm  og  nær- 
mest Banelinjen  ved  Straagærder  og  Straafletninger,  der  er 
udspændt  korsvis  over  Sandet.  Med  lange  Mellemrum  træf- 
fes Græsgange  og  Enge,  russiske  Kolonisationer  og  Nomade- 
landsbyer med  Hjorder  af  Okser,  Faar  og  topuklede  Kameler. 
Saa  naar  vi  de  første  lave  Udløbere  fra  Uralbjærgkæden.  Ef- 
ter at  vi  har  passeret  den  her  endnu  ret  smalle  Emba-Flod, 
kommer  vi  til  bedre  dyrket  Land,  hvor  Mejemaskiner  træk- 
kes af  Kameler,  russiske  Bondebrug  med  Kornmarker  og 
store  Solsikkemarker  og  Græskarhaver,  Smaabyer  med  gam- 
meldags Vejrmoller.  Jeg  ankommer  til  Orenburg  Kl.  11  ^/2 
om  Aftenen  og  tager  ind  paa  „Amerikanskaja." 

Orenburg  er  en  temmelig  uinteressant  By  med  kedelige,  ens- 
formige Gader,  men  den  har  hyggelige  Anlæg  og  Parker  paa 
begge  Bredder  af  Uralfloden.  Paa  Vejen  ned  til  Fløden  saa 
jeg  Løbesedler  opslaaede  i  en  Bladredaktions  Vinduer,  og  de 
var  højst  alarmerende.  Nu  var  der  ikke  længere  Tale  om 
„Konflikt."  Nu  stod  der  med  store  Bogstaver:  Vojna,  „Krig." 
Der  var  udbrudt  aaben  Krig  mellem  Østrig-Ungarn  og  Ser- 
bien. Saa  meget  kunde  jeg  stave  mig  til,  men  heller  ikke 
mere.  Jeg  havde  i  Teheran  udarbejdet  en  Række  Sætninger 
og  Vendinger,  som  jeg  efter  mine  Erfaringer  fra  Henrejsen 
gennem  Rusland  kunde  tænke  mig  at  faa  Brug  for,  og  faaet 
Hr.  Singer  til  at  oversætte  dem  paa  Russisk  for  mig  og  saa- 
ledes  forskaffet  mig  en  diminutiv  Parlør  til  Brug  under  Hjem- 
rejsen. Den  havde  været  mig  til  megen  Nytte,  øg  jeg  tæn- 
ker, at  den  vilde  have  været  tilstrækkelig  til  mit  nødven- 
digste Behov  under  normale  Førhold,  men  den  var  jo  ikke 
beregnet  paa  Krigssituationer,  og  under  de  nu  indtrufne  For- 
hold følte  jeg  i  højeste  Grad  Genen  ved  ikke  at  kunne  for- 
staa  og  gøre  mig  forstaaelig  paa  Landets  Sprog.  Paa  „Ameri- 
kanskaja" fandtes  der  ikke  et  Menneske  søm  kunde  tale  et 

af  de  europæiske  Hovedsprog,  og  jeg  kunde  derfor  kun  gen- 
nem Bladenes  og  Løbesedlernes  Overskrifter  og  Forekom- 
sten af  internationale  Gloser  i  de  meddelte  Telegrammer 
danne  mig  en  Forestilling  i  de  allergroveste  Træk  om  Situa- 
tionens Udvikling.  Jeg  havde  til  Hensigt  endnu  samme  Dag, 
30.  Juli,  at  tage  videre  til  Samara.  Derfra  vilde  jeg  rejse  med 
Volgadamper  til  Saratov  og  videre  med  Toget  til  Uralsk 
for  at  se  lidt  af  Landet  mellem  Ural  og  Volga,  der  havde  In- 
teresse for  mig  i  Forbindelse  med  mine  Studier  over  de  iran- 
ske Folkestammers  ældste  Vandringer.  Fra  Uralsk  vilde  jeg 
saa  tage  direkte  over  Warschau  til  Tyskland.  Om  Planen  lod 
sig  gennemføre  under  de  nuværende  Forhold,  var  jo  imidler- 
tid tvivlsomt;  det  kom  an  paa,  om  Rusland  kunde  holde  sig 
udenfor  Krigen. 

Ved  Halvsekstiden  forlod  jeg  Orenburg.  Det  var  en  smuk 
Aften.  Solen  gik  ned  over  Steppen  i  et  Væld  af  røde  Skyer.  Jeg 
havde  det  stille  og  fredeligt  som  altid.  Min  Medrejsende  stod 
ud  paa  en  af  Stationerne,  saa  at  jeg  havde  Kupéen  ganske 
for  mig  selv.  Der  var  overhovedet  kun  faa  Mennesker  med 
Toget.  Jeg  gjorde  mig  det  bekvemt  for  Natten  og  lagde  mig 
til  at  sove. 

Pludselig  vaagnede  jeg  ved,  al  der  blev  et  usædvanligt  Røre. 
Toget  holdt  ved  en  Station.  Tre  Soldater  kom  trampende  ind 
i  min  Kupé,  slæbende  paa  Kufferter  og  Pakker.  Efter  dem 
kom  Bagagens  Ejermænd,  tre  Officerer.  Jeg  saa  ud  af  Vin- 
duet. Det  vrimlede  med  Militær  overalt.  Var  det  blot  Mobili- 
sering, eller  var  Rusland  kommet  med  i  Krigen?  Jeg  kunde 
ikke  tilstrækkelig  Russisk  til  at  spørge  derom.  Jeg  saa  paa  mit 
Ur  og  noterede  Tiden  i  min  Dagbog.  Kl.  var  ca.  L30.  Paa  dette 
Tidspunkt  var  den  almindelige  Mobilisering  altsaa  i  Gang.  *) 


*)  Konstateringen  af  Tidspunktet  har  sin  Interesse,  da  Spørgsmaalet  om 
Mobiliseringens  Begyndelse  stadig  har  været  omstridt.  Efter  hvad  der  kom 
frem  under  den  af  Kerenskis  Revolutionsregering  Indledede  Proces  mod 
Eks-Krlgsminister  Sukhomlinoff,  havde  Tsaren  efter  Modtagelsen  af  Kejser 
Wilhelms  Telegram  d.  23.  Juli  telefonisk  givet  Krigsminister  Sukhomlinoff 
og  Generalstabschefen  General  Janushkevitch  Ordre  til  at  standse  Forbere- 
delserne til  en  almindelig  Mobilisering.  Men  de  to  Mænd,  der  var  Krigspar- 
tiets Førere,  besluttede  trods  alt  at  føre  Mobiliseringen  igennem.  Endnu  d. 
29.  gav  Janushkevitch  den  tj'ske  Militærattaché  sit  Æresord  paa,  at  den 
russiske  Mobiliseringsordre  endnu  ikke  var  udstedt,  og  tilbød  at  give  denne 
Forsikring  skriftlig,  hvad  Attachéen  dog  afslog.  Janushkevitch'  Erklæring  var 

Fra  dette  Øjeblik  var  der  ikke  Tale  om  at  overholde  Tog- 
tiderne. Jeg  havde  lagt  mig  til  Ro  igen,  men  vaagnede  efter 
nogen  Tids  Forløb,  da  vi  holdt  ved  en  Station.  Opholdet  her 
skulde  planmæssig  vare  12  Minutter,  men  vi  holdt  der  i  over 
en  halv  Time,  medens  de  ny  tilkomne  Indkaldte  blev  an- 
bragt. Det  samme  gentog  sig  ved  alle  Stationer. 

Stærkt  forsinkede  ankom  vi  til  Samara.  Der  var  ingen  Ho- 
tel-Kommissionærer paa  Banegaarden.  Det  lakkedes  mig  at 
gøre  den  Drager,  der  tog  sig  af  min  Bagage,  forstaaeligt,  at 
jeg  ønskede  at  finde  et  Hotel,  hvor  man  talte  Fransk  eller 
Tysk.  Han  anbefalede  mig  at  tage  ind  paa  Hotel  National,  og 
jeg  kørte  altsaa  derhen  i  en  Droske.  Det  var  et  stort  og  flot 
Hotel,  vistnok  det  største  i  Samara,  men  end  ikke  her  fandtes 
der  et  Menneske,  som  kunde  tale  andet  end  Russisk.  Jeg  var 
saaledes  stadig  henvist  til  at  søge  Underretning  om  Situa- 
tionen gennem  det  lidet,  jeg  forstod  af  Løbesedlerne  og  de 
russiske  Blade.  Af  det  tyske  „St.  Petersburger  Herold"  var  de 
sidste  Numre,  som  fandtes  paa  Hotellet,  3 — 4  Dage  gamle. 
Jeg  forstod  imidlertid  af  Løbesedlerne,  at  Rusland  endnu  ikke 
var  med  i  Krigen,  men  at  Faren  var  overhængende,  hvorfor 
jeg  besluttede  at  opgive  Turen  til  Uralsk  og  fremskynde 
Hjemrejsen  for  om  muligt  at  naa  over  den  tyske  Grænse, 
inden  det  blev  for  sent.  Da  jeg  til  min  Middagsmad  forlangte 
01,  svarede  Tjeneren  lakonisk:  „Zakryt"  („Spærret  af").  Jeg 
forstod  ikke  rigtig  Meningen,  men  maatte  erstatte  Øllet  med 


korrekt;  Mobiliseringsordren  var  endnu  ikke  udstedt,  men  Janushke\'itch 
havde  den  i  dette  Øjeblik  i  Lommen.  Natten  mellem  den  30.  og  31.  Juli 
blev  der  i  Østrig-Ungarn  udstedt  Ordre  til  almindelig  Mobilisering  af  alle 
Mænd  mellem  19  og  42  Aar  (Fransk  Gulbog  Nr.  115).  D.  31.  depecherede 
den  franske  Ambassadør  i  St.  Petersborg,  Paléologue,  til  Udenrigsministeriet 
i  Paris,  at  Rusland  havde  beordret  almindelig  Mobilisering  som  Følge  af  den 
almindelige  Mobilisering  i  Østrig-Ungarn  og  de  i  de  sidste  6  Dage  stedfundne 
hemmelige  Mobiliseringsforholdsregler  i  Tyskland  (Gulbog  Nr.  118,  sml.  en- 
gelsk BlaabogNr.  113).  Durkheimog  Denis  henlægger  i  deres  Skrift  „Quiavoulu 
la  guerre?"  den  russiske  Mobilisering  til  d.  31.  Juli  ved  Middagstid  og  beto- 
ner som  et  Punkt  af  afgørende  Vigtighed,  at  den  østrigske  almindelige  Mo- 
bilisering, der  fandt  Sted  d.  31.  Juli  tidlig  om  Morgenen,  er  gaaet  forud  for 
den  russiske.  Denne  Fremstilling  stemmer  altsaa  ikke  med  de  faktiske  For- 
hold. Den  almindelige  Mobilisering  i  Rusland  er  begyndt  ganske  kort  efter 
Midnat  d.  31.,  saa  at  den  ikke  kan  være  fremkaldt  ved  Meddelelsen  om 
den  omtrent  samtidig  beordrede  almindelige  Mobilisering  i  Østrig-Ungarn, 
et  Forhold,  som  forøvrigt  ogsaa  synes  at  fremgaa  af  Sukhomlinoff-Proces- 
sens  Akter. 

en  isafkølet  Kwass,  der  forøvrigt  er  en  meget  velsmagende 
og  forfriskende  Drik. 

Efter  Middagen  gik  jeg  mig  en  Tur  ned  til  Volgaen,  hvor 
et  højst  ugenert  Badeliv  udfoldede  sig  i  den  nærmeste  Nær- 
hed af  de  store  Dampere.  Vinden  blæste  imidlertid  op  og 
indhyllede  Byen  i  Skyer  af  Støv  og  Taage.  Der  lød  svag 
Torden,  fjærne  Lyn  glimtede,  og  tunge  Draaber  begyndte 
at  falde.  Det  var  første  Gang  i  tre  Maaneder,  jeg  saa 
Regn. 

Samara  er  bekendt  som  en  ølproducerende  By.  Fra  Samara 
forsynes  Centralasien  og  Persien  med  01.  Jeg  kom  ogsaa 
forbi  en  Mængde  Øludskænkningssteder,  men  de  var  alle 
lukkede.  Saa  blev  jeg  klar  over,  at  Mobiliseringsordren  var 
bleven  ledsaget  af  et  almindeligt  Forbud  mod  Udskænkning 
af  Spiritus.  Det  betegnede  maaske  i  højere  Grad  end  noget 
andet  Situationens  dystre  Alvor. 

Da  jeg  om  Aftenen  fik  mit  Pas  tilbage  fra  Politiet,  lagde  jeg 
Mærke  til,  at  det  ved  Siden  af  det  sædvanlige  Stempel  bar  en 
længere  Paaskrift.  Jeg  havde  en  Formodning  om,  at  denne 
Paaskrift  indeholdt  noget  af  Vigtighed,  men  der  var  jo  ingen 
paa  Hotellet,  som  kunde  forklare  mig,  hvad  der  stod.  Saa 
maatte  jeg  forsøge  selv  at  stave  mig  igennem  den.  Skriften 
var  ikke  helt  let  at  læse  for  en  Uøvet,  og  jeg  havde  ikke  noget 
Leksikon  fra  Russisk,  men  kun  en  engelsk-russisk  Lomme- 
ordbog. Opgaven  var  vanskelig.  Jeg  begyndte  med  at  studere 
de  andre  Stempler  og  kortere  Paaskrifter  paa  Passet,  hvis 
Mening  jeg  nogenlunde  kunde  regne  ud,  og  fik  derigennem 
fat  paa  enkelte  Ord.  som  gik  igen  i  den  nyeste  Paaskrift. 
Andet  gættede  jeg  mig  til,  idet  jeg  tog  mit  Kendskab  til  indo- 
europæiske Sprogrødder  og  indoeuropæisk  Sprogbygning  til 
Hjælp,  hvorpaa  jeg  efterprøvede  mine  Gætninger  ved  Hjælp 
af  den  engelsk-russiske  Ordbog,  og  paa  denne  Maade  lykke- 
des det  mig  virkelig  at  tyde  Paaskriften.  Der  stod,  at  Passet 
var  viseret  til  Udrejse  af  Rusland.  En  saadan  Visering  fore- 
tages paa  det  sidste  Sted,  hvor  den  Rejsende  opholder  sig 
indenfor  Rigets  Grænser.  Det  betød  altsaa,  at  jeg  havde  at 
forlade  Riget  uopholdelig. 

Den  næste  Morgen,  d.  1.  August,  ringede  Kirkeklokkerne 
ustandselig.  Var  det  Krigsallarm?  Jeg  spurgte  Tjeneren,  der 

bragte  mig  min  Frokost,  hvad  Ringningen  betød  —  Spørgs- 
maalet  formuleret  i  to  Ord  ved  Hjælp  af  Ordbogen:  „Hvorfor 
Klokke?"  —  og  forstod  af  hans  Svar,  at  man  kimede  til  Ære 
for  en  eller  anden  Helgen.  Jeg  mødte  ved  Banegaardens  Billet- 
kontor Kl.  10,  en  Timestid  før  Togets  regelmæssige  Afgangs- 
tid. Der  stod  allerede  en  Del  Mennesker  opstillede,  og  efter- 
haanden  voksede  Skaren.  Der  gik  fem  Kvarter,  inden  Billet- 
hullet blev  aabnet.  Temperaturen  var  27  ^  R.,  og  Fluerne 
sværmede  om  de  sveddryppende  Ansigter.  Nogle  Tyskere,  der 
stod  i  Rækken  bagved  mig,  talte  om  Situationen,  og  jeg  er- 
farede, at  alle  Tyskere  forlod  Byen.  Jeg  tog  Billet  lige  til 
Alexandrovo  ved  den  polsk-tyske  Grænse. 

Toget  ankom  stærkt  forsinket  og  var  overfyldt.  Restaura- 
tionsvognen  var  slet  forsynet,  og  allerede  efter  en  Times  For- 
løb meldte  den  udsolgt  og  lukkede.  Det  var  den  sidste  Re- 
staurationsvogn,  jeg  saa  paa  Rejsen  gennem  Rusland.  I  Sys- 
ran  spiste  jeg  til  Middag  paa  Banegaardsrestauranten.  Her 
kunde  01  faas  trods  Spiritusforbudet. 

Endnu  denne  Nat  var  det  dog  muligt  for  de  Rejsende 
at  faa  Liggepladser.  Den  næste  Formiddag,  d.  2.  August, 
havde  vi  allerede  7  Timers  Forsinkelse.  Ved  alle  Stationer 
blev  der  optaget  Indkaldte.  Ved  Middagstid  erfarede  jeg  af 
mine  tyske  Medrejsende,  at  Tyskland  havde  erklæret  Rus- 
land Krig.  Saa  var  den  europæiske  Krig  da  brudt  løs  og  det 
store  Vanvid  begyndt.  Fra  dette  Øjeblik  blev  Scenerne  paa 
Banegaardene  alvorligere.  Af  Krigsbegejstring  mærkedes  ikke 
Spor.  Paa  en  af  Stationerne  genlød  et  helt  Grædekor  af  Bøn- 
derkoner og  unge  Piger.  I  Rjazhsk  fulgte  en  dybt  nedbøjet, 
grædende  Moder  sin  Son  til  Toget.  Regnen  strømmede  ned. 
Jeg  kunde  ikke  længere  tænke  paa  at  tage  over  Tyskland,  da 
Grænsen  naturligvis  var  spærret.  Der  var  ikke  andet  for  mig 
at  gøre  end  at  staa  ud  af  Toget  i  Tula  og  tage  derfra  til  Pe- 
tersborg og  saa  se  til,  hvorledes  jeg  kunde  komme  hjem. 
„De  kan  være  glad  ved,  at  De  er  Dansk,"  sagde  en  af  Ty- 
skerne til  mig  med  et  Suk,  „men  vi  andre,  vi  skal  med  i  det." 
Ja,  vidste  jeg,  om  Danmark  ikke  ogsaa  kom  med? 

Ud  paa  Natten  naar  vi  Tula  med  12  Timers  Forsinkelse.  Jeg 
iler  til  Billethullet.  Alle  Pladser  i  1ste  og  2den  Klasse  er  op- 
tagne og  alle  Pladskort  til  3dje  Klasse  er  solgte,  men  jeg  kan 

faa  en  almindelig  Tredjeklassesbillet.  En  Drager  tager  min 
Bagage  og  lover  at  skaffe  mig  en  god  Plads.  Han  forstaar  med 
en  egen  Færdighed  at  bore  sig  igennem  og  anbringer  mine 
Kufferter  paa  en  Underbriks  i  en  storFælleskupé.  Her  kan  jeg 
lægge  mig  til  Hvile  paa  mine  Tæpper.  Rummet  fyldes  hurtig. 
Man  ligger  paa  Hylder  i  tre  Etager  over  hverandre,  idet  og- 
saa  Bagagehylderne  tages  i  Brug  til  Sovesteder,  og  over  Ku- 
péen hviler  en  Os  af  Fedtlæderstøvler,  Madvarer,  Sved  og 
Snavs,  der  stemmer  for  Brystet.  De  Rejsende,  der  kommer 
ind  i  Morgentimerne,  medbringer  de  nyeste  Blade  og  Løbe- 
sedler. En  af  dem  læser  højt  for  sine  Omgivelser,  der  lytter 
spændt.  Tilhørernes  Minespil  lader  imidlertid  ikke  formode, 
at  der  foreligger  Efterretninger  af  større  Betydning. 

I  Moskva  skulde  jeg  over  i  et  Tog,  der  gik  fra  en  anden 
Banegaard.  Min  Drosketur  fra  Banegaard  til  Banegaard  førte 
mig  utvivlsomt  gennem  de  kedeligste  Dele  af  Ruslands  anden 
Hovedstad.  En  skrækkelig  Brolægning  og  et  fælt  Pløre.  Det 
regnede  bestandig.  Toget  fra  Moskva  til  Petrograd  var  hel- 
digvis ikke  saa  overfyldt.  Jeg  fik  Pladskort  til  min  Tredje- 
klassesbillet og  anbragte  mig  i  en  Gennemgangsvogn  med 
Sidegang.  Vi  var  kun  tre  i  min  Kupé,  et  yngre  Ægtepar,  tysk- 
talende Baltere,  og  jeg.  Vi  talte  om  Krigen.  Ægtemanden  var 
trods  sin  tyske  Nationalitet  saa  god  Russer  som  nogen.  „Lad 
Tyskerne  kun  komme,"  sagde  han  smilende;  „naar  de  ser, 
at  det  ikke  er  lutter  01  og  Pølser,  der  vanker,  saa  taber  de 
snart  Humøret." 

Imidlertid  var  der  kommet  en  fjerde  Mand  ind  i  vor  Kupé. 
Han  sad  i  nogen  Tid  og  skulede  ondt  til  os,  fordi  vi  talte  Tysk. 
Tilsidst  blev  han  helt  rasende  og  hidkaldte  Konduktøren,  og 
der  opstod  et  større  Skænderi,  hvis  Faser  jeg  ikke  var  i  Stand 
til  at  følge.  Konduktøren  og  Ægteparret  søgte  efter  Evne  at 
berolige  den  vrede  Mand,  der  ogsaa  tilsidst  forstummede  og 
satte  sig  ned  i  sit  Hjørne,  men  dog  af  og  til  afbrød  vor  Sam- 
tale med  et  arrigt:  „Tal  Russisk!"  Da  jeg  under  det  næste 
Ophold  gik  ud  paa  Perronen,  kom  en  Gendarmofficer  og  an- 
modede mig  —  forøvrigt  paa  den  høfligste  Maade  —  om  at 
følge  med  hen  i  Banegaardens  Gendarmerilokale.  Her  siger 
han,  at  jeg  har  talt  nemetski  („tysk"),  og  spørger  om  min 
Nationalitet.  Jeg  svarer  „Datski"  og  viser  ham  mit  Pas.  Han 

bukker  og  betyder  mig,  at  det  er  fuldkommen  tilstrækkeligt, 
og  gaar  derpaa  hen  til  en  Gruppe  Gendarmer,  blandt  hvilke 
ogsaa  vor  Fjerdemand  befinder  sig.  Denne  havde  aabenbart 
henledt  Opmærksomheden  paa  mig  som  mulig  Spion.  Naa, 
det  er  jo  saadanne  Udslag  af  Nervøsitet,  som  altid  vil  fore- 
komme under  en  begyndende  Krig;  iøvrigt  udviste,  saa  vidt 
mine  personlige  Erfaringer  og  Iagttagelser  rækker,  de  russi- 
ske Myndigheder,  militære  som  civile,  i  disse  Dage  en  særde- 
les taktfuld  og  hensynsfuld  Optræden  overfor  Udlændinge 
uden  Nationsforskel. 

Imidlertid  var  vor  tredje  Klasses  Vogn  bleven  havareret  og 
maatte  udrangeres.  En  anden  Klasses  Vogn  blev  indsat  i 
Stedet.  Ved  den  Lejlighed  blev  jeg  skilt  fra  det  baltiske  Ægte- 
par, men  havde  til  Gengæld  den  Fornøjelse  at  faa  min  kole- 
riske Angiver  til  Kupékammerat.  Efter  en  forholdsvis  rolig 
Nat  vaagnede  jeg  ved  Daggry  ved  Lyden  af  det  snart  sæd- 
vanlige, uhyggelige  Grædekor  af  Kvinder  paa  en  Bane- 
gaard.  Ved  Ottetiden  om  Morgenen,  d.  4.  August,  ankom  vi  til 
Petersborg.  Jeg  tog  straks  en  Vogn  og  kørte  —  i  ti  Graders 
Varme  og  bidende  Blæst  —  til  den  finske  Banegaard,  hvor 
jeg  erfarede,  at  man  ikke  kunde  komme  fra  Åbo  til  Stock- 
holm, og  at  overhovedet  alle  russiske  Havne  var  hikkede. 
Skulde  jeg  da  virkelig  være  nødt  til  for  at  komme  fra  Persien 
til  Danmark  at  lægge  Vejen  over  Lapland?  Jeg  begav  mig 
til  vort  Gesandtskab.  Hr.  Scavenius  bekræftede,  at  Havnene 
var  spærrede;  der  var  Tale  om,  at  Spærringen  maaske  vilde 
blive  ophævet  om  et  Par  Dage,  men  det  var  ganske  usikkert. 
Der  var  faktisk  for  Øjeblikket  ikke  anden  Udvej  end  at 
tage  med  Banen  gennem  Finland  til  Torneå,  hvorfra  man 
pr.  Vogn  kunde  naa  den  nordligste  svenske  Jærnbanestation. 

Saa  var  der  Pengespørgsmaalet.  Alle  Bankerne  havde  luk- 
ket den  Dag.  Heldigvis  havde  jeg  forsynet  mig  saa  vel  med 
rede  Penge  i  Samarkand,  at  min  Beholdning  nok  ved  en 
stræng  Økonomi  kunde  slaa  til  indtil  København,  men  jeg 
havde  hverken  finsk  eller  skandinavisk  Mønt.  Det  sidste 
kunde  jeg  ikke  opdrive  i  St.  Petersborg,  men  i  en  Kiosk  paa 
den  finske  Banegaard  fik  jeg  vekslet  115  Rubler  i  finske  Mark. 

I  St.  Petersborg  hersker  der  Feberstemning.  Medens  jeg 
hidtil  paa  Rejsen  kun  har  set  Sorg  og  Fortvivlelse,  raader 

Begejstringen  her  i  Hovedstaden  —  tios  dem,  der  ikke  skal 
med.  Atter  og  atter  bæres  Flag  igennem  Nevski,  og  alle  Hove- 
der blottes.  Der  er  tændt  Lys  foran  alle  Helgenbilleder  paa 
Gaderne  og  Banegaardene,  og  foran  ét  og  andet  af  dem  ligger 
en  ensom  Kvindeskikkelse  paa  Knæ  og  beder.  Aviser  og 
Løbesedler  gaar  af  som  varmt  Brød.  De  meddeler,  at  Ty- 
skerne uden  videre  er  marcheret  gennem  det  neutrale  Luxem- 
bourg og  trængt  ind  i  Belgien,  hvis  Neutralitet  de  selv  har 
garanteret,  og  nu  hugger  sig  frem  imod  Bruxelles.  Forbitrelsen 
mod  Tyskland  er  ægte  nok.  Paa  Bestauranten,  hvor  jeg  spiser 
min  Aftensmad  —  den  er  bleven  mig  anbefalet  af  Portieren 
paa  det  Hotel  garni  paa  Nevski,  hvorhen  Tilfældet  har  for- 
slaaet  mig,  —  larmes  der  og  holdes  patriotiske  Taler  i  en 
Uendelighed,  og  hvert  Øjeblik  jages  Gæsterne  op  fra  Taller- 
kenen derved,  at  en  eller  anden  istemmer  Nationalsangen. 
Sent  paa  Aftenen  vandrer  store  Folkemasser,  Mænd  og  Kvin- 
der, gennem  Nevski  under  Hurraraab  og  afsyngende  Natio- 
nalsangen. Mænd  med  Flag  i  Hænderne  gaar  i  Spidsen.  Den 
tysktalende  Portier  paa  Hotellet  fortalte,  at  de  kom  fra  den 
tyske  Ambassade,  som  de  havde  demoleret  og  aflDrændt.  Han 
havde  selv  været  henne  at  se  paa  det  og  morede  sig  endnu 
kostelig  over  den  drastiske  Spas. 

Da  jeg  d.  5.  om  Morgenen  indfandt  mig  med  min  Bagage 
paa  den  finske  Banegaard,  kom  en  Landsmand,  en  ung  Ad- 
junkt, og  præsenterede  sig  for  mig.  Han  var  bleven  overrasket 
af  Krigen  under  et  Studie-  og  Ferieophold  i  Busland  og  ha- 
stede nu  hjem  for  at  melde  sig  ved  Fanerne  som  militær- 
pligtig, hvis  Danmark,  som  man  maatte  formode,  havde  mo- 
biliseret helt  eller  delvis.  Jærnbanewaggonerne  var  fuldt  pak- 
kede. Det  var  finske  Vogne,  der  ikke  var  saa  bekvemt  ind- 
rettede som  de  almindelige  russiske.  Der  gik  nu  kun  et  eneste 
Tog  om  Dagen  ad  den  finske  Hovedrute,  og  det  skulde  be- 
sørge baade  den  gennemgaaende  Trafik  og  Lokaltrafiken, 
fungere  som  Udvandrertog  og  Militærtog.  De  unge  russiske 
Officerer,  vi  havde  med,  optraadte  forøvrigt  meget  stilfær- 
digt og  beskedent. 

Turen  gennem  de  tusinde  Søers  Land  begyndte.  Naar  vi 
passerede  forbi  Fæstningsværker,  blev  Gardinerne  trukne  for 
Vinduerne,  og  Militær  med  skarpladte  Geværer  tog  Opstilling 

i  Kupéerne  for  at  vaage  over,  at  de  Rejsende  ikke  kigede  ud. 
Det  regnede  ved  Afrejsen  fra  Petrograd,  og  i  trist  Graavejr 
kørte  vi  igennem  de  finske  Skove.  Varm  Mad  var  intetsteds 
til  at  opdrive  under  den  første  Dagsrejse;  vi  maatte  klare 
os  med  Smørrebrød.  Af  de  svensk-fmske  Morgenblade  er- 
farede vi,  at  Belgien  og  England  havde  erklæret  Tyskland 
Krig,  og  at  Mobiliseringen  af  den  danske  Flaade  var  paa- 
begyndt; derimod  stod  der  intet  om  den  danske  Hær. 

Mellem  Kl.  2  og  3  om  Natten  ankom  vi  til  Riihimåki,  og  her 
standsede  Toget  for  den  Dag.  Medens  Adjunkten  passede  paa 
vor  Bagage,  gik  jeg  ligesom  flere  andre  af  de  Rejsende  ud  i 
den  lille  By  for  at  forsøge  at  finde  et  Hotel.  Jeg  drev  om  paa 
Lykke  og  Fromme  i  de  bælgmørke,  mennesketomme  Gader, 
traf  langt  om  længe  en  Gendarm,  som  viste  mig,  hvor  Hotellet 
var,  men  med  den  Tilføjelse,  at  alt  var  optaget;  jeg  gik  al- 
ligevel derhen  og  bankede  paa,  da  der  ingen  Klokke  fandtes, 
men  ingen  viste  sig.  Jeg  vendte  med  uforrettet  Sag  tilbage  til 
Banegaarden,  men  imidlertid  havde  Adjunkten  henvendt  sig 
til  en  Jærnbanefunktionær,  som  var  villig  til  at  huse  os 
for  Natten.  Han  kunde  have  ialt  fem  Mand.  Tre  af  Tyskerne 
fra  Samara  sluttede  sig  straks  til  os,  og  vi  fulgte  med  vor 
brave  Vært  til  hans  Hus,  hvor  der  i  Dagligstuen  blev  redt 
en  Seng,  en  Chaiselongue  og  tre  Lejer  paa  Gulvet.  De  andre 
Rejsende  blev  for  Størstedelen  anbragt  paa  lignende  Maade 
rundt  om  i  Byen. 

Klokken  halvti  den  næste  Morgen  mødtes  hele  Rejseselska- 
bet igen  paa  Banegaarden  for  at  tage  videre  med  det  Tog,  der 
skulde  komme  fra  Helsingfors.  Toget  kom.  Det  var  fuldt  i 
Forvejen.  Man  stuvede  sig  sammen  i  Waggonens  Gange,  paa 
For-  og  Bagperroner.  Jeg  fik  med  mine  to  Kufferter  Plads 
paa  en  Bagperron,  hvor  jeg  kunde  sidde  paa  Gulvet  med  Be- 
nene paa  Trinbrættet.  Adjunkten  havde  en  Staaplads  paa 
den  tilstødende  Forperron.  Toget  medførte  Morgenaviserne 
fra  Helsingfors  med  en  Række  mærkelige  Nyheder:  Tyskerne 
havde  krænket  Schw^eiz'  Neutralitet;  England  havde  blokeret 
de  tyske  Havne  og  udstedt  en  Erklæring  om,  at  det  paatog  sig 
at  forsvare  Belgiens,  Hollands,  Danmarks  og  Norges  Neutrali- 
tet; de  danske  Bælter  var  fyldt  med  tyske,  flydende  Miner. 
Navnlig  den  sidste  Efterretning  var  foruroligende;  saa  kunde 

det  frygtes,  at  ogsaa  Færge-  og  Dampskibsfarten  mellem  Sve- 
rige og  Danmark  var  bleven  standset. 

Det  regnede  stadig,  medens  vi  gled  afsted  gennem  de  præg- 
tige, friske  finske  Landskaber,  forbi  Søer  og  Elve,  Skove  og 
Bygder.  I  Tammerfors  fik  vi  lige  Tid  til  at  faa  en  Smule 
Middagsmad.  Imidlertid  var  Lokaltrafiken  bleven  betydelig 
ringere,  da  vi  var  naaet  ud  over  de  tæt  befolkede  sydlige  Dele 
af  Finland,  Udvandrerne  havde  Toget  saa  temmelig  for  sig 
selv.  Saaledes  blev  der  efterhaanden  Siddepladser  til  os  alle. 
Hele  Udvandrerselskabet  blev  hurtig  rystet  sammen.  De  fleste 
var  Rigstyskere,  enkelte  Østrigere,  iøvrigt  var  der  Svenskere, 
nogle  faa  Danske,  en  fransk  Varietésangerinde  med  mandlig 
Ledsager  og  tre  unge  Englændere,  hvoraf  den  ene  havde  for 
Skik  at  stige  ud  paa  hver  eneste  Station,  skridte  Perronen  af 
saa  mange  Gange  som  muligt  med  sine  umaadelig  lange  Ben, 
med  Hænderne  i  Bukselommerne  og  Shagpiben  i  Munden, 
og  hoppe  paa  Toget,  efter  at  det  var  begyndt  at  køre.  Han 
havde  en  mærkelig  Evne  til  uden  nogensinde  at  forhaste  sig 
altid  at  faa  den  bedste  Plads.  Tyskerne  var  gennemgaaende 
meget  flinke  Folk,  men  om  nogle  af  dem  gjaldt  det,  at  Takt 
ikke  var  deres  stærke  Side.  De  satte  forskellige  mærkelige 
Rygter  i  Omløb,  f.  Eks.  at  Sverige  mobiliserede  for  at  slutte 
sig  til  Tyskland,  at  Serbien  havde  sluttet  Forlig  med  Østrig- 
Ungarn,  og  at  Tyskerne  havde  bombarderet  Hango  og  Hel- 
singfors. 

Om  Aftenen  ved  Titiden  gik  Toget  til  Hvile  i  Seinijoki  for 
først  at  fortsætte  Farten  den  følgende  Morgen.  De  huslysøgen- 
de  Rejsende  blev  inddelte  i  Hold  og  dirigerede  i  forskellige 
Retninger,  og  Adjunkten,  en  svensk  Herre  og  jeg  fik  Nattelogis 
hos  en  privat  Familie.  I  en  pillent  proper,  landlig  Dagligstue 
med  gulnede  Familiefotografier  paa  Væggene  og  Nips  i  alle 
Kroge  var  der  redt  til  os  paa  tre  Sygebaarer.  Det  var  et  noget 
trangt  Leje,  men  vi  havde  jo  været  ude  for  det,  der  var  værre, 
og  vore  brave  Værtsfolk  bestræbte  sig  for  at  indrette  alt 
paa  det  hyggeligste  for  os. 

Atter  samledes  Udvandrerselskabet  i  Morgenstunden  og  ind- 
tog sine  Pladser  i  Toget.  Den  Dag  skulde  vi  naa  den  svenske 
Grænse.  Ved  en  Station  mødte  vi  et  Tog,  der  kom  fra  Torneå 
med  en  Mængde  fra  Tyskland  hjemvendende  Russere.  Der 

var  en  livlig  Udveksling  af  Efterretninger.  Man  vekslede  og- 
saa  Penge.  Desværre  var  jeg  ikke  i  Stand  til  at  skaffe  mig 
skandinavisk  Mønt  ad  denne  Vej,  da  jeg  havde  omsat  alle 
mine  russiske  Penge  i  finsk  Mønt,  og  de  hjemvendende  Rus- 
sere vilde  kun  have  russiske  Penge.  Russerne  havde  været 
fem  Dage  undervejs  fra  Berlin  og  klagede  i  høje  Toner  over 
den  brutale  Behandling,  de  havde  faaet  i  Tyskland,  hvorfra 
de  var  blevne  udvist  med  24  Timers  Varsel.  Samtalen  ud- 
artede til  et  livligt  Skændsmaal  mellem  vore  Tyskere  og  Rus- 
serne i  det  andet  Tog,  men  da  det  fremmede  Tog  dampede 
af,  svingede  man  med  Lommetørklæderne  og  ønskede  hver- 
andre lykkelig  Rejse.  Vi  havde  vistnok  i  det  Øjeblik  alle  en 
Fornemmelse  af,  at  Krigen  var  en  meningsløs  Anakronisme. 

I  Gamla  Karleby  staar  der  en  Avismand  paa  Perronen.  Hans 
Blade  rives  bort.  Almindelig  Skuffelse.  Det  er  de  samme 
Aviser,  vi  har  læst  Dagen  iforvejen.  Bladene  kan  nemlig  ikke 
komme  hurtigere  afsted  end  vi,  da  der  kun  gaar  det  ene  Tog 
om  Dagen.  Paa  en  anden  Station  benytter  Adjunkten  Op- 
holdet til  at  fare  op  i  en  Bank  og  faa  vekslet  Penge  med  Fare 
for  at  komme  for  sent  tilbage  til  Toget.  Men  det  lykkes,  og 
han  er  den  lykkelige  Indehaver  af  130  Kroner  i  svensk  Mønt. 
I  Uleåborg  afspærres  vort  Tog,  og  nogle  russiske  Officerer 
gaar  igennem  Waggonerne  og  efterser  hver  Rejsendes  Pas. 
En  halv  Snes  Tyskere,  deriblandt  de  to  af  vore  Sovekamme- 
rater  fra  Riihimåki,  bliver  holdt  tilbage  paa  Stationen  under 
militær  Bevogtning  —  vistnok  som  Represalier  for  Tilbage- 
holdelse af  Russere  i  Tyskland.  Den  tredje  af  vore  Riihimåki- 
Fæller,  en  Gymnasielærer  og  Reservelieutenant,  slipper  mærk- 
værdigvis igennem  Skærsilden.  Man  ventede  Enkekejser- 
indens Ankomst  den  Dag,  i  hvilken  Anledning  alle  de  finske 
Banegaarde  var  smykkede  med  Flag  og  Guirlander.  Men 
først  ved  Midnatstid  farer  Enkekejserindens  Tog  forbi  med 
nedrullede  Gardiner.  Paa  den  sidste  Del  af  vor  Fart  gennem 
Finland  benyttes  vort  Tog  ikke  længere  som  Militærtog. 
Strømmen  af  Militær  gaar  nu  sydpaa. 

Ved  Firetiden  om  Morgenen  den  8.  August  ankommer  vi 
til  Torneå.  Vi  har  Møje  med  at  bane  os  Vej  gennem  det  Myl- 
der af  hjemvendende  Russere,  der  stormer  Toget  i  en  vild 
Attaque.  Jeg  ser  vor  langbenede  Englænder  staa  med  skræ- 

vende  Ben  og  Hænderne  i  Lommerne  og  le  af  fuld  Hals  over 
den  vilde  Færd.  Det  var  forlængst  højlj's  Dag.  Torneå  ligger 
jo  tæt  op  til  Polarkredsen.  En  Mand  med  en  Hjulbør  tager 
sig  af  Adjunktens,  Gymnasielærerens  og  min  Bagage,  og  Ud- 
vandrerstrømmen begiver  sig  til  Fods  til  Færgen,  der  sætter 
os  over  Elven.  Vi  traver  ved  Siden  af  Hjulbøren  gennem  Byen 
ud  til  en  gammel  mør  Træbro,  der  fører  over  en  Mose.  Ved 
den  nærmeste  Ende  af  Broen  passerer  vi  den  finske  Pas- 
kontrol, og  midt  paa  Broen  staar  en  Dame,  der  opkræver  Bro- 
penge for  Personer  og  Bagage.  Saa  er  vi  i  Haparanda.  Om 
Toldrevision  er  der  ligesaalidt  Tale  her  som  ved  den  russisk- 
finske Grænse.  En  Bondemand,  som  jeg  træffer  paa  Hapa- 
randas  Torv,  viser  sig  villig  til  at  tage  finske  Penge  for  40 
Kroner.  Snart  befinder  vi  os  ombord  paa  en  lille,  daarlig 
Skude,  der  skal  føre  os  til  Luleå.  Pladsen  er  kneben.  Vore  tre 
Englændere  er  naturligvis  allerede  arriverede  og  har  gjort  sig 
det  bekvemt.  Den  svenske  Kaptajn  har  benyttet  sig  af  disse 
Krigsdages  sjældne  Chance  og  forhøjet  sine  Billettakster  med 
to  Kroner. 

Da  vi  om  Eftermiddagen  naaede  Luleå,  var  vore  værste 
Genvordigheder  forbi.  Bladene  melder  om  Liéges  Fald  og  om 
et  Søslag  i  Nordsøen,  og  Gymnasielæreren,  der  har  indkvar- 
teret sig  sammen  med  Adjunkten  og  mig  paa  Centralhotellet, 
og  som  i  al  Hast  har  opsøgt  den  tyske  Konsul,  medbringer  en 
Posefuld  sensationelle  Nyheder:  Tyskerne  har  ved  Landgang 
erobret  Helsingfors,  og  Russerne  har  skudt  den  derværende 
tyske  Generalkonsul,  som  har  vist  Lodserne  Vejen;  Åbo  er 
afbrændt  af  Tyskerne,  og  det  er  kun  et  Tidsspørgsmaal,  naar 
tyske  Tropper  staar  i  Wiborg  og  Petersborg. 

Paa  Farten  fra  Luleå  til  Stockholm  den  følgende  Dag  var 
vi  højst  15 — 20  Rejsende  i  et  Tog  paa  en  halv  Snes  Gennem- 
gangsvogne.  De  tre  Englændere,  Adjunkten  og  jeg  havde  en 
hel  Vogn  for  os  selv.  Sagen  var  den,  at  den  tyske  Konsul  i 
Luleå  havde  bestilt  et  Ekstratog  til  alle  de  Tyskere,  der  den 
Morgen  skulde  komme  med  Damperen  fra  Haparanda,  De 
fleste  af  vore  Medrejsende  var  taget  med  det  ordinære  Tog, 
der  gik  en  halv  Time  før  Ekstratoget,  og  da  nu  Damperen 
udeblev  paa  Grund  af  Taage,  afgik  den  tyske  Konsuls  Ekstra- 
tog med  nogle  faa  danske  og  engelske  Passagerer  —  og  vist- 

nok  ikke  en  eneste  Tysker.  I  Dagens  Løb  mødte  vi  det  ene 
fuldt  pakkede  Tog  med  hjemvendende  Russere  efter  det  an- 
det. Svenskerne  havde  udfoldet  en  overordentlig  Hjælpsom- 
hed overfor  de  mange  nødlidende  Rejsende.  Overalt  havde 
man  indsamlet  Penge  til  at  kobe  Levnedsmidler  for,  og  ved 
alle  Stationer  mødte  unge  Piger  med  Madpakker  og  Drikke- 
varer til  Uddeling  blandt  Flygtningene.  Og  man  gjorde  i  saa 
Henseende  ingen  Forskel  paa  Russere  og  Tyskere.  Det  var  et 
Udslag  af  rent  menneskelig  Medfølelse.  Vi  befandt  os  i  et 
neutralt  Land,  hos  et  neutralt  Folk  med  neutralt  Sind.  hvor 
saa  end  Sympatierne  var. 

Den  10.  Aug.  om  Eftermiddagen  ankom  min  Rejsefælle 
og  jeg  til  Stockholm.  Den  IL  om  Morgenen  satte  jeg  efter 
et  halvt  Aars  Fraværelse  atter  Foden  paa  dansk  Grund.  Bag 
mig  laa  Orienten,  afspærret  ved  en  Mur  af  Staal,  gennem  hvil- 
ken ingen  Efterretning  fra  de  Venner,  jeg  havde  fundet  i  det 
fjærne,  kunde  naa  mig.  Hvor  mange  af  de  smaa,  stille  Men- 
neskeverdener, som  jeg  paa  min  Omflakken  havde  haft  Lej- 
lighed til  at  kaste  et  Blik  ind  i,  har  Krig  og  Revolution  vel 
splittet  og  knust?  Jeg  ved  intet  derom,  har  intet  hørt  og  intet 
erfaret.  Lidet  vejer  Menneskeskæbner  i  disse  Tider.  Den  per- 
siske Digter  Sadi  har  sagt: 

Klag  ej,  Skæbnen  har  intet  Hjærte, 
døv  for  Taksigelser,  blind  for  Smærte. 
Stormens  Engel  ej  ænser,  om  Vinden 
slukker  den  enlige  Enkes  Kærte. 

